
Cea Mai Frumoasă Femeie din Lume, cunoscută de 
producătorii de film de la Hollywood ca Attila Huna, intră 
val-vârtej în sediul companiei Marilyn Taylor Enterprises, 
Inc., de pe şoseaua El Camino. Aducea spaimă şi agitaţie şi 

stârni o zarvă infernală. 

li spuse secretarei tremurânde să nu mai poarte bluza 
aceea niciodată, dar niciodată. 

— Verdele ăsta îmi dă dureri de dinţi. 

li spuse lui Murray, trepăduşul stângaci, să-i aducă o 
Bloody Mary piperată. 

— Vreau o frunză de ţelină şi o felie de lămâie. 

li spuse contabilului, Benjamin Geltman, să mai verifice 
o dată inventarul magazinului de lenjerie Marilyn Taylor, 
Inc., un butic din Spokane. 

— Dacă e aşa, dă ordin să-l aresteze pe director. 

li spuse avocatului, A. Stewart Roche, că contractul 
propus de Magnum Pathway Films pentru Joana din 
Arkansas este inacceptabil. 

— Vreau să văd întâi jumătate din cele opt milioane. 

li spuse Lorettei Donovan, cosmeticiana, o negresă, că 
vrea la picioare unghii argintii. 

— Ceva foarte strălucitor. 

li spuse agentului de presă, Gary Flomm, să obţină 
concedierea criticului de la Cinema Today pentru articolul 
despre jocul ei într-o reluare după Rebecca de la Ferma 
Sunnybrook. Când Flomm, chicotind nervos, zise că asta ar 
putea fi mai greu, Marilyn îi spuse cu mânie: 

— Atunci rupe-i picioarele. Să circule în cărucior, 
nenorocitul. 

li spuse lui Shari, o italiancă, creatoarea casei de modă 
Marilyn Taylor, Inc., să coboare linia gâtului la o rochie de 
seară din lame auriu. 

— Numai nuri, scumpo, asta vindem, numai nuri. 

li spuse secretarei, Harriet Boltz, să se asigure că 
avionul lor are plinul făcut şi e gata de zbor. 

— Şi vezi dacă la bord e multă şampanie. 

li spuse lui Sidney, coaforul parfumat, că va merge cu 
ea la New York. 

— Adu peruca neagră şi dispari. Ai putea lua şi 
zdrenţele - aşa, de haz. 

li spuse gărzii de corp, Tony Perez, un imigrant fără 
acte în regulă, că el o să-i ţină caseta cu bijuterii. 

— Pierde-o numai, şi o să pierzi şi tu ce ai mai de preţ. 

Apoi se înghesuiră în biroul ei personal, o cameră 
spațioasă decorată cu fotografii de producători, regizori, 
vedete şi critici de film, toate înrămate în colace albe de 
WC. 

Se dezbrăcă, rămase în chiloţi şi sutien, se aşeză pe 
scaunul turnant din piele neagră, în spatele biroului din 
lemn de tec, şi fu învelită într-un cearşaf înflorat de la 
magazinul de lenjerie Marilyn Taylor, Inc. Îşi sorbi 
băutura, în timp ce buclele blond-roşcate îi erau 
pieptănate artistic şi unghiile de la picioare îi erau date cu 
sidef High Moon, ojă de la magazinul de cosmetice Marilyn 
Taylor, Inc. Răspunse la o grămadă de întrebări adresate 
de personal, dând replici iuți, clare şi adesea cam prea 
lumești. 

Răspunse de asemenea la o grămadă de telefoane: 
agentul de bursă, consilierul pentru investiții, psihiatrul, 
ginecologul, reporteri. Cereri de contribuţii, interviuri şi 
fotografii cu autograf. Oferte de roluri în filme. Cereri 
insistente de împrumuturi. Plus invitaţii la prânz, cină, 
premiere, orgii şi baluri de caritate. Tuturor le răspunse la 
fel: e în drum spre New York. S-o cheme la întoarcere, oh, 
peste vreo trei-patru săptămâni. 

Cel mai insistent fu Sam Davidson, un ticălos care 
fusese producătorul primului ei film şi-i amintea mereu de 
treaba asta. Filmul se numea Private Parts şi-i adusese lui 
Davidson o avere. Dar el nu mai repetase lovitura, îşi 
pierduse toţi banii pe puțuri seci de petrol, iar acum umbla 
vorba că produce casete pornot, multe din ele cu un 
urangutan hipercinetic. Davidson îşi făcea vise să producă 
Private Parts, IL cu Marilyn Taylor în rolul principal. 

Deveni atât de enervant, încât ea îi spuse în câteva mii 
de cuvinte bine alese - timp în care suita asculta cu 
venerație - exact ce credea despre el, începând cu: 

— Ascultă, mă, nenorocitule... 

Cu vocea ei joasă, guturală, care înfiorase milioane de 
spectatori, îi comentă aspectul, talentul, originea, etica în 


1 Marcate cu X. 


afaceri şi deprinderile sexuale. În final, chiar înainte de a-i 
trânti telefonul, îi spuse că dacă va continua s-o 
hărţuiască, îi trimite vreo doi duri să-i extirpe testiculele 
fără anestezie. 

Apoi îşi termină băutura şi, cu buclele pieptănate şi cu 
unghiile de la picioare făcute, Marilyn îi dădu pe toţi afară 
din birou, cu excepţia lui Harriet Boltz, o tipă dură care 
purta costume de tweed şi citea cu monoclu. 

— Ei, fetiţo, zise Cea Mai Frumoasă Femeie din Lume, 
hai la Marele McIntosh, să găsim faimă şi bani. 

— Pe astea le ai, zise secretara. Ascultă, Marilyn, eşti 
sigură că vrei să treci prin asta? 

— Sigur că sunt sigură. E doar o operaţie simplă... nu-i 
mai grea ca un chiuretaj. 

— Nu asta vreau să spun. Vorbesc de cealaltă. 

— La naiba, Harriet, e singura chestie deşteaptă pe 
care pot s-o fac. Am făcut mai multe chiuretaje decât ţi-ai 
făcut tu permanente şi m-am săturat. Se poate scăpa de 
asta o dată pentru totdeauna. 

— S-ar putea să-ţi pară rău într-o zi, zise Harriet, 
lugubră. 

— Mie, nu. Îmi place viaţa mea aşa cum e. 

— Rahat, zise secretara. 

În seara aceea, devreme, pe la cinci şi jumătate după 
amiază, Carl Seaman, şoferul, trase maşina, o limuzină 
Mercedes cenuşie, uriaşă. Era urmată de un Lincoln 
închiriat. Marilyn Taylor şi suita sa îşi încărcară bagajele, 
apoi se îngrămădiră în cele două maşini. 

Nu făceau călătoria la New York avocatul, A. Stewart 
Roche, şi contabilul, Benjamin Geltman. Aceştia le făcură 
cu mâna de pe trotuar, apoi se întoarseră în biroul lui 
Roche, care desfăcu o sticlă de Chivas Regal şi turnă câte 
o portie în pahare de hârtie. 

— Dă-i la o parte faţa şi silueta, spuse el, şi cu ce 
rămâi? 

— Cu un schelet care te face praf, zise Geltman. 


Brooklyn, New York 


Barul Turcului este cu adevărat un loc sinistru, chiar 
după standardele de pe bulevardul Atlantic. Cere numai un 
martini foarte sec, cu o coajă de lămâie, şi o să fii fericit să 
scapi viu de acolo. E mai înţelept să comanzi doar o tărie şi 
când barmanul ca un mastodont te întreabă: 

— Ce-ai vrea alături? 
să-i spui sfios că îţi ajunge o bere mică. Nu vei fi acceptat, 
dar vei fi tolerat. 

În camera din dos, cu podeaua murdară de rumeguş, 
coji de alune şi mucuri străvechi de ţigară, trei oameni 
stăteau la o masă dărăpănată, bându-şi tacticoşi 
„bombele”?. Doi erau îmbrăcaţi cu toată recuzita lui Dutch 
Schultz. Al treilea purta o uniformă albă, mânjită, de 
sanitar sau de tehnician de laborator. 

Bărbatul în alb este Nicholas Kazanian, angajat la o 
clinică de combatere a sterilităţii din Manhattan. Ceilalţi 
doi, Solomon Pincus şi Joseph („Dumbo”)* Abruzzi, 
lucrează ca sortatori de scrisori la oficiul poştal din 
Brooklyn. Toţi trei se dedau cu încăpățânare prostească la 
chefuri zgomotoase, iar bilanţul zilnic şi sumbru de „nu 
mai sunt bani” este pentru ei precum clopotul prohodului. 

Acum, laolaltă, discutau despre planul lui Kazanian de 
a-i salva pe toţi de la penurie cronică. 

— În primul rând, zise Nick, trebuie să recunoaşteţi că 
are o grămadă de bani. Am dreptate? 

— Plus că e chipeşă, zise Solly, frecându-şi dovleacul 


2 În engleză, boilermaker - care te face să fierbi, whisky cu bere 
alături. 
3 Fleţul. 


chel. Ce faţă! Ce şasiu! Şi ştie să şi joace. 

— Ei, da, zise Dumbo, aşa e viaţa, nedreaptă. Spune-mi 
ceva nou. 

— Ce contează e că are verzi, continuă Nick. Şi, aşa 
cum prevăd, o să plătească fără scandal. Fără poliţie sau 
alte de-astea. Vreau să spun că o femeie în situaţia ei pur 
şi simplu n-o să vrea publicitate. E o chestie prea 
personală - pricepeţi? 

— Auzi, zise Abruzzi, clipind pe după ochelarii cu 
lentile groase, hai să mai vedem o dată... OK? 

Kazanian oftă. 

— Bine, încă o dată. E foarte simplu. Uite cum e: în 
fiecare lună, femeia produce un ovul. 

— Asta nu pricep, zise Dumbo. Găinile fac ouă“, nu 
fufele. Astea fac copii. 

— Şi de unde dracu' crezi că vin copiii? întrebă Solly. 
Crezi că-i aduce barza? Copilul începe într-un ovul. Aşa-i, 
Nick? 

— Aşa-i. Femeia face un ovul. Nu e ca oul de găină, cu 
coajă. Este o chestie mică-mititică. Dacă ar fi unul acum pe 
masă, nici nu l-ai vedea. Ei, pe urmă, femeia se rotunjeşte. 
Bărbatul are milioane de chestii de-alea în spermă. Astea 
arată ca nişte mormoloci. Dacă un mormoloc din ăsta dă 
peste ovulul femeii, hait! ai un copil. Problema e că multe 
femei nu pot face ovule. Poate sunt bolnave, sau au 
instalaţia defectă. Dar vor să aibă copii. Şi atunci, ce fac? 
Împrumută un ovul de la o prietenă. Ei, poate că nu-l 
împrumută, pentru că un ovul nu se dă înapoi. Dar o 
prietenă le dă un ovul, sau poate cumpără de la o 
profesionistă. 

— Doamne sfinte! zise Solly. Adică femei care trăiesc 
din asta? 

— Nnt. Încă nu. Dar poate să le pice mult în schimb, 
cinci sute poate, dacă-şi vând ovulele uneia care vrea să 
aibă copii. Acu', ce fac? Il pun pe soţul ăsteia să se uşureze 
într-un vas. Amestecă sperma tipului cu ovulul pe care l-au 
primit şi, după ce apare copilul, cât o gămălie, îi dau 


* Egg—ou, ovul. 

drumul prin locul cunoscut, şi femeia e gravidă. Ce zici? 

Dumbo dădu din cap. 

— Tot nu pricep. Ştiu cine e tatăl - tipul din vas - dar 
cine-i mama? 

— Ei, de fapt, copilul o să aibă două mame: una care a 
donat ovulul şi una care face copilul. Dar nu-ţi face griji. O 
să dăm lovitura cu ovulele. Le furăm şi cerem 
răscumpărare. Cele mai celebre ovule din lume! Am 
calculat tot, nu putem să dăm greş. O să facem avere! 

— Stai puţin, zise încet Solly. Ceva nu merge. Spui că o 
femeie face un ovul pe lună? 

— De obicei. Câteodată mai multe. O umplu de 
hormoni, şi poa' să facă o grămadă. 

— Atunci de ce să furăm ovulele? N-o să plătească să le 
capete înapoi dacă o să facă altă serie luna viitoare. 

Nicholas Kazanian se aplecă, zâmbind misterios. 

— Asta-i partea frumoasă, zise el moale. 

Manhattan, New York 


Sediul firmei de comerţ Marilyn Taylor, Inc. (păpuşi, 
fotografii, postere, casete video etc.) se află într-o casă cu 
şase etaje de pe strada East 63rd. La primele trei etaje 
sunt birouri. Cea Mai Frumoasă Femeie din Lume şi suita 
ei personală ocupă, atunci când se află la New York, restul 
de etaje din clădirea de piatră, albă şi arătoasă. 

Somptuoasa locuinţă temporară îşi are propriul său 
personal: valet, subretă, menajeră, bucătar-şef. Casa are 
mai multe dormitoare şi băi, salon, sufragerie, o sală mică 
de proiecţie şi o sală de gimnastică şi mai mică. 

În a doua seară petrecută în Manhattan, după cină, 
Marilyn şi cei doi oaspeţi ai ei se mutară în salon. Eve şi 
Eric Bannon sunt căsătoriţi şi cam de aceeaşi vârstă cu 
gazda. Au venit cu maşina de la ei de acasă din Scarsdale. 
Eve este casnică, iar Eric este partenerul mai tânăr al 
firmei Rimbaugh, Fliese, Gobal, Handringham, Mimsetit, 
Norrington & Tubbs. (Este de înţeles de ce la telefon 
secretara răspunde tărăgănat: „Birou de avocaţi”). 

— Am fost la doctorul Primster azi după-amiază, le 
spuse Marilyn celor doi, după ce fură serviţi cu cafea şi 
lichioruri, şi valetul ieşi din cameră. M-a controlat şi 
hormonii sunt la lucru. Crede că ceea ce el numeşte 
„ovulaţie optimă” se va produce peste trei-patru zile. Aşa 
că fiţi pe fază. Primster nu vrea să piardă timp. 

— Marilyn, cum putem să-ţi mulţumim, zise Eric, 
strângând mâna soţiei lui. Chiar ne faci cel mai mare dar 
din viaţă. 

Se uită la ei oarecum amuzată. Amândoi erau blonzi, 
străluceau şi erau idiot de îndrăgostiţi. 

— Sari peste rahatul cu lacrimi şi flori, îi zise ea lui 

Eric. Nu fac eu tot, doar ştii. Tu eşti tipul care trebuie să 
dea lovitura. Apropo, Primster mi-a arătat camera unde 
trebuie să comiţi mizeria. Se cheamă Masturbatorium - 
poţi să crezi aşa ceva? Lumină difuză, muzică în surdină, 
postere pe pereţi. Tot confortul de acasă. 

— E vina mea, se văicări Eve. Dacă trompele mele 
idioate n-ar fi blocate, n-ar trebui să trecem prin aşa ceva. 
Dar nu pot să-ţi spun cât sunt de fericită şi emoţionată să 
capăt ovulul tău. Vreau o fetiţă şi vreau să fie frumoasă ca 
tine. 

— Şi dacă e băiat, zise soţul, sper să te moştenească la 
talent şi ambiţie. 

— Da? zise vedeta, privindu-i insistent pe cei doi. Nu vă 
pare rău şi n-o să vă pară rău că copilul vostru e jumătate 
al meu? 

— Glumeşti? zise Eve cu înflăcărare. Vom fi mândri de 
asta. Nu-i aşa, scumpule? 

— Categoric, zise Eric. Aş vrea să pot spune lumii 
întregi ce lucru imens faci pentru noi. 

— Nu pentru tine, tipule, zise Marilyn cu asprime. O fac 
pentru Eve. Nevasta ta şi cu mine am dus tot războiul cu 
audițiile împreună, pe când eram nişte găgăuţe fără un 
ban şi încercam să pătrundem pe Broadway. Tu, Eve, ai 
fost chelneriţă la un bar şi ne-ai ţinut pe amândouă. N-am 
uitat asta niciodată. i-am rămas datoare, fetiţo; îmi 
plătesc datoria. Cât despre spusul la lume - nici vorbă! 
Ştiu eu, ştiţi voi, știe secretara mea și știu cei de la clinică. 
Dar nu va mai ști nimeni, adică nimeni! N-o fac pentru 
publicitate. O să-mi iau răsplata când bucăţica voastră de 
cer o să-mi facă pipi în braţe. Dar dacă sunt gemeni... la 
asta v-aţi gândit? Cu toate doctoriile pe care le-am luat ar 
putea fi doi sau chiar trei. 

— Minunat, strigă Eve. Cu cât sunt mai mulţi, cu atât 
mai bine. N-am reuşit eu în teatru, dar ăsta e un rol pe 
care pot să-l joc: mama ancestrală. 

Mai vorbiră vreo oră despre laparoscopiile ce urmau, 
fertilizarea in vitro a ovulului lui Marilyn cu sperma lui 
Eric şi implantul zigotului format în uterul lui Eve. Apoi cei 

doi Bannon se ridicară şi o îmbrăţişară pe Marilyn Taylor, 
înecându-se de bucurie şi recunoştinţă. 

— Sper, zise ea, dându-i la o parte, sper că data 
viitoare când vă văd, răilor, să fiţi pe cale să deveniți 
mămică şi tătic. 

După ce plecară, se simţi deprimată fără motiv şi strigă 
sus după Harriet. Secretara intră în cameră cu o sticlă de 
Remy Martin. 

— După o seară cu caraghioşii ăştia, zise ea, m-am 
gândit că ţi-ar prinde bine o duşcă. 

— Aşa e, zise Marilyn. li iubesc pe amândoi, dar 
totdeauna sunt cu moralul aşa de al dracului de sus, că mă 
calcă pe nervi. 

Harriet turnă coniac în pahare. 

— Le-ai spus că în acelaşi timp te şi sterilizezi? 

— La dracu', nu! Nu trebuie să ştie. 

— De ce o faci? 

— Cine-şi doreşte un ţânc împuţit prin casă? Eve, nu 
eu. 

— Aha, zise Harriet, uitându-se fix la ea. Ştii ce cred? 
Cred că ţi-e frică. Cred că ideea să rămâi gravidă şi să 
slobozeşti un copil te sperie ca dracu'. Nu-i doar tevatura 
şi durerea, dar ţi-e teamă că un copil ţi-ar strica silueta - şi 
gata cu cariera. E o chestie de ego. 

— Mersi, doctor Freud, zise Marilyn. Acum ţine-ţi 
fleanca şi mai toarnă-mi o duşcă. 

Işi aruncară pantofii din picioare, îşi puseră picioarele 
pe măsuţă şi băură o vreme în linişte. 

— Era o actriţă bună? întrebă Harriet într-un târziu. 

— Eve? Mai bună ca mine. Dar n-a avut impuls. N-a 
vrut niciodată să-şi dea drumul cu un producător. 

— Ei, timpurile alea s-au dus. 

— Aşa e, zise Marilyn Taylor, zâmbind cu răceală. 
Acum e invers. 

Staten Island, New York 


Ronald Yates, un adolescent de treizeci şi patru de ani 
cu toate visele fără speranţă şi temerile melodramatice ale 
speciei, părăsise locul unde lucra ca ajutor de bucătar-şef, 
la „Hamburgerul Delicios” din West New Brighton, şi se 
îndrepta spre casă în vechiul lui Volkswagen Broscuţă. 
Acesta ar fi putut constitui o piesă de colecţie dacă n-ar fi 
fost complet ruginit, cu portbagajul legat strâns cu o 
bucată de sfoară, cu o gaură în capotă, astupată ineficient 
cu bandă adezivă zdrenţuită, şi cu un abţibild „Delicios” pe 
geamul din spate. 

Pe locul de lângă el se afla o pungă murdară de 
grăsime, care conţinea cina mamei sale: trei hamburgeri 
cu brânză „uriaşi”, două porţii mari de cartofi pai, două 
sticle de cherry-cola şi o plăcintă cu mere „Deliciul 
mamei”. Plăcinta avea patru zile vechime, dar era atât de 
ticsită cu conservante chimice, că mai putea să treacă o 
lună până să se înverzească. 

Locuinţa lui Ronnie şi a mamei sale, doamna Gertrude 
Yates, era mai mult un bungalow decât o casă. Dar avea un 
garaj de un loc, o pajişte năpădită de buruieni, un copac 
debil, ca un pin, urât mirositor, şi un bazin din beton 
crăpat pe care scandalagiii cartierului îl umpleau cu cutii 
de bere goale şi prezervative uzate. 

Gertrude Yates îşi ducea zilele la parter, de când 
devenise atât de obeză, încât avea nevoie de ajutor pentru 
a se ridica din scaunul întărit pe care îl folosea. Dormea în 
ceea ce iniţial fusese o mică sufragerie, deoarece nu putea 
să urce scările până la dormitorul pe care odinioară îl 
ocupa împreună cu soţul ei, Horace Yates, care îşi luase de 
mult tălpăşiţa de pe acest pământ. 

Ronnie ocupa acum singur etajul întâi. Ar fi putut fi un 
apartament liniştit şi izolat dacă nu ar fi existat jos 
trâmbiţa permanentă a televizorului cu ecranul de un 
metru al maică-sii. Ronnie dormea în dormitorul mare. Al 
doilea dormitor - cu uşa permanent încuiată - fusese 
transformat în sanctuar. 

Pereţii erau acoperiţi cu postere şi fotografii cu Marilyn 
Taylor. Posterele o arătau în bikini, în neglijeu, în pijamale 
scurte şi în rochii de seară unduitoare. Găseai acolo 
reclame ale filmelor ei şi ale apariţiilor ei pe Broadway, din 
ce în ce mai rare. Fotografiile erau lucioase (două din ele 
cu autograf: „Lui Ronnie, admiratorul meu favorit”); mai 
erau acolo coperţi de reviste, decupaje din ziare şi un 
portret, colorat de mână şi înrămat în imitație de lemn, de 
la magazinul Marilyn Taylor, Inc. 

Mai găseai acolo exemplare legate din Marilyn Taylor 
Fanette, o revistă trimestrială scoasă de Clubul 
Internaţional al Admiratorilor lui Marilyn Taylor (aproape 
în întregime finanţat de compania Marilyn Taylor 
Enterprises, Inc.). Sub titlul revistei se putea vedea un 
citat dintr-un portret al lui Marilyn Taylor care apăruse în 
Time: „Cea mai iubită vedetă de cinema de pe glob, după 
Mickey Mouse”. 

Ronnie avea în sanctuar un televizor cu ecranul de 50 
de cm, un video şi o poliţă cu toate filmele lui Marilyn care 
fuseseră trase pe casete. Şi mai exista acolo o colecţie 
specială de amintiri personale: un trandafir, un muc de 
țigară şi o pereche de chiloţi. Trandafirul fusese aruncat 
admiratorilor în timpul unei apariţii în carne şi oase la o 
întrunire pentru colectare de fonduri. Ronnie fusese 
norocos şi prinsese floarea cea scuturată şi, deşi i se 
oferiseră pe loc zece dolari de către alţi admiratori, 
petalele fanate stăteau acum, presate cu dragoste, între 
două foi de plastic transparent. 

Avea şi un muc de ţigară aruncat de ea, cu vârful încă 
înroşit de rujul ei de buze. Şi, mai ales, avea o pereche de 
chiloţei de nylon care se vindeau la magazinul de lenjerie 
Marilyn Taylor, Inc., cu numele Marilyn brodat pe fund, cu 

ceea ce se pretindea a fi propriul ei scris de mână. 

Dar, în acea seară, Ronald Yates nu avea timp să îşi 
savureze comorile. După-amiază citise în rubrica lui Suzy 
din New York Post că Marilyn Taylor şi suita ei sosiseră în 
Manhattan şi se instalaseră în „văgăuna luxoasă” de pe 
strada East 63rd. 

Ronnie făcu în grabă un duş, îşi spălă părul lins, de 
culoarea paielor, ca să scape de mirosul de grătar de la 
„Hamburgerul Delicios”. Apoi îşi puse un tricou curat, 
nişte jeans daţi de curând la curăţat şi o scurtă din piele 
neagră, exact ca cea purtată de partenerul lui Marilyn în 
muzicalul de succes Neguţătorul de pe Venus. 

— Vin mai târziu! îi strigă maică-sii când plecă. 

Dar ea nu-i dădu nicio atenţie; stătea acolo, cu părul 
portocaliu prins în bigudiuri de plastic roz şi cu ochii fixaţi 
în ecranul uriaş al televizorului. Era un joc nou, 
„Îmbogăţeşte-te sau mori”. 

Îşi conduse VW-ul către terminalul feribotului din 
Staten Island, înviorat de excursia în Manhattan. Se 
aştepta să găsească şi alţi admiratori îngrămădiţi în faţa 
casei de pe East 63rd, poate şi câţiva paparazzi”. Yates îi 
cunoştea pe toţi; erau coreligionarii lui. Vor vorbi 
emoţionaţi despre motivul venirii lui Marilyn la New York, 
în ce film o să mai joace şi despre celebrităţile masculine 
cu care era combinată în mod romantic în rubricile de 
scandal. 

Şi poate, poate, în timpul serii, ea va veni la o 
fereastră, va trage perdeaua, va zâmbi şi va face cu mâna 
credincioşilor. O imagine fugară a zeiţei e tot ce îşi doreşte 
Ronnie Yates. Ar fi o recompensă pentru lunga lui 
călătorie. 

Dar, chiar dacă luminile casei sunt stinse şi chiar dacă 
ea nu apare, el tot va sta acolo, privind în sus, tânjind, 
tânjind, mulţumit că e aproape de ea şi dorind să uite de 
slujbă şi să moară de foame şi nesomn pentru a-şi dovedi 
devotamentul etern. 


> Fotografi de scandal. 

Manhattan, New York 


Dr. Reginald Primster are un zâmbet tot numai dinţi. 
(Marilyn lui Harriet Boltz: „Arată ca un castor constipat”.) 
Dar ochii îi rămân reci şi precauţi, aproape mohorâţi. 
Poate îşi aminteşte de vremea când institutul său de 
combatere a sterilităţii era o clinică de avorturi şi lumea îi 
punea bombe la uşă. 

— Și aţi observat vreun efect secundar de la 
medicamente? întrebă doctorul. 

— Nu, răspunse Marilyn Taylor cu voioşie. Totul e 
normal. 

— Mă bucur. Câteodată hormonii ăştia sunt 
hiperstimulativi. 

— La mine, e greu de spus. 

Din nou, zâmbetul acela îngheţat. 

— Aşa cum am vorbit la ultima dumneavoastră vizită, 
credem că vă apropiaţi de momentul de ovulaţie optimă. 
Nu putem fi exacţi în astfel de chestiuni - întregul domeniu 
este mai mult o artă decât o ştiinţă -, dar sperăm că testele 
pe care le veţi face azi vor arăta dacă ovulul sau ovulele 
vor atinge sâmbătă stadiul de maturitate necesar. V-am 
ruga să fiţi aici la ora nouă dimineaţa si, dacă testele finale 
vor confirma aceasta, vă vom preleva ovulele şi vă vom 
lega trompele. Este convenabil? 

— Sigur. 

— Am pregătit documentele legale, să le semnaţi, şi vă 
rugăm să le citiţi mai întâi cu atenţie. 

— Oh, le semnez, zise Marilyn. Dar, mai înainte, vreau 
să fiu sigură că incizia nu se va vedea din bikini. 

— Va fi o incizie foarte mică, o asigură doctorul. Poate 
un centimetru. Trebuie să se vindece repede şi să nu 

rămână nicio cicatrice vizibilă. Şi în momentul în care 
ovulele sunt extrase, vom face sterilizarea pe care aţi 
solicitat-o. 

— Da, să vorbim puţin despre asta. Asta se face cât 
burta mi-e încă deschisă? 

— Aşa e. Vom folosi în continuare laparoscopul în plus 
faţă de controlul cu ultrasunete. Asta ne oferă o imagine a 
oviductelor sau trompelor uterine. 

Arătă spre o schemă de pe perete. 

— De obicei, fiecare trompă are o lungime între şase şi 
zece centimetri, iar capetele inferioare se deschid în uter. 
Observaţi că terminaţiile superioare nu sunt legate de 
ovare. Dar ele au orificii largi de care atârnă un mic 
ciucure numit fimbrie. Acesta smulge de obicei ovulul 
matur din ovare. Ovulul urmează să intre pe oviduct. 
Deoarece ovulul nu se poate mişca singur, el este purtat în 
josul trompei de nişte proeminențe ca firele de păr care 
unduiesc înainte şi înapoi şi mişcă ovulul către uter, proces 
care de obicei durează între trei şi şase zile. Acesta este 
momentul, şi concepţia are loc în oviduct dacă, bineînţeles, 
există spermatozoizi fertili şi dacă ovulul este fecundat cu 
succes. Ovulul fecundat își continuă apoi voiajul către uter, 
unde se fixează pe peretele interior şi începe graviditatea. 

— Încep să înţeleg, zise Marilyn. Eve Bannon nu poate 
avea copii pentru că trompele ei sunt blocate - nu? 

— Corect. Am încercat cu macrochirurgia, dar nu a dat 
rezultate. Apoi am propus o a doua metodă, cu tehnici de 
microchirurgie, dar doamna Bannon a optat pentru 
transferul de embrion: prescurtat, ET. Bineînţeles, în film 
însemna extraterestru. Amuzant, nu credeţi? 

— Oh, da, zise Marilyn. Grozav. Deci ca să mă 
sterilizaţi, îmi închideţi trompele. Aşa-i? 

— Înainte de a discuta despre procedeul de sterilizare, 
trebuie să vă întreb din nou dacă v-aţi gândit bine la 
această decizie. Majoritatea femeilor care solicită legarea 
trompelor au copii. Dar dumneavoastră sunteţi tânără, 
domnişoară Taylor. Se poate întâmpla ca în câţiva ani să 
regretaţi amarnic că v-aţi sterilizat. Ştiţi, aveţi şi alte 

variante. 

— Adică prezervative şi avorturi? Nu, vreau legarea 
trompelor. În fond, operaţia e reversibilă, nu? 

Dr. Primster oftă. 

— Când o femeie întreabă de revenirea asupra 
operaţiei, suntem aproape siguri că nu ştie precis dacă 
face bine ce face. Ca să vă răspund la întrebare, trebuie să 
vă spun că legarea trompelor este reversibilă câteodată, 
dar aceasta este întotdeauna o operaţie foarte grea şi 
rezultatul nu poate fi garantat. 

— Uitaţi ce e, zise Marilyn, nu mă mai răzgândesc. Mai 
spuneţi-mi cât o să zac în week-end. 

— Putin. Veţi sta câteva ore la reanimare şi după aceea 
ar trebui să vă puteţi întoarce acasă. Dacă facem operaţia 
sâmbătă, vă recomandăm să staţi duminică în pat şi, dacă 
nu apar complicaţii neprevăzute, luni veţi putea face ce 
veţi dori. 

— Atunci, mergem înainte, zise Marilyn cu hotărâre. 
Daţi-mi hârtiile alea nenorocite, să le semnez. 

Dr. Primster scoase iute documentele dintr-un sertar şi 
le înmână Celei Mai Frumoase Femei din Lume, împreună 
cu un pix. Marilyn îşi mâzgăli repede numele, fără să le 
mai citească. 

— Şi când o să implantaţi lui Eve ovulele fecundate? 
întrebă ea. 

— Cât de repede. Dacă extragem sâmbătă suficiente 
ovule mature, le vom congela până săptămâna viitoare. 
Apoi, soţul ne va furniza sperma. După fecundare, de 
obicei aşteptăm să apară un embrion cu patru celule şi 
apoi procedăm la implant. 

— Adică ovulele mele vor fi congelate zile întregi? 
Sărmanele. 

Doctorul se zgâi la ea un moment. 

— Cam cu un an în urmă, am fi început procedurile de 
fecundare imediat după prelevarea ovulelor. Cu toate 
acestea, toţi specialiştii în domeniu recunosc importanţa 
pe care o are îmbunătăţirea tehnologiei de congelare şi 
decongelare a ovulelor, şi această tehnologie a şi fost 

îmbunătăţită, aşa încât coeficientul de graviditate este 
comparabil cu cel din cazul ovulelor care nu au fost 
congelate. Este un mare progres şi, trebuie s-o 
recunoaştem, o mare uşurare. 

— Uşurare? întrebă Marilyn. Cum aşa? 

Dr. Primster răscoli hârtiile de pe birou, părând teribil 
de încurcat. 

— Păstrarea  embrionilor  congelaţi ridică două 
probleme. Mai întâi, cine are drept de proprietate asupra 
embrionului: femeia care a donat ovulul, sau bărbatul care 
a dat sperma? Ei pot fi complet străini, şi un dezacord în 
privinţa titlului de proprietate asupra embrionului congelat 
poate foarte bine să sfârşească la tribunal. 

— Dă de lucru avocaţilor, zise Marilyn. Care e cealaltă 
problemă? 

— Atunci când se produc mai mulţi embrioni decât sunt 
necesari la implantare, cei în plus sau sunt congelaţi 
pentru eventuale transferuri, sau sunt distruşi. Unii au 
pretins că distrugerea unui embrion - chiar dacă este 
considerat neadecvat pentru implant - echivalează cu 
avortul. Încercăm să fecundăm doar câte ovule ne sunt 
necesare pentru implant, de obicei trei sau patru. Acum, 
cu noua noastră tehnologie, ovulele în plus pot fi congelate 
în azot lichid dacă donatoarea doreşte să le păstreze 
pentru o eventuală folosire în viitor. Spre deosebire de 
cazul embrionilor, dacă ovulele congelate sunt în cele din 
urmă distruse, nu se pot ridica obiecţiuni de ordin etic. 

— Daa, zise Marilyn, pe gânduri. Înţeleg de ce lucrurile 
sunt mai simple. 

— Ei bine, zise doctorul înviorat, destul cu teoria. Mai 
bine facem testele. 

Apăsă pe un buton al interfonului şi, imediat, intră în 
birou un ins înalt, posomorât, în salopetă albă de spital. 

— Nick, facem ultrasunete în circa douăzeci de minute, 
îi spuse Primster. 

— Da, domnule doctor, zise Nicholas Kazanian. 

Hollywood, California 


Sam Davidson avusese o zi proastă. 

Tipii cărora le făcea casete porno trimiseseră două 
gorile care-i amintiseră că e în urmă şi cu filmările, şi cu 
„darul” pentru datoriile lui oneroase. 

Apoi, vedeta feminină a scenariului pe care-l turna, 
Jungle Belles, apăruse drogată până peste urechi, abia 
ţinându-se pe picioare, ca să nu mai vorbim de extazul 
evident la gândul că va fi cocoşată de un urangutan. 

Şi animalul ăla împuţit! Dresorul, un idiot, îi injectase 
prea mult tranchilizant, şi scârba de maimuţă nu mai făcea 
altceva decât să rânjească şi să mănânce banane. 

Într-un târziu, Sam cedă. Stinse luminile, îi trimise pe 
toţi acasă și se retrase în biroul său rufos. Soţia lui făcea 
una din interminabilele ei pasienţe la masa de scris toată 
numai crăpături. Sam scoase o sticlă de vin caldă din 
frigiderul stricat şi căzu într-un fotoliu, cel cu arcurile 
ţâşnind prin crăpăturile vinilinului. 

Desfăcu sticla şi sorbi îndelung, apoi se scutură de silă. 

— Îmi amintesc, zise el, când obişnuiam să beau Dom 
Perignon cu suc proaspăt de portocale. 

Nevastă-sa ridică privirea de la cărţile de joc. 

— Ai avut o dimineaţă rea, Sam? 

— Toate sunt rele. Mi-aş tăia venele dacă mi-aş permite 
să cumpăr o lamă nouă. 

— Şi ce-o să facem... o să murim de foame? 

— Încă n-am amanetat verigheta ta, aşa-i? 

— Şi nici n-o s-o facem, zise ea, întorcându-se la 
pasienţa ei. Las-o baltă. Ce-au vrut gealaţii ăia? 

— Doar ştii ce-au vrut: casete şi bani. Sau pielea mea. 


5 Frumoasele junglei. 

— Nu crezi că or să-ţi facă o treabă urâtă, nu? 

— Nu. Doar un şut în boaşe e o treabă urâtă. Syl, 
scumpo, fiecare are zile rele, dar nici chiar aşa. Trebuie să 
încerc iar cu Marilyn Taylor. E singura mea speranţă. 

— După ce a vorbit cu tine cum a vorbit? Asta nu-i 
speranţă, astea-s iluzii. 

— Nu vreau decât să citească scenariul la Private 
Parts: Two. Denny O'Keefe şi cu mine am lucrat la el cinci 
ani, şi e gata. Are cele mai prima scene din viaţa ei. 
Acţiune cu suspans, dialog magnific, o poveste de amor de 
plângi; are de toate. Cu cinci milioane aş putea s-o atrag 
pe fraiera aia. Dumnezeule, cu averea ei, ar putea chiar să 
mă finanţeze. Dar târfa aia nu mi-ar da nici praful de pe 
tobă. După toate câte le-am făcut pentru ea. 

— Ce-ai făcut pentru ea? Ai plătit-o ca să-şi arate sânii. 

— Asta a făcut-o stea, nu? 

— Şi pe tine milionar... până când ai pierdut tot. Soţul 
meu, magnatul petrolului. 

— Slăbeşte-mă. N-am avut noroc, asta e. Singurul lucru 
sigur e că, mai devreme sau mai târziu, norocul tot se 
schimbă. 

— La tine totdeauna se schimbă mai târziu. 

— Îţi spun, dacă o fac să citească scenariul, o să 
marşeze. Poate că e târfă, dar nu-i o târfă proastă; 
cunoaşte un lucru bun dintr-un foc. O să mai încerc cu ea. 

— N-ai cum. E la New York. Am văzut în Reporter. 

— Şi ce? Sunt avioane tot timpul. O să mă duc acolo şi 
o s-o fac să citească scenariul, chiar dacă îi ţin pistolul la 
tâmplă. 

— Ţi-ai amanetat pistolul, mai ştii? Şi cu ce o să-ți 
cumperi bilet? Ţi-ai anulat toate cărţile de credit. 


— Cu verigheta ta, zise el. 

— Oh, Iisuse! se văicări nevastă-sa cu disperare. 

Plecă în seara aceea, cu scenariul într-o pungă maro de 
hârtie, alături de nişte salam cu pâine de secară. 

Brooklyn, New York 


Se aflau în camera din fund de la Barul Turcului şi 
Kazanian îşi trata trupa cu un festin de vineri noaptea, 
alcătuit din conserve de vacă şi varză. Ospătarul ursuz 
trânti farfuriile pe masă ca un temnicer care avea de 
hrănit trei criminali. 

— Totul e aranjat, zise Nick, privindu-l pe Abruzzi şi 
întrebându-se cum poate un tip să mestece gumă şi să 
mănânce varză în acelaşi timp. Intră la cuţit mâine 
dimineaţă. Dacă totul merge bine, iese de acolo după- 
amiază. Ovulele vor fi puse în azot lichid, în ceva ce se 
cheamă bidon Dewar. Noi folosim unele de plastic cu 
mânerul ca de găleată. 

— E greu? întrebă Solly Pincus. 

— Nu. E ca un termos. Azotul congelează ovulele. Ca să 
nu se strice. Azotul e rece. Cam de minus o sută nouăzeci 
de grade. Nu încerca să-ţi bagi scula în el, că rămâi cu ea 
de-a pururi ţeapănă. 

Terminară de mâncat repede şi în linişte. Apoi Nick 
ceru încă un rând de „bombe”. Aşteptară băuturile şi apoi 
trecură din nou la treabă. 

— Aşa că mâine, continuă Kazanian, o să spun că 
rămân mai târziu la slujbă, că am treabă cu rapoartele. E 
sâmbătă; toată lumea pleacă devreme. La zece seara o să 
fiu singur, o să descui ușa si o să intraţi. 

— Asta n-o să te cam arate cu degetul? zise Pincus. 
Poliţia o să-şi închipuie că-i o treabă dinăuntru. 

— Dacă o să cheme poliţia... ceea ce mă-ndoiesc. Dar 
dacă o face, o să zic că cineva a bătut la uşă şi mi-a spus că 
e o urgenţă, aşa că am deschis. Măi, s-a mai întâmplat de 
două ori. O dată era un tip care tocmai fusese caftit şi era 

plin de sânge. Altă dată era o femeie în chinurile facerii şi 
nu putuse lua un taxi până la spital. Primster are firmă 
afară şi bolnavii nu ştiu ce fel de loc e ăsta şi vor să-i vadă 
un doctor. 

— OK, zise Abruzzi, acu' suntem înăuntru. Ce facem? 

— Vă arăt care e bidonul cu ovulele și îl înhăţaţi. Dar, 
înainte de plecare, mă legaţi ca şi când m-aţi fi atacat. E o 
groază de bandă adezivă pe acolo, aşa că o folosiţi. Faceţi 
treabă bună, că atunci când vine paznicul, la miezul nopţii, 
mă găseşte şi trebuie să creadă că n-am avut scăpare. 
Puteţi să-mi puneţi şi pe gură nişte bandă, că doar nu vreţi 
să tip, nu? Da' nu-mi acoperiţi nasul, că trebuie să respir, 
nu? 

— Acu' avem ovulele în termos, zise Pincus. Ce facem? 

— Vă duceţi înapoi la maşină, încuiaţi bidonul în 
portbagaj şi vă duceţi acasă ca şi când nimic nu s-ar fi 
întâmplat. 

— Ei, stai puţin, zise Abruzzi, aprinzându-şi o havană 
ieftină. Nu-mi place că chestia aia o să stea în maşina mea. 
Dacă mi-o izbeşte careva şi află poliţia? 

— Doar o zi, pledă Kazanian. Luni dimineaţă fratele 
meu pleacă cu un cargou. Îmi lasă totdeauna cheile când e 
plecat. Este pe strada West 54th, lângă Eighth Avenue. 
Trec pe acolo din când în când, să fiu sigur că nimeni nu i- 
a făcut zob apartamentul. Acolo o să ţinem bidonul, până 
luăm banii. Aşa că îl ţii în portbagajul tău până luni. 
Trebuie doar să fii sigur că stă în sus şi nu se varsă. Îl iau 
de la tine luni dimineaţă, OK? 

— Luni dimineaţă sunt la lucru, zise Dumbo. 

— Îl iau de la tine când termini programul, zise Nick, 
oftând. Nu face din ţânţar armăsar. E un plan foarte 
simplu şi o să meargă ca uns; o să vezi. 

— Când crezi că luăm banii? întrebă Pincus. 

— Într-o săptămână, zise Kazanian, înălţând din umeri. 
Poate în două, cel mult. N-o să-i trimit niciun fel de 
scrisoare. O să lucrez doar cu telefoane publice, cu apeluri 
scurte, ca să nu poată fi urmărite. 

— Cât ai de gând să ceri? vru Abruzzi să ştie. 

Nick îl privi. 

— Un milion. Nici mai mult, nici mai puţin. 

Deodată, toţi, inclusiv Nick, deveniră smeriţi şi 
gânditori. Kazanian înşela tot timpul la impozite. Pincus îşi 
înşela tot timpul nevasta. Şi, de câte ori putea, Abruzzi 
sărea peste bariera de la metrou. Dar erau pungaşi cinstiţi. 

Acum, dându-şi seama că erau băgaţi într-o poznă de 
un milion de dolari, frica începu să le întunece speranţele 
de refacere a averii printr-o infuzie de bani uşor de 
câştigat, dar categoric necinstită. 

— Un milion? zise Sol, cu voce de cobe. Crezi că o să 
marşeze? 

— Poate n-ar trebui să ne lăcomim, zise Dumbo. O sută 
de mii poate ar fi mai bine. 

— O să scuipe un milion, zise Nick, încercând să pară 
sigur de el. Banii ăştia nu înseamnă nimic pentru ea. Tipa 
e o regină, cu toate afacerile ei. Şi i-a promis ovulele celei 
mai bune prietene a ei, şi n-o să vrea să nu se ţină de 
cuvânt. Şi, tineti minte, de mâine nu mai are ovule. Așa că 
ce-o să avem noi în bidon o să fie o avere pentru ea şi o să 
plătească oricât să le aibă îndărăt. E şansa noastră să dăm 
lovitura, una mare. Credeţi-mă, ştiu ce fac. 

Complicii tăcură şi Kazanian făcu semn ospătarului să 
aducă încă un rând de „bombe”. 

Manhattan, New York 


Eve Bannon şi Harriet Boltz insistară să o însoţească în 
acea zi fatidică. Cele trei doamne plecară din casa de pe 
strada East 63rd la ora opt şi jumătate în dimineaţa de 
sâmbătă. Vedeta purta un pardesiu de mătase şi o pălărie 
moale, neagră, cu marca firmei ei. Pălăria avea borul tras 
pe un ochi. 

Inainte de a se sui în imensa limuzină Cadillac, care 
aştepta la colţ, Marilyn fu înconjurată de un cârd de 
admiratori, toţi cu pixuri şi hârtii întinse, strigând după 
autografe. Semnă câteva şi unul pe spatele unui tricou, 
apoi se alătură lui Eve şi lui Harriet în limuzină. 

Ronald Yates se uita cu adoraţie la zeiţa lui, din locul 
unde mulţimea era mai rară. Când o văzu pe Marilyn că se 
suie în Cadillac, se repezi la Volkswagen-ul lui uzat, parcat 
aiurea peste drum. Când limuzina porni lin, Ronnie o urmă 
în Broscuţă, hotărât să-şi petreacă ziua urmărind-o pe 
femeia care, după cum jurase solemn, „înseamnă pentru 
mine mai mult decât însăşi viaţa”. 

Cadillac-ul nu merse departe; institutul de combatere a 
sterilităţii al doctorului Primster era pe strada East 70th. 
Limuzina opri scurt; cele trei femei coborâră şi intrară în 
clinică. Yates găsi un loc de parcare lângă First Avenue şi 
se întoarse pentru a-şi continua veghea. 

Inăuntru, Eve şi Harriet se aşezară în sala de aşteptare, 
cu numere vechi de un an din National Geographic şi 
Quarter Horse Gazette. Marilyn fu condusă sus pentru 
ultimele teste şi pentru a se pregăti în vederea operaţiei. 

Puțin după ora unsprezece şi jumătate se dezbrăcă, se 
sui pe o brancardă cu roţi şi fu acoperită cu un cearşaf de 
către asistent. Fu dusă în sala de operaţii unde două 

infirmiere, doi chirurgi şi un anestezist erau deja pregătiţi, 
în halate şi cu măşti. Marilyn fu suită pe masa de operaţie 
şi i se administră anestezicul. Acesta lucră în câteva 
minute şi, în aşteptarea chirurgului principal, echipa din 
sala de operaţii strecură o privire sub cearşaf şi rămase 
mută la vederea perfecțiunii trupului bronzat. 

În ora care urmă, dr. Reginald Primster reuşi, prin 
laparoscop, să scoată nouă ovule mature. Fură duse 
degrabă în laboratorul de alături pentru cultura 
preliminară şi congelare. Între timp, chirurgul procedă la 
legarea trompelor. Ambele operaţii fură terminate în ceva 
mai puţin de două ore. Înainte de ora paisprezece, Marilyn 
Taylor fu dusă în sala de reanimare. 

Când își reveni, Eve Bannon și Harriet Boltz stăteau 
îngrijorate lângă pat. Le privi şi zâmbi palid. 

— Un fleac, zise ea. _ 

— Au scos nouă ovule, zise Eve emoţionată. Inchipuie- 
ti! Nouă! 

— Ce de copii! zise Marilyn. Scumpo, fii drăguță şi vezi 
dacă au nişte coniac. Nu mi-ar strica ceva de băut. 

La ora şaisprezece şi jumătate, după un control făcut 
de dr. Primster, i se spuse că se poate întoarce acasă, şi 
cele două doamne o ajutară să se îmbrace. Bandajul care îi 
acoperea tăieturile era extrem de mic. 

— Aveţi o uşă prin spate? îl întrebă Marilyn pe 
Primster. În caz că mă mai aşteaptă vreun grup. N-am chef 
să semnez autografe. 

El o asigură că există o uşă în spate, care dădea într-o 
curte. După ce traversau curtea, puteau să intre prin 
spatele unei clădiri cu birouri şi apoi să iasă pe Strada 69. 

— Numărul meu favorit, zise Marilyn. Harry, cheamă 
limuzina, să ne aştepte acolo. Vreau acasă! Aş dormi o 
săptămână. 

Doamnele plecară, iar în faţa clinicii, pe Strada 70, 
Ronald Yates se plimba în sus şi-n jos, aşteptând reapariţia 
iubitei lui. 

Văzu clădirea  golindu-se, luminile  stingându-se, 
întunericul lăsându-se pe străzile oraşului. Socotea că 

fusese concediat, dar nu-şi făcea griji că-şi pierduse slujba. 
Acasă avea o diplomă care îl numea „Cel mai iute mânuitor 
de hamburgeri al anului” de la „Delicios” (şi din zona nord- 
răsăriteană) şi ştia că, la dexteritatea lui, orice bufet l-ar 
angaja pe loc. 

Decise să-şi continue veghea alte câteva ore. Apoi, dacă 
Marilyn nu apărea, o să se ducă acasă în Staten Island şi o 
să se oprească în drum să-i ia maică-sii ceva la pachet 
pentru cină. 

Strada era acum pustie, doar o fereastră era luminată 
în clădirea în care intrase Marilyn. Câteva minute după ora 
zece, un Chevrolet verde, vechi de cel puţin cinci ani, opri 
în zona cu „Parcare interzisă” din faţa clinicii. Doi bărbaţi 
coborâră, priviră în jur degajaţi, apoi se îndreptară spre 
uşă şi bătură. Fură primiţi înăuntru aproape imediat. 

Yates, urmărind totul de vizavi, rămase nedumerit. Cei 
doi bărbaţi, scunzi şi solizi, arătau ca doi salahori de 
ultimă speţă. Unul era chel, celălalt mesteca la o ţigară 
neaprinsă şi amândoi purtau nişte haine pe care nici 
Armata Salvării nu le-ar fi primit. Ronnie nu-şi putea 
închipui ce căutau cei doi neica-nimeni în aceeaşi clădire 
cu cea mai celebră actriţă din lume. 

Nu trecu mai mult de o jumătate de oră şi cei doi ieşiră 
din nou afară. Acum, unul dintre ei ducea ceva ce semăna 
cu o găleată albă de plastic. Ronnie, curios, traversă, 
pescuind din buzunar un pachet de ţigări. Nu-i plăcea cu 
adevărat să fumeze, dar erau marca din care fuma ea. 

— Hei, strigă, aveţi careva un chibrit? 

Tresăriră aşa se tare, încât cheliosul aproape scăpă 
găleata. Apoi îşi reveniră şi cel cu ţigara îi dădu lui Yates 
un plic de chibrituri. 

— Ia de-aici, puştiule, zise. Poţi să le ţii. Mai am. 

— Mulţumesc foarte mult, zise Ronnie politicos şi o 
porni în josul străzii. 

Când se opri şi privi înapoi, cei doi puneau găleata în 
portbagajul  Chevrolet-ului. Îi urmări cum  încuie 
portbagajul, apoi se sui în maşină şi plecă. 

Se întoarse la Volkswagen-ul lui. Dar înainte de a-şi 

începe lungul drum spre casă, studie plicul de chibrituri pe 
care i-l dăduse tipul. O chestie ieftină, cu scris negru pe 
fond alb. 

Barul Turcului; Grătar. Bulevardul Atlantic. Brooklyn. 

Manhattan, New York 


Verigheta amanetată a neveste-sii îl aduse pe Sam 
Davidson într-un hotel păduchios din Times Square. Holul 
mucegăit era plin de ceea ce părea a fi toată distribuţia din 
Băieți şi fete, plus câteva târfe, câţiva traficanţi de droguri 
şi un tip care vindea insigne cu „lisus te salvează” la doi 
dolari bucata. Sam îşi aminti când stătea la Plaza. Dar asta 
se întâmpla atunci când avea mai mult de 43,78 dolari la 
teşcherea. 

Aşezându-se cu precauţie pe marginea patului rufos, 
Sam răsfoi mica agendă neagră cu adrese, încercând să 
găsească în New York pe cineva pe care să-l tapeze de 
bani. Se gândea că-i trebuie cel puţin o mie, dar s-ar 
mulţumi şi cu cinci sutare, sau chiar cu două, sau chiar cu 
ceva mărunţiş. 

Prima rundă de telefoane nu-l încurajă deloc. Ori nu 
răspundea nimeni, ori telefonul era decuplat, ori tipul de la 
celălalt capăt al firului închidea în momentul în care Sam 
îşi declina identitatea. Nu-i învinuia; curăţase de bani atâta 
lume; mersese vorba de la Atlantic până la Pacific că 
Davidson era fără o lescaie şi că nu aducea decât veşti 
proaste. 

Într-un târziu, scormonind în agendă, dădu peste 
numele de Louella şi Loretta Chin. Acestea erau două 
gemene plăcute, chinezoaice-americane, care pe vremuri 
jucaseră într-un film de acţiune produs de Sam, numit Doi 
din coloana P. Ultima dată când auzise de ele, se mutaseră 
în Manhattan şi găsiseră un „sponsor” care le achita notele 
de plată, le lăsa să se prostitueze în Central Park South şi 
nu le cerea niciodată nimic din câştig. 

Sam făcu numărul, rugându-se să-i iasă pasienţa. Vocea 

bărbătească ce-i răspunse era stridentă şi sâsâită. 

— Reşedinţa DuBois, zise. 

— Le caut pe Louella şi Loretta Chin, zise Sam, şi sper 
că mă puteţi ajuta. 

— Moment, vă rog, zise tipul. 

Sam aşteptă, apoi vorbi o femeie. 

— Cinee? 

— Louella? zise Sam. Loretta? Aici Sam Davidson. 

Era pregătit să fie respins instantaneu, dar femeia râse 
bucuroasă. 

— Sam, scumpule! strigă ea. Ce drăguţ! Sunt Louella. 
Unde eşti - la Los? 

— Nu, sunt aici, în micul şi bătrânul New York. Am 
venit pentru câteva zile, cu afaceri, şi m-am gândit că 
poate ne adunăm, să luăm ceva şi să vorbim de cum era pe 
vremuri. Ce zici? 

— Stai puţin, Sam. Să văd ce program avem. 

Nu fu chiar puţin, dar el aşteptă cu răbdare. Apoi... 

— Bună, Sam, sunt Loretta. Ce mai faci? 

— Supravieţuiesc. Am auzit că v-aţi întemeiat. 

— Ne descurcăm. Auzi, Sam, ne-ar plăcea să te vedem. 
Dar trebuie să ieşim pe la 12 - e sâmbătă noaptea, ştii, şi 
haimanalele urlă la lună. Dacă poţi să vii acum, am putea 
să bem ceva si să râdem niţel. 

— Nu-i rău, zise el. Cum dau de voi? 

— Park Avenue, zise ea şi tăcu, aşteptând reacţia. 

— Bravo! zise el. Trebuie să-mi schimb ciorapii. Ce 
număr e? 

Luă un taxi până în centru şi-l plăti bucuros, pentru că 
era sigur că o să dea lovitura. O să le promită fetelor roluri 
„grase” în Private Parts, II, şi-şi închipuia că asta o să le 
facă să scoată o mie. Poate chiar mai mult dacă le 
convinge că o să joace şi Marilyn Taylor. 

Casa cea nouă din partea de nord a străzii 79 trăsnea a 
bani de la o poştă. Portarul în uniformă era ca ieşit din 
Studentul cerşetor şi tipul care însoțea liftul avea 
smoching alb şi jabou apretat. Coridoarele erau acoperite 
cu mochetă mov şi luminate cu aplice ornamentale, ca 

nişte umbre mici cu ciucuri din mărgele. 

Decoratorii, se gândi Davidson, erau de la celebra 
firmă Glitz & Schlock, Inc. 

Uşa fu deschisă de un asiatic bătrân (tailandez? 
malayezian? birmanez?) care purta o haină gri de alpaca. 
Ăsta era sâsâitul şi, cu multe plecăciuni şi şuierături, îl 
conduse pe oaspete într-un salon doar cu puţin mai mic 
decât holul de la Waldorf. Sam înregistră rapid multă 
pielărie, crom şi cristal, dar imediat păpuşile apărură în 
grabă dintr-o cameră de undeva din fundul casei şi îl 
îmbrăţişară. 

Îl aşezară într-un jilţ din piele de vițel de culoarea 
untului şi îi aduseră un Chivas Regal într-un pahar 
Baccarat, atât de greu încât trebui să-l ţină cu amândouă 
mâinile. Ele beau ceva verde în pahare cu model şi se 
ghemuiau pe jos, la picioarele lui, lăfăindu-se pe blana care 
aparținuse probabil celei mai grase zebre din Africa. 

Începură să pălăvrăgească despre aventurile lor 
trăsnite cu clienţii din New York, chicotind şi sufocându-se 
de râs, şi el se uită bine la ele. Nu avea niciun dubiu: erau 
în bani. Erau îmbrăcate la fel: colanţi strânşi pe corp, din 
catifea neagră, cu fermoar până jos. Şi agrafele cu 
diamante, în formă de flamingo, nu erau de la solduri. 

Sam era pe punctul de a cârmi conversaţia spre 
scenariul său la Private Parts, II, Marilyn Taylor şi nevoia 
lui prezentă de finanţare, când un negru înalt, cu ochelari 
de soare opaci, intră, venind dinspre partea din spate a 
apartamentului. 

Prăbuşit în jilţul său, Davidson privi în sus şi se gândi 
că tipul trebuie să aibă vreo doi metri. Avea corpul de 
forma unui creion şi era înfăşurat într-un halat de culoarea 
vinului roşu, dintr-un brocart atât de gros, că abia îşi 
îndoia mâinile subţiratice. Avea picioarele goale pe sub 
halat, era desculţ şi avea un dragon tatuat pe gamba 
stângă fără pic de păr. 

— Champ, dânsul e Sam Davidson, zise Loretta voioasă. 
Sam, Champ DuBois. 

Davidson nu izbuti să se smulgă din scaunul jos şi se 

decise să salute ridicând o mână. Champ dădu din cap, se 
îndreptă spre barul cu placă de marmură şi-şi turnă un 
coniac. 

— Bine aţi venit la New York, domnule Davidson, zise 
el. Sper să aveţi o şedere plăcută aici. 

— Mulţumesc, zise Sam. Frumoasă casă aveţi! 

— Mă bucur că vă place, zise celălalt, neglijent. Dar 
simt că are nevoie de o pată de culoare. Am pus ochii pe 
un Picasso care ar arăta trăsnet deasupra divanului aceluia 
de piele. 

— Un Picasso? O să vă cam coste. 

— Oh, nu mă gândeam să-l cumpăr, zise DuBois. Sunt 
hoţ profesionist. Nu v-au spus doamnele? 

Sam luă o înghiţitură din băutură. 

— Ăă, nu, zise el, nu mi-au spus. Hoţ profesionist? Cred 
că se câştigă bine. 

— Într-adevăr, zise Champ. Dar, bineînţeles, trebuie 
calculat cu grijă raportul risc - câştig. Şi ce vă aduce în 
minunatul nostru oraş, domnule Davidson? 

— Lucrez în cinematografie, zise Sam cu mândrie, şi 
acum am un nou proiect. Un scenariu, dinamită curată. O 
lovitură! Sper să o am pe Marilyn Taylor în rolul principal. 

— Zău? Asta chiar e interesant. Aş vrea să-mi vorbiţi 
despre asta. 

DuBois se opri ca să se uite la ceas, un Rolex de aur. 

— E timpul, doamnelor, le spuse gemenelor. Clienţii se 
vor impacienta. Fugiţi. Voi fi încântat să-l întreţin pe 
musafirul nostru. 

Pălăvrăgind fără întrerupere, Louella şi Loretta fugiră 
într-o cameră din fund, de unde ţâşniră după o clipă, 
purtând etole la fel, din nurcă albă, şi genţi negre, din 
crocodil, pe umăr. li sărutară pe rând pe Champ şi pe Sam, 
le ziseră noapte bună şi o şterseră pe uşă, trăncănind în 
continuare. 

— Drăguţe fete, zise Sam mărinimos. 

— Categoric, fu de acord DuBois. Şi fermecător de 
proaste. 

Işi încolăci trupul uscăţiv într-un scaun rotunjit din faţa 

lui Sam. 

— Trebuie să vă fac o mică mărturisire, domnule 
Davidson. Numele meu adevărat nu este Champ DuBois. 
Este Moses Leroy Washington. Dar niciodată nu m-am 
simţit nici ca Moise, nici ca Leroy - nici chiar în tinereţe, 
aşa că mi-am ales un nume pe care l-am crezut mai potrivit 
cu personalitatea şi aspiraţiile mele. 

Sam se holbă la el, întrebându-se dacă tipul îşi bătea 
joc de el - sau poate era beat. Dar nu-i vedea ochii dincolo 
de ochelarii aceia negri şi DuBois încă nu zâmbise deloc. 

— E-n regulă, zise Sam. Ai dreptul să-ţi zici cum vrei. 
Champ DuBois îmi place. Sună bine, ca un personaj de 
film. 

— Exact, zise gazda. Observ că e nevoie să vi se umple 
din nou paharul. Mă tem că majordomul nostru s-a retras. 
Serviţi-vă, vă rog. 

— Sigur, zise Sam, smulgându-se din jilţ. 

La bar, îşi turnă din nou, remarcând frapiera de cristal, 
paharele Baccarat, scrumierele din onix şi un recipient 
pentru cocktail, din argint veritabil, cu o monogramă 
gravată: KLR. 

— Vă interesează filmele, domnule DuBois? întrebă. 

— Foarte mult. Odată am avut ambiția să devin actor, 
dar, din cauza culorii şi înălţimii mele, posibilităţile de 
angajare au fost inexistente. Aşa că am dat curs unei alte 
vocaţii. Dar mă interesează marele ecran. Aşa că povestiţi- 
mi despre noul dumneavoastră film, domnule Davidson. 
Mă fascinează procesul de creaţie. 

Sam îi explică cum că el era producătorul filmului 
Private Parts, filmul care a lansat-o pe Marilyn Taylor ca 
vedetă. Acum avea un scenariu pentru continuare - o 
bombă, nu alta, şi venise la New York ca să o convingă pe 
Marilyn să accepte rolul principal. 

— Este despre o bibliotecară, zise el sincer. Foarte 
demodată şi sfioasă. Nici nu te gândeşti că e frumoasă, 
până la prima scenă de amor, când îşi scoate ochelarii. 
Oricum, are un împuţit de tată, un văduv şi un om de 
nimic, care o ţine din scurt ca să-i gătească, să-i facă 

menajul şi altele. E şi un pic de incest aici. Apoi, într-o zi, 
apare tipul, un tip viril, care face curăţenie. Şi o seduce - 
înţelegi? I-o trage şi totul se schimbă pentru ea. Aşa că 
pun la cale să-l termine pe bătrân. Dar ea îl trage pe sfoară 
pe mascul şi el ajunge la camera de gazare pentru omor. 
Ea moşteneşte tot şi trăieşte pe picior mare, nu-i pasă de 
nimic, dar la un moment dat încep s-o bântuie fantomele 
dragului ei tătic şi a masculului. Filmul se termină cu ea 
dusă la casa de nebuni. Cam asta e în mare, dar vă spun, e 
un film de Oscar - absolut dinamită. Dar e nevoie de 
Marilyn Taylor. 

— Da, înţeleg, zise DuBois pe gânduri. Este o femeie 
rafinată, cu talent şi cu gust. Sunteţi prieteni buni? 

— Oh, da, zise Sam, cei mai buni. 

— Atunci probabil ştiţi că a adunat una din cele mai 
valoroase colecţii de bijuterii din lume. Este vorba de piese 
de prima calitate, unele cu valoare istorică. Spre exemplu, 
ştiu că anul trecut a cumpărat la licitaţie - anonim, 
bineînţeles - un inel cu un diamant galben de patruzeci de 
carate, absolut perfect, care iniţial a aparţinut lui Ivan cel 
Groaznic sau lui Hugo Capet - am uitat cui. In orice caz, se 
spune că l-a cumpărat cu aproape două milioane. 

— Ei, zise Sam, încercând să râdă, diamantele sunt cele 
mai bune prietene ale doamnelor. 

— Atunci are multe prietene, zise gazda meditativ. 
Multe. Intenţionaţi să o vedeţi cât timp staţi aici? 

— Aşa sper, zise Davidson, brusc îngrijorat de cursul 
discuţiei. 

— Acasă la ea? 

— Cred că da. 

— Ar fi posibil s-o cunosc şi eu? S-o văd un minut, 
evident. O admir de mulţi ani. 

— Nu ştiu, zise Sam cu precauţie. Poate s-ar putea 
aranja. 

Apoi tăcură. Davidson încercă să-i întoarcă celuilalt 
privirea, dar era greu să şi-o concentreze pe discurile cu 
oglindă ale ochelarilor negri. 

— Aş dori să vă despăgubesc pentru efort, zise Champ 

încet. Cu un onorariu, ca să zicem aşa. 

— Şi doriţi doar s-o cunoaşteţi? 

— Da. Dar la ea acasă. Ar fi ceva de nepreţuit pentru 
mine. 

— O să încerc, zise Sam răguşit. Nu garantez. 

— Cred că merită încercarea, zise DuBois. Scuzaţi-mă 
un moment. 

Intră într-o cameră şi se întoarse după câteva momente 
cu un plic alb. 

— O mie, zise el. În hârtii de cincizeci. Bancnote uzate. 
Doar pentru o scurtă vizită la Marilyn Taylor acasă. Cât de 
repede se poate. Vă rog, nu mă dezamăgiţi. 

— O să încerc negreşit luni dimineaţă, zise Sam. 

— Bine. Ţineţi legătura cu mine. N-aş vrea să vă caut 
eu. 

Champ DuBois zâmbi pentru prima dată, şi Sam 
Davidson îşi dori să n-o fi făcut deloc. li reamintea de 
rechinul din Fălci. 

Manhattan, New York 


Telefonul sună în casa de pe strada East 63rd, puţin 
după ora şase, în dimineaţa de duminică. Harriet, care 
avea un somn uşor, ridică receptorul la al doilea apel. 

— Mda, zise ea. 

— Casa Marilyn Taylor? O voce bărbătească. Stridentă. 

— Ştii cât e ceasul? zise Harriet indignată. Cine eşti şi 
ce vrei? 

— Sunt doctorul Primster. Aş dori să vorbesc cu 
Marilyn Taylor, vă rog. Este urgent. 

Harriet îşi aruncă picioarele din pat şi se întinse după o 
țigară. 

— Sunt secretara ei. Marilyn doarme şi nu am de gând 
să o deranjez dacă nu-mi spuneţi despre ce e vorba. 

Un moment de tăcere, apoi: 

— Ne pare rău să vă  comunicăm că ovulele 
domnişoarei Taylor au fost furate. 

Harriet frânse ţigara cu degete tremurânde. 

— CUM? 

— Institutul a fost jefuit aseară în jurul orei zece. 
Singurul prezent a fost un tehnician de laborator. A fost 
imobilizat şi legat. Paznicul a venit să-şi facă rondul la 
miezul nopţii şi l-a găsit. Am fost anunţaţi şi am mers 
imediat la clinică. Acum sunăm de acolo. Tocmai am făcut 
inventarul şi, aparent, singurul lucru care a fost luat a fost 
bidonul cu ovulele domnişoarei Taylor. 

— Oh, Iisuse, zise Harriet cu disperare. Aţi chemat 
poliţia? 

— Nu, n-am chemat-o, zise Primster, încercând să-şi 
stăpânească vocea. Am crezut că cel mai bine e s-o 
informăm pe domnişoara Taylor, pentru a hotări ce doreşte 

să fac. Nu vă putem spune cât suntem de şocaţi şi furioşi. 
După ştiinţa noastră, este pentru prima dată când este 
jefuită o clinică de combatere a sterilităţii. Care Dumnezeu 
poate fi motivul? 

— Banii, zise prompt secretara. Ea are bani şi ei vor 
bani. Asta se cheamă răpire, doctore. Ascultă, cred că cel 
mai bine e să-ţi mişti fundul încoace. O s-o trezesc pe 
Marilyn şi o s-o pun la curent cu ce s-a întâmplat. Când 
ajungi aici o să vorbim ce facem în continuare. 

Închise telefonul, reuşi într-un târziu să-şi aprindă o 
ţigară şi se îmbrăcă în grabă. Inainte de a o trezi pe 
Marilyn, o trezi pe menajeră şi-i spuse să pregătească o 
cană mare de cafea şi să încălzească nişte chifle, cornuri, 
brioşe - orice există. Apoi se duse în dormitorul lui 
Marilyn. 

Cea Mai Frumoasă Femeie din Lume sforăia uşurel cu 
o mască pe ochi, dopuri în urechi şi cu un sutien de noapte 
marca Marilyn Taylor, conceput pentru a preveni căderea 
sânilor. Harriet o scutură de umăr cu duritate, neţinând 
seama de protestele mormăite. Marilyn se ridică până la 
urmă în şezut, aruncând masca şi dopurile. 

— Mamă Sfântă! se plânse ea, privind ceasul de lângă 
pat. Practic e încă ieri. Să fie ceva de bine. 

— Nu-i de bine, zise Harriet, cumplită. E de rău. 

Apoi îi spuse vedetei ce s-a întâmplat. Se aştepta la o 
explozie de furie, dar Marilyn nici nu ţipă, nici nu 
blestemă. În schimb, ochii îi deveniră duri şi distanţi. 

— Numai ovulele mele? Nu şi ale altora? 

— Aşa zice doctorul. 

— O treabă dinăuntru, zise Marilyn categorică. Cine 
ştia că ovulele sunt acolo? Eu, tu, Eve şi Eric Bannon şi 
oamenii lui Primster. Cineva de la clinică a vorbit. 

— Probabil, fu de acord Boltz. Dar putea fi doar o 
simplă fanfaronadă. „Ce crezi, pe cine am operat azi?” - 
ceva de soiul ăsta. Cineva a auzit şi s-a hotărât să dea 
lovitura. 

— Şi le ţine pentru recompensă? 

— Aşa cred. Ce altceva să vrea cu ele? 

— Ticăloşii! strigă Marilyn, dând drumul urii. 

— Primster e pe drum încoace. Vrea să ştie dacă să 
cheme poliţia. 

— În niciun caz. Dacă avem dreptate că asta e o răpire, 
o să primim veşti de la ticăloşi şi o să tratăm cu ei. 

— O să plăteşti? 

— Sigur că o să plătesc. Nu pot să-i dezamăgesc pe Eve 
şi pe Eric. Şi pe urmă, fir-ar să fie, sunt ovulele mele, parte 
din trupul meu, parte din mine. Oh, o să plătesc să le capăt 
înapoi şi după asta o să angajez cei mai buni detectivi din 
lume să-i găsească pe împuţiţii care au făcut treaba asta şi 
o să am grijă de ei eu însămi. Auzi, Harry, cred că mai bine 
îi trezeşti pe Tony Perez şi pe Gary Flomm şi le spui. Dacă 
e o treabă dură, o să am nevoie de garda de corp şi de 
artilerie prin preajmă. Şi dacă apar ceva reporteri care să 
adulmece, Gary ar putea să-şi dovedească utilitatea ca 
agent de presă. 

— Am uitat să te întreb, zise Harriet. Cum te simţi? 
Adică, tăieturile alea îţi dau dureri? 

— Merge, zise Marilyn. Sunt o dură; am crezut că ştii. 
Acum vreau să mă îmbrac. 

O oră mai târziu stăteau cu toţii în bucătăria cea mare, 
sorbind cafea neagră şi muşcând din chifle calde. Dr. 
Primster, cu ochii mai mohorâţi ca oricând, se scuză din 
nou, apoi veni cu detalii suplimentare asupra furtului. 

— Angajatul nostru este Nicholas Kazanian, un 
tehnician de laborator. Lucrează la noi de câţiva ani. Nu 
este un om foarte şcolit, dar e foarte eficient şi absolut de 
încredere. A lucrat aseară târziu. Pe la zece a auzit o 
bătaie la uşa din faţă. A coborât şi un bărbat a strigat că e 
vorba de o urgenţă, așa că a deschis. Nu e ceva neobişnuit, 
am mai avut incidente asemănătoare în trecut. Când a 
descuiat uşa, doi bărbaţi au pătruns înăuntru. Kazanian i-a 
descris ca tineri - vreo douăzeci şi cinci de ani -, tipul 
hispanic. Spunea că amândoi erau destul de înalţi. Unul 
avea mustață, altul barbă. Amândoi erau înarmaţi cu 
revolvere. L-au forţat pe Nick să-i ducă în laborator şi să le 
arate bidonul cu ovulele domnişoarei Taylor. 

— Deci ştiau exact ce voiau? întrebă Marilyn. 

— Fără îndoială. După ce au luat bidonul, l-au legat pe 
Nick şi i-au pus pe gură bandă adezivă. Paznicul a venit să- 
şi facă rondul la miezul nopţii, l-a eliberat pe Nick şi ne-a 
chemat. Cam asta e. 

— Rahat, zise Marilyn dezgustată. N-aş zice că clinica 
aia are cea mai bună pază din lume, doctore. 

— Cine putea să prevadă o nelegiuire ca asta? zise el, 
apărându-se.  Ovulele noastre congelate, sperma, 
embrionii, toate sunt valoroase, evident, dar numai pentru 
donatori şi pentru clienți. N-au absolut nicio valoare 
pentru nimeni altcineva. 

— Nu fiţi aşa de sigur, zise Harriet. Donatorii şi clienții 
ar da bani să le capete înapoi, nu-i aşa? V-am spus că asta 
e o răpire. O să primim un telefon sau o scrisoare şi o să 
aflăm cât e răscumpărarea. 

— Dar fără poliţie, îi preveni Marilyn. Nu vreau ca 
treaba asta să devină publică. 

Primster puse cu grijă deoparte chifla mâncată pe 
jumătate. 

— Înainte de a lua această decizie, trebuie să vă spun 
ceva. Ovulele se află în pipete suspendate în azot lichid. 
Una din caracteristicile azotului lichid e că se evaporă. 
Dacă bidonul nu este reumplut periodic, în final conţinutul 
se va dezgheţa. 

Îi priviră cu uimire. 

— Adică ovulele mele or să se strice? întrebă Marilyn. 

— Da, există această posibilitate. Din descrierile lui 
Kazanian, hoţii care au furat bidonul sunt hoţi obişnuiţi. 
Ne îndoim că au vreo idee despre azotul lichid. 

— Oh, Doamne, zise Harriet. Asta pune capac. 

— După cum credem noi, singura soluţie, zise dr. 
Primster, este să anunţăm public furtul. Şi în declaraţia 
către presă, să subliniaţi faptul că azotul lichid din bidonul 
furat trebuie să fie permanent completat pentru a menţine 
ovulele în stare de supravieţuire. 

Marilyn cumpăni un moment. 

— Vă închipuiţi că escrocii aud despre asta la TV sau 

citesc în ziar şi or să umple tot timpul bidonul? 

— Este singura noastră şansă, zise doctorul. Sperăm ca 
ei să-şi dea seama că, dacă lasă ovulele să se altereze, nu 
vor mai avea să vă dea nimic de valoare. 

— Bine, zise Marilyn. Hai să-i dăm drumul. 

Gary Flomm se extrase din chiflă şi ciuli urechile. 

— Doamnă? zise el. 

— Vorbeşte cu cei de la Relaţii cu publicul de la firma 
noastră. Scrie o declaraţie - nu mai mult de o pagină - 
care să fie dată presei. Vreau s-o aprob înainte de a fi 
distribuită. Cheamă ziarele, radioul, televiziunea - pe toţi. 
Programează o conferinţă de presă după-amiază devreme, 
ca să putem intra la ştirile de seară. Încearcă să mă bagi la 
programul Azi de mâine-dimineaţă şi aranjează interviuri 
cu Donahue, Oprah, Walters, cu toţi care-ţi vin în minte. 
Am uitat ceva, Harry? 

— Recompensa, zise secretara. 

— Aşa-i! Gary, cumpără câte o pagină întreagă la 
Times, Newsday, Post şi News. Plătesc o sută de mii de 
dolari pentru restituirea neîntârziată a ovulelor, fără 
întrebări. Şi mai ofer tot pe-atât oricui dă informaţii care 
să ajute la găsirea lor. 

— Trebuie să chemi poliţia, zise Flomm. 

— Am eu grijă de asta. Harriet, cheamă-l pe Roche, la 
Los Angeles, şi spune-i să vină aici cât de repede poate. Şi 
trezeşte-i pe Loretta, pe Shari şi pe Sidney. Vreau să se 
gândească ce o să port la conferinţa de presă. 

— Ceva modest şi sincer, sugeră Flomm. 

— Ştiu să fac pe sincera, tipule, zise Marilyn. O să joc 
scena judecății din Păcătosul inocent. Doctore, vreau să fii 
lângă mine, să răspunzi la orice întrebări tehnice sau 
medicale. OK? 

— Bineînţeles, zise Primster. Vom fi fericiţi să vă fim de 
folos. 

— Şi, Tony, îi zise ea gărzii de corp, unge-ţi pistolul şi 
nu te mişca de lângă mine. Am senzaţia că recompensa 
asta o să atragă toţi vulturii. Hai, toată lumea, daţi-i 
drumul. Slavă Domnului că e duminică - o zi cam proastă 

la ştiri. Vreau ştiri în permanenţă la radio şi la televizor 
diseară şi titluri mari în ziarele de mâine-dimineaţă. Vreau 
absolut totul! 

În lume 


New York News: Furt de ovule pune vedeta pe jar! 

New York Post: Furt de ovule - un posibil complot 
comunist! 

New York Newsday: Poliţia se lansează în căutarea 

ovulelor dispărute! 

New York Times: Actriţa reclamă dispariţia ovulelor din 

clinica de combatere a sterilităţii 
Manhattan. 

Istoria ovulelor lui Marilyn Taylor deveni repede o 
poveste de senzaţie în toată lumea. Ştirile despre criza din 
Orientul Mijlociu, conflictele din Ulster şi foametea din 
Etiopia fură măturate de pe prima pagină a ziarelor. Şi 
graţie miracolului transmisiilor prin satelit, ecranele 
televizoarelor, din Australia până în Groenlanda, aduseră 
tragedia lui Marilyn în atenţia publicului. 

„Mesajul ei înlăcrimat adresat hoţilor, «Vă rog, nu 
faceţi rău ovulelor mele!», mişcă inimile milioanelor de 
spectatori.” 

National Enquirer 

Majoritatea adoratorilor ei fervenţi nu ştiau nimic 
despre fertilizarea in vitro sau despre transferul de 
embrioni. Dar ei văzuseră filmele cu Marilyn Taylor, 
citiseră despre viaţa ei particulară în revistele dedicate 
admiratorilor şi îi urmăriseră, cu fericită uimire, cariera 
financiară plină de succese. Acum, sesizând dimensiunile 
tragediei pe care ea o trăia, răspunseră cu o revărsare de 
dragoste. Fu angajat personal în plus care să se descurce 
cu telegramele, scrisorile, apelurile telefonice şi darurile - 
inclusiv doi pui de găină vii trimişi pe calea aerului de 
către un fermier iugoslav care părea să fi înţeles greşit 

sensul pierderii ei.” 

Presa de scandal din capitalele lumii se repezi să 
exploateze aspectele senzaţionale ale afacerii, ilustrându-şi 
paginile cu fotografii ale vedetei în bikini minusculi sau 
într-un costum de baie de concepţie proprie numit „Două 
Timbre şi Un Plasture”. 

Dar revistele mai serioase se folosiră de furt pentru a 
introduce articole despre implicaţiile de ordin etic ale 
noilor metode de concepţie. Autorii se grăbiră să facă o 
legătură între dorinţa de a avea ovulele lui Marilyn şi 
posibilitatea ca acestea să conţină gene care ar transmite 
frumuseţea ei, talentul ei, simţul ei în afaceri. Dar, totuşi, 
erau probleme... 

„Dezbateri dezlănţuite în legătură cu valoarea ovulelor 
furate.” 

The Wall Street Journal 

Sondajele de opinie efectuate după dezvăluirea furtului 
arătau că majoritatea femeilor şi bărbaţilor de toate etniile 
erau alături de Marilyn şi credeau că ea fusese victima 
unui delict plin de cruzime; şi că ticăloşii trebuie pedepsiţi. 

„Sondajele de opinie arată că 73% din subiecţi sunt în 
favoarea pedepsei cu moartea pentru hoţii de ovule.” 

USA Today 

Problemele ridicate de valoarea ovulelor şi de 
pedeapsa la care trebuiau încadraţi făptaşii îl preocupau în 
mare măsură pe inspectorul adjunct Hugh K. Gripsholm în 
timpul primei sale întâlniri cu Marilyn. 

— Doamnă, uitaţi ce e, zise el, în momentul de faţă nu 
ştiu dacă investigăm un delict minor sau un delict grav. 
Puteţi fixa un preţ pentru ovule? 

— Sunt de nepreţuit, zise ea. 

Inspectorul clătină din capul cu păr încărunţit. 

— Nu merge, doamnă, zise el. Nu merge nici cu valoare 
sentimentală. Trebuie să fixaţi un preţ. Operația v-a costat 
mai mult de o mie? 

— Da, zise Marilyn; nu vorbise de trompele legate nici 
cu Gripsholm, nici cu altcineva. 

— Bine, deci puteţi pretinde că ovulele costă mai mult 
de o mie şi deci furtul constituie un delict grav. 

— Ascultaţi-mă, zise ea, nu exageraţi. Aş fi mulţumită 
dacă Departamentul Poliţiei din New York n-ar face nicio 
investigaţie. Pur şi simplu dacă nu v-aţi băga. Sunt sigură 
că escrocii vor lua legătura cu mine şi o să tratez cu ei ca 
să iau înapoi ovulele contra o sută de mii. 

— Nu-i corect, zise polițistul cu asprime. S-a comis un 
delict, au fost încălcate legile şi, dacă-i dovedim pe 
răufăcători, trebuie să-i punem sub acuzare şi să-i 
pedepsim. Aşa cum aţi vrea dumneavoastră, adună frumos 
o grămadă de bani pentru că au încălcat legea şi apoi 
dispar cu ei. Nu ţine. Sigur, vrem să colaborăm cu 
dumneavoastră, dar s-a făcut atâta publicitate cu cazul 
ăsta, că n-avem cum să nu ne băgăm. Mă bombardează 
guvernatorul, primarul, şeful poliţiei, maică-mea şi 
nevastă-mea. Toţi vor să vă găsesc ovulele. Şi eu vreau să 
le găsesc şi să-i înhaţ pe băieţii care le-au furat. Dar 
pentru asta am nevoie de ajutorul dumneavoastră. 

— O să stricaţi totul, zise Marilyn cu furie. Ticăloşii or 
să vadă uniforme peste tot şi or să se sperie. Blestematele 
alea de ovule or să se ducă pentru totdeauna. 

— Auziţi, zise Gripsholm, ce ziceţi de asta... Am un om 
în echipă, un locotenent. E tânăr, arătos şi mintos. 
Generaţia nouă. Universitate şi tot ce trebuie. Să zicem că 
îi repartizez dosarul dumneavoastră. N-o să poarte 
uniformă; le puteţi spune reporterilor că e din personalul 
dumneavoastră. Între timp, adulmecă şi vede dacă dă de 
vreun fir. Poate sunt băgaţi chiar oamenii dumneavoastră - 
n-aveţi cum să ştiţi. Şi dacă escrocii vă caută, tipul se duce 
cu banii şi aduce ovulele îndărăt şi poate îi prinde pe 
vagabonzii care au pus la cale treaba asta. Ce ziceţi? 

— Un singur tip? întrebă Marilyn neîncrezătoare. 

— Unul singur. Sigur, o să aibă „cozi”, dar n-o să le 
vedeţi niciodată, nici dumneavoastră, nici altcineva. 

— Şi n-o să poarte uniformă? 

— Nu. O să umble civil şi se îmbracă frumos. 

— Bine, zise Marilyn în silă, trimiteţi-l la mine. Cum îl 

cheamă? 
— Jeffrey McBryde. 
— E însurat? 
Inspectorul răspunse cu un rânjet atotştiutor. 
— Cu Departamentul Poliţiei din New York, zise el. 

Los Angeles, California 


Mario („Năsosul”) Zucchi avea şi el necazuri. 

— Câteodată, îi spuse nevestei, nici nu-mi vine să ies 
din cârpe. 

— Mario, îl mustră nevasta, trebuie să te duci la lucru. 

— Ce lucru? zise el acru. Totul se duce de râpă. Nu mai 
există nici disciplină, nici respect. Acu', fiecare pentru el. 
Unde-or fi vechile tradiţii? La doi metri sub pământ - aia e. 

Nu cu mult timp în urmă, Zucchi şi oamenii lui aveau o 
afacere pe cinste. Erau băgaţi în escrocherii, camătă, 
loterii, prostituție şi aveau mai multe sindicate. Venitul lor 
permisese Mafiei din Los Angeles să cumpere legal baruri, 
restaurante, berării şi firme de construcţii. Finanţaseră 
chiar şi nişte filme şi înfiinţaseră o reţea care producea şi 
distribuia casete porno. 

Omul din Chicago era foarte mulţumit de succesul lui 
Mario, ceea ce-i şi spusese. Dar asta fusese mai demult. 
Acum, Omul nu era deloc mulţumit şi venise la LA să stea 
de vorbă şi să afle de ce au scăzut veniturile în aşa hal. 
Mario îi spuse. 

Mexicanii şi asiaticii preluaseră oraşul, intrând cu forţa 
în afacerile Mafiei. Se mai puteau scoate bani din 
marijuana şi heroină, dar noii veniţi câştigaseră piaţa de 
cocaină; cu profiturile enorme pe care le aveau, 
deschideau baruri cu striptease, librării cu cărţi porno şi 
bordeluri pline de copii, fete si băieţi. 

Invadatorii erau nişte demenţi care trăgeau ca nebunii 
cu mitralierele în lumea de pe stradă, numai de distracţie. 
Omorau poliţişti, aruncau în aer casele rivalilor şi nu-şi 
făceau probleme să le violeze nevestele sau prietenele sub 

ochii lor, înainte de a-i curăța. Erau total scăpaţi de sub 
control, nu se supuneau nici unei organizaţii şi nu aveau 
niciun interes să se alieze cu Mafia, care, de fapt, fusese 
aici mai întâi şi muncise din greu să-i cumpere pe 
politicieni şi să nu aibă de-a face cu presa. 

Şi, ca şi când asta n-ar fi fost destul, noua generaţie a 
Mafiei erau nişte nimicuri. La ei „al nostru” era „al meu”. 
Puțin le păsa de omertà şi îşi vindeau şi mamele pentru un 
târg cu procurorul general. Pur şi simplu n-aveau şira 
spinării, iar faptul că mulţi dintre ei luau două doze de 
cocaină în loc de micul dejun nu îmbunătăţea cu nimic 
situaţia. 

Omul din Chicago clătină din cap cu tristeţe şi spuse că 
lucrurile stăteau la fel de prost şi în est; nu ştia ce-o să se 
aleagă de biata ţară, cu toţi străinii ăştia care veneau 
peste ea. Dar, în acelaşi timp, argumentă el, Cosa Nostra 
nu putea admite ca problemele de personal şi concurenţa 
să o scoată din afaceri. 

— Trebuie să găsim surse noi de venit, îi spuse lui 
Mario. Poate în loc să dăm lovitura, să adunăm un milion 
de colo, unul de dincolo. Banii se adună repede. Cum e şi 
treaba asta cu ovulele lui Marilyn Taylor. Oferă o sută de 
mii pentru ele. Nimica toată. Din întâmplare ştiu că e 
multi, multimilionară şi probabil că ar scoate un milion 
dacă n-ar avea încotro. 

— Interesant că pomeneşti de asta, zise Zucchi. Tipul 
care ne face filme porno o cunoaşte. S-a dus la New York 
ca s-o convingă să joace într-o tâmpenie de film pe care 
vrea să-l facă. 

— Zău? zise Omul din Chicago cu interes. Cum îl 
cheamă? 

— Sam Davidson. Are poliţe la noi. Un nenorocit. O s-o 
facă pe târfa aia să joace într-un film de-al lui când or să 
mă invite pe mine la masă la Casa Albă. 

— Aha! zise Omul gânditor. Crezi că el a şterpelit 
ovulele? Ca s-o forţeze să facă filmul? 

— Nuuu, zise Zucchi. N-are vână. 

— Cât are să ne dea? 

— Aproape cincizeci de mii. Îl ţin în corzi ca să scoată 
filmele alea scârboase. 

— E disperat? 

— Așa s-ar zice. 

— Multe face omul la disperare. Mario, cred că ar 
trebui să te duci la New York şi să vezi ce-i cu Davidson 
ăsta. Ia câţiva „trupeţi” cu tine, pentru orice eventualitate. 

— Dac-așa zici... 

— Da, zise Omul din Chicago, privindu-l fix. Aşa zic. 

Washington, DC 


Sediul Biroului Federal de Investigaţii se află într-o 
clădire graţioasă ca un closet public. Pare a fi mai mult o 
fortăreață decât o instituţie, iar aspectul ei brutal te duce 
cu gândul la fapte cumplite, la oameni hotărâți, cu buzele 
strânse şi fără umor. Nici chiar aşa! La etaj există un şef 
care se distrează făcând zile fripte agenţilor care moţăie. 

Duminică seara devreme, lumina era aprinsă într-o sală 
de şedinţe unde fuseseră strânşi la repezeală o droaie de 
specialişti. Adunarea era prezidată de un director adjunct 
şi singurul subiect de pe ordinea de zi era furtul ovulelor 
lui Marilyn Taylor. 

— Arde, zise directorul. Probabil toată ţara a văzut 
conferinţa de presă de la televizor. Până acum am fost 
luaţi la întrebări de Casa Albă, de cei de la Justiţie şi de o 
grămadă de tipi de la filiale. Toţi vor să ştie dacă am intrat 
în acţiune. 

— Asta vor şi presa şi televiziunea, zise funcţionarul de 
la Relaţii cu publicul. Telefonul sună în draci. Ne-a sunat şi 
Interpolul. Ce poziţie oficială avem? 

— De asta ne-am adunat, zise directorul adjunct. Şeful 
nostru joacă golf în turneul ăla de caritate de la Palm 
Springs. Vrea să dăm o declaraţie scurtă mâine-dimineaţă. 
Lou, care-i situaţia la biroul din New York? 

Locţiitorul se uită în nişte note mâzgălite. 

— Încă nu au numit pe nimeni. Dar au deschis dosarul 
şi încearcă să stabilească un contact neoficial cu 
Departamentul Poliţiei. Cei de-acolo nu-s prea dornici să 
coopereze. Prea multă vâlvă în presă, şi vor să ia ei 
caimacul. 

— Cum au încadrat-o? Delict minor? Delict grav? 

— Ultima veste e că o tratează ca furt calificat. 

Un şef cu ochelari tuşi uşor, ezitant: era autoritatea 
supremă a Biroului în materie de legi. 

— Nu sunt sigur, zise el cu gravitate, că furt calificat 
este, ăăă, o încadrare corespunzătoare. Ar putea fi, ăăă, 
delict grav cu uz de violenţă, deoarece implică folosirea 
forţei fizice şi/sau violenţei împotriva unei persoane. Se 
poate, ăăă, argumenta că Marilyn Taylor nu a fost în mod 
direct victima folosirii forţei şi/sau violenţei. Dar se poate 
argumenta şi că ovulele ei, un produs, ăăă, intim al 
trupului ei, au fost ţinta atacului cu forţa şi/sau violent. 

Cel mai tânăr din agenţii prezenţi ridică mâna ca la 
şcoală, cerând permisiunea să vorbească. 

— N-ar putea fi vorba de răpire? întrebă el. Dacă ar fi 
aşa, am putea prelua investigația conform Legii Lindbergh, 
nu? 

— Hotărârii Lindbergh, îl corectă directorul, şi ar 
deveni al nostru numai dacă victima nu ar fi eliberată în 
douăzeci şi patru de ore. După asta, se presupune că 
victima a fost dusă în alt stat sau în străinătate. Dar este o 
răpire? Bernie, ce zici? 

— Legile obişnuite spun că răpirea este, ăăă, luarea cu 
forţa a unei persoane, împotriva voinţei acesteia. De 
obicei, dar nu întotdeauna, răpirea este însoţită de o 
cerere de răscumpărare. Dar diferenţa, ăăă, esenţială este 
că răpirea presupune luarea dintr-un loc a unei persoane. 
Dacă un ovul uman existent, dar aparent nefecundat, poate 
fi considerat astfel, ăăă, subsemnatul nu are cunoştinţă. 
După ştiinţa mea, această problemă nu a mai fost ridicată 
niciodată. 

— Rahat, zise directorul. Mai bine am cere o părere 
avizată din altă parte. Aş vrea să văd că Biroul joacă un rol 
important în această anchetă, dar, înainte de a ne implica, 
trebuie să avem o justificare solidă. Bernie, cum îl cheamă 
pe profesorul ăla de drept de la Harvard - rahatul ăla 
bătrân pe care l-am mai consultat noi în chestii cu 
schepsis? 

— A, presupun că vă referiţi la profesorul T. Hiram 

Farthingale. Cea mai autorizată voce. Gândire ascuţită în 
materie de legi. S-a pensionat, dar sunt sigur că ar fi, ăăă, 
încântat să ne lumineze în această problemă. 

— Bine. Ce-ar fi să-i dai un telefon? - nu, mai bine, dă o 
fugă până la Boston şi descrie-i cazul. Să vedem ce idee 
are. Între timp, hai să facem o declaraţie pentru presă. 
Zicem că o să fim simpli observatori până când se 
hotărăşte dacă s-au încălcat legile federale. Dacă da, 
intenţionăm să jucăm rolul principal în anchetă. Asta o să-i 
facă pe cei de la Poliţie să priceapă că suntem cu ochii pe 
ei. O să fie o chestie cu tam-tam şi nu vreau ca Biroul să 
rămână de căruţă. 

— Poate, zise mai încet cel de la Relaţii cu publicul, 
poate în loc să dăm o declaraţie, ar trebui să ţinem o 
conferinţă de presă cu tot tacâmul. 

— Bună idee, zise directorul. Şi nu uitaţi să spuneţi că 
directorul mare pleacă de la turneul de golf şi vine înapoi 
la Washington, ca să preia personal comanda Biroului în 
problema furtului ovulelor lui Marilyn Taylor. 

— Chiar renunţă la turneul de golf? 

— S-ar putea spune şi aşa. Oricum, a fost scos din 
primul tur. 

Manhattan, New York 


Nicholas Kazanian avea sentimentul groaznic că de fapt 
nu era o lumină. Încă nu intrase în panică, dar, dacă planul 
gândit de el cu atâta grijă se ducea de râpă, se gândea să- 
şi vândă Toyota şi să sară în primul avion de Hong Kong - 
sau orice alt loc care nu avea tratat de extrădare cu SUA 

Îi asigurase pe Pincus şi pe Abruzzi că Marilyn Taylor 
nu o să cheme poliţia. Dar clinica mișuna de poliţişti şi 
Nick fusese nevoit să-şi înşire balivernele de nu ştiu câte 
ori. 

Până acum, poliţia le acceptase, dar cine ştie ce-o să 
mai descopere. Duminică după-amiaza îi urmărea cum 
dădeau cu praf prin laborator, după amprente, şi nu 
reuşea nici de-al dracului să-și amintească dacă Sol si Joe 
se atinseseră de altceva decât de bidon. Asta era prima 
grijă. 

A doua - cea mare - apăru pe când urmărea conferinţa 
de presă a lui Marilyn la televizorul portabil din laborator 
şi o auzi implorându-i pe hoţi să umple bidonul cu azot 
lichid, ca să nu se altereze ovulele. Dacă împreună cu Nick 
n-ar fi fost şi câţiva poliţişti care se uitau şi ei la televizor, 
s-ar fi izbit peste frunte şi ar fi strigat „Tâmpit! tâmpit! 
tâmpit!” 

Pentru că se pricepea la umplut bidoane; era una din 
atribuţiile lui. De asta ţin doctorii un recipient cu azot 
lichid în colţul laboratorului. 

Dar Nick se gândise la atâtea altele, că necesitatea de 
a turna azot lichid în bidon o dată pe zi îi ieşise complet 
din minte. Acum, îşi dădu seama că dacă nu ajunge la 
bidonul din Chevrolet-ul lui Abruzzi până luni după-amiază, 
ovulele alea se stricau şi se alegea praful de toată schema. 


54 


Îl trecură toate sudorile până când poliţiştii plecară 
seara din laborator şi rămase singur. Îl chemă pe Abruzzi, 
sperând că poliţia nu asculta telefoanele din clinică, 
sperând ca Dumbo să fie acasă, sperând că planul mai 
poate fi salvat şi sperând că ei, „Cei Trei Fraieri”, vor 
aduna caimacul din ceea ce la televizor fusese numit 
„Furtul secolului”. 

Slavă Domnului, Abruzzi e acasă şi, înainte de a reuşi 
să pună vreo întrebare, Kazanian începu să vorbească, cu 
voce joasă, stăruitoare. 

— Nu spune nimic, Dumbo. Ascultă şi fă ce-ţi spun. Te 
scap de chestia aia astă-seară în loc de mâine. Bine? Vino 
cu maşina la locul nostru obişnuit, la opt, şi o să te aştept. 
Ai priceput? 

— Ei, zise Abruzzi, ce se-ntâmplă? Ziceai că nu se duce 
la poliţie şi... 

— Taci din gură! zise Nick furios. Fii acolo cu maşina la 
opt. 
Închise şi se apucă repede de treabă. Alese cel mai 
mare bidon refrigerator pe care-l putea duce şi îl umplu cu 
azot lichid. Apoi plecă de la clinică având o ultimă 
speranţă: că poliţia nu descoperise încă ieşirea dosnică 
spre strada 69. 

Doar când se îndrepta spre Brooklyn, în Toyota sa, cu 
bidonul cu gaz lichefiat lângă el, tremurul îi dispăru şi 
începu să-şi facă planul pentru restul serii. 

Barul Turcului era gol, dar Pincus şi Abruzzi stăteau în 
odaia dosnică, sorbind bere. Kazanian observă din expresia 
lor că erau cu adevărat speriaţi. 

— O să meargă strună, zise, pentru a-i calma. Aşa cum 
am zis. 

— Aşa cum ai zis, spuse Abruzzi, privind fix prin 
ochelarii cu lentile ca de sifon. Ai zis că n-o să meargă la 
poliţie. 

— Nu te mai agita, zise Nick cu răceală. A chemat 
poliţia - ei şi? Le-am răspuns la întrebări şi au cumpărat 
tot ce le-am vândut. 

— Da? zise Pincus. Şi ce e cu chestia aia, că bidonul 

trebuie să fie plin ca să nu se împută ovulele? 

Nick se lăsă pe spate, degajat. 

— Nicio problemă, zise el. M-am gândit la asta şi am 
luat de la clinică destul azot lichid ca să ţinem ovulele 
congelate. Mă gândeam să iau bidonul acum, Dumbo, să 
nu aşteptăm până mâine după-amiază. 

— Păi cum? zise Abruzzi. Ne-ai spus că fratele tău se 
îmbarcă doar luni. 

— Aşa e, zise Kazanian, dar erai atât de agitat că ţii 
marfa în maşina ta, că m-am gândit s-o duc la mine acasă. 

— Când o chemi pe tipă? 

— Probabil mâine. 

— Ascultă Nick, poate ar trebui să luăm suta aia de mii 
pe care o dă şi să ne oprim aici. 

— Nu, zise Kazanian. Asta e doar prima ei ofertă. O să 
cer un milion, cum am zis. Auziţi, putem oricând să scădem 
suma; e mai uşor decât să creşti preţul. Aşa că cerem un 
milion şi poate ne învoim la jumătate. Nu-i aşa greu de 
înghiţit, ce ziceţi? 

Părură că acceptă şi Nick aşteptă cu nerăbdare să-şi 
termine berile. Apoi toţi trei se ridicară şi ieşiră. Un tip 
care stătea la bar, în sala din faţă, îi privea fix. Purta jeans, 
o scurtă de piele neagră, iar părul lung şi drept era lins şi 
dat peste cap. Nu-i aruncară nicio privire, ceea ce era o 
greşeală. Abruzzi ar fi putut să-l recunoască. 

Boston, Massachusetts 


Monseniorul Terence Evelyn O'Dell ieşi de la Azilul 
Sfântul Bartolomeu, un loc de refugiu pentru preoţii ieşiţi 
la pensie, şi se opri pe trotuar pentru a scoate un trabuc 
din cutia din piele de porc pe care o cumpărase de la 
Londra cu cincizeci de ani în urmă. Rupse vârful cu grijă, îl 
umezi, apoi aprinse cu un chibrit lung. Suflă un norişor de 
fum către cerul nopţii. 

— Bună, lună, zise el vesel. A 

Incepu să meargă încet către Beacon Hill. „Încercaţi să 
umblaţi trei kilometri pe zi”, îi spusese chirurgul cel tânăr 
după cele trei accidente vasculare. „Şi, adăugase sever, 
fără ţigări, fără coniac.” 

— Da, domnule doctor, zisese monseniorul smerit şi 
primul lucru pe care îl făcu la ieşirea din spital fu să 
cumpere o cutie de havane Garcia y Vegas şi cea mai mare 
sticlă de Courvoisier pe care o găsi. Îşi închipuia că la 
optzeci şi trei de ani nu mai avea ce afla de la viaţă şi se 
putea întâlni cu Cel de Sus şi într-o dispoziţie voioasă. 

Işi calculase timpul perfect; îşi termină trabucul chiar 
când ajunse acasă la profesorul T. Hiram Farthingale. 
Profesorul era proprietarul întregii case, o casă mare de 
piatră, pentru că avusese buna inspiraţie să se însoare cu o 
femeie bogată. Când ea murise (ce înmormântare!) şi 
Hiram se pensionase, casa cu cinci etaje începuse să arate 
şi să miroasă ca un club de gentlemeni, uşor demodat. 
Acum era întru totul aşa, cu biblioteca în dezordine, cu 
cabinetul intim, cu pivniţa de vinuri şi cu o menajeră- 
bucătăreasă care gătea cele mai bune cotlete de berbec 
din Boston. 

— Bună seara, Bridget, zise O'Dell. Ce-ţi mai face 

reumatismul? 

— E la înălţime, mulţumesc, zise ea. Dar încerc să sufăr 
în tăcere. 

— E cel mai bine, zise el binevoitor, bătând-o uşor pe 
braţ. 

Farthingale, îmbrăcat cu o haină uzată de catifea, îl 
întâmpină în pragul cabinetului. O'Dell fu fericit să vadă o 
cutie de havane deschisă pe măsuţa dintre cele două fotolii 
de piele. Mai văzu o carafă plină din sticlă şlefuită şi două 
pahare de coniac. Cei doi vechi prieteni se instalară, 
oftând de mulţumire, la taifasul obişnuit de duminică 
seara. 

— Am avut o vizită interesantă acum o oră, zise 
profesorul, turnând coniac cu o mână uşor tremurândă. Un 
trimis al Biroului Federal de Investigaţii. 

— Zău? zise monseniorul zâmbind. Ai încălcat 
Hotărârea Mann, aşa-i? 

— Nu, Terry, zise gazda zâmbind. Dar în trecut m-au 
mai consultat în anumite probleme legislative neclare. 

— Sper că te plătesc pentru treaba asta. 

— Bineînțeles. Cu onorariu de consultant. Nu mult, dar 
apreciabil, fii sigur. E bine pentru ego-ul meu că, la vârsta 
şi la decrepitudinea mea avansată, părerile mele sunt încă 
socotite de valoare. 

— Sigur că sunt, zise O'Dell energic. N-ai varice pe 
creier, Hiram; pot să confirm. Hai să ne fumăm primul 
trabuc. 

Aprinseră amândoi încet, cu murmure de plăcere. 

— Şi ce problemă avea FBl-ul astă-seară? întrebă 
preotul. 

— Ai văzut cumva conferinţa de presă a lui Marilyn 
Taylor de la televizor? 

— N-am văzut-o, nu... un afurisit de deranjament la 
stomac tocmai atunci. Dar s-a vorbit mult despre asta la 
azil. Înţeleg că ovulele bietei femei au fost furate de la o 
clinică de combatere a sterilităţii. 

— Exact. 

— Un lucru oribil. Oribil că i-au fost scoase din corp, în 

primul rând, şi oribil că i-au fost furate. Sunt sigur că eşti 
conştient de restricţiile impuse de biserică privind noile 
metode de concepţie. 

— Sunt. Dar FBl-ul nu e prea interesat de semnificaţia 
religioasă sau etică a furtului. Pur şi simplu vor să ştie 
dacă, din punct de vedere legal, fapta asta poate fi 
considerată răpire. Dacă da, ei trebuie să se implice în 
anchetă conform Hotărârii Lindbergh. 

— Înţeleg, zise O'Dell, trăgând din trabuc şi sorbind din 
coniac. Şi ce le-ai spus? 

— Le-am spus că aş vrea să examinez atent problema şi 
să-mi exprim o părere cât de repede pot. Dar, în acest caz, 
sunt sigur că prima reacţie se va dovedi cea corectă. 
Furtul ovulelor nu poate fi considerat răpire deoarece 
răpirea presupune luarea unei persoane dintr-un loc. 
Oricât mi-aş chinui imaginaţia, nu pot să consider un ovul 
nefecundat ca pe o persoană. 

Monseniorul turnă coniac pentru amândoi. 

— Eşti absolut sigur, Hiram? întrebă el. Se ştie că un 
ovul nu are încă o existenţă senzorială, dar potenţialul 
există. 

Profesorul îi zâmbi musafirului său. 

— Nu poţi răpi un potenţial, Terry, zise el blând. 
Ovulele nu trăiesc. 

Preotul îl privi pe celălalt gânditor. 

— Să presupunem, zise el, că un nefericit îşi taie un 
deget într-un accident în fabrică. Zici că degetul tăiat este 
viu? 

Farthingale reflectă un moment. 

— Nu, zise el într-un târziu. Nu are viaţă proprie. E un 
obiect. 

— Să presupunem în continuare că victima este dusă 
degrabă la un spital, împreună cu degetul tăiat, şi, prin 
miracolul microchirurgiei moderne, degetul este prins la 
loc şi în final devine o parte controlabilă şi folositoare a 
corpului. Admiţi că se poate întâmpla aşa ceva? 

— Admit. 

— Cu alte cuvinte, ceea ce mai Întâi era un obiect lipsit 

de viaţă devine o parte a unui organism viu. 

Profesorul luă o înghiţitură de coniac, ştiind unde duce 
acest raţionament. 

— Dar înainte de a fi prins la loc, zise el, degetul era 
insensibil. Era mort. Nu avea, de fapt, din punct de vedere 
al legii, o valoare determinată. 

— Atunci legea e tâmpită. Degetul era de mare valoare 
pentru victima care l-a pierdut. Era o parte din corp, din 
piele, din oase şi ţesuturi. Acum, hai să presupunem că, 
printr-o întâmplare neobişnuită, degetul este furat înainte 
ca chirurgul să-l coasă la loc. Acest furt nu ar fi 
asemănător cu o răpire? N-ar fi luarea dintr-un loc a unei 
persoane întregi, de acord, dar ar fi luarea unei părţi dintr- 
o persoană, o parte cu potenţial de a trăi din nou. 

— Aha! strigă Farthingale. A trăi din nou! În acest 
punct analogia ta îşi pierde semnificaţia. Ovulele lui 
Marilyn Taylor nu au avut niciodată o existenţă conştientă. 
Ele pot răspunde, poate, la stimuli chimici, dar nu simt 
durerea şi nici nu reacţionează raţional. 

— De unde ştii? întrebă O'Dell. 

— Ce să ştiu? 

— Că un ovul nu simte durerea. Ar putea foarte bine să 
fie o structură cu reacţii instinctuale faţă de lumea din 
jurul ei. 

— Astea-s tâmpenii! strigă profesorul. 

— Potenţialul există, insistă monseniorul. Nu vezi? Un 
ovul femeiesc poate foarte bine să devină jumătate dintr- 
un Einstein, dintr-un Shakespeare sau dintr-un Rembrandt. 

— Sau Jack Spintecătorul. Nu voi admite că 
posibilitatea ca ovulul lui Marilyn Taylor să devină o fiinţă 
omenească îl face să fie considerat o persoană. 

— O persoană potențială, declară O'Dell, şi dacă negi 
asta, negi valoarea vieţii. 

Fu deschisă încă o sticlă de coniac, se serviră trabucuri 
şi cearta continuă până târziu în noapte. Apoi fu chemat un 
taxi care îl transportă pe slujitorul Domnului, cherchelit şi 
voios, înapoi în locurile caste ale azilului Sfântul Bart. Dar 
nu înainte de a-şi îmbrăţişa şi binecuvânta gazda, şi ea 

afumată şi zâmbind în neştire. 

Manhattan, New York 


După ce Marilyn Taylor oferise la televizor 100 000 de 
dolari pentru restituirea ovulelor, zeci de telefoane se 
primiră în casa de pe strada 63 şi mai multe scrisori 
apărură pe sub uşă. Toţi pretindeau că se află în posesia 
ovulelor şi cereau să ştie când şi cum îşi vor primi 
recompensa. 

— Şi ăsta e doar începutul, zise locotenentul Jeffrey 
McBryde. Toți şnapanii din New York or să-şi încerce 
norocul. 

— Şi ce facem? întrebă Marilyn. 

Detectivul îşi frunzări carnetul. 

— Dr. Primster mi-a dat o descriere foarte amănunţită 
a bidonului cu ovule: mărime, culoare, formă, producător 
şi marca clinicii, care a fost aplicată pe latura bidonului. 
Dacă cerem fiecăruia să descrie bidonul, aflăm repede 
dacă e doar un trişor care încearcă să ne tragă pe sfoară. 

— Te gândeşti la toate, zise ea cu admiraţie. 

— Da, zise el. 

Era luni dimineaţa şi stăteau în salon, beau cafea 
neagră şi mâncau cornuri. Polițistul îi amintea lui Marilyn 
de Gary Cooper în tinereţe, dar mult mai ferm. Şi atât de 
sigur de el, că i-ar fi plăcut să-l prostească. Şeful lui, 
inspectorul adjunct Hugh K. Gripsholm, n-avea decât să 
creadă că McBryde „se îmbracă bine”, dar ei i se părea că 
locotenentul se îmbrăca precum un ucenic la morgă. 

Dar avea nişte ochi albaştri ca cerul; ăsta era un punct 
în plus. 

— Să vedem, zise el, uitându-se în carnet, conform 
declaraţiei dumneavoastră, singurii care ştiau că vreţi să 
vă donați ovulele eraţi dumneavoastră înşivă, secretara 

dumneavoastră, Harriet Boltz, Eve şi Eric Bannon şi 
personalul de la clinica lui Primster. Corect? 

— Da. 

— Aha, zise el, privind-o pe gânduri. Cred că o să stau 
de vorbă cu domnişoara Boltz şi cu familia Bannon. 

— De ce? 

— Ca să aflu cam ce făceau la ora furtului. 

— E o prostie, zise ea. Harriet, Eve sau Eric n-aveau 
absolut niciun motiv să-mi fure ovulele. Sunt la fel de 
dărâmaţi ca şi mine de chestia asta. 

— Oricum, o să-i verific, zise el. Pentru orice 
eventualitate. Apropo, unde eraţi sâmbătă seara la ora 
zece? 

Se uită fix la ea. 

— Doamne Sfinte, doar nu crezi că mi-am şterpelit 
singură ovulele, nu? 

— N-ar fi prima dată când o persoană publică 
simulează un furt de dragul publicităţii. 

— Ei bine, pentru ştiinţa dumitale, domnule, sâmbătă 
seara la ora zece eram zizi în pat şi dormeam după 
anestezie. 

— Puteaţi să angajaţi nişte hoţi. 

Ea clătină din cap, uimită. 

— Eşti un mizerabil, asta eşti. 

Se întinse după pachetul de ţigări. 

— Vă rog, nu fumaţi în prezenţa mea, zise el. S-a 
dovedit că şi fumul de la ţigările altora este cancerigen. 

Ea plesni cu palma în masă. 

— Destul, zise ea cu furie. N-am de ce să înghit rahatul 
ăsta, nici de la dumneata, nici de la altcineva. 

Arătă cu degetul spre uşă. 

— Adio, băiete. O să-l rog pe şeful dumitale să-mi 
trimită alt copoi. Te-ai aranjat. Mai ai vreo ultimă dorinţă? 

— Da, să sug la mama, zise el. Se ridică şi îşi aranjă 
carnetul în buzunar. M-am săturat, domnişoară Taylor. 
Foarte mulţumesc. Am şi altceva mai bun de făcut decât să 
umblu după ovulele alea ridicole. 

Se îndreptă spre uşă. 

— Stai niţel, zise ea în grabă. Nu fi chiar aşa de înţepat. 

— N-am umblat eu după cazul ăsta, îi spuse el. Mi-a 
fost repartizat. Mi se poate lua foarte simplu. 

— O, taci din gură şi stai jos, zise ea supărată. N-o să 
fumez în prezenţa dumitale. Mulţumit? 

El rămase însă în picioare, privind-o cu faţa dură. 

— O să păstrez cazul, zise el, dacă o să mă trataţi cu 
oarecare respect. Sunt ofiţer de poliţie, domnişoară Taylor, 
nu unul din admiratorii dumneavoastră libidinoşi. 

— Bine, bine, zise ea morocănoasă, am înţeles. Acum ia 
loc şi calmează-te. 

El se aşeză la masă în silă. Ea îi mai turnă cafea. 

— Totdeauna eşti aşa sensibil? întrebă. 

— Numai când cred că sunt luat peste picior. 

— Cine te ia peste picior? 

— Parcă dumneavoastră, zise el. Pretindeţi că n-aţi 
pornit toată tevatura asta doar pentru publicitate. Atunci 
de ce? Sunteţi tânără şi bogată. Luna viitoare o să aveţi un 
alt ovul. Ce e aşa mare nenorocire că vi s-au furat ovulele 
alea? 

Ea se aştepta ca cineva s-o întrebe asta şi îşi pregătise 
un răspuns pe care îl credea mişcător şi credibil. 

— Ascultă, zise ea, acelea sunt ovulele mele. Sunt parte 
din mine. Şi nu vreau ca nişte ticăloşi nenorociţi să umble 
să le vândă ca suvenir. Eşti bărbat; nu cred că mă înţelegi. 
Dar orice femeie ar simţi la fel - ca şi când ar fi fost 
violată. M-a tăiat un chirurg ca să-mi scoată ovulele alea şi 
ca să o ajut pe cea mai bună prietenă a mea care vrea cu 
disperare un copil. Crezi că o să las un împuţit de escroc 
să strice tot? Numai gândul că un nespălat oarecare umblă 
de colo-colo cu ovulele mele mă face să iau foc. 

Jeffrey McBryde o privi ciudat, apoi îşi termină cafeaua. 

— Accept că nu vă înţeleg, zise el, dar asta nu 
contează. Ce contează e că s-a comis un delict grav. Acum, 
aş dori să vorbesc cu Harriet Boltz, dacă este aici. 

— Da, e sus. O să-i spun să coboare. 

— Vreau să vorbesc numai cu ea. 

Marilyn Taylor oftă. 

— Doamne, eşti ca un catâr. Bine, fă cum vrei. 
— Asta şi am de gând, zise detectivul. 

Staten Island, New York 


În clipe de emoție maximă, Ronald Yates începea să 
respire pe gură şi asta i se întâmplă duminică după-masă. 

leşi pe la ora trei după amiază să cumpere cina mamei 
sale: doi pui fripţi, o jumătate de kilogram de macaroane, 
trei castraveți muraţi și o cutie de ecleruri cu ciocolată. Se 
întoarse cu ospăţul acasă şi o găsi pe doamna Gertrude 
Yates bombănind, cu privirea aţintită în ecranul gigantic. 

— Au întrerupt un film minunat, îi spuse lui Ronnie. 
Făptura care a mâncat Osaka. Marilyn Taylor aia ţine o 
conferinţă de presă. 

Aruncă mâncarea în poala mamei sale şi se repezi pe 
scări, în altar. lnăuntru, cu uşa încuiată, dădu drumul 
televizorului şi video-recorderului în care puse o casetă 
goală, ca să-i înregistreze apariţia. O privea cu aviditate pe 
Zeița Iubirii lui şi începu să respire greu pe gură. 

Nu înţelegea bine toată povestea cu scoaterea ovulelor, 
cu fecundarea in vitro şi cu transferul de embrioni. Dar 
pricepu că iubita lui fusese jefuită de ceva de mare preţ 
pentru ea. Era destul ca să-i fiarbă sângele în vine. 

Şi, mai mult, ştia cine comisese fapta: cei doi vagabonzi 
pe care îi văzuse intrând şi ieşind din clădirea de pe strada 
East 70th. Cărau o găleată mică albă, care probabil era 
bidonul pomenit de Marilyn la televizor. Ronnie scormoni 
în buzunarul pantalonilor şi pescui plicul de chibrituri pe 
care i-l dăduse unul din tipi. 

Barul Turcului; Grătar. Bulevardul Atlantic. Brooklyn. 

Primul impuls pe care-l avu fu să cheme poliţia şi să le 
spună ce a văzut sâmbătă seara. Dar, aşa cum se întâmplă 
cu toţi bărbaţii, glandele o luară înaintea minţii. Dacă 
putea să recupereze ovulele lui Marilyn şi să i le restituie 


66 


personal, devenea în ochii ei un erou. Bineînţeles, ar 
refuza recompensa; banii ar strica totul. Dar sigur l-ar 
invita la o întâlnire, numai ei doi. Ar putea chiar petrece o 
seară divină împreună cu el, la Şopronul Dragostei, un 
patinoar din New Brighton. 

Hotărât să-şi dovedească loialitatea, îşi zbârli părul şi-şi 
bombă pieptul, ca partenerul lui Marilyn din Singood 
Marinarul. Viteazul învingea o bandă de pirați priapici ca 
s-o salveze pe vedetă de la o soartă îngrozitoare şi o 
aducea înapoi, la casa ei strămoşească din Toowomba; 
acolo, ea îl răsplătea pe salvatorul ei oferindu-i mâna şi o 
turmă de oi, a doua ca mărime din Australia. 

Brooklyn, New York 


Transferul avu loc pe o stradă întunecată, la un bloc 
distantă de Barul Turcului. Bidonul fu scos din portbagajul 
lui Abruzzi. Kazanian îl puse cu grijă pe scaunul de lângă 
şofer din Toyota lui, după ce aşeză recipientul cel mare cu 
azot lichid pe jos, în spate. A 

— Totul e ca la carte, îi asigură pe ceilalţi. Il duc mâine 
la fratele meu. Pe urmă o sun pe tipă. 

— Ţine-ne la curent, zise Sol Pincus. 

— Sigur, spuse Nick. Imi închipui că vrea s-o termine 
cât mai repede. 

— Cu cât mai repede, cu atât mai bine, zise Dumbo. 
Sunt pe dric cu fondurile. 

— Mie-mi spui? Vorbim mâine. 

Aşteptă până plecară, apoi se sui în maşină şi porni 
spre demisolul lui de pe Bergen Street. Se întreba cum o 
să toarne lichidul din găleată în bidonul cu ovule. De fapt 
era atât de preocupat de asta, încât nu observă în urma lui 
Volkswagen-ul uzat, care încetinea şi cotea o dată cu el. 

Era pe bulevardul Nostrand când, deodată, VW-ul 
acceleră, ajunse în rând cu el, ca pentru depăşire, şi brusc 
îi tăie drumul, atât de scurt că trebui să calce frâna, ca să 
nu se ciocnească. Şi aşa, cele două maşini opriră în 
scrâşnet, Toyota cu aripa stângă în botul VW-ului. 

Nick se aplecă peste geam. 

— Tâmpitule! strigă el. Ce dracu' faci? 

Portiera Volkswagen-ului fu deschisă de un puşti blond. 

— Hei, domnule, ţipă, ai luat foc! Ies flăcări din spate, 
chiar de sub rezervor. 

— O, Doamne, se vaită Kazanian. Ţâşni afară din 
maşină, lăsând portiera deschisă. Fugi în spatele maşinii. 

Nu văzu nicio flacără. Nici fum. Se lăsă în genunchi şi-şi 
băgă mâna pe sub maşină. Nu era încinsă. 

Se ridică, gata de ceartă cu puştiul cel blond. Dar 
Volkswagen-ul o luă din loc cât ai clipi, în scrâşnet de 
cauciucuri. 

— Ei! strigă Nicholas, fugind după el. Lua-te-ar dracu' 
de tâmpit! 

Dar VW-ul se îndepărtă atât de repede, încât nici nu-i 
văzu numărul. Văzu doar un abţibild mare pe geamul din 
spate. Şi văzu „Delicios” scris pe el - fără să priceapă ce 
însemna. 

Înjurând cu sete, se întoarse la Toyota lui, închipuindu- 
şi că şoferul Volkswagen-ului era vreun ţicnit care făcea 
poante spunând unuia şi altuia că i-a luat foc maşina. New 
York-ul era plin de asemenea idioţi. 

Era cât pe-aci să pornească - dar nu porni. Stătea 
acolo, năucit, şi se uita la locul gol de lângă el; îşi dădea 
seama că bidonul cu ovulele lui Marilyn Taylor dispăruse. 
Fusese furat. 

— ... măctii de hoţ! urlă el disperat. 

Manhattan, New York 


Sam Davidson se trezi târziu luni dimineaţă, cu gust 
acru în gură. Avea o mie în portmoneu şi asta îi părea un 
semn bun. Şi Marilyn Taylor fusese atinsă bine, iar lui 
treaba asta îi făcea o plăcere deosebită. 

— Există o dreptate, zise el cu glas tare. 

Se îmbrăcă repede, îşi adulmecă şosetele şi cămaşa. 
Decise că ar fi bine să cheltuiască ceva din mie pe haine 
noi, care să-i ajungă măcar o săptămână. Şi eventual să 
caute un hotel mai bun, unde să nu existe curse de gândaci 
pe hol în fiecare seară. 

Cumpără ziarele de dimineaţă, apoi porni prin oraş, 
observându-i pe truditorii care alergau la munca lor de 
birou cu program fix. Nişte tâmpiţi. Mai bine ar jefui o 
bancă, decât să intre din nou în aşa o moară. Şi, ca să-şi 
demonstreze că ştie să trăiască, se opri la Regency şi luă 
un mic dejun de treizeci de dolari; în timp ce-şi aştepta 
ouăle Benedict, citi relatările din ziare despre furtul 
ovulelor. 

Se potrivea de minune, reflectă el, pentru că avea acum 
un motiv cum nu se putea mai bun ca să-l temporizeze pe 
Champ DuBois. După ce termină şi a treia ceaşcă de cafea, 
se duse la un telefon public din hol. 

— Aici Sam Davidson, Champ, zise el voios. Ei, nu te 
superi că-ţi spun pe nume, nu? 

— Deloc. 

— Cred că ai auzit ce i s-a întâmplat lui Marilyn Taylor. 

— Am auzit. 

— Am chemat-o aseară, să-i spun ce rău îmi pare, zise 
Sam. E înnebunită. Casa îi viermuieşte de poliţie şi toate 
leprele din New York sună după răscumpărare. M-am 

gândit că nu era momentul să-i spun de scenariu sau să-i 
fixez întâlniri cu tine. Las-o câteva zile, să se liniştească, şi 
o atac. 

— Aha! zise DuBois. Furtul mi-a schimbat planurile 
întrucâtva. Mai bine vino-ncoace cât poţi de repede. 

— Ăăă, poate mai încolo, zise Davidson. Am o grămadă 
de treburi azi - întâlniri, chestii de rezolvat. 

— Cât poţi de repede, repetă DuBois. În jumătate de 
oră. E bine? 

Tonul nu era chiar ameninţător. Era doar calm şi egal. 
Dar cu atât mai convingător. 

— Ăăă, sigur, zise Sam încurcat. Cred că pot să sar 
peste câteva chestii. 

— Sari, zise Champ. 

Când Sam ajunse la locuinţa cea grozavă, îl găsi pe 
proprietar îmbrăcat complet în alb: costum, cămaşă, 
cravată, ciorapi, pantofi, toate albe. Chiar şi ramele 
ochelarilor lui opaci erau albe. Şi bea ceva alb dintr-un 
pocal de cristal. 

— Chivas cu lapte, zise DuBois, ridicând paharul. Nu 
vrei să încerci? 

— Nu, mulţumesc, zise Sam. E un pic prea devreme 
pentru mine. 

— Niciodată nu e prea devreme, zise DuBois şi îşi 
potrivi trupul costeliv într-un jilţ de piele, cu picioarele 
spânzurând peste unul din braţe. 

— Povestea asta cu Marilyn Taylor - o chestiune 
interesantă. O treabă dinăuntru, evident; sunt sigur că şi 
curcanii îşi dau seama de asta. 

— O, da, zise Sam. Probabil o rezolvă în vreo 
săptămână. 

— Da, zise Champ, aşa am apreciat şi eu. Totuşi, după 
cum a spus la conferinţa de presă, dacă hoţii nu toarnă tot 
timpul azot lichid în bidon, ovulele mor. Şi nu vor avea ce 
să-i vândă. 

— Da, am citit şi asta. 

Lentilele cele negre erau întoarse în direcţia lui 
Davidson, aşa că el presupunea că DuBois se uita la el. 


71 


— O sută de mii de dolari este o recompensă ridicolă, 
continuă Champ. O doamnă cu averea ei poate plăti un 
milion. Cel puţin. Nu crezi? 

— Ar putea ridica preţul, zise Sam, precaut. Dumnezeu 
ştie că are de unde. 

— Interesantă provocare. 

— Ce? 

— Să iei ovulele de la hoţi înainte ca ei să le revândă, 
sau înainte de a fi găsite de jandarmi. Gândeşte-te ce-ar 
însemna pentru tine. Sunt sigur că, în semn de 
recunoştinţă, ar consimţi să joace în filmul tău cel nou. 

— Poate. Dar nu sunt detectiv. N-aş şti de unde să 
încep. 

— Asta n-ar trebui să fie prea greu. Presupunând că 
hoţii au văzut-o pe Marilyn la televizor - o presupunere nu 
tocmai lipsită de logică - ei trebuie să fie conştienţi de 
necesitatea de a completa azotul lichid. 

— Asta pricep, zise Sam, dar unde baţi? 

— Uite unde bat, dragă domnule. De unde ar lua hoţii 
azot lichid? Sunt sigur că nu se vinde nici la Macy's, nici la 
Woolworth's, nici la K-Mart şi nici alături, la menaj. 

— Probabil că l-ar lua dintr-un loc unde se vinde 
tehnică medicală şi de laborator, ghici Sam. 

— Exact. Şi dacă ai verifica vânzările de azot lichid din 
ultima vreme, din locurile astea, ai putea găsi un fir 
promiţător către diletanţii care au comis un delict 
fantastic. 

— Ei, stai puţin, protestă Davidson. Pot fi o sută de 
locuri ca ăsta în New York. Ar lua luni de zile să le verifici. 

— O, personalul n-ar fi o problemă, zise DuBois încet. 
Pot să angajez imediat o echipă de tipi deştepţi şi zeloşi 
pentru cercetările propriu-zise. Ceea ce vreau de la tine 
este o listă completă cu nume şi adrese de locuri unde se 
poate cumpăra azot lichid. 

— De la mine? strigă Sam. De unde să iau aşa o listă? 

— O, eşti un tip inteligent, Sam. Pot să-ţi spun Sam, 
nu? Nu cred că o să ai probleme cu informaţia de care am 
nevoie. 

— Nu, zise Davidson. Nu conta pe mine. Nu vreau să 
mă bag. 

— Dar te-ai băgat deja, zise celălalt cu blândeţe. Nu-ţi 
dai seama? Vrei să obţii serviciile lui Marilyn Taylor pentru 
noul tău film. Găsindu-i ovulele, asta îţi e garantat. 

— Şi tu ce ai la afacerea asta? întrebă Sam cu curaj. 

— Recompensa, zise Champ rânjind. Cu puţin noroc, un 
milion de dolari. Şi cu un risc mai mic decât dacă încercam 
să-i fur bijuteriile. 

— Nu ţine, zise Sam, clătinând din cap. Să 
presupunem, să presupunem doar, că iau ovulele şi i le dau 
înapoi lui Marilyn. E atât de recunoscătoare, că acceptă să 
joace în Private Parts: Two. Bun, asta-i una. Dar de unde 
apare milionul de dolari? Că doar n-o să joace şi în film şi 
să-ţi dea şi ţie un milion. 

— Ba cred că da, zise DuBois. Ovulele fiind luate de la 
hoţii iniţiali, eu intru în posesia lor şi devin hoţul de facto. 
Tu acţionezi ca intermediar. Tu faci legătura între hoţ şi 
victimă. Numai tu poţi garanta recuperarea ovulelor. Ea o 
să plătească recompensa conform cu instrucţiunile mele. 
Banii îţi sunt înmânaţi ţie, ca să mi-i predai mie. În schimb, 
ovulele îţi sunt înmânate tot ţie, ca să le predai lui Marilyn. 

— N-o să meargă. N-o să accepte. 

— N-o să aibă încotro. Dacă vrea ovulele înapoi. 

— Nu-mi place, zise Sam. Am făcut eu ceva porcării la 
viaţa mea, numai pentru că a trebuit. Dar nu mi-am asumat 
niciodată riscul să stau la pârnaie. Mă depăşeşte. 

— Destul de prost, zise DuBois cu nepăsare. Deci, o să 
trebuiască s-o sun pe doamna şi să-i spun că ţi-am dat o 
mie de dolari ca să ne faci cunoştinţă şi să-i cer să-mi 
spună când ne întâlnim. Acesta ar fi sfârșitul speranţelor 
tale de a o mai vedea în filmul tău. 

Sam Davidson simţi cum un cleşte îl strângea de ceea 
ce avea mai de preţ. 

— Bine, bine, zise el gemând. O să joc cum îmi cânţi. 

Se târî înapoi la hotelul rufos din Times Square, 
nemaidorind să-şi cumpere nicio pereche de şosete. Nu 
făcea altceva decât să mediteze la mizeria de capcană în 

care căzuse şi se gândea cum dracu' o să adune o listă cu 
locurile din New York unde se vindea azot lichid. 

Euforia matinală i se evaporase şi era într-o stare 
mizerabilă când descuie uşa camerei lui de la hotel. Mario 
(Năsosul) Zucchi stătea pe patul nedesfăcut, iar una din 
gorile se sprijinea de perete. 

— Salut, măi, rahat de muscă, zise Mario cu voioşie. 

Cairo, Egipt 


Agentul CIA pe numele său de cod Ptolemeu era nou 
venit în oraş. Era prima lui misiune pe teren şi nu voia 
deloc s-o zbârcească. 

— Nimica toată, îl asigură Şeful. Omul tău de legătură 
e un tip pe nume Youssef Khalidi. Cred că-i kurd, sau poate 
din Belucistan. Noi îi spunem Joe şi-l folosim de ani de zile. 
La fel şi englejii, franţujii, nemţii şi ruşii. Ia haşiş de când îl 
ştiu şi mai tot timpul e aiurea. Dar câteodată vine cu câte 
un pont. De obicei îi dăm cincizeci de dolari americani. 
Niciodată peste o sută. E doar un informator de mâna a 
treia şi atât. 

— Bine, zise Ptolemeu nervos, am priceput. Unde îl 
găsesc? 

— La cafeneaua Coney Island, zise Şeful. Toţi 
taximetriştii ştiu unde e. 

— Si cum îl recunosc? 

— O să poarte o djellaba cu dungi verzi şi o să aibă la el 
un număr din Playboy. Imposibil să-l ratezi. Serveşte-l cu 
nişte curmale şi vezi dacă are vreo idee. Dacă are, şi crezi 
că e de interes - cincizeci de verzi. Dacă e senzaţională - o 
sută. Dar nu mai mult. Treci pe la mine, pe la hotel, după 
ce vă despărțiți. Acum, du-te. 

Cafeneaua Coney Island îi păru lui Ptolemeu un decor 
dintr-un film cu Humphrey Bogart: perdele din mărgele, 
trei tipi care cântau un jazz cumplit, o dansatoare grasă 
care-şi mişca pântecele de parcă era drogată cu somnifere, 
miros de tămâie şi haşiş şi o adunătură de turişti americani 
în pantaloni scurţi de poliester şi cămăşi ă la Harry 
Truman, care savurau culoarea locală. 

Îl găsi uşor pe Youssef Khalidi; era singurul care purta 

djellaba şi avea pe masă un număr din Penthouse. 
Ptolemeu se gândi că semnalmentele corespundeau 
îndeajuns. 

— Joe? zise el. 

Khalidi ridică ochii de la narghilea. Avea barbă şi purta 
ochelari pătrăţoşi à la B. Franklin. 

— Effendi, zise el, zâmbind cu un dinte de aur. Rog, 
luaţi loc lângă mine. Eu beau arac. Foarte gustos. Doriţi? 

— Mulţumesc, nu, zise repede Ptolemeu, care nu 
consumase altceva decât Kaopectat de când venise la 
Cairo. Poate o sticlă mică de Perrier. Se poate? 

— Sigur, zise Khalidi, ridică mâna şi pocni din degete. 
Apăru imediat un chelner. Joe sporovăi într-o limbă de 
neidentificat pentru american. 

— Ceream ca sticla să fie adusă şi deschisă sub ochii 
dumneavoastră, effendi. Dacă nu aşa, atunci poate că apă 
chioară se turna într-o sticlă folosită. Înţelegeţi? Acum, 
vreţi să luaţi masa? Există aici un cârnat Coney Island, pus 
într-o chiflă. Specialitatea casei. 

— Da? zise Ptolemeu cu îndoială. Din ce e făcut? 

— Carne de capră tocată, curmale, nuci, smochine. 
Delicios. 

— Cred că-l sar, zise agentul, înghițind în sec. 

— Cum doriţi. 

Sticla de Perrier fu adusă, deschisă cu mare ceremonie 
şi se turnă din ea într-un pocal din alamă mată. Khalidi 
ridică paharul cu arac. 

— Fie ca necazurile să vă fie mici, zise el. Dar zâmbiţi. 
Am zis ceva cu umor? 

— Toastul. În ţara mea, se spune aşa numai la nunţi. 

— Da? De ce? 

— Ei, se toastează pentru mire şi mireasă: „Fie ca 
necazurile să vă fie mici.” Se referă la copiii care ar putea 
să vină. 

— În ţara dumneavoastră, copiii sunt necazuri? 

— Nu neapărat, zise Ptolemeu cu sinceritate. E un joc 
de cuvinte, ştii. Cel care toastează speră ca cei pentru care 
toastează să nu aibă alte necazuri, decât copiii mici. 

— Deci, copiii mici sunt necazuri? 

— Relativ, zise agentul, cu pupilele deja lucitoare. Dar 
se spune aşa în glumă. Nu e un blestem. 

— Dar de ce să fie copiii, un dar al Cerului, necazuri? 

Americanul cedă. 

— Chiar nu contează, zise el, sorbind adânc din apa 
minerală caldă. Îmi pare rău că am adus vorba. Auzi, ai 
ceva pentru noi? 

Khalidi împinse narghileaua la o parte şi se aplecă 
peste masă. 

— Ceva excesiv de important, spuse încet, cu respiraţia 
mirosind a malţ. Aşa de important, că nu pot să-l divulg 
decât dacă primesc cinci sute de dolari americani. Sunt 
într-un mare pericol personal dacă vorbesc. 

— Îmi pare rău, zise Ptolemeu. Cincizeci e tot ce pot să- 
ţi dau. 

— Deoarece preţuiesc lunga şi confidenţiala mea 
asociere cu prietenii mei yankei, voi divulga această 
informaţie cu adevărat fantastică în schimbul a două sute. 

— Uite cum facem, zise agentul, îmi spui despre ce e 
vorba şi dacă cred că arde, ridic preţul la o sută. Bine? 

Joe oftă. 

— Effendi, te tocmeşti ca un geambaş de cămile. Bine, 
uite: Ai auzit ce i s-a întâmplat lui Marilyn Taylor, 
frumoasa şi populara regină a filmului? 

— Da, cineva i-a şutit ovulele. 

— Asta am aflat, zise Khalidi, aproape în şoaptă. Furtul 
ovulelor a fost pus la cale şi organizat de o sectă teroristă 
musulmană cu baza în Beirut şi finanțată de Iran. 

Ptolemeu privi o altă dansatoare din buric care ocupase 
scena şi care acum pirueta pe ritmul unui cunoscut refren 
cântat de grupul de jazz. Buricul dansatoarei, gândi el, 
părea atât de adânc şi mare, cât să încapă în el o cupă de 
îngheţată. 

— Cum se cheamă organizaţia asta teroristă? întrebă 
el. 

— Vorbiţi araba? 

— Nu. 

— Dar persana? 

— Nu. 

— Dar ebraica? 

— Nu. Doar engleza. 

— Ei, în engleză secta se cheamă Braţul Domnului. 

— Braţul Domnului? 

— Constituită ca atare, adăugă Khalidi. Ovulele au fost 
deja scoase din America, cu valiza diplomatică a 
ambasadei Bulgariei. Mâine vor fi în Liban. 

— De ce vrea Braţul Domnului ovulele? 

Joe îşi frecă degetul mare de arătător. 

— Pentru bani, bineînţeles. Răscumpărarea. Vor cere 
cel puţin un milion de dolari americani pentru restituirea 
ovulelor. Vor să cumpere mitraliere de la ruşi. 

Ptolemeu îşi aminti de o prelegere de la Langley. „În 
această meserie”, zicea instructorul, sever, „tot ce pare 
exagerat este normal”. 

Agentul respiră adânc. 

— Bine, zise el, ia-ţi suta. Ţi-o dau pe sub masă. 

— Îţi mulţumesc, effendi. 

— Acum mă duc, zise acesta, ridicându-se. 

— Stai, stai, zise repede Youssef. N-ai plătit 
consumaţia. Și nu-i da chelnerului mai mult de un dolar 
bacșiș, că altfel nu te mai respectă. 

Ptolemeu luă un taxi până la hotel şi îşi găsi şeful la 
bar. Bea ceva dintr-un pahar înalt, în vârf cu o umbrelă 
mică de hârtie. Se duseră la o masă într-un colţ şi agentul 
repetă ceea ce îi spusese Khalidi. 

— Doamne Sfinte, zise Şeful. Ar putea fi o tâmpenie, 
dar e aşa o chestiune ţicnită, că probabil e adevărată. Ar 
putea genera un conflict internaţional. Mai bine informez 
de urgenţă la Langley, să văd ce vor să facem. 

— Nu uita să menţionezi şi numele meu, zise Ptolemeu. 

Manhattan, New York 


Locotenentul Jeffrey McBryde era sigur, în limitele 
raţiunii, că nici Harriet Boltz, nici Eve sau Eric Bannon nu 
aveau de-a face cu furtul. Dar, în orice anchetă a poliţiei, 
exista o anumită procedură, chiar dacă pur şi simplu te 
învârteai pe loc. Aşa că stătu de vorbă cu doamna Boltz şi 
apoi se duse la Scarsdale unde puse întrebări soţilor 
Bannon. După asta, fu satisfăcut că cei trei erau curaţi ca 
lacrima. 

Inainte de a se întoarce în oraş, îl sună pe sergentul 
Leonard Rumfry, unul din trepăduşi, şi-i spuse să-l ia pe 
Nicholas Kazanian de la clinică şi să-l ducă la secţia de 
poliţie, sub pretextul de a i se transcrie declaraţia oficială. 

— Cât aştepţi să se bată la maşină, zise McBryde, pune- 
l pe bărbat să se uite prin dosarele cu poze de suspecți şi 
să vadă dacă identifică pe vreunul din vagabonzii care l-au 
legat. 

— Pierdere de vreme, zise sergentul. Kazanian ăsta e 
băgat până în gât. 

— O ştii şi tu, o ştiu şi eu, zise locotenentul, dar ca să-l 
dovedim, cere timp. Mă duc spre casa Taylor. Dă-i de lucru 
lui Kazanian până ajung la tine. 

Pe strada East 63rd i se spuse că Marilyn era ocupată 
pe moment; dădea un interviu unei reviste de scandal din 
Oslo. Aşa că McBryde îşi pierdu timpul cu Gary Flomm, 
asistentul ei pentru relaţii cu publicul, uitându-se prin 
scrisorile de la tot felul de nebuni care susțineau că au 
ovulele şi cereau recompensa. 

— Toată marfa asta e de aruncat, zise detectivul furios, 
cântărind din ochi maldărul de scrisori. 

— Dar o să le verificaţi, nu? zise Flomm. Poate una e 

reală. 

— O să le verificăm - până la urmă. Dacă nu apare 
altceva mai interesant. Cum e cu telefoanele? 

— Încă primim. Cer fiecăruia care sună să descrie 
bidonul. Nu poate niciunul. 

— Se-nţelege. 

— Dar pentru mine e greu să răspund la toate 
telefoanele astea tâmpite. Unii dintre ticniţii ăştia îmi fac 
viaţa grea când le spun să se ducă naibii. N-ar putea tipii 
dumneavoastră să se ocupe de asta? 

McBryde clătină din cap. 

— N-am destui oameni acum. Ascultă, știu că treaba 
asta e importantă pentru voi, dar noi avem patru sau cinci 
crime pe zi, plus nu ştiu câte jafuri, violuri, spargeri, 
atacuri şi altele. Suntem prea puţini câţi suntem. Aşa că 
dacă poţi să ne ajuţi câteva zile, n-ar strica. 

— Să zicem. Câteva zile. Ei, trebuie să întrerup 
interviul. Marilyn i-a promis tipului o jumătate de oră şi a 
trecut mai mult. 

— Spune-i, te rog, Maiestăţii sale că aş vrea să vorbesc 
puţin cu ea. 

Flomm se întoarse şi-l îndreptă spre salonul de la etajul 
al patrulea. Marilyn stătea lungită pe canapea şi vorbea la 
un telefon alb, extravagant. Când îl văzu pe detectiv, stinse 
ţigara pe care o fuma şi-i făcu semn să se aşeze într-un 
fotoliu. 

— Supravieţuiesc, dragă, spunea ea. Sunt sigură că 
totul o să fie bine. Mulţumesc că m-ai sunat. Ai fost drăguţ. 

Inchise şi-i făcu cu ochiul lui McBryde. 

— Era preşedintele, zise ea. 

— Preşedintele? 

— Preşedintele de la Magnum Pathway Films, 
prostuţule. Nu mă trag de şireturi cu Casa Albă, deşi am 
fost o dată acolo la masă. Gazpacho? era cald şi cafeaua 
rece. Cum te descurci, Sherlock? 

— Merge, zise el. Voiam să vă întreb. Câtă lume de la 
Hollywood ştia că veniţi la New York? 

— Toată lumea, zise ea prompt. N-a fost un secret. A 
scris în toate ziarele şi în rubricile de bârfă. De ce? 

— Mă întrebam dacă nu cumva vi se trage de pe Coasta 
de Vest. Aveţi ceva duşmani pe acolo? 

Ea râse. Era o explozie de veselie, se cutremura toată 
de râs de o dureau fălcile. Se tăvăli de râs. 

— Ceva duşmani! Ceva? Tipule, am mai mulţi duşmani 
decât fire de păr în cap. Trebuie să stai la coadă ca să mă 
duşmăneşti. 

— Nu pare să vă deranjeze. 

— De ce să mă deranjeze? Am o meserie dură. Dacă 
încerci să fii drăguţ, o încasezi imediat. Spune-mi, porţi tot 
timpul acelaşi costum negru? 

— Nu este acelaşi pe care îl purtam când ne-am văzut 
prima oară, domnişoară Taylor. Am din întâmplare patru 
costume negre. 

— Chiar la fel? 

— Da. 

— Minunat, zise ea. Şi pun pariu că porţi chiloţi de box 
şi ciorapi până la genunchi. 

— Ca fapt divers, da, zise el. Dar îmi scapă de ce ar 
trebui să vă intereseze cum mă îmbrac, domnişoară Taylor. 

— Şi chestia asta, zise ea. Vrei, te rog, pentru 
Dumnezeu, să nu-mi mai zici domnişoară Taylor? Mori 
dacă-mi spui Marilyn? Zău, e foarte uşor. Trei silabe: Ma- 
ri-lyn. Încearcă. 

— Marilyn, zise el cu voce mică. 

— Foarte bine, zise ea, aprobând din cap. Când te duci 
diseară acasă, exersează la oglindă. Unde stai? 

— În West Side, zise el scurt. Strada 71. 

— Singur? 

— Da. În afară de o pisică. 

— O, o, zise ea. Tata m-a prevenit în legătură cu 
burlacii care au pisici. Probabil ai un raft cu condimente în 
bucătărie şi adori să-ţi faci spaghete. 

El se ridică. 

— Trebuie să dau un telefon şi să rezolv nişte 
probleme. 

Ea îi zâmbi forţat. 

— Nu mă prea placi, nu-i aşa? 

— Nu, nu prea. 

— De ce? 

— Nu cred că am mai întâlnit o femeie atât de agresivă. 

— Agresivă? zise ea. Fu? Scumpule, când vreau, pot să 
fiu calină şi iubitoare. Mai ales iubitoare. Dormitorul meu 
este la etajul cinci, unul mai sus. Mi-ar plăcea să văd 
chiloţii ăia de box. Poate sunt cu iepuraşi? pe ei. 

— Nu, mulţumesc. 

— De ce nu? Sunt o bucăţică bună - cel puţin aşa se 
spune. 

— Eu sunt de modă veche, zise el. Cred că bărbatul 
trebuie să facă primul pas. 

— Bine, zise ea calmă. Fă-l. 

Tăcere. 

— Aştept, zise ea. 

Într-un târziu el râse. 

— Eşti ceva de groază, zise el. Eşti un monstru. 

— Lingugşitor afurisit ce eşti, zise ea, ridicându-se. Mi-ai 
luat minţile. 

Îl luă de mână. 

— În drum spre paradis. 

— Bun titlu pentru un film. 

— Porno, zise ea. Sper. Hai, băieţaş. 

Dormitorul era un budoar, numai dantele și volane. 
Patul, mare cât un teren de sport, avea un baldachin pe 
patru stâlpi şi perdele de jur-împrejur. Ea dădu cuvertura 
la o parte. Se dezbrăcă, rămase complet goală şi se trânti 
în aşternutul de mătase ca levănţica, întinzându-şi braţele 
goale spre el. 

— Vin' la mama, zise ea. 

Oarecum amuzată, îl urmări cum se dezbracă încet şi 
cumpătat, cum îşi atârnă haina şi vesta pe spătarul unui 
scaun, cum îşi împătureşte cu grijă pantalonii. 

— Îmi pare rău că n-am calapoade de pantofi, zise ea. 

Apoi, când fu gol, îl privi, tresări, se ridică în şezut. 


* Emblema revistei Playboy. 

— Drace! strigă ea. Câte femei ai dat gata cu chestia 
aia? 

— O, taci, zise el. 

Cam după o oră, el alunecă din aşternut şi se ridică în 
picioare, tremurând, uitându-se la ea. 

— Stai bine, zise el cu ardoare. 

— Între unu şi zece, zise ea visătoare, ţi-aş da doişpe. 

— Mulţumesc, zise el. Acum trebuie să dau un telefon. 

— Dă de la ăla de-acolo. 

— Nu, zise el, începând să se îmbrace, o să dau de jos. 
Pe urmă trebuie să mă întorc la serviciu. 

— Da, sigur, zise ea. Acu', că ţi-ai scos răul din tine, că 
m-ai sedus, că mi-ai luat fecioria, mă abandonezi. Eşti 
crud. 

El se aplecă brusc şi o sărută cu blândeţe. 

— Cum ziceai că te cheamă? întrebă. 

Ea râse şi-l lovi peste braţ. 

— Du-te şi joacă-te de-a detectivul, zise. 

La uşă, el se întoarse. 

— Apropo, zise el, nu-mi plac spaghetele. _ 

Se duse jos în salon şi vorbi de la telefonul alb. Il 
chemă pe sergentul Rumfry. 

— Sunt McBryde, zise el. Mai e Kazanian acolo? 

— Mmda. Îşi reciteşte declaraţia, ca s-o semneze. 

— L-ai pus să se uite în dosare? 

— Sigur. 

— Şi? 

— A ales doi tipi, genul hispanic, unul cu barbă şi unul 
cu mustață. Jură că cei doi sunt absolut sigur tipii care au 
luat ovulele şi l-au legat. Nu i-am spus că una dintre ştiuci 
e la răcoare, la Attica, pe termen lung şi cealaltă a murit 
într-o încăierare pe droguri, acum doi ani. 

— Îmi place, zise McBryde. Dă-mi adresa de acasă a lui 
Kazanian. 

Şi-o notă în carnet. 

— Mulţumesc, sergent, zise el. Vin repede. 

Brooklyn, New York 


Nicholas Kazanian locuia într-o casă amărâtă de 
cărămidă de pe strada Bergen. Cercetând plăcuţele de la 
sonerii, locotenentul McBryde văzu că omul lui locuia în 
faţă, la demisol. Apăsă pe butonul la care scria 
„Administrator”. Ortografia era jalnică - dar cui ce-i păsa? 

Apăru într-un târziu un tip scund şi bondoc. Purta un 
tricou transpirat şi avea un muc de trabuc în gură. 

— Daaa? zise el. 

McBryde îşi flutură insigna şi legitimatia. 

— Vreau să arunc un ochi în apartamentul l-A zise el, la 
Nicholas Kazanian. 

— Ai mandat de percheziţie? întrebă administratorul, 
plimbând trabucul stins în gură. 

— Păi, nu, zise detectivul. Poate mi-ar trebui. Mi-ar da 
ocazia să informez Inspecţia sanitară că lăzile de gunoi din 
faţă n-au capac, că nu-i lumină în hol şi, după cum se vede, 
sunteți plini de gândaci şi rozătoare. 

Administratorul oftă şi deschise larg uşa. 

— Pe aici, zise. 

În apartamentul lui Kazanian părea că nu se făcuse 
curat şi nu se zugrăvise de la începutul lumii. Era plin de 
foi de la cursele de cai şi formulare de pariuri şi singura 
podoabă de pe pereţii crăpaţi era o fotografie înrămată a 
calului premiat anul trecut. Detectivul îşi închipui că tipul 
trebuie să fie un jucător înrăit la curse - un motiv serios ca 
să-i fure ovulele lui Marilyn şi să le ţină pentru 
recompensă. 

În cada murdară, după o perdea de duş, McBryde găsi 
un bidon mare, cu eticheta Institutului de combatere a 
sterilităţii, lipită pe o parte. li scoase dopul şi îşi mişcă 

palma cu grijă pe deasupra. Simţi rece şi ghici că înăuntru 
era azot lichid. Dar nici urmă de bidonul mai mic, cu ovule. 

Se întoarse în salonul murdar şi se aşeză pe un scaun 
şchiop. Şi aşteptă. Se pricepea la asta. Îşi petrecu mare 
parte din timp cu gândul la aşternutul de mătase ca 
levănţica. Se întreba dacă în program era doar matineu, 
sau urmau şi reprezentații de seară. Îşi închipui că o să 
afle de la Marilyn. O tipă dată naibii. 

Cam după o oră auzi paşi şi o cheie în uşa de afară. Se 
ridică repede şi-şi potrivi pistolul în tocul de la şold. 

Nicholas Kazanian intră în cameră, îl văzu, se opri 
brusc. 

— Ce-i asta? zise el, cu voce groasă. Cine eşti? 

McBryde îi spuse cine e şi-i arătă insigna drept dovadă. 

— N-aveai dreptul să intri aici, zise Kazanian. E ilegal. 

— N-aş crede, zise calm locotenentul. E adevărat că n- 
am mandat de percheziţie, drept care mă încadrez la 
paragraful 14-B, secţiunea F-8 din Codul Penal. Acesta 
permite pătrunderea în locuinţele particulare atunci când 
ofiţerul anchetator are motive întemeiate de a suspecta 
prezenţa în interior a unor obiecte ilicite şi/sau a 
probatoriului pentru activităţi ilegale. 

Era o cacealma, evident; McBryde inventa pe măsură 
ce vorbea. Kazanian era buimăcit şi detectivul se minună, 
pentru a nu ştiu câta oară, ce uşor poţi prosti un tip care 
crede că le ştie pe toate. 

— Nick, zise el, cu blândeţe, hai să stăm jos şi să 
vorbim niţel. 

— Despre ce? Abia am plecat de la secţia de poliţie din 
Manhattan. Le-am spus copoilor tot ce-au vrut şi am 
semnat şi o declaraţie. Le-am arătat şi pozele celor doi 
vagabonzi care au furat. 

— N-ai nimerit-o, zise locotenentul. Unul dintre tipii pe 
care i-ai indicat îşi ispăşeşte pedeapsa la Attica, iar celălalt 
e mort de doi ani. 

— La dracu', zise Kazanian şi se aşeză pe patul 
mototolit. 

— Îmi spui cine sunt de fapt cei doi hoţi? întrebă 

McBryde. 

Apoi, cum celălalt tăcea, spuse: 

— Ai de gând să iei tot păcatul asupra ta, Nick? E un 
gest nobil. 

— Ce păcat? zise Kazanian cu indignare. N-am făcut 
nimic. A fost cum am zis. 

Detectivul ridică mâna. 

— Te rog, zise el, nu mă face să pierd timpul. Spune-mi 
de ce ai un bidon cu azot lichid de la Institutul Primster în 
baia aia jegoasă. 

— O, bidonul, zise Nicholas. L-am împrumutat. 

— Pentru ce? 

— Aăă, mi s-a stricat frigiderul şi m-am gândit să pun 
bidonul înăuntru, fără capac, ca să nu se strice mâncarea, 
şi când am adus azotul de la clinică, frigiderul mergea, aşa 
că am pus bidonul în cadă până-l duc înapoi. 

McBryde făcu rapid doi paşi şi smulse uşa străvechiului 
frigider. Înăuntru erau două banane înnegrite, un cârnat 
înverzit şi câteva cutii de bere. 

— Mmda, zise el, ar fi păcat să se strice toate proviziile 
astea grozave. Nick, unde sunt ovulele? 

— Nu ştiu! Jur că nu ştiu! 

— Haide, ușurează-ti situaţia. Restituie ovulele si o să 
încerc s-o conving pe doamna Taylor să nu intenteze 
proces. O să ieşi din chestia asta cu un avertisment. Dar 
dacă mă provoci, o să ai de tras. Şi tu şi amicii tăi. 

Pauză. 

— Cădem la învoială? întrebă Kazanian umil. 

— Nu promit nimic, zise locotenentul. Dar dacă-mi spui 
unde sunt ovulele, am să pun o vorbă bună pentru tine. 

— Nu ştiu unde sunt, şi ăsta-i adevărul. Uite ce s-a-n- 
tâmplat. 

Şi, lăsându-şi capul în jos, Nicholas Kazanian îi spuse 
lui McBryde toată istoria cu furtul, inclusiv numele celor 
doi complici. li povesti cum luaseră bidonul de la clinică în 
portbagajul lui Abruzzi, cum l-a luat înapoi ca să-l ascundă 
acasă la fratele lui şi cum, până la urmă, îi fusese furat de 
un puşti blond cu un Volkswagen vechi Broscuţă. 

Detectivul se uită la el. 

— O poveste mişcătoare, Nick. Puştiul ăsta blond - poţi 
să-l descrii? 

— Nu l-am văzut bine. Am văzut doar că avea părul 
blond şi purta o scurtă neagră de piele. 

— Poţi să-l identifici dacă îl vezi? 

— Nu. 

— Şi maşina? 

— Cum ti-am zis: un VW uzat. 

— Ai zărit ceva din număr? 

— Nu. 

— Nu-ti aminteşti nimic? 

— Ba da, se lumină Kazanian, ridicând capul. Avea pe 
geamul din spate un abţibild mare. 

— Un abţibild? Adică un colant? 

— Da, da. 

— Cu ce? 

— Cu „Delicios”. 

Queens, New York 


Rocco Castellano puse încet telefonul în furcă şi se uită 
gânditor la adjunctul lui. 

— Era Chicago, zise el. 

— Omul? întrebă Vito Zivic. 

— Mmda. Telefon de curtoazie. Mi-a comunicat că 
Mario Zucchi e aici cu doi din „oşteni”. Omul zise că e cu 
probleme personale. Că n-are nicio legătură cu firma. 

— Îhî, zise Vito. Şi-l crezi? 

— A, da. Cum cred că zboară porcu'. Ce-o fi aşa de 
personal în problemele lui Zucchi de a adus cu el doi duri? 
Nu prea se leagă. 

— Drumul lui Zucchi e pe-aici încolo. Îl ştii pe Tony 
Grasu', vărul meu din Vegas? Mi-a zis că s-ar putea ca 
Năsosul să trebuiască să se retragă. 

— Unde - la loc cu verdeață? Deci, Mario e pe dric şi 
deodată apare la New York, unde nu are ce căuta şi umblă 
cu întăriri după el. Nu-mi miroase a bine. Vito, poate ar 
trebui să te interesezi. Cheamă-l pe văru-tău la Vegas şi pe 
Dominick Nitti la Frisco. Îmi e dator. Întreabă-i dacă au 
auzit ceva, de ce e Zucchi la New York. 

— Mmda, bine. 

— Omul zice că Mario stă la Bedlington, pe bulevardul 
Madison. Să-i dau un telefon şi să-l invit la masă. 

— Cică-i place whisky-ul. 

— Îi place orice. Şi votcă, şi gin, şi whisky, şi coniac. 

— Aşa? 

— Chiar aşa. O să-l îmbăt şi o să văd ce are de spus. 

Staten Island, New York 


Ronald Yates avusese intenţia să-i înapoieze ovulele lui 
Marilyn Taylor de îndată ce le găsise. Dar luni, având 
bidonul cel alb încuiat în raclă, îl apucară spaimele şi 
începu să fabuleze. 

Mai întâi, poliţia o să vrea să ştie când şi cum a intrat 
în posesia bidonului. Ronnie se îndoia că or să-l creadă că 
l-a furat din maşina unuia pe care nu-l cunoştea. Probabil 
vor crede că era unul din hoţii iniţiali. Ar putea chiar să-l 
bage la puşcărie, înainte ca el să-şi poată dovedi 
nevinovăția. Şi arestarea va distruge orice şansă de a se 
vedea cu Marilyn. 

Mai important era ce simţea faţă de bidonul acela alb şi 
strălucitor şi faţă de conţinutul acestuia. Nu-i venea să 
creadă că deţinea o parte vie din trupul iubitei lui. Această 
revelaţie era atât de copleşitoare, atât de intimă, încât 
Ronnie se îmbujoră de intensitatea fanteziilor sale sexuale. 
Avea un trandafir uscat pe care ea îl aruncase, o ţigară pe 
care ea o azvârlise şi chiloţii cu numele ei brodat pe fund. 
Dar acum avea şi ovulele ei! Suvenirul suprem. 

Dădu la o parte capacul perforat al bidonului şi privi 
înăuntru. Nu-i era frică de azotul lichid; ştia câte ceva 
despre el. Cu un an în urmă, avusese un neg dureros în 
talpa stângă și medicul i-l arsese cu azot lichid. Așa că 
Ronnie știa că se vindea probabil în mod curent la 
magazine de tehnică medicală. 

Acum, privind în bidon, nivelul lichidului îi păru mai 
scăzut decât ar fi trebuit să fie. După cum scriau ziarele, 
însemna că se evapora şi, dacă nu ţinea bidonul plin, o 
parte din Marilyn va muri. Trebuia să împiedice acest fapt. 

Yates nu era complet lipsit de şiretenie. Îşi închipui c-ar 
fi o prostie să cumpere azot lichid de pe lângă casă. Poate 
vânzătorul l-ar recunoaşte de la expresul „Delicios”. Sau 
poate că Ronald va trebui să se legitimeze înainte de a i se 
vinde azotul. 

Rezolvă problema identităţii scoțând la iveală o carte 
de vizită a doctorului care îi tratase negul. Apoi îşi înşfacă 
scurta de piele şi o porni. Prima haltă fu la bancă de unde 
retrase două sute din cont. În timp ce aştepta la bancă, se 
uită în Cartea Galbenă! după adrese de locuri care 
vindeau gaze lichefiate. Alese una de pe Canal Street, se 
întoarse la maşină şi se îndreptă spre Manhattan. 


10 Yellow Pages - o parte din cartea de telefon, tipărită pe hârtie 
galbenă, care cuprinde firme comerciale, în funcţie de serviciile 
prestate. 

Manhattan, New York 


Mario Zucchi îi făcea zile fripte lui Davidson, în camera 
rufoasă de la hotelul din Times Square. 

— Sam, Sam, zicea el lugubru, dând din cap, nu ştiu ce- 
o să ne facem cu tine. Mai întâi, pleci din LA fără să ne 
spui unde te duci şi unde-o să stai. Am investit mult în tine, 
Sam, vrem să ştim unde eşti în fiecare clipă. 

— Cum aţi aflat că sunt aici? 

— Ne-a spus nevastă-ta. 

— I-aţi făcut vreun rău? 

— O, Sam, noi nu ne atingem de femei. Era aşa de 
cătrănită că i-ai amanetat verigheta, că ne-a spus tot. 

— Am făcut-o pentru o cauză nobilă, zise Davidson cu 
hotărâre. Am venit cu un scenariu de film, să i-l arăt lui 
Marilyn Taylor. Dacă acceptă, sunt din nou în bani şi vă 
căpătaţi şi voi împrumutul, plus dobânda pe care v-o 
datorez. 

— Aha, zise Zucchi, privindu-l. Nu i-ai şutit ovulele, nu? 

— Eşti nebun? ţipă Sam. De ce să fac aşa ceva? 

— Poate aşa contezi pe ea că joacă-n film. 

— E-o prostie. 

— Te-ai văzut cu ea de când ai venit? 

— Nu. 

— Aţi vorbit la telefon? 

— Nu. 

— Şi nu eşti în combinaţie cu tipii care i-au umflat 
ovulele? 

— Categoric nu. 

— Deci te-ai putea foarte bine întoarce la LA - nu? 

— Păi, ăăă, poate nu imediat. E foarte supărată cu 
furtul. O las câteva zile să se liniştească şi o atac cu 

scenariul. 

— Sigur, zise Mario, privindu-l în continuare. Aşa să 
faci. Poate mă mai învârt şi eu prin New York câteva zile. 
Halesc o costiţă pe Mulberry Street - ca la mama acasă. 
Ţinem legătura, Sam. Fii sigur. 

Zucchi pocni din degete către gorilă şi plecară 
împreună. Jos, în hol, Năsosul îi făcu semn celuilalt, care 
se sprijinea de un stâlp din imitație de marmură, 
curăţându-şi unghiile cu un briceag. 

— "Ţine-te de el, Dino, zise Mario. Acum e sus, dar dacă 
pleacă, pleci după el. Nu zic să stai în coasta lui; tipul nu 
te ştie, dar nici nu vreau să se prindă că are „codiţă”. 

— Unde merge? Ce face? Cu cine se întâlneşte? 

— Da. Cheamă-mă la Bedlington o dată la câteva ore. 
Dacă sunt plecat, lasă-mi vorbă. 

— Şi la WC când pot să mă duc? 

— Când zic eu. Pierde-i urma, și ai să te trezeşti că 
vinzi îngheţată la Palermo. 

Sus, Sam Davidson stătea pe marginea patului 
mototolit, ţinându-se cu mâinile de cap. Toată viaţa lui 
fusese un învârtit şi nu vedea prea curând ziua când se va 
putea odihni, fără să se mai zbată pentru o bucată de 
pâine. Dar situaţia de acum era aproape insuportabilă. Il 
avea pe cap pe ţicnitul de Champ DuBois, care-l ameninţa 
deja, şi acum apăruse şi Mafia. 

Sam îşi ridică ochii spre cer. 

— Ce ţi-am făcut, Doamne? se tângui. A 

Cobori în hol şi găsi un telefon public. Intr-o parte 
atârna, legat, un exemplar zdrenţuit din Cartea Galbenă. 
Davidson îl răsfoi, dar nu găsi lista cu azot lichid, gaze 
lichefiate sau tehnică medicală şi de laborator. Chemă 
Informaţiile. 

— Am o întrebare în legătură cu Cartea Galbenă, 
începu el. Nu găsesc lista cu... 

— Un moment, domnule, ciripi operatoarea, vă fac 
legătura. 

La telefon veni un bărbat cu o voce atât de sugrumată, 
că Sam îşi închipui că are hemoroizi. 

— Cu ce vă pot fi de folos? întrebă tipul. 

— Încerc să aflu unde se vinde azot lichid la New York, 
dar în Cartea Galbenă nu e nicio listă. 

— În care carte de telefon v-aţi uitat, domnule? 

— V-am spus - în Cartea Galbenă. 

Tipul oftă, de parcă Sam ar fi fost înapoiat mintal. 

— Citiţi pe copertă. 

Aşa că Sam citi cu voce tare: 

— Cartea Galbenă pentru Manhattan - Bunuri de larg 
consum. 

Se mai auzi un oftat. 

— Azotul lichid nu prea e bun de larg consum, nu 
credeţi? Vă propun să vă uitaţi în Cartea Galbenă - 
Districtul New York - Comerţ şi afaceri. O zi bună. 

— 'te-n..., strigă Sam, dar era prea târziu; telefonul era 
mort. 

Trebui să colinde tot drumul până la Hilton pe Sixth 
Avenue, ca să găsească un exemplar din Cartea Galbenă - 
Comerţ şi afaceri. Dar găsi lista cu gaze lichefiate, 
materiale refrigerante şi tehnică medicală. Sam rupse 
paginile respective şi le îndesă în buzunarul hainei. 

Ar fi fost simplu să se întoarcă acasă la DuBois, să-i 
arunce foile în poală şi să-i zică ceva tăios, cum ar fi 
„Poftim, Champ. E simplu - dacă ai cap”. 

Dar, gândindu-se mai bine, Sam hotări că nu voia ca 
DuBois să afle ce simplu era. O să-l mai plimbe niţel, o să-i 
spună că-i o treabă grea, dar că se zbate s-o scoată la 
capăt. Poate l-ar putea prosti de încă o mie pentru 
„cheltuieli”. Se opri la o papetărie şi cumpără un bloc- 
notes şi un pix. Apoi se întoarse la hotel şi-şi făcu o listă cu 
locurile din New York unde se vindea azot lichid. 

În timp ce copia nume şi adrese din paginile rupte din 
Cartea Galbenă, Dino era jos în hol şi vorbea la telefon cu 
Mario Zucchi. 

— S-a dus la hotelul Hilton şi a găsit o carte de telefon, 
raportă el. Părea Cartea Galbenă. A rupt nişte foi şi le-a 
pus în buzunar. Pe urmă s-a oprit la un magazin şi a 
cumpărat un bloc-notes şi un pix. Acuma e-n cameră. 

— Da? zise Năsosul. Interesant. Ascultă, Dino, dacă 
iese iar, încearcă să pătrunzi în cameră şi vezi ce foi a rupt 
din cartea de telefon. 

— Să le iau cu mine? 

— Nu, lasă-le în cameră. Nu vreau să se sperie. Vreau 
doar să ştiu ce scrie pe foile alea şi ce-a scris în bloc-notes. 

— Şi când termin? 

— Când faci ce ţi-am spus. Pe urmă strânge-te, vino aici 
şi-ţi fac cinste cu o friptură. 

— Daa, zise Dino, un grătar bun cu multe spaghete. 

— În regulă, zise Zucchi. 

Manhattan, New York 


Marilyn purta pantaloni de flanelă gri, lejeri, şi un 
pulover negru pe gât, din caşmir, şi era strânsă în talie cu 
o centură lată de crocodil. Harriet Boltz purta una din 
rochiile ei demodate, cu partea de sus ca o cămaşă 
bărbătească. Se aflau în sala de conferinţe a firmei de 
comerţ Marilyn Taylor, Inc., şi revedeau schiţele pentru 
garderoba de anul viitor a păpuşii Marilyn Taylor. 

— Ce crezi? întrebă Harriet. 

Marilyn aruncă desenele. 

— Sunt mizerabile, zise ea. Nu sunt deloc şic. 
Concediază-l pe tip. Auzi, Harriet, cât ne-ar costa să-l 
aducem pe individul cel nou de Ia Paris - ştii tu, cum îl 
cheamă, cel cu rochia de mireasă fără spate şi cu tot tam- 
tam-ul. 

— Louis D'Artagnan? 

— Ăla e. Cât ar costa să ne facă o garderobă pentru 
păpuşă, în exclusivitate? 

— O avere. 

— Dă-o-ncolo; la treabă. Trimite-o pe Shari la Paris şi 
spune-i să bată palma. Altceva? 

— O grămadă, zise Boltz, în mână cu o mapă de hârtii. 
Dar nu arde nimic. Nu cred că ai chef de hârţoage. 

— Crezi bine. Povestea asta cu ovulele m-a scos din 
circulaţie. 

— Bei ceva? 

— La dracu', nu. Beau prea mult şi mănânc prea mult. 
Nervii. Azi-dimineaţă aveam cu o jumătate de kil mai mult. 
Ceva veşti de la McBryde? 

— Nimic. 

— Lua-l-ar dracu'! Aş fi zis că trece pe-aici din când în 
când, să ne spună ce mai e nou. 

Harriet o privi printre gene. 

— Te-ai culcat cu el, aşa-i? 

— Harry, e aşa pedant, aşa cum trebuie, că am vrut să 
aflu dacă e om. 

— Şi e? 

— Ba bine că nu! Dar poate a fost o greşeală să aflu la 
orizontală. N-am mai auzit de el de atunci. Probabil îşi 
închipuie că pic la aşternut cu oricine. 

Harriet oftă şi-i aprinse ţigara cu un chibrit. 

— Şi fumezi prea mult, zise ea. Ştii ce cred? Cred că ţi 
s-au aprins călcâiele după tip. 

— După McBryde? Ţi-ai pierdut minţile? Tipul e de 
gheaţă. 

— Tocmai îmi spuneai că-i un armăsar. 

— E un armăsar în pat. Afară din pat e ca de gheaţă. 
Dacă nu-l mai văd niciodată, e perfect. 

— Vrei să-l sun? întrebă Boltz. 

— Mmda, zise Marilyn, sună-l. 

Manhattan, New York 


— ÎI crezi? întrebă sergentul Rumfry. 

— Pe Kazanian? zise McBryde. Da. Îl cred. Ascultă, el şi 
cei ca el nu sunt răufăcători. Sunt doar nişte proşti care 
încearcă să câştige un ban. Nu cred că ţintesc sus. 
Povestea pe care mi-a spus-o are detalii pe care niciun 
profesionist nu le-ar putea inventa: puştiul blond, scurtă de 
piele neagră, maşină Volkswagen uzată, abţibild pe geamul 
din spate, pe care scrie „Delicios”. Ciudat, de acord; dar 
nu-l văd pe Kazanian inventând așa un scenariu. Cred că 
așa a fost. 

Sergentul se încruntă. 

— Atunci trebuie să-ţi închipui că puştiul blond a dat 
peste ovule din întâmplare. Sau că ştia precis după ce 
umblă şi a pus la cale toată schema cu „vezi că ţi-a luat foc 
maşina”, ca să pună mâna pe bidon. 

— Aşa-i, zise locotenentul. Şi cred că a doua variantă e 
mai logică. Blondul ştia că ovulele erau la Kazanian, ştia 
cât valorau şi a umblat să i le ia. 

— Deci, ce facem? Vrei să-i priponim pe cei trei 
şmecheri? 

— Cu toată hârţogăreala aferentă? oftă McBryde. 
Numai dacă n-avem încotro. Acum mă interesează să iau 
ovulele înapoi înainte de a se altera. Asta-i prioritatea 
numărul unu. Să zicem că-i agăţăm pe Kazanian şi pe 
amicii lui şi le luăm declaraţii. Şi-i strângem cu uşa. Poate 
unul din ei ne dă un fir către puştiul blond. Între timp o 
să... 

Telefonul de pe biroul lui McBryde sună şi el îi făcu 
celuilalt semn să răspundă. 

— Sergent Rumfry. 

— Marilyn Taylor doreşte să vorbească cu detectivul 
McBryde. E pe-acolo? 

— Aşteptaţi; să văd dacă e pe-aici. 

Rumfry acoperi receptorul cu palma şi se aplecă spre 
locotenent. 

— Tipa aia, Taylor, zise el încet. Vrei să vorbeşti? 

McBryde clătină din cap. 

— Îmi pare rău, zise Rumfry în telefon, locotenentul e 
plecat. Nu, nu ştiu când se întoarce. Vreţi să-i lăsaţi un 
mesaj? Bine, îi spun că aţi sunat. 

Închise. 

— Era secretara lui Taylor. Da' ce e - nu poate să facă 
singură numărul? 

— Când ai câţi bani are ea, plăteşti pe cineva care-l 
face. 

— Cum zice şi nevastă-mea: banii nu sunt totul, da'-i 
mai bine să plângi într-un Rolls-Royce decât să râzi pe 
bicicletă. 

— Zice bine. Cum spuneam, în timp ce scoţi untul din 
Kazanian şi ţopârlanii ăia, încerc să dau de urma 
abţibildului cu „Delicios”. 

— Baftă. Sergentul îl privi cu atenţie. Cum de n-ai vrut 
să vorbeşti cu Taylor? Pare o tipă hotărâtă. 

— O să vorbesc - mai încolo. Dar nu vreau să creadă că 
sunt la cheremul ei. Nu-mi dă ea salariul. 

— S-ar putea să ratezi ceva a-ntâia, zise Rumfry, 
rânjind. Ai văzut-o vreodată în bikini? Ar trebui să aibă un 
abţibild „Delicios” lipit pe fund. Ce mai bucăţică! 

— Nu-i o bucăţică, zise McBryde supărat. 

Rânjetul sergentului păli. 

— Cum zici, şefu'. 

Boston, Massachusetts 


Monseniorul Terence Evelyn O'Dell se  odihnea 
confortabil în fotoliul de piele şi privea aprobator la 
profesorul T. Hiram Farthingale, care turna cu grijă coniac 
în pahare. Trabucurile celor doi bătrânei scoteau deja un 
fum vesel. 

— Ştii, Hiram, zise O'Dell, privind încântat prin salon, 
casa ta începe să semene din ce în ce mai mult cu cea de 
pe Baker Street, 221 B.!! 

Profesorul zâmbi. 

— Care din noi e Holmes, și care Watson? 

— O, tu eşti detectivul, nu e nicio îndoială. Eu sunt 
fericit să fiu cronicarul tău. 

— Apropo de detectivi, zise Farthingale, aşezându-se în 
fotoliul de vizavi de musafirul său, azi am mai primit un 
telefon de la FBI. Devine o treabă cotidiană. E clar că sunt 
nerăbdători să se implice legal în căutarea puşlamalelor 
care au furat ovulele lui Marilyn Taylor. 

— E de înţeles. Fapta aceea reprobabilă continuă să 
primească o atenţie exagerată din partea mass-mediei. Se 
pare că a trezit interesul în toată lumea. Ceva gen „cause 
celebre”. Şi ce le-ai spus celor de la FBI? 

— Le-am spus că studiez problema în continuare. 

— Cu alte cuvinte, zise prelatul, râzând, îi plimbi. 

— Exact. 

— Am impresia, dragă prietene, că nu doreşti să ajungi 
la o concluzie în chestiunea aceasta, deoarece ne-a oferit 
ocazia atâtor ore de conversaţie plăcută. 

— Simplu! Conversaţie nu numai plăcută, ci şi serioasă. 

O'Dell ridică paharul cu coniac. 


11 Adresa locuinţei lui Sherlock Holmes. 

— In vino veritas. Apropo, am petrecut cam multe ore 
gândindu-mă la enigma dispariţiei ovulelor domnişoarei 
Taylor. 

— Şi? 

— Mi se pare că nu ai avut argumente convingătoare 
contra părerii mele iniţiale. Anume, că ovulele acelea, 
congelate sau nu, ar trebui să fie considerate un organism 
viu, şi astfel, furtul lor să fie considerat, conform legii, 
răpire. 

— Terry, cred că tu eşti mai preocupat de legile 
bisericii decât de cele laice. Şi eu m-am gândit mult la 
această chestiune şi, indiferent cât de întortocheat judeci 
tu, nu pot să admit că ovulele alea au o existenţă 
independentă şi senzorială. 

— Eu judec intortocheat? O împunsătură neelegantă, 
Hiram. 

— Pentru care nu-mi cer scuze. Vreau să-ţi sugerez o 
situaţie cumva similară. Te rog, serveşte-te cu coniac; 
avem o seară întreagă înaintea noastră. Sunt sigur că ştii 
că, în timpul săpăturilor la morminte şi ruine vechi, 
arheologii au găsit uneori seminţe datând de mii de ani. 
Semințele acestea par complet uscate, ca nişte obiecte 
mici, fără viaţă, şi, dacă nu li s-ar da atenţie, ar rămâne 
aşa milenii întregi. Dar - şi aici e un mare dar - s-a 
descoperit că, în anumite cazuri, dacă sunt udate şi tratate 
cu îngrăşăminte, aceste seminţe vechi încolţesc şi prind 
viaţă. Dar dacă mormântul în care sunt găsite n-ar fi fost 
descoperit şi dacă n-ar fi fost udate şi tratate, seminţele ar 
fi rămas uscate şi fără viaţă. Cu alte cuvinte, la fel cu 
ovulele lui Marilyn, dacă-mi permiţi să vorbesc cu atâta 
familiaritate despre această doamnă. 

— Mi se pare, profesore, că această comparaţie susţine 
punctul meu de vedere. Semințele, ca şi ovulele, au 
potenţial de viaţă. 

— Dar nu sunt capabile de viaţă independentă. 
Necesită acţiuni din afară care să le impulsioneze. Ca 
atare, neîngrijite şi netratate, rămân obiecte fără viaţă, 
fără drepturi sau valoare în faţa legii. Hai să mai fumăm un 

trabuc. 

— Hai. Ceea ce faci tu, Hiram, este o distincţie între 
ceea ce este evident viu şi ceea ce este temporar lipsit de 
viaţă, dar are posibilitatea latentă de a deveni viu. Eu 
susţin că nu există o astfel de distincţie. Şi seminţele 
arheologilor şi ovulele lui Marilyn au fost binecuvântate cu 
Darul lui Dumnezeu, cu Scânteia Divină, cu Focul Sacru. 
Viaţa există în ele, dar îşi doarme somnul, până ce este 
deşteptată de gloria existenţei senzoriale. 

— Terry! Ce poetic! 

— Admit că vorbirea mea tinde spre împlinire, atunci 
când limba mea simte gustul excelentului tău coniac. Dar 
prolixitatea nu trebuie să eclipseze adevărul spuselor 
mele. 

Farthingale inhala aroma coniacului, reflectând: 

— Aş putea fi tentat să fiu de acord cu teza ta dacă 
ovulele lui Marilyn ar fi fost fecundate. Atunci am fi avut 
de-a face cu embrioni pe cale de a deveni fetuşi vii şi, în 
final, de a se naşte. Desigur, voi admite existenţa 
potenţialului unui embrion uman. Dar refuz să admit că un 
ovul nefecundat are ceea ce tu ai numit Scânteie Divină 
sau Foc Sacru. Şi pot să aduc dovezi care neagă decisiv o 
astfel de noţiune. 

— Da? Şi ce dovezi poţi aduce? 

— O femeie sănătoasă poate produce un singur ovul 
matur pe lună. Dacă nu este fecundat, ovulul moare şi este 
eliminat din trup. Dacă un ovul de femeie are, în sine, cum 
zici tu, Darul Dumnezeiesc al Vieţii, de ce El permite ca 
milioane de astfel de ovule să moară, firesc, în fiecare zi? 

O'Dell îşi termină coniacul dintr-o înghiţitură şi-şi turnă 
încă unul. Apoi respiră adânc şi-şi începu 
contraargumentaţia. Dezbaterea deveni tot mai 
înverşunată. Se mai aprinseră trabucuri, se mai turnă 
coniac şi cei doi combatanți se atacară cu entuziasm, 
vorbind tot mai tare şi gesticulând tot mai larg. 

Monseniorul părăsi Beacon Hill puţin după miezul 
nopţii şi merse agale până acasă, la azilul Sfântul 
Bartolomeu. Fumă un ultim trabuc în timp ce umbla, 

admira cerul nopţii şi fredona o melodie, neştiind exact ce 
fredonează. Până la urmă, hotări că era sau „Frumosul 
Ohio”, sau „Pe sub bambuşi”. 

Queens, New York 


Restaurantul se afla în Ozone Park şi Mario Zucchi 
fluieră când se uită la meniu. 

— Aştia nu prea fac cadou mâncarea, zise el. 

Rocco Castellano zâmbi. 

— Nu te speria de preţuri, Mario. N-o să fie nicio notă 
de plată. Restaurantul e al meu. 

— Zău? zise Năsosul. lisuse, e grozav. Totdeauna am 
vrut să am un restaurant al meu. Merge bine? 

Rocco dădu din umeri. 

— Nu-i o mină de aur, dar rentează. Şi e bun de 
paravan. Ce bei? 

— Chivas. Cu sifon alături. 

— Eu rămân la Soave. Maţele mele şi-au cam făcut de 
cap în ultima vreme. Stai să văd ce avem mai bun. 

Se ridică de la masă şi se duse la micul bar din mahon. 
Făcu semn unui barman să se apropie. 

— Pentru mine Soave, Paul, zise el. Din cel Classico, pe 
care tocmai l-am cumpărat. Cu cât e mai nou, cu atât e mai 
bun. 

— Şi ce bea musafirul dumneavoastră, domnule 
Castellano? 

— Chivas. Cu sifon alături. Nu-l slăbi; nu vreau să-l văd 
cu paharul gol. 

— Înţeleg, domnule Castellano. 

Zucchi comandă un muşchi de vacă de trei sferturi de 
kilogram şi o porţie dublă de spaghete muiate în ulei de 
măsline și usturoi. Rocco luă o tocană vânătorească: bucăţi 
de filet mignon şi cârnat condimentat, creveţi şi ciuperci în 
sos de vin roşu, cu trufandale. Amândoi începură cu 
aperitive calde. Doi chelneri aşteptau la ordin, turnând tot 

timpul în pahare, schimbând şervetele şi tacâmurile de 
argint. 

— Nu e loc ca ăsta pe toată Coasta de Vest, îl asigură 
Mario pe amfitrionul său. Zău, a meritat voiajul. 

— Mulţumesc, zise Castellano. Şi? Stai mult? 

— O săptămână, zise Zucchi. Poate mai mult, poate mai 
puţin. 

— Cu afaceri? 

— Am băgat într-un tip vreo cincizeci de mii. A şters-o 
la New York, aşa că m-am gândit să-mi protejez investiţia, 
în caz că se gândeşte s-o tulească din ţară. 

— L-ai găsit? 

— O, da. Se ascunde într-un hotel infect din Times 
Square. Il ţin sub ochi. 

Apoi, nu mai conversară, până când farfuriile fură 
şterse cu bucăţi de pâine. Masa fu curățată, chelnerii 
serviră cafea espresso şi un platou cu fructe proaspete. Şi 
încă un rând pentru Zucchi, al cincilea. 

— lisuse, zise el, lăsându-se pe spate şi mângâindu-se 
pe burtă. Cred c-am pus pe mine cel puţin un kil. O haleală 
pe cinste. Mulţumesc. 

— Plăcerea a fost de partea mea. Falitu' ăsta după care 
umbli - ce-nvârte? 

— Filme. E tipul care ne face filme porno. Acum are o 
idee tâmpită să facă un film pe bune. Şi ghici cu cine vrea 
să-l facă. 

— Să nu-mi spui de Marilyn Taylor. 

— Ai ghicit. Ia ascultă... 

Devenind expansiv după atâta mâncare şi băutură, 
amândouă grozave, Năsosul îi povesti lui Castellano 
despre Sam Davidson, despre scenariul de la Private Parts, 
IL şi despre visul lui ţăcănit de a o convinge pe Marilyn 
Taylor să joace în el. 

— M-am gândit că putea să-i fure ovulele ca s-o aibă la 
mână, dar jură că n-are nimic de-a face cu asta. 

Apoi îi spuse lui Rocco cum l-a pus pe Dino, unul din 
oamenii lui, să-l urmărească pe Davidson, cum tâlharul 
fusese văzut rupând foi dintr-o carte de telefon şi cum Dino 

a aruncat pe urmă un ochi prin ce copia Davidson. 

— Magazine care vând marfă pentru doctori, spitale, 
clinici, laboratoare. La început nu m-am prins. 

Dar apoi Zucchi se prinsese: în magazinele acelea se 
vindea azot lichid, şi Davidson se gândise că nenorociţii 
care furaseră ovulele vor trebui să cumpere azot lichid 
dacă voiau ca prada să-şi păstreze valoarea. 

— Bine gândit, zise Rocco. Tipul nu-i complet idiot. O 
să meargă prin magazinele alea ca să dea de urma 
ovulelor. Pe urmă, o să le şutească. 

— Aşa e, zise Mario, rânjind şi sorbind al şaselea 
whisky. Doar că o s-ajung eu primul. Am găsit Cartea 
Galbenă pe care a rupt-o. Acum am şi eu lista mea. L-am 
sunat pe Omul azi după-amiază şi trimite o ceată de tipi 
din Chicago să mă ajute. Cu toţi ăştia, o să pot să ajung în 
mai multe locuri înaintea lui Davidson. Marilyn oferă o 
sută de mii pentru ovule, dar cred că poate să dea şi un 
milion. 

— Cel puţin, fu de acord Castellano. Îţi doresc succes. 
Pare o lovitură. Auzi, Mario, mi-a plăcut să stăm de vorbă, 
dar trebuie s-o scurtez. Cam peste o jumătate de oră, mă 
văd cu nişte tipi din Canare. Afaceri. Înţelegi, nu? 

— O, sigur. E OK. 

— Şi ţine-mă la curent cu afacerea cu ovulele lui 
Marilyn. Cred că faci bine ceea ce faci. Şoferul meu o să te 
ducă înapoi în Manhattan. 

Rocco aşteptă până ce Zucchi plecă. Apoi se duse în 
biroul din spatele restaurantului. Adjunctul lui, Vito Zivic, 
îl aştepta, urmărind meciurile de la televizor. 

— Cum a mers? întrebă Zivic. 

Castellano îl privi gânditor. 

— Vito, zise el, am nevoie de toate Cărţile Galbene 
pentru zona New York. 

Manhattan, New York 


Sam Davidson aşteptă o zi - şi până la urmă îşi 
cumpără ciorapi, lenjerie şi o cămaşă - şi apoi îl sună pe 
DuBois. 

— Mă întrebam ce s-a întâmplat cu tine, zise DuBois. 

— Auzi, a fost o treabă groaznică, ce mi-ai dat să fac, 
zise Sam. A ieşit untul din mine cu lista aia. 

— Dar ai făcut-o? 

— Da, am făcut-o - toată, cu nume şi adrese. Toate 
locurile din zona New York unde se vinde azot lichid. Dar a 
trebuit să ung în dreapta şi-n stânga. 

— Cu alte cuvinte, zise DuBois, mai vrei bani. 

— Aşa-i cinstit, zise Sam. Să-mi acoperi cheltuielile. 

— Vino încoace și vorbim. 

Când Davidson ajunse acasă la Champ DuBois, îl găsi 
stând la bar, cu asiaticul cel ridat şi peltic care-i 
deschisese uşa la prima vizită. Tipul purta tot haina gri de 
alpaca. Amândoi beau Perrier-Jouet din pahare de cristal. 

— ŢIi-l prezint pe Mutha, zise DuBois. Este nu numai 
majordomul meu, este şi contabil şi şeful meu de stat 
major. 

— Salut! zise Davidson, fluturând din mână. 

— Bună, mutha, zise Mutha. 

— Nu te mira, îl sfătui gazda pe Davidson. Le zice 
tuturor „mutha” - nu-i aşa, Mutha? 

— Daa, mutha, zise Mutha. 

— Păi, uite-ţi lista, zise Sam, întinzându-i foile de 
carnet. Ai grijă de ea. Am asudat din greu pentru ea. Cred 
c-am cheltuit pe puţin patru foi. 

— Dă-i două, Mutha, zise Champ neglijent. Majordomul 
scoase din buzunar un portofel de piele - genul demodat, 

care se închide cu un clips - îl deschise şi culese dinăuntru 
patru bancnote foşnitoare de câte cincizeci de dolari. 

— Nu le cheltui azi pe toate, zise DuBois. Lasă cerneala 
să se usuce. 

— Ha-ha, râse Sam cu un râs care-i păru fals chiar şi 
lui. Nu era sigur că nebunul nu-şi tipărea chiar singur 
banii, poate cu matrițe furate. 

Champ îi înmână lista lui Mutha. 

— Cât o să dureze? întrebă. 

Contabilul o cercetă repede cu privirea. 

— Două, trei zile, zise el. Cu şase ajutoare bune. 

— Două zile ajung, zise DuBois. Şi ia şapte ajutoare 
bune. Davidson o să ne dea concursul - nu-i aşa, Sam? 

— Ei, ho! zise Sam. Staţi dracului un pic. Treaba mea a 
fost să vă aduc lista - şi mi-am făcut-o. Nu ne-am înţeles să 
fac şi pe detectivul. 

— Dar sunt sigur că eşti dornic să-ţi oferi serviciile. 

— Eu, nu, Champ. Sunt o persoană de interior, nu de 
exterior. 

— Nici doar o zi-două? 

— Deloc. 

— Mutha, zise DuBois încetişor. 

Minusculul majordom băgă mâna în haină, scoase un 
revolver mic, retezat, de la piept şi-l puse uşurel pe bar. Cu 
arătătorul său cu unghia îngrijită, Champ învârti pistolul 
până când ţeava fu îndreptată către Davidson. 

— Mai gândeşte-te, îl îndemnă. 

Sam ridică încet ochii de pe bucata strălucitoare de 
oţel, dar nu văzu nimic dincolo de ochelarii negri pe care îi 
purta DuBois. 

— Păi, da, zise el răguşit. Cred că n-ar strica să vă ajut 
o zi, două. 

— Bun băiat, zise Champ. Ştiam că pot conta pe 
entuziasmul tău. Mutha, ce-ar fi să chemi echipa, să ne 
organizăm. Sam, rămâi aici până vin ceilalţi şi apoi Mutha 
îţi va repartiza o zonă pentru cercetări. Corect, Mutha? 

— Este corect, zise Mutha. 

— Ai vrea să serveşti nişte şampanie cât timp aştepţi? 

întrebă DuBois cu solicitudine. j 
— Nu, mulţumesc, zise Davidson. Îmi provoacă gaze. 
— Atunci poate ceva mai tare? 
— Mmda, zise Sam, ceva mai tare. 

Manhattan, New York 


Locotenentului McBryde îi fuseseră repartizați 
sergentul Rumfry şi încă patru ciraci entuziaşti pentru 
căutarea ovulelor lui Marilyn. Nu era tocmai un grup de 
comando, deoarece, aşa cum spusese inspectorul adjunct 
Gripsholm, „Departamentul (Poliției) are şi altceva de 
făcut decât să caute drăciile alea, şi dacă domnul comisar 
n-ar fi fost aşa turbat, aş fi înmormântat bine-mersi toată 
povestea”. 

Cu aşa o echipă, McBryde trebuia să facă el însuşi o 
grămadă de curse - ceea ce nu-i displăcea. Nu-i plăcea să 
stea înţepenit la birou şi cazul ăsta îi dădea ocazia să se 
învârtă prin oraş şi să-şi valorifice talentele pentru care 
era plătit. Ca şi povestea cu abţibildul „Delicios”. 

Se duse la Magazinul de lux „Delicios”, la Hot-dog-ul 
„Delicios”, la Magazinul de îngheţată „Delicios”, la 
Magazinul de menaj „Delicios”, la Magazinul de aparatură 
video „Delicios”. Peste tot se legitimă ca ofiţer de poliţie şi 
întrebă dacă au coliţe sau abţibilduri de reclamă care se 
pot lipi de parbrize. La a şasea vizită, o nimeri: era la 
„Hamburgerul Delicios”, Inc., cu sediul pe strada West 
57th. 

Ajungând acolo, locotenentul vorbi cu dispecerul 
pentru vânzări, o femeie înfiptă, cu două pixuri vârâte în 
părul cărunt. Ea îi arătă abţibildurile pe care le primeau 
magazinele şi angajaţii lor şi pe care le puteau expune pe 
parbrize sau oriunde voiau. 

— Reclamă ieftină, zise ea, dar eficientă. Mai împărţim 
şepci de baseball şi tricouri. V-aţi mira dacă aţi vedea câte 
pupeze vor să poarte un tricou strâns pe sâni cu reclama 
„Delicios”. 

— Nu m-aş mira deloc, zise McBryde. Dar cum de n-am 
auzit până acum de hamburgerii „Delicios”? 

— N-am ajuns încă în Manhattan. Spațiile sunt prea 
scumpe. Dar suntem în Jersey, pe lInsulă, avem cinci 
magazine în Queens, patru în Brooklyn, două în Staten 
Island. Încercaţi un hamburger de-al nostru şi nu mai 
mâncaţi altceva toată viaţa. 

— Da' ce-are în el - haşiş? 

— Ceva mult mai bun: un căţel de usturoi. Dar ăsta e 
secret de fabricaţie, aşa că nu mai spuneţi nimănui. 

— Am buzele lipite, o asigură el. Aş putea lua adresele 
dumneavoastră din Queens, Brooklyn şi Staten Island? 

— Nicio problemă. Colaborăm bucuroşi cu Spuma New 
York-ului. Dar despre ce e vorba? 

— Caut un tip blond, care are un abţibild de-al 
dumneavoastră pe geamul din spate al maşinii. 

— Mult noroc. Da' ce-a făcut - a omorât pe careva? 

— Nuu. Îl căutăm pentru baraterie şi uzurpare de 
adjuruire. 

Plecă, lăsând-o să caute în dicţionare, şi se îndreptă 
spre Brooklyn. Restul zilei îl petrecu bătând celelalte patru 
expresuri „Hamburgerul Delicios”. Peste tot îi întrebă pe 
şefi dacă au printre angajaţi un tip blond cu o scurtă de 
piele neagră şi un Volkswagen uzat. Nimica, nimicuţa. 

Se îndreptă spre casă cu maşina, printr-un trafic 
intens, spunându-şi că nu se putea aştepta la rezultate 
imediate. Mâine va bate cele cinci expresuri din Queens şi 
poate norocul îi va surâde. 

Seara târziu, după o cină fără niciun gust, încălzită în 
ambalaj, ajunse la capătul răbdării. Telefonă acasă la 
Marilyn Taylor, zicându-şi că merita şi victima un raport 
despre evoluţia cazului. Dar victima era la teatru şi 
McBryde închise telefonul cu sentimentul jalnic că era 
prins; se putea înscrie liniştit în Clubul admiratorilor lui 
Marilyn Taylor. 

Existau femei care, dacă le-ar fi sunat, ar fi venit la el 
să bea ceva şi apoi să se hârjonească. Dar, recunoscu el, să 

caute o înlocuitoare ar fi fost înjositor pentru aceasta, 
pentru el şi mai ales pentru femeia aceea agasantă, rea de 
gură, lungă-n picioare şi emanând senzualitate în cantităţi 
industriale. 

Încercă să se ia în râs. Era celebră. Talentată. Plină de 
bani. Frumoasă de n-avea pereche. Şi el era poliţist. Aşa că 
ea i-a cedat un matineu. Nu însemna nimic pentru ea. 
Făcea probabil chestia asta tot timpul. Fiorul noului venit. 
Un accident. Mort şi îngropat. Fără nicio importanţă. 

Dar glasul raţiunii nu-i fu de niciun ajutor. 

— Sunt prins! zbieră el la mâţă, care tresări. Prins, 
prins, prins! 

Staten Island, New York 


Ronald Yates îşi recapătă slujba de la expresul 
„Delicios” din West New Brighton şi nici măcar nu-i tăiară 
zilele cât fusese absent; şeful știa bine ce iscusit era 
Ronnie la hamburgeri. 

Era fericit, în orele cât se umplea de grăsime, pentru 
că ştia ce-l aştepta acasă: comoara: ovulele lui Marilyn. 
Bidonul îngheţat devenise o icoană, un obiect de cult. Şi, 
când turna cu grijă azot lichid dintr-un recipient de trei 
litri, pe care îl cumpărase de pe Canal Street (pentru 
această operaţie folosea un polonic de supă), simţea că 
oficiază o liturghie, păstrând în viaţă şi adorând o parte 
vitală din Cea Mai Frumoasă Femeie din Lume. 

Trofeul acesta îi dădea şi plăceri mai lumeşti. Dispariţia 
ovulelor lui Marilyn continua să domine pagina întâi a 
ziarelor și emisiunile de ştiri de la televizor. Şi în toată 
lumea asta, numai Ronnie Yates ştia unde sunt. Faptul că 
le avea îl făcea, cumva, deosebit, o celebritate în felul lui. 
Era o legătură intimă cu îngerul lui şi cu lumea ei 
minunată. 

Ceilalţi colegi de la „Delicios”, chiar şi maică-sa, 
remarcaseră schimbarea petrecută cu el. 

— De ce tot zâmbeşti? întrebau ei. 

Sau: 

— Pari fericit. Ai câştigat la loto? 

Ar fi dorit să le spună ce câştigase şi să se desfete 
văzându-i uimiţi. Dar nu-şi trăda secretul, iar noaptea, 
singur în altar cu ovulele lui Marilyn, simţea bucuria 
sufletească ce poate fi asemuită doar cu cea a Adevăratului 
Credincios în prezenţa relicvelor sacre. 

Extazul lui era atât de intens, încât nici nu se gândea la 

viitor, la cât putea să păstreze ovulele şi ce destinaţie vor 
avea până la urmă. Era mulţumit pe moment, pentru că 
realizase visul suprem al oricărui admirator înfocat: 
posedarea celei iubite. 

Tot aşa ar fi simţit şi un cavaler al Regelui Arthur, care, 
găsind din întâmplare Sfântul Graal, l-ar fi strâns la piept 
şi ar fi vărsat lacrimi de recunoştinţă si exaltare. 

Manhattan, New York 


— Mama lor de ovule! ţipă Mario Zucchi. Dacă ştiam că 
o să fie atâta bătaie de cap, n-aş fi pornit în veci campania 
asta. 

Dar istericalele erau doar de ochii trepăduşilor care se 
adunaseră în apartamentul lui de la Hotel Bedlington. Ei 
băteau drumurile, dar Năsosul voia să-i impresioneze cu 
cât trudise el să pună la cale jaful. 

De fapt, planul necesitase doar câteva ore de 
mâzgăleală pe hârtie. Folosindu-se de Cartea Galbenă, 
făcuse o listă cu toate sursele de azot lichid din zona New 
York. Apoi, lista fusese împărţită pe sectoare. Acum, 
Zucchi avea şase liste mai mici, pentru uzul tălpaşilor 
trimişi de Omul din Chicago să-l ajute. 

— Treaba voastră cum vă descurcaţi, le zise Mario 
celor din bandă. Vreau să ştiu cine a cumpărat azot lichid 
de când s-au furat ovulele. Vorbiţi cu vânzătorii sau cu 
şefii. Înşiraţi-le orice vedeţi că ţine, că sunteţi detectivi 
particulari şi lucraţi pentru Taylor, că sunteţi de la o 
companie de asigurări şi urmăriţi nişte hoţi, fie şi că 
sunteţi reporteri şi scrieţi despre povestea cu ovulele. Nu- 
mi pasă cum îl stoarceţi, vreau pontul. 

— Vrei să-i strângem cu uşa? întrebă un cuţitar din 
Chicago. 

— Dacă trebuie, zise Zucchi, strângeţi-i. Măi, e vorba 
de bani mulţi. Şi eu personal dau o mie tipului care vine cu 
numele şi adresele vagabonzilor care au şutit ovulele. O 
mie de verzi. Hai, la drum. 

— Plutonul plecă în monom, fiecare cu lista lui. Năsosul 
rămase singur cu gorila care-l urmărise pe Sam Davidson. 

— Vrei să mă mai ţin după el? întrebă Dino. 

— Mmda, zise Mario, vreau să fiu sigur că nu ne-o ia 
înainte. Unde e acum? 

— În blocul ăla de pe Park Avenue despre care ţi-am 
spus. Se duce acolo a doua oară. Am aflat la cine se duce, 
da' pentru asta a trebuit să-i scap portarului douăj' de 
biştari. 

— Bine, bine, zise Zucchi nerăbdător, ţi-s dator. La cine 
se duce? 

— La un tip înalt care se-mbracă uşchit şi poartă tot 
timpul ochelari negri. Îl cheamă Champ DuBois şi portarul 
zice că e un ticălos de prima mână. Se pare că ţine două 
târfe, şi valetul lui poartă pistol. Portarul zice că DuBois 
pute de bani. Are un Jaguar alb şi aruncă bacşişuri de 
parcă ar fi sfârşitul lumii. 

— Da? Şi din ce trăieşte - din codoşlâc? 

— Portarul zice că nu. Nu faci așa avere, cu două fete. 
Da' tipu' nu e cuşer; asta-i sigur. 

— Nu-mi place, zise Mario nervos, rozându-şi degetul. 
Vreau să ştiu ce legătură are cu Davidson. Poate amândoi 
umblă după ovule. Mă gândesc să-l sun pe Rocco 
Castellano şi să văd dacă poa' să afle ceva. Du-te înapoi la 
Davidson. Nu-l pierde din ochi. 

Dar, când rămase singur, Năsosul nu-l sună imediat pe 
Castellano. Ci formă numărul Omului din Chicago. Îi dădu 
raportul despre căutatul ovulelor, cum toţi guguştiucii 
umblau pe străzi să afle cine cumpărase de curând azot 
lichid. 

— Foarte bine, zise Omul aprobator. Pare că ai 
organizat treaba. 

— Da, zise Zucchi, dar a apărut ceva şi poate e bine să 
ştii. 

Şi-i spuse Omului din Chicago că Sam Davidson se duce 
la un ţicnit care stă pe Park Avenue, un individ bogat pe 
care-l cheamă Champ DuBois, care are un Jaguar alb şi 
care aruncă cu bani în dreapta şi-n stânga. 

— Mă gândeam să-l sun pe Castellano şi să-l rog să dea 
de urma tipului. 

— Nu, zise tăios Omul, nu. Asta e treaba noastră şi nu 

vreau ca Rocco să ştie nimic despre asta. Ai priceput? 

— O, da, zise Năsosul, înghițind un nod şi gândindu-se 
cât îi spusese deja lui Castellano. 

— Ştii, Mario, zise Omul cu o voce amabilă, din punct 
de vedere tehnic, încălcăm regulile. Adică, noi avem partea 
de la Chicago la vest, dar nu avem dreptul să operăm la 
New York. Dacă aude Rocco, se-nfurie rău. Şi eu aş face la 
fel dacă el ar încerca să facă afaceri aici, la Vegas sau la 
Los. Aşa că mai bine lasă-l în ceaţă. Capisco? 

— Capisco, zise Zucchi jalnic. Isprăvim cu povestea 
asta cât putem de repede şi o ştergem - nu? 

— Da, zise Omul. Doar nu vrem să pornim un război, 
nu, Mario? 

Imediat ce termină cu telefonul, Năsosul îşi turnă o 
porţie de tărie şi-o dădu pe gât. Apoi îşi mai turnă una. Şi 
încă una. Se întreba cât o să-i mai suporte ficatul 
vânătoarea asta de ovule. 

Cairo, Egipt 


De teamă că în camera de hotel erau microfoane, cu tot 
controlul electronic, Şeful îşi convocă agenţii de teren 
lângă Marea Piramidă a lui Khufu de la Gizeh. 

— N-or să pună microfoane şi-n deşert, sublinie Şeful. 

Agenţii Ptolemeu, Ramses şi Tut stăteau pe vine în 
nisip, asudau şi priveau atenţi la cămilarii care aşteptau 
turişti. Se gândeau că Şeful ar fi putut să aleagă un loc mai 
salubru pentru întâlnirea secretă, unul cu aer condiţionat 
sau măcar cu umbră. Dar Şeful nu transpira niciodată. 

— E-n regulă, zise el energic, hai să punem treburile la 
punct. Referitor la ovulele lui Marilyn Taylor... Langley 
acordă acestui furt prioritate absolută (Unu Roşu). Numele 
de cod al operaţiunii este Soufflé şi am fost aleşi să purtăm 
jugul până când situaţia atinge un maxim sau un minim. 
Până atunci, un grup de comando este în alertă în caz de 
necesitate, iar unităţile Flotei a Şasea vor fi pe recepţie. 
Langley nu vrea să apară nicio piedică în treaba asta. 

— Şi dacă Youssef Khalidi ne vinde gogoşi? întrebă 
Ptolemeu. 

— Atunci ne strângem corturile ca arabii şi ne 
retragem în linişte. Dar până când nu stabilim definitiv că 
Joe s-a tâmpit de prea mult drog, Operaţiunea Souffle are 
prioritate absolută. Iată ce sarcini aveţi... 

Ptolemeu, tu stai cu ochii pe Khalidi. Incerci să afli cine 
e informatorul lui şi apoi îl scoţi pe Joe al nostru din 
circuit, ca să putem trata direct cu sursa. 

Ramses, stabileşti legătura cu Turtele, Cornurile şi 
Chiflele!?. Vezi dacă au prins ceva despre ovulele lui 
Marilyn. la-o uşor; nicio aluzie la faptul că avem în mână 

aşa o bombă. 

Tut, tu trebuie să afli cât mai multe despre Braţul 
Domnului, secta teroristă care se presupune că a înhăţat 
ovulele lui Marilyn pentru răscumpărare. Pentru început, 
stai de vorbă cu musulmanul ăla zbanghiu care l-a vândut 
ambasadei pe falsul Kirman. 

— Cât putem să cheltuim? întrebă Tut. 

— Până la o mie de dolari. Peste asta, îmi cereţi 
aprobarea. Alte întrebări? Nu? Bine.  Demarăm 
Operaţiunea Souffle. Langley vrea rapoarte zilnice. 

În seara aceea, Ptolemeu se întâlni cu Khalidi la 
cafeneaua Coney Island. Agentul constată uimit că apa de 
la narghileaua lui Youssef conţinea nişte petale de 
trandafir şi ceva ce semăna cu bomboanele de mentă. 
Agentul CIA, al cărui stomac cedase unor pofte primare, 
comandă o sticlă de Heineken. 

— Joe, începu el, sincer, în legătură cu ovulele alea... 

Khalidi îşi puse un deget murdar pe o nară, se aplecă 
spre podea, apoi expiră cu zgomot pe cealaltă nară. Studie 
rezultatul. Ptolemeu se uită în altă parte. 

— A, da, eftendi, zise Youssef. Ovulele reginei filmului. 
Trist. Foarte trist. 

— Mi-ai spus că au fost furate de o organizaţie teroristă 
numită Braţul Domnului. 

Joe îşi duse acelaşi deget la buze. 

— Mai încet, zise el. Pereţii au ochi. 

— Urechi, zise Ptolemeu. 

— Ce? 

— Pereţii au urechi. 

— E aşa? zise Khalidi nedumerit. Atunci ce are ochi? 

Agentul CIA dădu din umeri. 

— Boul. Furtuna. Dracu'. Spune-mi: de unde ai 
informaţia despre ovulele lui Marilyn? 

— A, nu, zise Youssef. Nu, nu, nu. Ar însemna să-mi pun 
în joc viaţa. 

Îşi trecu degetul atotfolositor de-a curmezişul gâtului. 

— Cât? întrebă Ptolemeu aproape în şoaptă. 

— Cinci sute de verzi. 

— Una. 

— Patru. 

— Două. 

— Trei. 

— Două jumate, zise agentul, şi asta-i tot. 

— S-a făcut, zise Khalidi. Am aflat această chestiune de 
la un om numit Akmed. 

— Akmed și mai cum? Sau și mai cum și Akmed? Care-i 
numele întreg? 

— Îl cunosc numai cu numele de Akmed. 

Ptolemeu se uită la ringul de dans unde o dansatoare 
din buric subnutrită oscila pe o altă transpunere celebră a 
trupei de jazz. Avea un buric foarte modest, remarcă 
agentul. Abia încăpea în el o măslină (mare) de California; 
fără sâmbure. 

— Akmed, repetă el. Aş vrea să-l cunosc. 

— Nu ar fi înţelept, effendi, zise Joe. Akmed e un om 
violent. De-ar şti că vorbesc cu tine, mă tem că ar încerca 
să se răzbune pe mine şi pe bunica mea. Poartă un iatagan 
pe sub burnuz. Foarte ascuţit. 

— Unde locuieşte? 

— Pe ici, pe colo, peste tot. Se mută des. 

— Interesant, zise Ptolemeu gânditor. Crezi că e în 
Bratul Domnului? 

— Se poate. 

— Ţi-a mai spus şi altceva despre ovulele lui Marilyn? 

— Trei sute. 

— Bine, zise agentul morocănos. Ce ţi-a spus? 

— Ovulele au fost luate de la Beirut şi duse într-o casă 
conspirativă din regiunea Bekaa. Acum, zice Akmed, 
plănuiesc să le mute în sudul Libanului. 

— Lângă granița cu Israelul? 

— Da. 

— De ce? E băgat şi OEP-ul? 

Youssef Khalidi îl privi conspirativ. 

— E posibil, effendi, zise el. 

Ptolemeu reproduse conversaţia în fața Şefului, în 
barul de la hotelul acestuia. 

— OEP-ul, sublinie agentul. Filmele cu Marilyn au mare 
succes la Tel Aviv. Poate OEP-ul pune la cale un şantaj. 

— Aha, zise Şeful, încruntând din sprâncene. Nu-mi 
place cum sună. Poate fi mai groasă decât am crezut. 
Trebuie să stabilim contactul cu Akmed. 

— M-am gândit şi eu la asta, zise Ptolemeu. Ce-ar fi să-l 
urmăresc pe Khalidi? Poate mă duce la Akmed. 

— Crezi că poţi să te descurci? Asta e un oraş drăcesc. 
Aleile dau în uliţe, ulițele în ulicioare... 

— Aş putea încerca. 

— Bine, zise Şeful, încearcă. Dar fii cu ochii-n patru. 
Sau te găsim plutind pe Nil cu podoaba-n gură. 

Queens, New York 


O ceată de gangsteri gălăgioşi aştepta la barul din 
restaurantul lui Rocco Castellano. Naşul şi adjunctul lui se 
aflau în camera din fund şi parcurgeau listele cu numele şi 
adresele locurilor din New York unde se putea cumpăra 
azot lichid. 

— Mario Zucchi putea să ne-o ia înainte cu cercetările, 
zise Vito Zivic, dar nu cu mult. 

— Ce face el este ilegal, zise Castellano sumbru. 
Conform Tratatului de la Hackensack, care s-a semnat în 
1986, toată lumea a fost de acord să nu intre pe teritoriul 
altuia. Pentru niciun fel de treabă. Nici măcar pentru o 
vacanţă, fără să-l informeze pe şef. Şi acum, Omul din 
Chicago îl trimite pe Zucchi la New York, pe şest, sperând 
să dea lovitura. Nu e-n regulă. Lui i-ar plăcea dacă m-aş 
apuca să golesc o bancă din Vegas sau să atac o maşină cu 
bani la LA? 

— Şi dacă Mario găseşte ovulele lui Marilyn înaintea 
noastră, Rocco? Ce facem? 

— S-ar putea să ne ducem dracului, zise Castellano 
neguros. O să vorbesc cu celelalte Familii, să văd dacă mă 
sprijină în chestia asta. lţi spun, dacă Mario găseşte 
ovulele alea înaintea noastră, suntem în rahat total. Ai 
văzut vreodată un război total? 

— Nu, nu încă. 

— Ei, nu-i vesel. Dar câteodată trebuie să-l duci ca să 
asiguri pacea. Acu', hai să le dăm drumul băieţilor. Spune- 
le ce au de făcut şi să-şi folosească pumnii dacă e nevoie. 
Vreau rezultate. 

După ce Zivic ieşi, Castellano stătu câteva momente, 
bătând darabana în birou cu degetele lui boante. Apoi 

ridică receptorul şi-l sună pe Omul din Chicago. 

— Salut, compagno, zise el vesel, cum mai stai cu 
sănătatea? 

— Nici că se poate mai bine, Rocco, mulţumesc lui 
Dumnezeu. Şi tu? 

— N-am nici cea mai mică grijă. 

— Mă bucur. Care-i problema? 

— Auzi, mă gândeam să-mi iau liber câteva zile, să mă 
duc la Vegas, să spânzur nişte bani. Voiam să ştii că eu şi 
Vito Zivic ne ducem să ne distrăm puţin. 

— Foarte corect că-mi spui, zise Omul aprobator. Arată 
respect. Staţi la hotelul meu? 

— Dacă nu te deranjează. 

— Aş lua-o ca o insultă dacă aţi sta în altă parte. O să-i 
sun, să fie pregătiţi. Cât vreţi să staţi? 

— O, poate vreo săptămână. Tre' să ies din New York, 
să iau o gură de aer curat. 

— Bună idee. Staţi cât vreţi. Sunteţi de-ai casei, doar 
ştiţi. E bine să vă luaţi un pic liber. Să vă încărcaţi 
bateriile. 

— Aşa m-am gândit şi eu. Treaba merge o săptămână şi 
fără mine; n-o să moară. 

— Faci foarte bine, Rocco. 

Castellano închise. 

— Bastardo! zise el tare, satisfăcut că Omul crede că el 
pleacă din oraş şi Mario Zucchi o să fie liber să găsească 
ovulele lui Marilyn fără nicio concurenţă. 

Apoi, Castellano îi sună pe naşii celorlalte Familii din 
New York. Dacă nu-i găsi, vorbi cu consilierii lor. Aranja o 
întâlnire la el acasă, în Forest Hills. Dacă se-ngroşa gluma, 
voia ca New York-ul să prezinte un front unit împotriva 
celor din Chicago. 

Nu conta atât de mult milionul de dolari; conta 
principiul. 

Manhattan, New York 


— Drăguţ din partea ta că ai trecut pe-aici, zise Marilyn 
Taylor acră. Vrei o fotografie cu autograf - aşa-i? 

Detectivul McBryde, care petrecuse o zi mizerabilă 
bătând drumurile la cinci expresuri „Delicios” din Queens 
fără niciun rezultat, n-avea niciun chef să înghită mizerii 
de la primadonă. 

— Ancheta continuă, zise el înţepat. Dacă trebuie să-ţi 
dau raportul o dată pe oră, o să ia timp dublu. Asta 
doreşti? 

— Nu vreau decât ovulele. 

— O să le ai. 

— Juri? întrebă ea. 

— Nu, nu jur. Nu jur nici măcar că soarele o să răsară 
mâine. Dar sunt şanse mari ca ovulele să fie găsite. 

— Nimeni nu dă nicio ceapă degerată pe ovulele mele, 
zise ea supărată. In câteva săptămâni, tot tapajul o să se 
termine şi bietele mele ovule vor fi pierdute pe vecie. 

El o privi lung. 

— Ştiam că ai o mulţime de defecte, dar nu ştiam că-ţi 
și plângi de milă. Crede-mă, o mulţime de femei au trecut 
prin drame mai mari, în viaţă. 

— Deci ovulele mele furate sunt apă de ploaie - nu? 

— N-am spus asta. S-a comis un furt grav şi 
Departamentul face tot ce-i stă în putinţă să-l rezolve. Dar 
dacă nu-ţi capeţi ovulele înapoi, n-o să fie sfârşitul lumii. 

— Ţie ţi-e uşor să vorbeşti aşa. Eşti doar un păduchios 
de bărbat. 

El oftă şi se ridică. 

— Pot să mă duc acasă, acum? Am avut o zi grea şi mi-e 
foame. 


123 


Imediat, ea deveni numai lapte şi miere. 

— Adică n-ai mâncat nimic? 

— Adică nu. 

— De ce dracu' nu spui aşa? Hai jos să vedem ce găsim. 

În bucătărie, îl aşeză la masa de gătit, albă şi lăcuită, 
şi-i aranjă un tacâm. Scoase din frigider o jumătate de pui 
fript, o bucată de şuncă prăjită, nişte fasole, un castron cu 
salată, plăcintă cu lămâie şi o sticlă de bere Molson. Le 
puse pe toate în faţa lui. 

— Hai, zise ea, hrăneşte-te. 

— Tu nu mănânci nimic? 

— Am mâncat mai devreme. O să iau o bucată de 
plăcintă, ca să-ţi ţin companie. Eu am făcut-o. 

— Glumeşti? 

— Da, glumesc. Dar ştiu să gătesc. Ştii, nu sunt chiar 
un produs artificial. 

El se aplecă peste mâncare. 

— Ştiu, zise el încet. 

Rase puiul, fasolea, salata şi berea. Apoi îşi împinse 
scaunul îndărăt. 

— Bună haleală, zise. Mulţumesc. 

— O felie de plăcintă? 

— Nu, mulţumesc. Nu mă omor cu dulciurile. 

Ea râse. 

— Nici când e vorba de mine? întrebă. 

Sus, în dormitorul cu volane, el insistă să facă întâi un 
duş. 

— Put ca un tap, îi explică. 

— Câteodată, poate fi nostim, zise ea, şi el clătină din 
cap la atâta depravare. 

După zece minute, când ieşi din baie, o găsi goală, 
lăfăindu-se în aşternutul de mătase, care acum era mov. 

— Am folosit săpunul tău parfumat, o anunţă el. 

— Ai tot dreptul, zise ea, întinzând mâinile spre el. 
McBryde, ai fost vreodată în jurul lumii? 

— Nu, zise el serios, dar am fost de două ori în Europa. 

Ea chicoti la atâta candoare. 

— Vin' la mama, zise ea, şi te iau într-un voiaj. 

Voiajul dură o oră. Apoi, sătui, se priviră mirati. 

— Indiferent ce se-ntâmplă cu ovulele mele, zise ea, fie 
că le găseşti, fie că nu, până la urmă o să mă întorc în 
Vest. Şi punct. Pricepi? 

El confirmă dând din cap. 

— După cum ştii, continuă ea, nu sunt pregătită pentru 
poveşti de durată. 

— Nu trebuie neapărat să faci un grafic, zise el. 

— Nici tu nu vrei o încurcătură serioasă, nu? 

— Nu, zise el. 

— Atunci putem să ne zbenguim amândoi şi n-o să 
sufere nimeni. 

— Îmi convine. 

— Îţi cer doar un singur lucru. 

— Ce? 

— Taie-ţi unghiile de la picioare. Sunt zgâriată toată. 

— Auzi, zise el, mai bine mă duc acasă. 

— Încă nu, zise ea. Ia-mă puţin în braţe. 

Manhattan, New York 


Sam Davidson începuse să se întrebe dacă adepţii 
reîncarnării nu cumva descoperiseră un mare adevăr. 
Posibilitatea ca, în urmă cu mii de ani, sufletul său să fi 
sălăşluit în trupul unui cavaler ticălos care comisese 
Păcate Atroce era singura explicaţie pentru faptul că 
acum, în încarnarea lui actuală, suferea de pe urma unei 
soarte atât de îngrozitoare; era pedeapsa pentru greşelile 
dintr-o existenţă anterioară. 

Niciodată, nici în cele mai teribile coşmaruri, nu visase 
că într-o zi o să ajungă sluga unui hoţ profesionist. Şi, 
forţat de nebunul cel ameninţător, să bată străzile din 
Manhattan, în căutarea cuiva care a vândut azot lichid 
altcuiva, care şterpelise ovulele lui Marilyn. Ca producător 
de filme porno, Sam era deprins să lucreze cu scenarii 
neplauzibile. Dar pe acesta, scenariul vieţii lui, l-ar băga în 
mă-sa. Prea era ţicnit. 

Prima lui intenţie fusese să accepte cu eleganţă lista de 
la Champ, să jure că o să caute cât or să-l ţină picioarele şi 
apoi să-şi petreacă ziua în fieful filmelor porno de pe 
Eighth Avenue, testând concurenţa. S-ar fi întors după 
aceea în Park Avenue şi ar fi spus că a dat chix. Dar era 
depăşit de evenimente. 

— Poţi conta pe tot concursul meu, îi spusese el 
tâmpitului. 

— Ştiu, zise DuBois cu rânjetul lui de rechin. Unul din 
băieţii lui Mutha ar putea să verifice locurile pe unde te 
duci, ca să fim mai siguri. 

— A, zise Sam. 

Aşa că avea în mână o listă cu locurile unde se vindea 
azot lichid, din strada 14 până la Battery. Urma să spună 

aceeaşi poveste ca toţi băieţii lui Mutha: se dădeau drept 
reporteri la săptămânalul de scandal Bomba națională. 
Lucrau la un reportaj despre ovulele furate ale lui Marilyn. 
Aveau chiar şi legitimaţii false. 

În mod surprinzător, primii doi furnizori pe care îi găsi 
Davidson fură gata să-şi dea concursul. Dar nu vânduseră 
azot în ultima vreme decât unor spitale şi unor clinici. 
Următorii trei îl dădură afară. 

Davidson galopa pe Canal Street, iar picioarele 
începuseră să-l doară, neobişnuite cu mersul pe jos. Şi, în 
urma lui, tot cu dureri de picioare, se târa Dino, gealatul 
însărcinat de Mario Zucchi să nu-l slăbească din ochi pe 
Sam. Dino se ruga lui Dumnezeu ca „obiectivul” să se 
oprească să ia o bere şi o pizza. 

Magazinul de pe Canal Street nu era ca celelalte. Era 
ca un pod vechi în care se vindea tehnică medicală, de 
chirurgie şi de laborator, lucruri vechi şi noi la un loc. Era 
un talmeş-balmeş de scaune cu rotile, paturi de spital, 
cadre de umblat, bastoane, cârje şi o grămadă de chestii 
din oţel inoxidabil despre care Sam nu ştia ce sunt. Peste 
toate era aşternut un strat de praf şi se vedeau bilete 
scrise de mână: „Procuraţi-vă acum pansamente pentru 
concediu!” şi „Cereţi trusele noastre de clismă speciale 
pentru concediu!” Un singur tip părea să conducă 
operaţiunile, un munte de grăsime îmbrăcat cu jeans de 
camuflaj şi un tricou pe care scria „Duşul zilnic vă fereşte 
de boală”. Faţa lui, ca aluatul, atârna în cute melancolice. 
Ceea ce era de înţeles, îşi zise Sam, dacă îţi petreci toată 
ziua printre ploşti uzate. 

— Ce doriţi? întrebă tipul cu o voce scrâşnită de bas. 

— Sunteţi proprietarul? 

— E. Thornton G. Kalbacker. Ce doriţi? 

— Aveţi azot lichid? 

— Cât doriţi? 

— Nu vreau să cumpăr, zise Davidson şi-şi debită 
lecţia: că e reporter la Bomba naţională şi scrie despre 
ovulele lui Marilyn. Că vrea doar să afle dacă a vândut de 
curând azot lichid. 

Kalbacker se uită la el. 

— Crezi că escrocii au nevoie de azot lichid ca să ţină 
ovulele congelate, şi verifici cine a cumpărat aşa ceva. Aşa- 
i? 

— Eşti deştept, domnule Kalbacker, şi aşa e. Aţi vândut 
de curând azot lichid? 

Proprietarul îi adresă un rânjet complice. 

— Ce-mi iese? întrebă. 

— Numele în Bomba națională. 

— Rahat. Cu asta cumperi răbdări prăjite. 

Champ DuBois le dăduse voie vânătorilor de ovule să 
dea, dacă e nevoie, cincizeci de dolari pentru informaţii. 
Davidson se gândi să facă economie. 

— Sunt autorizat să dau douăzeci de dolari în cap 
pentru orice indiciu important. 

— Douăzeci? Merită mai mult. 

— Dacă-ţi dau mai mult, e din buzunarul meu. 

— Nu mă interesează de unde; vreau cincizeci. 

— Cincizeci? strigă Davidson chinuit. Nu se poate. Nu 
pot mai mult de patruzeci. 

— Bine, zise grăsanul. Te las moale; patruzeci. Hai să 
vedem cum arată. 

Sam îşi scoase portofelul, apoi se opri. 

— Şi dacă mă duci? zise el. Plătesc, şi după aia îmi spui 
că n-a cumpărat nimeni azot lichid de aici. Asta nu face 
patruzeci de dolari. 

Kalbacker ridică din umeri. 

— N-ai încredere în mine? întrebă. Bine, las-o moartă. 
Tu ai hotărât așa. 

Sam gemu şi-i dădu două bancnote de douăzeci de 
dolari. 

— Eşti un tip dur, domnule Kalbacker. 

— Ca şi tine. Şeful tău ţi-a spus probabil să dai 
cincizeci pentru o informaţie ţeapănă, şi te gândeai să-ţi 
opreşti zece. Aşa-i? 

— Destul cu finanţele, zise Davidson. Care e informaţia 
aia ţeapănă? 

— Acum câteva zile, a intrat un tip. Nu-l mai văzusem. 

La început am crezut că e un puşti. Dar de aproape, am 
văzut că era în jur de treizeci de ani. Pe-acolo. Blond. Cu 
părul ridicat în faţă şi lins la spate. Avea o scurtă de piele 
neagră şi m-am gândit că era un biciclist care a venit să 
mă jefuiască. M-au curăţat de patru ori anul ăsta. Dar nu, 
voia doar să cumpere nişte azot lichid. 

— A zis la ce-i trebuie? 

— L-am întrebat. Pretindea că-l cumpără pentru un 
doctor din Staten Island. Mi-am zis că-i beat, pentru că 
găseşti azot lichid în Staten Island. Dar mi-a arătat cartea 
de vizită a doctorului, aşa că i-am vândut trei litri de „zer”. 
Ce dracu', vânzarea-i vânzare. N-am dreptate? 

— Cum a plătit? 

— Numerar. 

— L-ai întrebat de adresă? 

— La ce-mi trebuia? Ascultă, eram sigur că nu era un 
viitor client. M-am asigurat că ştie să umble cu el. Azotul 
lichid nu e periculos dacă ştii să-l manevrezi. Dar dacă 
recipientul nu e ventilat, poate deveni o bombă. A zis că o 
să aibă grijă să ţină capacul curat şi deschis. Pe urmă şi-a 
luat bidonul şi a plecat. 

— Un tip blond cu o scurtă neagră de piele? Asta-i tot 
ce poţi să-mi spui? 

— Avea un tricou alb şi jeans. Cam asta e. 

— Rahat, zise Sam dezgustat. Sunt pe puţin un milion 
ca ăsta în New York. 

— Probabil. 

— N-o să-l găsim niciodată. 

— Poate că da. Mai dă-mi zece, şi-ţi spun cum. 

Davidson era revoltat. 

— Eşti un ticălos, zise el furios. 

— Ticălos la ticălos trage. Mi-i dai? 

Sam i-i dădu. 

— Ei? 

— Ţi-am spus că mi-a arătat cartea de vizită a unui 
medic, un medic de picioare. Nu-mi amintesc numele 
doctorului, dar mi-amintesc locul unde are cabinetul, 
pentru că e ca numele meu: Thornton. Ăsta-i indiciul. Câţi 

doctori de picioare pot să fie în Thornton, Staten Island? 
N-am dreptate? 

Manhattan, New York 


— Mario, n-am putut să te sun, zise Dino mâhnit. Tipul 
a intrat în vechitura aia de pe Canal Street şi a ieşit ca o 
nălucă din iad. S-a aruncat într-un taxi. Mi-ai zis să nu-l 
scap din ochi, nu? Până să iau un taxi, a dispărut. Dar 
pariez pe ce vrei că se duce în Park Avenue. Așa că m-am 
dus acolo și, sigur că da, amicul meu, portarul, mi-a zis că 
Davidson a apărut cu câteva minute în urmă şi a intrat la 
Champ DuBois. Te sun de la telefonul din hol, şi a trebuit 
să-i scap portarului cinci dolari pentru asta. 

— Bine, bine, zise Zucchi nerăbdător, pricep. Stai acolo 
în caz că Davidson pleacă. Pe urmă, ţine-te de el. 

— Am făcut bine, nu, Mario? 

— Mmda, zise Năsosul acru, ai făcut bine. 

Închise, gândindu-se la implicaţiile a ceea ce-i spusese 
Dino. Îi era clar că Davidson umbla după locurile cu azot 
lichid din sudul Manhattan-ului şi a dat lovitura pe Canal 
Street. Apoi s-a repezit la Champ DuBois să-i dea vestea 
cea bună. 

Mario îşi privi ceasul Cartier, de furat. Era prea târziu 
ca să afle ce a descoperit Davidson. Dar Zucchi se jură că o 
să fie la magazinul de pe Canal Street a doua zi, la prima 
oră. 

Toată lumea ştie că toate au un sfârşit. 

Staten Island, New York 


Dimineaţa, devreme, Champ DuBois şi Mutha se 
instalară în Jaguarul alb şi porniră în călătoria spre 
ţinuturile virgine din Staten Island. Cum niciunul din ei nu 
fusese niciodată dincolo de Strada 23 din Manhattan, se 
pregătiseră pentru această expediţie plină de pericole cu 
un termos plin cu votcă şi două pahare de cristal. 

Fură fascinaţi de traversarea cu feribotul şi priviră cu 
sfială activitatea marinărească de la Upper Bay. Ajungând 
cu bine pe Staten Island, întrebară un muncitor care era 
cel mai scurt drum către Thornton. Champ oferi cu un gest 
firesc o hârtie de zece dolari şi primiră indicaţii clare. 

— Nu goniţi, îi sfătui salahorul, bătând uşor botul 
maşinii, sau treceţi de el şi nu-l observați. E doar un centru 
comercial cu câteva case în jur. 

Thornton se dovedi a fi exact aşa şi, după ce se uitară 
în cartea de telefon şi întrebară un sergent simpatic care 
păzea parcarea,  descoperiră că singurul medic- 
pedichiurist pe o distanţă de câteva mile era dr. Leopold 
Gingie, care avea cabinetul în centrul comercial. 

Secretara doctorului Gingie era o negresă înaltă, ca o 
trestie, care privea cumva pieziş la costumaţia lui Champ 
DuBois: ochelari negri, salopetă albă de in, sombrero cu 
boruri late şi cu o bandă din piele de şarpe. 

— Cu ce vă pot servi? întrebă ea, cu o voce destul de 
plăcută. 

— Poţi să ne serveşti, surioară, zise Champ. Avem 
treburi urgente cu bunul dumitale doctor. 

— Puteţi să-mi spuneţi despre ce e vorba? Doctorul e 
ocupat acum cu un pacient. 

— Păi, nu-l deranja, surioară, zise DuBois, zâmbindu-i 

cu toţi dinţii. O să-l deranjez eu. Mutha, poate că stai aici 
şi o întreţii pe surioară. 

— Nu sunt surioară cu dumneata, zbieră ea în urma lui, 
pe când el intră, fără să bată, în cabinet. 

Dr. Gingie stătea în faţa unei matroane robuste, 
punând leucoplast peste bandajele de pe laba şi glezna 
stângă. Doctorul era un tip mărunţel, irascibil, cu mustață 
ca un smoc de paie şi o frunte înaltă, cu chelie. Se uită în 
sus, furios, către DuBois. 

— Ce înseamnă această intrare neanunţată? întrebă el. 

— Îmi place cum vorbiţi, zise Champ. Îmi place. Îmi cer 
scuze pentru acest comportament nepoliticos, doctore, şi 
dumneavoastră, doamnă. Dar am nevoie de o informaţie pe 
care sper şi cred că mi-o puteţi furniza. 

— Plecaţi imediat de aici, zise dr. Gingie aspru, sau voi 
fi nevoit să chem poliţia. 

— Ce gură ai, se minună DuBois. Ca o coţofană. Scoase 
uşor un cuţit cu mâner sidefat din buzunarul salopetei şi 
apăsă pe un buton. Lama strălucitoare de oţel ţâşni şi 
înţepeni în poziţie. 

— Cuţitul e pentru efect, explică el. Ca să 
impresioneze. 

Pacienta îl privea cu gura căscată. 

— Vrei droguri, explodă ea. Vrei să furi droguri. 

— A, nu, doamnă, zise Champ. Nu-mi plac. Vreau doar 
o mică informaţie şi am plecat. Doctore, foloseşti azot 
lichid în munca dumitale picioristică? 

— Câteodată, zise dr. Gingie cu precauţie. 

— Aha. Acum, întrebarea de o sută de puncte. 
Gândeşte-te bine. Ai avut vreodată un pacient blond, cu 
aspect tineresc? Poartă părul ridicat în faţă şi lins pe 
spate. Are în jur de treizeci de ani. Poartă tricou alb, jeans, 
scurtă neagră de piele. Ai avut vreodată aşa un pacient? 

— Relaţia dintre medic şi pacient este confidențială, 
zise doctorul cu voce îngheţată. Nu pot divulga această 
informaţie. 

DuBois făcu repede un pas şi aproape că-i băgă lui 
Gingie lama cuţitului în nara dreaptă. 

— Ai arăta nostim fără nas, omule, zise el blând. 
Gândeşte-te la tânărul blond. 

— Poate, zise doctorul răguşit, cu ochii aproape 
încrucişaţi pe vârful cuţitului. Cam acum un an. Un neg. S- 
a vindecat cu azot lichid. 

— Sună bine, zise Champ. Numele şi adresa, te rog. Cu 
cât mai repede le scoţi, cu atât mai repede plec. 

Doctorul cotrobăi cu degetele tremurânde după o carte 
de vizită din dosarul de pe birou. DuBois o pescui şi o băgă 
în buzunar. 

— Multe mulţumiri pentru amabilul dumitale concurs, 
doctore, zise el. Auzi, cred că am o bătătură în talpa 
dreaptă. Poţi să-mi dai un sfat? 

— Fără să vă examinez, nu. 

— Poate altă dată, zise Champ, strângându-şi cuțitul. 
Încă ceva: te rog, nu informa autorităţile în legătură cu 
vizita mea. N-ar fi deloc înţelept. Acum, continuă cu 
tratamentul. Sper că vă simţiţi mai bine cu piciorul, 
doamnă, adăugă, politicos. 

Apoi ieşi, îl luă pe Mutha şi-i făcu cu mâna graţioasei 
secretare. 

— Ne mai vedem, surioară, strigă el. 

— N-aş crede, zise ea furioasă. 

În maşină, citi cartea de vizită din dosarul doctorului 
Gingie. 

— Ronald Yates. Mutha, întreabă-l pe sergentul acela 
drăguţ cum ajungem în West New Brighton. 

Dar se rătăciră de două ori şi de-abia după-amiaza 
târziu ajunseră în faţa bungalow-ului lui Yates. 

— Un palat, zise Champ, scrutând casa. Îmi aminteşte 
de vilele strămoşilor din fundul Alabamei. 

Deschise torpedoul şi cotrobăi în învălmăşeala de 
obiecte dinăuntru. Extrase o insignă înzorzonată, argintiu 
cu auriu, foarte impresionantă. Dar la o examinare mai 
atentă, descopereai ce scria pe ea: INSPECTOR DE JARTIERE. 

— Hai să mergem, îi spuse lui Mutha. [i-ai luat 
pocnitoarea? 

— Ta, mutha, zise Mutha. 

DuBois bătu în cadrul strâmb al uşii cu plasă. După 
câteva momente, uşa interioară fu deschisă de un tip blond 
în jeans şi cu un tricou alb. 

— Da? zise el. 

— Dl. Ronald Yates? 

— Da. Cine sunteţi? 

DuBois flutură rapid insigna. 

— De la Departamentul pentru Servicii Publice al 
oraşului New York, zise el. Biroul apă, electricitate, gaz şi 
televiziune. Ni s-a raportat o scurgere de gaze în zonă şi 
controlăm toate casele. Putem intra un minut, vă rog? 

— Nu simt niciun miros. 

— Nu durează decât un minut, zise Champ cu răbdare. 
Pentru propria dumneavoastră siguranţă, domnule. Doar 
nu vreţi să zburaţi în cer, nu? 

Yates îi lăsă să intre. Se uitară în salon, unde doamna 
Gertrude Yates stătea cu ochii lipiţi de televizor. Apoi 
merseră în bucătărie şi DuBois adulmecă neîncrezător. 

— Poate da, zise el, poate nu. Să mergem sus. 

— Sus nu e nicio instalaţie de gaz, zise Ronald. 

— Dar, vedeţi, gazele scurse se ridică în sus. O, da. Se 
adună la etaj. Acolo putem vedea dacă e vreo scurgere. 

Aşa că mărşăluiră la etaj, unde DuBois şi Mutha 
inspectară toate camerele şi debaralele. Apoi Champ 
întoarse mânerul unei uşi încuiate. 

— Ce-i aici? întrebă el. 

— Nimic. O magazie. 

— Descuiaţi uşa, vă rog. 

— Sunt doar vechituri, protestă Ronnie. 

— Deschideţi uşa, sau va trebui să chemăm un 
reprezentant al legii. 

Yates descuie uşa. DuBois o dădu de perete şi rămase 
în prag. Se uita la posterele cu Marilyn Taylor de pe pereţi, 
la fotografiile cu Marilyn Taylor, la coperţile de reviste cu 
Marilyn Taylor, la tăieturile din ziare, la portretul înrămat, 
la videocasete. 

— O, Doamne! zise el încet. 

Intră în sanctuar și văzu cele două bidoane, unul mic si 

unul mare. 

— Ce-i acolo? întrebă el. 

— Limonada, zise Ronnie cutezător. 

DuBois se aplecă, luă capacul de la bidonul mai mare, 
tinu palmele deasupra. 

— Azot lichid, decretă el. Se îndreptă, privind acuzator 
la Yates. Domnule, zise el, aveţi permis special pentru 
depozitare de lichide volatile într-un spaţiu închis, într-o 
locuinţă? 

Ronald lăsă capul în jos. 

— Nu, zise el cu voce mică, dar e numai puţin. 

— O posibilă bombă, strigă DuBois. Care poate să 
arunce în aer tot cartierul. Domnule, trebuie să confiscăm 
aceste recipiente şi să le ţinem într-o zonă protejată, la 
sediu, până când obţineţi permisul necesar. 

— Vă rog, zise Yates, ridicând capul, nu le luaţi. Sunt 
ale mele. Sunt foarte preţioase pentru mine. 

— Trebuie să respectăm regulamentul, zise Champ 
sever. Toată lumea ştie asta. Inspectore, du astea imediat 
în maşină. 

Majordomul luă ambele bidoane congelatoare, fără 
vreun efort vizibil, şi plecă. DuBois rămase cu Yates până 
când Mutha cobori scările şi ieşi din casă. 

Ronnie era zăpăcit. 

— Cum le iau înapoi? întrebă, cu o voce tremurată. 

— Faceţi o cerere şi înregistraţi-o la Administraţia 
Generală pentru Servicii. 

— Am înţeles că sunteţi de la Departamentul pentru 
Servicii Publice. 

— E acelaşi lucru, zise DuBois şi se uită pentru ultima 
dată în sanctuar. Vă admir gusturile, domnule. Este o 
femeie totală. 

Yates îl urmă jos, privi cum îl ajută pe celălalt să pună 
bidoanele în spatele maşinii, un Jaguar alb. Doar atunci 
realiză Ronnie ce pierdere enormă suferise, şi ochii i se 
umplură de lacrimi. Alergă, clătinându-se, spre maşină, 
dar aceasta porni iute şi el o privi cum se îndepărtează. 

Stătea încă acolo, plângând încet, când un Plymouth 

albastru, plin de praf, opri şi parcă în faţa casei lui. Un 
bărbat înalt şi voinic, îmbrăcat într-un costum negru la 
două rânduri, cobori şi se îndreptă spre el. 

— Domnul Ronald Yates? întrebă. 

Staten Island, New York 


Locotenentul Jeffrey McBryde îşi petrecu cea mai mare 
parte a dimineții explicându-i inspectorului adjunct 
Gripsholm de ce dedică atât de mult timp căutării unui tip 
blond în scurtă neagră de piele şi cu un abţibild de la 
„Hamburgerul Delicios” pe geamul din spate al vechii lui 
maşini, marca Volkswagen. Când locotenentul îşi termină 
recitalul, Gripsholm îl privi fix. 

— E vremea nebunilor, zise el. 

— Sigur că e, zise McBryde, calm. Vrei s-o las baltă? 

— Doamne, nu! Toată lumea ne critică pentru treaba 
asta, de la Casa Albă în jos. CIA ne pune întrebări, FBl-ul 
ne sună zilnic ca să afle ce ştim. Iar noi, pe moment, ştim 
pe dracu'. 

— N-as zice chiar așa. 

— Chiar crezi că indiciul ăsta cu abţibildul „Delicios” o 
să dea roade? 

Locotenentul dădu din umeri. 

— E tot ce avem. 

— Bine, zise Gripsholm, ţine-te un timp de treaba asta. 
Dacă găseşti blondul şi ovulele, lansează o rachetă 
colorată. 

Aşa că detectivul luă un Plymouth albastru, care era 
bun de casat cu cinci ani în urmă. După-amiază se duse în 
Staten Island şi începu cu expresul „Delicios” din West 
New Brighton. Aplică aceeaşi schemă ca în Brooklyn şi 
Queens: îl găsi pe director, îi arătă insigna, îl întrebă dacă 
vreunul din angajaţi e un tip blond, de vreo treizeci şi ceva 
de ani, care are un Volkswagen uzat cu un abţibild 
„Delicios” pe geamul din spate. 

Era pregătit pentru o nouă înfrângere, dar directorul 

zise îngrijorat: 

— N-are necazuri, nu? 

Speranţele lui McBryde tresăriră ca o turmă de 
căprioare speriate. 

— Nu, zise el, niciun necaz. Dar se pare că a fost 
martor la un accident de maşină si am nevoie de nişte 
informaţii. Cum îl cheamă? 

— Ronald Yates. Îi zicem Ronnie. 

— E la serviciu acum? 

— Intră diseară, la şase, zise directorul. E extraordinar 
la hamburgeri. Poate prepara doi deodată, cu o lopăţică în 
fiecare mână. 

— Foarte interesant, într-adevăr, zise locotenentul 
McBryde. Puteţi să-mi daţi adresa lui de acasă, vă rog? 

Când ajunse acasă la Yates, un tip blond cu aspect 
tineresc stătea în picioare pe pajiştea  neîngrijită. 
Detectivul se apropie de el şi zise: 

— Dl. Ronald Yates? 

Tipul se întoarse, aprobă din cap şi McBryde văzu că 
plângea. Aşa că îl luă tare, cât timp era vulnerabil: 

— Unde sunt ovulele lui Marilyn? întrebă. 

— Le-au luat, zise Yates. 

— Cine le-a luat? 

— Inspectorii de la gaz. 

— Ce inspectori de la gaz? 

— Cei cu Jaguarul alb. 

Locotenentul privi în sus, la cer. Simţea nevoia să 
plângă şi el. În schimb, îi arătă insigna şi legitimatia. 

— Locotenentul Jeffrey McBryde, de la Departamentul 
Poliţiei din New York. Ronnie, hai să intrăm şi să stăm 
puţin de vorbă - bine? 

Sanctuarul fusese deja violat de străini, aşa că Ronald 
îl duse acolo. McBryde căscă gura la decoraţiuni, apoi îl 
privi pe flăcău cu înţelegere. Se întreba peste cât timp o 
să-şi pună şi el un poster cu Marilyn Taylor deasupra 
patului. 

— Hai să începem cu începutul, zise el. De unde îl ştiai 
pe Nicholas Kazanian? 

— Cine? 

— Kazanian. Tipul de la care ai furat ovulele. 

— N-am auzit niciodată de numele ăsta. 

Apoi, Yates îi povesti cum era în faţa clinicii de pe 
strada East 70th, sâmbătă seara, când fusese jefuită. Cum 
unul din escroci îi dăduse un plic de chibrituri şi cum, după 
ce auzise de furt la ştiri, se hotărâse să se ducă la Barul 
Turcului si să ia ovulele înapoi. 

— Am cumpărat şi nişte azot lichid, zise el sincer, să nu 
se strice. 

— De ce nu i le-ai dat înapoi lui Marilyn? întrebă 
detectivul cu blândeţe. 

— Nu știu, mormăi Ronnie. Ştiţi, erau ca o amintire. 

— Aha, zise McBryde, ghicind că asta nu era tot. Deci, 
aveai bidonul cu ovulele şi un bidon cu azot lichid. Ce 
legătură are asta cu inspectorii de la gaz? 

Yates zise că au intrat în casă pretinzând că în zonă era 
o scurgere de gaze şi că trebuia să controleze fiecare 
locuinţă. 

— S-au legitimat? 

Ei, da, negrul cel înalt fâlfâise o insignă, dar Ronnie nu 
văzuse ce scria pe ea. A zis că e de la Departamentul 
pentru Servicii Publice - sau aşa ceva. 

— Din moment ce căutau o scurgere de gaze, de ce au 
luat ovulele? 

— Au zis că e ilegal să ţin într-o locuinţă lichide 
volatile. 

— Nu ţi s-a părut ciudat ca nişte inspectori de la gaz să 
umble cu un Jaguar? 

O, Ronald nu văzuse de fapt maşina decât când era 
prea târziu. Când puseseră bidoanele în Jaguar şi 
porniseră. N 

— Splendid, zise McBryde. li poți descrie pe cei doi? 
Unul era un negru slăbănog cu o salopetă albă, ochelari 
negri de soare şi un sombrero mare de pai cu o bandă din 
piele de şarpe. Celălalt era scund, foarte bătrân, arăta a 
oriental şi purta un fel de pijama din mătase neagră, cu un 
dragon brodat pe spatele hainei. 

— Exact aşa arată toţi inspectorii de la gaz, aprobă din 
cap locotenentul, solemn. Nu-i de mirare că te-au prostit. 
Maşina era cu două, sau cu patru uşi? 

— Cu două. 

— Ai văzut numărul? 

— Doar câteva secunde. 

— Ţi-l aminteşti? Măcar parţial? 

— Cred ca avea cifrele opt şi şase şi unu, dar nu-mi 
amintesc în ce ordine. 

— Bine. Vreau să vorbim mai mult despre asta, Ronnie, 
dar acum trebuie să dau un telefon. 

— Este unul în dormitor. 

— Hai cu mine, te rog. 

McBryde îl sună pe sergentul Rumfry. 

— Arde, zise el repede. Porneşte maşinile în căutarea 
unui Jaguar alb cu două uşi, model necunoscut; e posibil să 
se-ndrepte dinspre Staten Island spre Manhattan în 
următoarea oră. Mergeţi la terminalul feribotului. Vă uitaţi 
după doi tipi. Un negru înalt şi deşirat şi un asiatic scund. 
Amândoi sunt costumaţi ca pentru bal mascat. Dacă-i 
înhaţi, nu-i slăbi până n-ajung eu acolo. 

— De ce sunt acuzaţi? 

— Au luat ovulele lui Marilyn. 

— Nu glumeşti? Am plecat. 

McBryde şi Yates se duseră înapoi în sanctuar. 
Locotenentul examină videocasetele şi se întrebă dacă să- 
şi ia un video. 

— Ronnie, zise el, o să trebuiască să vii în Manhattan, 
să dai o declaraţie şi s-o semnezi. Dar acum aş vrea să mai 
reluăm o dată povestea, să fiu sigur că n-am înţeles nimic 
greşit. 

— N-o să mă arestaţi, nu? întrebă Ronnie nervos. 

Detectivul zâmbi cu tristeţe. 

— Pentru ce? Pentru iubire neîmpărtăşită de gradul 
întâi? 

Boston, Massachusetts 


Cei doi moşuleţi o luaseră de la capăt. Se instalaseră 
confortabil în fotoliile de piele, îşi sorbeau coniacul cu 
admiraţia cunoscătorilor, pufăiau uşor din trabucuri şi se 
întrebau ce le mai putea oferi viaţa în plus. 

— Am avut azi un musafir, zise profesorul T. Hiram 
Farthingale. Tânărul acela zelos de la FBI. 

— Aha, zise monseniorul Terence Evelyn O'Dell. Se 
agită, nu? 

— O, da, zise profesorul, permiţându-şi un râset sec. 
Sunt nerăbdători ca eu să declar că furtul ovulelor lui 
Marilyn Taylor este o răpire. Dar am explicat că eu nu pot 
să fac treaba asta până când nu termin cercetarea. 

O'Dell zâmbi. 

— Sunt onorat că dezbaterile noastre sunt considerate 
cercetări. Crezi că ai să ajungi vreodată la o concluzie? 

— Poate da. Poate nu. Nu cred că are mare importanţă, 
din moment ce fapta este investigată de Departamentul 
Poliţiei din New York. 

— Aparent, fără niciun rezultat, dacă e să credem 
ziarele şi televiziunea. Poate că ovulele nu vor mai fi găsite 
niciodată și furtul lor va rămâne un mister nesoluţionat. 
Cum a fost dispariţia judecătorului Crater sau ce s-a 
întâmplat de fapt la Fall River. 

— Serveşte-te cu coniac. Mi-e prea bine ca să mă mişc. 

— Mai vrei şi tu puţin? 

— Fii drăguţ, te rog. Terry, de ce crezi că furtul 
ovulelor lui Marilyn a generat interes în toată lumea şi 
continuă să preocupe în mod exhaustiv mijloacele de 
informare? Monseniorul tresări neliniştit, speriat de vreo 
capcană juridică. 

— Aş zice că motivele sunt evidente. Este o faptă unică 
şi excesivă. Iar victima este o vedetă de cinema de primă 
mărime, care tocmai a fost declarată Cea Mai Frumoasă 
Femeie din Lume. 

— Mmm. Mă întreb dacă nu este o explicaţie prea 
simplă. Dă-mi voie să-ţi sugerez că preocuparea generală 
nu este atât pentru victimă, cât pentru pradă. 

— Ovulele? 

— Exact. 

— Hiram, dacă intenţionezi să-mi stârneşti curiozitatea, 
reuşeşti admirabil. De ce or fi ovulele subiect de tulburare 
universală? 

— Gândeşte-te la ou. Uman sau păsăresc, e acelaşi 
lucru. De când omul s-a înălţat pe verticală, oul a ocupat 
un loc special în conştiinţa sa. A fost simbolul regenerării. 
Are proprietăţi aproape mitice. 

— Oho! Deci, eşti de acord cu mine în privinţa 
potenţialului din ou. 

— Îţi sugerez doar că oul stârneşte în noi toţi ceva 
primitiv. Veneraţia noastră faţă de ou precede şi 
transcende religia şi justiţia organizată. Datează din timpul 
oamenilor îmbrăcaţi în piei de animale, care se ghemuiau 
în jurul unui foc, într-o peşteră. Această venerație a oului 
precede biserica ta şi justiţia mea. Toţi purtăm în noi 
vestigii ale acestei credinţe străvechi. În memoria rasei 
noastre se află şi sfinţenia oului. lar ştirea că ovulele, 
„ouăle” unei femei, au fost furate şi poate distruse trezeşte 
acest instinct antediluvian, şi suntem şocaţi şi revoltați de 
faptul că o icoană iubită poate fi spoliată astfel. 

Monseniorul O'Dell rămase tăcut un timp mai 
îndelungat, apoi oftă din rărunchi. 

— O concepţie originală şi plină de imaginaţie, Hiram, 
dar cum se împacă elogiul tău asupra oului cu chestiunea 
în cauză: furtul ovulelor lui Marilyn este sau nu o răpire? 

Înainte de a răspunde, Farthingale făcu o pauză. Apoi: 

— M-a făcut să-mi pun întrebarea dacă furtul nu poate 
fi considerat o crimă împotriva umanităţii, din moment ce 
loveşte într-una din credinţele noastre elementare cele mai 

larg împărtăşite. 

— Crimă împotriva umanităţii, repetă O'Dell. Ar intra 
sub jurisdicţia FBl-ului? 

— Trebuie să cercetez problema, zise profesorul, dar 
mă îndoiesc. Dacă se poate stabili că furtul ovulelor lui 
Marilyn este o crimă împotriva umanităţii, atunci aş zice că 
forul care ar trebui să cerceteze această faptă gravă ar fi 
Naţiunile Unite. 

Monseniorul aprobă gânditor. 

— Mai bem nişte coniac? propuse el. Şi poate mai 
fumăm un trabuc. 

Manhattan, New York 


În magazinul ca un bazar de pe Canal Street, Thornton 
G. Kalbacker ştergea de praf, cu un şomoiog de pene, o 
colecţie atrăgătoare de centuri de hernie noi şi vechi şi se 
întreba dacă să reducă preţul unor sterilete cumpărate de 
la un guatemalez falit. 

Uşa de la stradă fu deschisă de perete şi doi malaci 
intrară cu emfază. Kalbacker îi luă drept doi tipi excentrici 
care purtau costume ca-n California. Cel mai înalt părea că 
descinde din muntele Rushmore!*. Şeful nu era cu mult 
mai scund și avea un nas interminabil. 

— Da, domnule, domnilor, zise negustorul, afabil, ce 
doriţi? 

— Ai azot lichid? vru să ştie Năsosul. 

— Sigur. Am de toate. Cât doriţi? 

— Nu vreau să cumpăr, zise Mario Zucchi. Vreau doar 
să ştiu cine a cumpărat în ultima săptămână. 

— O, nu-mi aduc aminte. Am atâţia clienţi. Nu pot să 
tin socoteala. 

— Mmda, zise Zucchi, privind în jur la magazinul 
murdar şi gol. Mi-nchipui că eşti teribil de ocupat. Eşti 
proprietarul? 

— Da, eu. Thornton G. Kalbacker, la dispoziţia 
dumneavoastră. 

— Păi, domnule Kalbacker, nu mă mai plimba. A fost 
aici ieri după-masă un grăsan, te-a întrebat acelaşi lucru 
ca şi mine şi i-ai spus. Aşa-i? 

— Poate. Dar, bineînţeles, m-a răsplătit corespunzător 


13 Munte în Dakota de Sud în care sunt sculptate figurile a patru din 
cei mai importanţi preşedinţi americani. 

pentru colaborare. 

Zucchi oftă şi-şi scoase portofelul. 

— Voi, şmecherii ăştia din New York, sunteţi toţi la fel. 
Cât ţi-a dat? 

— O sută. 

— Pe dracu'! zise Mario. Mira-m-aş să-ţi fi dat cincizeci. 
Eu atâta-ţi dau. 

— Trebe-o-sută, repetă Kalbacker cu încăpățânare. 

— Nu trebe nimic, zise Năsosul. Îi făcu semn 
zdrahonului. Sally, arată-i. 

Sally se uită în jur un moment, alese un baston 
ajustabil din oţel şi, fără vreun efort vizibil, îl făcu nod. 

— Bine, cincizeci, zise proprietarul în grabă. Plus 
douăzeci pentru baston, adăugă. 

Zucchi îi dădu banii şi Kalbacker îi repetă aceeaşi 
poveste pe care i-o spusese lui Sam Davidson cu o după- 
amiază înainte. 

Năsosul îşi privi ceasul elegant, de furat. 

— ... mă-sii, zise el cu dezgust, trebuie să apară şi ăştia. 
În fine, poţi să jupoi o pisică în mai multe feluri. 

— Am nişte bisturie excelente, la preţ redus, zise 
proprietarul, vrând să fie de folos. Aproape că n-au fost 
folosite deloc. 

— Altă dată. Hai, Sally, mergem la Bedlington. Poate a 
sunat Dino. 

Kalbacker îi urmări cu privirea, pe când ieşeau pe uşă. 
Numără cei şaptezeci de dolari pe care tocmai îi câştigase. 
Se gândi că scoate mai mulţi bani vânzând informaţii, 
decât suspensoare brodate; chestiile astea nu au dever, 
asta e. 

Manhattan, New York 


Pe parcursul carierei sale pline de succes ca hoţ, 
Champ DuBois formulase câteva axiome care l-au ajutat să 
nu intre în ghearele poliţiei. Una din axiome era că, la 
comiterea unui jaf, retragerea de la locul faptei trebuie 
întotdeauna să se petreacă pe alt drum decât cel de la 
venire. 

Aşa că atunci când el şi Mutha luară ovulele lui Marilyn 
şi bidonul cu azot lichid şi le puseră în siguranţă în 
Jaguarul cel alb, DuBois căută alt drum de întoarcere în 
Manhattan decât cu feribotul. Cerură lămuriri la o staţie 
de benzină şi apoi se îndreptară spre podul Verrazano. 
leşiră astfel în Brooklyn şi în cele din urmă ajunseră în 
Manhattan, trecând podul Williamsburg. 

Traficul era intens, iar drumul lung şi obositor. Dar 
aveau cu ei termosul cu votcă, să-i mai înveselească. Şi 
erau învioraţi de faptul că îndepliniseră ceea ce-şi 
propuseseră. 

— Nimic nu este mai agreabil decât o treabă grea, bine 
făcută, remarcă DuBois sentenţios. Cred că merităm 
felicitări, Mutha. Nu crezi? 

— Ta, zise Mutha. 

Seara, târziu, ajunseră la blocul de pe Park Avenue. 
Portarul se opri din conversaţia pe care o purta cu un 
individ scund şi solid şi se grăbi să deschidă portiera 
maşinii. Apoi ajută la transportarea bidoanelor în hol. 

— Pare ceva rece, domnule DuBois, zise el. 

— Din contră, arde, zise Champ, zâmbind. Mulţumesc 
pentru ajutor, Johann; mai departe ne descurcăm singuri. 
Te rog, du maşina în garaj; nu-mi mai trebuie în seara asta. 

Îi dădu două hârtii de zece dolari. 

— Vă mulţumesc, domnule. O seară plăcută. 

— Aşa o să şi fie, zise DuBois şi-l urmă pe Mutha în lift. 

Sus, îl găsiră pe Sam Davidson tăvălindu-se pe covorul 
din salon cu gemenele chinezoaice. Toţi trei chicoteau, 
beau asti spumante direct din sticlă şi erau mai mult decât 
ameţiţi. Părea probabil, după feţele lor îmbujorate şi după 
hainele în dezordine, că tocmai gustaseră plăcerile unei 
hârjoneli. 

DuBois le trimise pe tinerele doamne într-unul din 
dormitoare, să se pregătească pentru promenada 
nocturnă. Mutha se duse la bar pentru a prepara încă o 
porţie de votcă cu lămâie. Între timp, Sam Davidson se 
adunase de pe jos şi stătea în picioare, tremurând şi 
uitându-se cu venerație la cele două bidoane albe. 

— Fire-aș al tuturor dracilor, zise el. Aţi reuşit! 

— Sigur că am reuşit, zise Champ cu indiferenţă. Se 
răsturnă în jilţul lui favorit şi-şi dădu cu un bobârnac 
sombrero-ul pe ceafă. Este rezultatul unui plan minuţios, 
dus la capăt cu hotărâre şi cu o mare doză de insolenţă. 
Ovulele lui Marilyn sunt acum ale noastre, împreună cu o 
cantitate suficientă de azot lichid, ca să le păstreze într-o 
stare propice răscumpărării. 

— Bună treabă, zise Davidson moale, temându-se de ce- 
avea să urmeze. 

— Primul act al scenariului nostru creator s-a încheiat, 
zise DuBois, întorcându-si ochelarii întunecaţi către Sam. 
Acum, tu vei lua legătura cu Marilyn şi vei pune la punct 
ceea ce în mod vulgar se cheamă plata. 

— Auzi, zise Davidson răguşit, chiar crezi că sunt cel 
mai indicat pentru treaba asta? 

— Da, zise Champ cu răceală, chiar cred. Fii atent, îţi 
spun exact cum să-ţi joci rolul. Mutha, putem ciuguli ceva, 
cât vorbim? 

— Ce doreaţi? 

— O, ceva exotic, ca să ne sărbătorim victoria. Ce 
propui? 

— Sandvişuri cu caviar, propuse Mutha. 

— Sună bine, zise DuBois. Sam? 

— La ordin, zise Davidson disperat. 

Manhattan, New York 


Mario Zucchi era cam afumat când, în sfârşit, sună 
Dino, seara târziu. 

— Unde dracu' umbli? ţipă Mario la el. 

— Crezi că mă distrez? zise Dino mâhnit. Bântui ca un 
cerşetor în acţiune. E o minune că nu m-au agăţat pentru 
vagabondaj. N-am pus nimic în gură toată ziua. 

— Bine, bine, zise Năsosul morocănos. Ce e? 

Dino îi spuse că DuBois s-a întors acasă cărând două 
bidoane albe. 

— Ca nişte termosuri, cu mânere, zise Dino. Unul mare 
şi unul mic. 

— Asta e, zise Zucchi. Au luat ovulele lui Marilyn. Pot 
chiar să întrerup cercetările. Bine, Dino, ajunge pentru 
seara asta; du-te şi ia-ţi ceva de mâncare. De-aici încolo mă 
ocup eu. 

Mario închise telefonul şi se uită la el posomorit. Dar 
apoi se gândi că nu e-n rahat chiar de tot; cel puţin ştia 
unde erau ovulele lui Marilyn, şi asta era o bilă albă. Il 
sună pe Omul din Chicago şi-i spuse povestea. 

— Deci, am localizat ovulele, sfârşi el triumfător. 

— Pricep, zise Omul rar. Davidson e-n trampă cu 
Champ DuBois ăsta, şi amândoi or s-o usuce pe madam 
Taylor. Aşa vezi şi tu treaba? 

— Cam aşa. Deci ce vrei să fac - să dau buzna în casă şi 
să înșfac ovulele? 

Se lăsă tăcere. Dură atât de mult, încât Zucchi întrebă 
până la urmă: 

— Mai eşti acolo? 

— Sunt, zise Omul. Mă gândeam că poate de asta să se 
ocupe Shakespeare. 

— Ei, stai puţin, zise Zucchi supărat, îmbărbătat de 

băutură, mă descurc eu. Am destui pedestraşi să iau şi 
Statuia Libertăţii. Dăm buzna, luăm ovulele şi am plecat. 
Dacă ne opreşte careva, îl facem praf. 

— Mario, Mario, zise Omul oftând, tot nu pricepi. Dacă 
se lasă cu împuşcături, apare în toate ziarele şi la 
televizor. Şi Rocco o să afle că operăm pe teritoriul lui. Nu 
vrei război - nu? 

— Nu cred. 

— Sigur că nu. Așa că facem cum spun eu. Ţi-l trimit 
mâine pe Shakespeare. li arăţi unde e casa şi de-acolo e 
treaba lui. 

— O să fac aşa, zise Năsosul, dar e ca şi cum n-ai avea 
încredere în mine. 

— Respectă-mi instrucţiunile şi o să am. Bine? 

— Dacă aşa trebuie... 

— Aşa trebuie, zise Omul din Chicago şi închise. 

Cairo, Egipt 


Buricul dansatoarei era mare cât gura unui clovn şi 
Ptolemeu nu-şi putea lua ochii de la ea. Până când îşi dădu 
seama că aerul ei distrat şi gesturile ei febrile îi aminteau 
de maică-sa. Uşor stânjenit, îşi îndreptă atenţia către 
Youssef Khalidi, care bea arac şi devora o gustare alcătuită 
din tocană de capră cu sos de stafide. 

— Ascultă, Joe, zise agentul CIA, încercând să nu 
inhaleze mirosul de capră, am luat legătura cu englezii, cu 
francezii şi cu evreii. Nimeni n-a auzit de Braţul Domnului. 
Eşti sigur că există? 

— Există, effendi, zise Khalidi, ştergându-şi grăsimea 
de pe gură cu mâneca burnuzului. Să-ţi dovedesc. 

Căută pe sub burnuz şi scoase o insignă de alamă, 
reprezentând o cruce egipteană!“ lucrată grosolan şi fără 
pic de luciu. 

— Emblema organizaţiei. Orice membru poartă aşa 
ceva în semn de recunoaştere. 

— Cum ai obținut-o? Faci parte din Braţul Domnului? 

— Nu, am cumpărat-o de la Universal. 

— Nu înţeleg. Dacă oricine poate cumpăra aşa o 
insignă, cum pot cei din organizaţie s-o folosească în semn 
de recunoaştere? 

— Insignele adevărate au stanţat numărul de ordine. 
De pildă, insigna lui Akmed are numărul 513. 

— Doamne Sfinte, înseamnă că adunătura asta de 
terorişti numără mai mult de cinci sute de membri? 

— Se poate, zise Khalidi. Îşi termină prânzul şi-şi umplu 
din nou paharul. 

— Ai primit de curând veşti de la Akmed? întrebă 


14 Simbol al vieţii, larg răspândit în Egipt. 

Ptolemeu. Unde sunt acum ovulele lui Marilyn? 

Youssef îl privi mâhnit, aşa că agentul scoase nişte 
bancnote din portofel şi i le dădu pe sub masă. Celălalt le 
numără repede. 

— Numai două sute? se văită. Effendi, îmi risc viaţa, şi 
pe a bunicii mele. 

— Nu mi-ai venit cu nimic de folos, sublinie Ptolemeu. 
Nu zici, nu capeti. 

Khalidi se dădu aproape şi-şi cobori vocea. 

— Pot să spun: Akmed tocmai s-a întors din sudul 
Libanului. Ovulele sunt într-o peşteră, foarte aproape de 
graniţa cu Israelul. 

— O peşteră? Unde? Poţi să marchezi pe hartă locul 
exact? 

— Akmed nu spune. Este extrasecret. 

— Ultrasecret, zise agentul. 

— Ce? 

— Ceea ce Akmed ştie şi nu vrea să spună. Se zice 
ultrasecret, nu extrasecret. 

— Eşti sigur de asta, effendi? 

— Da, foarte sigur, zise Ptolemeu arţăgos. 

O nouă dansatoare din buric evolua pe ring, ţopăind pe 
ritmul unei alte melodii de succes, cântate de grupul de 
jazz. Pieptul ei era acoperit cu un voal subţire, dar din 
puţinul pe care agentul îl zări, buricul ei părea 
proeminent, semănând cumva cu o minge de golf. 

— Când te mai vezi cu Akmed? îl întrebă agentul pe 
Khalidi. 

— Poate după-masă. Poate nu. 

— Crezi că poate fi convertit? 

— Convertit? 

— Să-l facem să lucreze pentru noi. Ar face parte în 
continuare din Braţul Domnului, dar ar fi de-al nostru. 
Pricepi? 

— Pricep, dar nu cred că se poate. Akmed crede cu 
tărie în cauză. 

— Are vreo slăbiciune? Băutură? Droguri? Femei? 

— Lui Akmed îi plac băieţii graşi. 

— Băieţii graşi? 

Khalidi aprobă. 

— Băieţii graşi şi curati. 

— De unde-i ia? 

— Effendi! zise Joe cu un zâmbet şiret. Îi cumpără. 

— Deci are nevoie de bani? 

— Tot timpul. Akmed e aproape în drojdie. 

— Pe drojdie, zise Ptolemeu fără să-şi dea seama. Crezi 
că-l putem cumpăra dacă oferim un preţ corespunzător? 

— Cât e corespunzător? 

— Trebuie să mă întâlnesc cu el, să-l tatonez, să văd cât 
ar costa să-l cumpăr. 

— Nu, asta nu se poate. Pentru el, eşti duşman. Satana. 
Dacă te duc la el, s-ar putea să mă omoare şi s-o tortureze 
pe bunica. Nu, dacă e s-o facem, mă ocup eu. 

Agentul îl privi. 

— Nu prea am de ales, aşa-i? 

— Trebuie să ai încredere în mine, effendi O să încerc 
să-l cumpăr pe Akmed. 

— Vezi să fie un bacşiş rezonabil. Om fi noi mână largă, 
dar nu-ţi imagina că suntem tezaurul SUA 

— O să fac tot ce pot, zise Youssef cu sinceritate. Fie ca 
Allah să mă judece. 

— Ihî, zise Ptolemeu. Se ridică, achită prânzul lui Joe şi 
plecă de la cafeneaua Coney Island. 

Afară, soarele de după-amiază trăsnea ca un aruncător 
de flăcări. Agentul traversă în slalom printre maşini şi se 
urcă repede într-un Datsun. Se lăsă în jos în spatele 
volanului, cu panamaua trasă pe ochi, şi începu să 
supravegheze uşa cafenelei. Fumă două ţigări englezeşti, 
după care Khalidi ieşi, în sfârşit, afară. 

Ptolemeu rămase surprins de ceea ce se întâmplă în 
continuare. Joe ridică mâna, pocni din degete şi un BMW 
negru, cu şofer la bord, trase la trotuar. Joe îşi ridică 
poalele burnuzului şi se urcă pe bancheta din spate. BMW- 
ul porni. 

Agentul îşi porni şi el maşina şi întoarse ca nebunul, 
provocând aproape o răscoală; toată lumea îl blestemă în 

arabă („Soră-ta să se... cu cămile!”), iar el o luă după 
BMW. Credea că Youssef îl va duce în cartierul sărac 
Casbah, dar, în schimb, se trezi într-o suburbie frumoasă, 
cu vile albe înconjurate de ziduri acoperite cu verdeață. 

BMW-ul opri la o poartă arătoasă din fier forjat; un 
gard ornamental înconjura o pajişte îngrijită, de cel puţin 
un pogon. Şi în mijloc se afla o casă joasă, cu o formă 
neregulată; era acoperită cu stuc şi avea ferestre înguste 
şi acoperiş de ţiglă. Khalidi cobori din maşină, vorbi puţin 
cu şoferul, apoi îi făcu semn să plece. 

Descuie poarta, intră şi încuie cu grijă în urma lui. 
Ptolemeu, care parcase la marginea străzii, vreo cincizeci 
de metri mai încolo, văzu cum omul lui se apropie deo 
femeie care stătea într-un fotoliu ca un tron lângă uşa din 
faţă a casei. 

Femeia, care era îmbrăcată în negru, se ridică greoi şi 
rămase în picioare, tremurând, sprijinindu-se într-un 
baston. Ptolemeu văzu că era bătrână de tot. Bunica, ghici 
el. Ea şi Youssef vorbiră niţel, amândoi gesticulând cu 
vehemenţă. Deodată, bunicuţa începu să-l croiască pe Joe 
cu bastonul, lovindu-l peste picioare şi fund. El se furişă de 
lângă ea şi, cum loviturile continuau să cadă frenetic, se 
întoarse şi dispăru în casă. Bătrâna şontâcăi în urma lui, 
fluturându-şi bastonul. 

Ptolemeu aşteptă cu răbdare şi-şi termină pachetul de 
ţigări englezeşti. Nu-şi dezlipi ochii de pe casa lui Khalidi, 
dar până la căderea serii nu mai veni şi nu mai plecă 
nimeni. Era clar că Joe nu urma să-l întâlnească pe Akmed 
în acea după-amiază. Oftând, agentul se întoarse la Cairo. 

Acolo, în curtea luminată din spatele hotelului, îi găsi 
pe Şef şi pe Tut, care, îmbrăcaţi în costume albe de flanelă, 
jucau o partidă anemică de tenis. Când partida se sfârşi, i 
se alăturară lui Ptolemeu la o masă cu umbrelă şi toţi trei 
comandară cocteiluri cu gin, care păreau a fi energizante. 

Ptolemeu  relată evenimentele zilei, inclusiv 
promisiunea lui Khalidi de a încerca să îl aducă pe Akmed 
în tabăra lor. Şeful ascultă cu atenţie, apoi făcu semn 
chelnerului să mai aducă un rând de băuturi. 

— Langley acordă prioritate absolută Operațiunii 
Soufflé, zise el, dar trebuie să fim precauţi cu tipul ăsta, 
Akmed, până când ne convingem de buna lui credinţă. Să-i 
spunem lui Khalidi că avem nevoie de unele dovezi din 
partea lui Akmed, înainte de a ne goli buzunarele. 

— Ce-ar fi, propuse Tut, ca Akmed să ne spună locul 
exact unde se află ovulele lui Marilyn. O să verific prin 
omul meu de legătură de la Shin Bet şi, dacă e aşa, îl 
trecem pe Akmed în solda noastră. 

— Mmda, zise Şeful, cred că merge. Ptolemeu, 
transmite-i lui Joe cât se poate de repede. Nu vreau s-o 
lungim. 

Ptolemeu zise: 

— O să întrebe cât dăm. 

— Cinci mii, zise Şeful prompt. În cap. Şi îl vrem în 
schimb pe Akmed, cu trup şi suflet. 

— Nu sunt sigur că Akmed o să vrea. 

— Sigur o să vrea, zise Şeful voios. Cu cinci mii 
cumpără un pluton de băieţi graşi şi curati. 

Manhattan, New York 


Toţi oamenii lui McBryde fură de acord că ideea de a-l 
trimite pe sergentul Rumfry la terminalul feribotului din 
Staten Island, ca să intercepteze Jaguarul cel alb, fusese o 
idee bună; că nu mersese, asta era altceva. Adică Jaguarul, 
cu cei doi falşi inspectori de la gaz, era încă pe Insulă sau 
se întorsese în Brooklyn sau în Manhattan pe podul 
Verrazano. 

— Sau s-a dus în Jersey pe podul Goethals, sugeră 
Rumfry. 

Locotenentul, însă, nu voia să se gândească la asta. El 
era convins că furtul ovulelor lui Marilyn era un delict 
specific Marelui Oraş; de acolo fuseseră furate şi acolo vor 
fi găsite. Aşa că ceru ajutorul Registrului Auto al New 
York-ului. Atunci când se primi imprimanta cu toate 
maşinile Jaguar cu două uşi înregistrate în New York City, 
întreaga echipă gemu la gândul a ceea ce-i aştepta. 

Dar când luară lista maşinilor Jaguar din Manhattan şi 
le selectară pe cele cu numere ce conţineau cifrele 8, 6 şi 
1, treaba începu să pară realizabilă. Rumfry şi încă doi 
ofiţeri o luară la picior. Alţi doi confraţi începură să ruleze 
numele şi adresele posesorilor de maşini Jaguar din 
dosarele Departamentului, să vadă care aveau cazier. 

Intre timp, McBryde mai avu o rundă cu inspectorul 
adjunct Gripsholm. Locotenentul mărturisi că fusese cât 
pe-aci să rezolve cazul, pornind de la abţibildul „Delicios”, 
dar nu reuşise. Gripsholm nu se bucură de eşec şi în 
următoarele douăzeci de minute îi explică pe larg 
detectivului câtă lume îl strângea cu uşa. Dacă McBryde 
nu apărea cu rezultate palpabile, şi asta repede, se putea 
ca inspectorul să-i ia cazul şi să aducă forţe proaspete în 

loc. 


— Dumneavoastră hotărâți, zise  McBryde rece. 
Domnule, adăugă el apoi, cred că suntem aproape de ţintă, 
dar o să mai dureze ceva. Dacă credeţi că altcineva se 
mişcă mai repede, înlocuiţi-mă. N-o să mă bosumiflu şi nici 
n-o să bat din picioare. 

Gripsholm îl privi posomorât. 

— Te azvârleam eu de-acu' o săptămână, zise el, dar 
Marilyn Taylor aia a intervenit la primar şi, prin el, la şeful 
Poliţiei. Maiestatea sa doreşte ca tu să te ocupi de 
povestea asta şi, dacă nu, ameninţă că ne ridică presa în 
cap. N-ai făcut sluj la doamna cea frumoasă, sper? 

— Eu? zise detectivul. Nicio şansă. Ce să facă o vedetă 
de cinema, bogată şi celebră, cu un individ cu salariul 
meu? 

— Să mă ia dracu' dacă pricep, doar dacă are un fix la 
poliţişti. S-au văzut şi lucruri mai ciudate. Acum, ia-o din 
loc şi găseşte Jaguarul ăla. Încearcă s-o rezolvi înainte ca 
altcineva să mai umfle ovulele alea. 

McBryde se întoarse în birou şi încercă să-şi 
actualizeze rapoartele. Nici nu trebuia să facă treaba asta, 
nici nu dorea s-o facă, dar spera că-l va ţine cu gândul 
departe de Marilyn Taylor şi de întrebarea de ce i-a salvat 
ea pielea. Până la urmă nu mai rezistă, dădu hârţoagele la 
o parte şi o sună acasă. 

li răspunse Harriet Boltz, secretara cea snoabă, care 
începu să-l chinuie. Dar imediat interveni Marilyn, probabil 
pe o derivație. 

— Lasă telefonul, Harry, ordonă ea, şi lasă-mă pe mine 
cu individul. Auzi, McBryde, e foarte frumos din partea ta 
că suni aşa de des şi mă ţii la curent cu ceea ce întreprinzi 
ca să-mi aduci ovulele înapoi. 

— N-am avut de ce să sun, zise el înţepat. N-am nimic 
de raportat. 

— Pe dracu'! zise ea supărată. Ceva totuşi faci, nu? Ei, 
vreau să ştiu ce. Sau vrei s-ajungi să faci rondul prin 
mahalale? Dacă nu, mişcă-ţi fundul până aici, şi repede. 

Am avut o zi mizerabilă, am răspuns la o mie de întrebări 
idioate, aşa că-mi vine să te-aranjez şi pe tine. Cât de 
repede poţi să vii? 

— Cam într-o oră, zise el, gândindu-se că-i e îndatorat. 

— E bine, zise ea, tranşant. Pe drum, ia-mi o jumătate 
de kil de îngheţată de ciocolată. Am nevoie de un 
stimulent. 

El se zori, prea plin de speranţe ca să se mai gândească 
ce face, şi, nu cu mult peste o oră, se aflau, goi puşcă, în 
patul cel moale. El o privea cum îşi devora îngheţata, de 
parcă era ultima dorinţă. 

— Auzi, zise ea printre înghiţituri, uită de beşteleala de 
la telefon. Probabil că Harriet trăgea cu urechea, aşa că a 
trebuit să fiu dură. 

— E-n regulă. 

— Dar mare parte era aşa. Am avut o zi mizerabilă. Am 
stat la telefon ore-n şir. Am trimis la dracu' o grămadă de 
idioţi. Sportul meu favorit când sunt acasă. Şi chiar voiam 
să știu ce-ai mai făcut. 

— E o poveste lungă. 

— Am tot timpul. 

— Bine atunci, îţi spun. Dar nu mă întrerupe. 

— Bine, şefu', zise ea. 

Aşa că-i istorisi epopeea lui Nicholas Kazanian şi a 
complotului pus la cale la Barul Turcului, din Brooklyn. 
Apoi, îi povesti cum căutase abţibildul cu „Hamburgerul 
Delicios” şi cum îl descoperise pe Ronald Yates, cu 
sanctuarul lui închinat ei, lui Marilyn. Şi despre falşii 
inspectori de la gaz şi Jaguarul lor cu două uşi, care 
înhăţaseră ovulele cu câteva minute înainte ca el, 
McBryde, să ajungă acolo. 

— Oho! zise Marilyn, când el termină. Pare o 
combinaţie de Șoimul maltez cu Bugs Bunny la circ. Şi-acu' 
ce faci? 

— Încerc să dau de urma maşinii şi a nebunilor care au 
pus mâna pe ovule. Dar cred că, oricum, o să auzi de ei în 
curând. Par nişte speculanţi puşi pe căpătuială rapidă. 

Ea rămase un moment tăcută, meditând. Apoi, zise: 

— Spune-mi ceva, McBryde: cum de au ajuns nebunii 
ăia doi la puştiul ăla din Staten Island înaintea ta? 

El oftă. 

— Mă gândeam c-ai să pui întrebarea asta. Am dat chix. 
Presupun că au fost destul de deştepţi să-şi dea seama că 
primii hoţi vor avea nevoie de azot lichid, ca să păstreze 
ovulele. Aşa că au căutat în toate locurile din New York 
unde se vinde aşa ceva. Trebuia să mă gândesc la asta de 
la început, dar nu m-am gândit. Îmi pare rău. 

— Deci, de fapt, nu eşti chiar perfect. 

— Niciodată n-am pretins că sunt perfect. 

— Câteodată te porţi de parc-ai fi. Dar dacă ai noroc, 
nu trebuie să fii perfect; am învăţat asta de mult. Auzi, 
crezi că ovulele mele or mai fi bune? 

— Din câte ştiu, da. Tâmpiţii ăia au luat de la Yates şi 
azot lichid, şi ştiu că trebuie să le ţină congelate. S-a spus 
în toate ziarele şi de fiecare dată la televizor. Doar vor să 
aibă ce să-ţi vândă. 

Ea puse cutia de îngheţată şi linguriţa pe podea, apoi 
se întoarse şi se uită la el. 

— Cum de nu te-ai însurat până acum? întrebă ea 
brusc. 

— Sunt prea ocupat. Cum de nu te-ai măritat până 
acum? 

— Sunt prea ocupată, zise ea, apoi fredonă „Doi oameni 
mult prea ocupaţi/Să poată fi şi-namoraţi”. Dar vrei să te 
însori, nu? 

— Sigur. Odată şi-odată. 

— Şi vrei să ai copii, probabil. 

— Evident. 

— Evident, repetă ea. Egoismul masculin. Vrei să ai un 
fiu care să ducă mai departe numele de McBryde. Tributul 
pentru nemurire. 

— N-are nicio legătură cu asta. Pur şi simplu îmi plac 
copiii. 'Ţie nu? 

— Nu. Nişte monştri urât mirositori. 

— Egoismul feminin. i-e teamă că ţi-ar stânjeni 
cariera. Nu poţi suporta gândul că trebuie să renunti fie şi 

la o parte din independenţa pe care o ai. 

— Eşti foarte greşit. 

— Cred că mai corect ar fi „Greşeşti”. 

— Ştiu să vorbesc foarte corect, zise ea, întinzând 
mâinile după el. 

Se înlănţuiră. 

— Ai un nume predicativ de toată frumuseţea, 
murmură ea. 

— Mulţumesc, zise el, iar eu ador să-ţi desfac fraza în 
propoziţii. 

Queens, New York 


Rocco Castellano şi Vito Zivic stăteau impasibili în 
camera din spate a restaurantului şi ascultau povestea lui 
Morry. 

— Aşa că m-am dus în locul ăla uşchit de pe Canal 
Street unde se vând rahaturi medicale. Să nu-ţi vină să 
crezi. Proprietarul, un escroc, a cerut o sută ca să 
vorbească. Puteam să-l fac praf, da' m-am gândit să-l las să 
trăiască. Aşa că l-am strâns puţin cu uşa şi ne-am înţeles la 
cincizeci. Mi-a spus că s-a perindat pe-acolo o grămadă de 
lume care a întrebat de azot lichid. Ultimii tipi au apărut 
ieri şi mi-a spus aceeaşi poveste pe care le-a spus-o şi lor: 
un puşti blond cu o scurtă neagră de piele a cumpărat un 
bidon, la câteva zile după ce lui Marilyn i s-au furat 
ovulele. Crede că puştiul era din Staten Island. Ajută la 
ceva informaţia? 

Rocco se foi. 

— "Ţi-a spus escrocul cum arătau tipii care au fost acolo 
ieri? 

— Da, l-am întrebat. Doi duri, unul cu o trompă ca 
Jimmy Durante. 

— Mulţumesc, Morry, te-ai descurcat bine. Acu' du-te la 
bar şi ia-ţi un whisky. 

Castellano aşteptă până când tălpaşul ieşi din cameră, 
apoi se întoarse către Vito. 

— Tipul cu trompă - trebuie să fie Mario Zucchi. Ne-a 
luat-o înainte, aşa că ori are ovulele, ori ştie unde sunt. 

— Şi ce facem, Rocco? 

— Mai întâi, nu mai căutăm nimic. Plăteşte-i pe toţi şi 
dă-le bonuri pentru o masă gratis. Pe urmă trebuie să 
aflăm ce are Mario de gând. 

— Şi ce facem - punem băieţii pe el? 

— Nu, zise Rocco Castellano, rânjind. Asta e o treabă 
pentru Wanda Grasa. Dă-i un telefon şi cheam-o aici. 

— A ieşit? Auzisem că e la pârnaie. 

— Am scăpat-o, zise Rocco, aşa că mi-e datoare. Şi 
spune-i că-i o treabă de o foaie pe zi, plus cheltuielile; o să 
vină în goană. 

— Wanda Grasa nu poa' să vină-n goană, zise Zivic, dar 
o sun. 

Ea apăru la restaurant la ora patru după amiază, 
îmbrăcată de sus până jos în roşu pompier. Dacă îi atârnai 
de picioare o nacelă, putea să participe la un concurs de 
zbor cu balonul. Rocco comandă la bar trei sticle de bere şi 
o duse în camera din spate. 

— Unde te ascunzi, puiule? zise ea. Fetele întreabă de 
tine. 

— Pe ici, pe colo, zise Castellano, vag. Doamne, Wanda, 
te-ai mai îngrăşat? 

— Poate un kil-două. Ştii cum vine vorba: de ce-i mai 
mare perna, d-aia merge treaba mai bine. Ascultă, puiule, 
mersi pentru avocatul ăla pe care l-ai trimis. S-a descurcat 
foarte bine. 

— Sper că i-ai plătit. 

— O, sigur, zise ea serioasă, şi-a luat partea. Bău direct 
din sticlă şi se şterse la gură cu mâneca. Vito zice că ai o 
treabă cu mine. Mi-ar prinde bine câte ceva. Afacerile n-au 
prea mers în ultima vreme. Prea multe amatoare fac 
concurenţă. 

— Înţeleg. Auzi, Wanda, unul din motivele pentru care 
te-am ales pe tine e că ştii să-ţi ţii gura. 

— Mi-o ţin, zise ea, bând din a doua sticlă de bere. 

Rocco îi spuse despre furtul ovulelor lui Marilyn şi 
despre prezenţa lui Mario Zucchi în oraş. 

Wanda Grasa pricepea repede şi nu punea întrebări 
inutile. 

— Vrei să ştii dacă Zucchi are deja ovulele şi, dacă nu, 
dacă ştie unde sunt. Aşa-i? 

— Te-ai prins, zise Castellano aprobator. Auzi, tipul 

ăsta n-are niciun drept să facă ceea ce face. Nu e pe 
teritoriul lui şi n-ar trebui să opereze la New York. Vreau 
să zic că nu-i nici drept, nici cinstit. Dacă cineva e să dea 
lovitura cu ovulele, trebuie să fie unul de-aici. N-am 
dreptate? 

— Sută la sută, puiule. Unde stă tipul? 

— La hotelul Bedlington în Manhattan. E acolo un bar 
şi lui Mario îi place să tragă la măsea, aşa că mă gândeam 
că ai să-l prinzi acolo. 

— Cum îl recunosc? 

— Are-un nas ca o trompă; n-ai cum să nu-l vezi. Şi bea 
Chivas cu sifon. 

— E-nsurat? 

— Da, are nevastă şi doi copii. Dar sunt pe cealaltă 
Coastă. 

— Am priceput. Când vrei să-ncep? 

— Cu cât mai repede, cu-atât mai bine. 

— Atunci, mă duc diseară. Îmi dai un semn de 
consideraţie? 

— Trei foi ca să te urneşti. Bine? 

— Eşti un dulce, puiule. 

— Dacă trebuie să-ţi iei o cameră la Bedlington, e-n 
regulă. Toarnă-n el, şi o să ciripească precum o vrabie. Şi 
auzi, Wanda, mai bine nu te-mbrăca în roşu; să nu se 
sperie. Mai bine-n negru. 

— Nu te teme, zise Wanda, ştiu să dau bine. 

Manhattan, New York 


Gary Flomm intră în biroul unde Harriet Boltz lucra la 
registrul cu cheltuieli personale ale lui Marilyn. 

— E Sam Davidson la telefon, începu Flomm, şi... 

— Spune-i să dispară, îl întrerupse Boltz cu asprime. N- 
o să-i citească scenariul şi n-o să-i joace în film. Şi basta. 

— Harry, nu-i vorba de scenariu. Zice că are informaţii 
despre tipii care au furat ovulele. Şi a descris exact 
bidonul. 

Harriet ridică ochii. 

— Sigur? 

— Categoric. Cred că-i mai bine să vorbeşti cu el. 

Flomm ieşi din birou şi imediat telefonul bâzâi. Ea 
ridică receptorul. 

— Davidson? 

— Da. 

— Aici Harriet Boltz. Ce-i cu tot rahatul ăsta? 

— Nu-i niciun rahat, zise Sam. Ştiu la cine sunt ovulele. 

— La cine? 

— Vreau să vorbesc cu Marilyn personal. 

— Exclus. Imi spui mie, şi-i spun eu. 

— Ascultă, sau vorbesc cu Marilyn, sau consideră că n- 
am sunat. Şi răspunzi de toată treaba asta. 

Harriet îşi rodea degetul. 

— Dă-mi numărul, vorbesc cu ea şi te sun. 

— Sunt la un telefon public şi nu pot s-o lungesc. Te 
sun eu iar într-un sfert de oră. 

El închise, şi Boltz se duse în sala de gimnastică, unde 
Marilyn, într-un maiou de un roz tare, făcea exerciţii de 
aerobic pe muzică de Grateful Dead. Harriet se duse la 
aparat şi-l închise. 

— Ce dracu', zise Marilyn indignată. 

— Ascultă-aici, zise secretara şi-i spuse despre 
convorbirea cu Sam Davidson. Gary zice că a descris exact 
bidonul. Marilyn, crezi că Sam a şterpelit chiar el ovulele? 

— Nu. E el un mizerabil, dar n-are pipotă de-aşa ceva. 

— Şi ce faci? întrebă Boltz. Vorbeşti cu el? 

— Cred că da, zise Marilyn, oftând. Cheamă-l aici; n-o 
să mă întâlnesc cu nenorocitul ăla pe o stradă întunecoasă. 

— Poate ar trebui să-l suni pe McBryde. Poate vrea să 
asculte convorbirea cu Davidson sau să-l urmărească la 
plecare. 

— Nu, mă descurc singură, zise Marilyn hotărâtă. 
McBryde umblă după potcoave de cai morţi, încercând să 
găsească un Jaguar. Dacă pot să iau singură ovulele înapoi, 
poate-i dau o lecţie. 

— De ce? întrebă Harriet curioasă. 

— Ei, nu ştiu. Câteodată aşa face pe deşteptul, că nu 
pot să-l suport. Mi-ar plăcea să-i dau o lecţie. 

— Aha. Ştii ce cred? Cred că eşti căzută-n cap după 
tipul ăsta. 

— O, taci din gură şi zi-i lui Davidson că marşez. 

Sam apăru după vreo oră, cu scenariul de la Private 
Parts, IL într-o pungă de hârtie maro, şi încercând cu 
disperare să-şi amintească toate detaliile celuilalt 
scenariu, al lui Champ DuBois. Fu primit într-un birou, 
unde Marilyn stătea pe un scaun turnant, mare cât un 
tron, şi-l privea fix. 

— Ei, dobitocule, zise ea, ce-i cu povestea cu ovulele? 

— Ascultă, păpuşico, zise el sincer, ştii că în meseria 
noastră trebuie câteodată să fii drăguţ cu lume care nu-i 
aşa drăguță. 

— Cu mitocani, adică. 

— Păi, da, dar mitocani bogați. Marilyn, a trebuit să 
duc tratative cu nişte tipi. Aşa că aseară am băut cu unul 
plin de bani, la el acasă, care casă e doar ceva mai mică 
decât Grand Central Station!5; tipul bea whisky vechi de 
treizeci de ani, i se urcă la cap şi începe să se laude cu ce 

lovituri a dat. Şi atunci îmi dau seama că individul e hoţ 
sadea. Adică nu lucrează el direct, le plănuieşte, angajează 
alţi gangsteri să facă treburile murdare şi ia aproape tot 
profitul. 

— Cum îl cheamă? 

— Nu pot să-ţi spun. 

— Unde stă? _ 

— Nici asta nu pot să-ţi spun. Înţelege-mă, încerc să-mi 
salvez pielea. Dac-ar afla că am vorbit cu tine, m-ar 
expedia înapoi acasă în patru scânduri. Vreau să spun că 
tipul e un dur. 

— Şi ce treabă ai cu el? 

— Încerc să obţin bani pentru film - ce altceva? Caută 
tot timpul posibilităţi legale de investiţie pentru ce fură. 
Deci, după ce-mi spune ce lovituri a pus la cale, începe să 
se laude cu cea mai mare - cum a furat ovulele de la tipul 
care le furase iniţial. A furat de la hoti. 

Marilyn se gândi că s-ar putea ca Davidson să spună 
adevărul. Nu chiar tot adevărul - nu era el capabil de aşa 
ceva - doar o parte. Ceea ce-i spusese se lega cu ce-i 
spusese McBryde. 

— Ai văzut ovulele? vru ea să ştie. 

— Sigur, le-am văzut. Sunt în bidonul alb pe care i l-am 
descris lui Gary Flomm. Şi tipul are un bidon cu azot 
lichid, să le ţină congelate. 

— Şi acum vrea suta de mii pe care am oferit-o cui mi 
le înapoiază - nu? 

— Nu, zise Sam, făcând tot posibilul să pară sincer. Nu- 
l interesează o sută de mii. Zice că poate să ia un milion pe 
piaţa neagră. 

— Ce! strigă Marilyn. Un milion? De unde? Ce piaţă 
neagră? 

— A studiat problema şi zice că sunt o grămadă de 
femei în ţara asta care nu pot avea copii şi caută ovule. 
Apoi le fecundează cu sperma soţului şi embrionul este 
implantat în femeie şi au copilul pe care şi l-au dorit. Cu 
genele celebrei Marilyn Taylor. Plătesc oricât pentru asta. 

— Fir-ar al dracului! ţipă ea. Ovulele alea sunt ale mele 

şi le vreau înapoi. 

— Asta am venit să-ţi spun, zise Davidson cu răbdare. 
N-o să le obţii cu o sută de mii. Pentru că poate să ia atât 
de mult vânzându-le altora. 

— Nu sunt decât nouă ovule, zise Marilyn, pierzându-şi 
cumpătul. A scris în toate ziarele. Nenorocitul ăsta crede 
că poate să ia mai mult de o sută de mii pe unul? 

Sam dădu din umeri. 

— Aşa crede. Şi poate că are dreptate. Toate familiile 
bogate, fără copii, or să creadă că, având un ovul de-al tău, 
or să aibă un copil frumos şi talentat ca tine. 

Ea se ridică brusc şi începu să se plimbe enervată prin 
birou, cu braţele încrucişate, ţinându-se de umeri. 

— Nu-mi vine să cred. Deodată am ajuns ca o iapă care 
stă şi aşteaptă nouă armăsari. 

— Ascultă, nu-ţi zice degeaba lumea Cea Mai Frumoasă 
Femeie din Lume. Ovulele tale sunt cele mai bune din 
toată lumea. Doar ştii treaba asta. 

Ea îşi continuă plimbarea, conştientă că o linguşeşte 
special, dar incapabilă să reteze linguşelile. 

— Un milion, repetă ea, gândindu-se că dacă nu şi-ar fi 
legat trompele, ar putea face un ovul în fiecare lună. 
Socoti posibilul venit anual. N-ar fi rău. Şi ar scăpa de 
toată hărţuiala unui imperiu financiar. 

— Asta am vrut să-ţi spun, continuă Davidson, ca să ştii 
cum stai. N-o să le obţii cu o sută de mii. 

Ea se opri brusc şi se-ntoarse să-l privească. 

— Jumătate? zise ea cu speranţă. Le dă mizerabilul 
contra o jumătate de milion? 

Sam se încruntă. 

— Mă-ndoiesc. Dacă vrei, pot să-ncerc. Vrei să-ncerc? 

— Da, zise Marilyn Taylor, hotărâtă. Încearcă. 

— Bine, zise el, ridicându-se. O să fac tot posibilul. Ştii 
doar ce reprezinţi pentru mine. Eşti ca şi fiica mea. 

— Doamne fereşte! zise ea. 

Apoi, când el se îndreptă spre uşă, strigă după el: 

— Ei, ţi-ai uitat pachetul. 

— A, pachetul, zise el moale. E scenariul la Private 

Parts, II. Poate-ţi faci timp să te uiţi peste el, cât mă lupt 
eu pentru tine. 

Ea îl privi un moment. 

— Aha, zise ea, acu' pricep. Mă şantajezi cu ovulele, ca 
să joc în porcăria aia de film. 

— Nu te şantajez, protestă el. Serviciu contra serviciu. 

— Nu ţi-aş face un serviciu nici moartă, zise ea acră. 

Manhattan, New York 


Toţi isteţii din Chicago îl ştiau pe tipul numit 
Shakespeare, dar puţini îi ştiau numele adevărat: Loring 
Minchley Flotsom. Fusese ceea ce criticii numeau un actor 
„de viitor” până când descoperise plăcerea de a inhala 
lipici de avioane. După ce, într-o seară, făcu praf 
monologul lui Hamlet, în care „lar marile, înaltele 
avânturi/De-aceea se abat din cursul lor...”!6 deveni „lar 
marile, înaltele avânturi/De-aceea se abat în curul lor”, 
cariera lui se duse de râpă. Dar nu-i păsă, pentru că avea 
lipiciul. 

lar mafioţii descoperiseră cum să-i exploateze talentele 
actoriceşti. Putea să joace o sută de roluri şi era un geniu 
în materie de deghizări şi de dialecte. Acum era folosit ca 
om de acoperire în escrocherii la bursă, în fraude cu 
proprietăţi și câteodată în treburi mai dure cum ar fi 
extorcări de fonduri, falsificări de bani şi şantajarea 
directorilor de corporaţii care uitau să întrebe ce vârstă 
aveau nimfele pe care Mafia li le oferea cu generozitate. 

Era un bărbat înalt, zvelt, căruia îi plăcea să poarte 
părul lung şi cămăşi ca Lord Byron. Când îşi făcu apariţia 
la uşa apartamentului lui Mario Zucchi de la hotelul 
Bedlington, purta o cămaşă întocmai ca a poetului, pe sub 
un costum negru de mătase cu nasturi de sticlă în formă 
de ochi. Avea de asemenea o floare de colţ prinsă la rever. 

Mario îi oferi ceva de băut, dar Shakespeare îl refuză. 

— Nu m-ating de băutură, zise el, strâmbând din nasul 
lui palid. Ruginesc ţevile. 

— Unde stai? întrebă Zucchi. Aici, la hotel? 


16 Hamlet, Actul III, scena 1, trad. L. Leviţchi, D. Duţescu, Shakespeare 
- Opere complete, vol. 5, pag. 372, Ed. Univers, Bucureşti, 1986. 

— O, Doamne, nu. Locul ăsta e cumva sub demnitatea 
mea, nu crezi? Nu, stau la o veche cunoştinţă de la şcoală, 
care are o căsuţă în Gramercy Park. 

— E de-al nostru? întrebă Năsosul nerăbdător. 

— E o ea, bătrâne, şi nu, nu e de-a noastră. Dar e de 
încredere, te asigur. Îşi petrece timpul brodând portretele 
preşedinţilor pe taburete. A ajuns deja la Millard Fillmore. 
O persoană dulce, dar cam excentrică. Are proeminențe 
splendide. 

— Da? zise Zucchi. Cum adică? 

— Adică ţâţe. Ascultă, bătrâne, Omul m-a informat în 
legătură cu planul ăsta al vostru. Îmi trebuie o maşină cu 
şofer. A 

— S-a făcut. Inchiriază ce maşină vrei și ca şofer ţi-l 
dau pe Dino, unul din băieţii mei. E numa' muşchi, inclusiv 
între urechi, dar e băiat bun şi respectă ordinele. 

— Excelent. Intenţionez să fac o recunoaştere la locul 
unde sunt ţinute ovulele lui Marilyn şi apoi să-mi fixez un 
modus operandi. 

— Aşa să faci, zise Mario, şi gândeşte-te şi cum o să 
faci. 

Shakespeare se uită la el. 

— Da, zise, şi plecă. 

Asta se întâmpla după-amiaza târziu şi când văzu că 
Shakespeare nu revine şi nici nu sună, Zucchi îşi închipui 
că s-a dus în Gramercy Park să cineze cu tipa lui cea 
excentrică. Aşa că luă un taxi şi se duse în Mica Italie, să 
ia o friptură într-un restaurant de pe strada Mott. Vinul 
casei, probabil făcut la subsol, era destul de aspru ca să fie 
folosit la curăţat motoare. 

Când se întoarse în Manhattan, Mario era imun la orice 
dureri lumeşti şi se opri la barul hotelului să mai ia un 
pahar-două înainte de culcare. Barul era aproape gol: doar 
un cuplu de tineri, cu capetele apropiate, într-un colţ 
întunecat, şi o doamnă în negru, aşezată la bar. Era o tipă 
masivă şi Zucchi se întrebă cum putea să-şi înghesuie 
kilogramele pe un scaun de bar. 

Năsosul îşi puse piciorul pe bara de alamă lustruită şi 

comandă un Chivas, cu apă minerală alături. Îl bău ca pe 
apă, aşa că mai comandă unul, apoi îi spuse cu mândrie 
barmanului: 

— Şi întreab-o pe doamna dacă-mi permite să-i ofer 
ceva de băut. 

Ea se întoarse şi-l privi. 

— Mulţumesc pentru amabilitate, domnule, zise ea, dar 
accept numai dacă mă laşi să-ţi ofer eu rândul următor. 

— De ce nu? zise el şi se aşeză pe scaunul de lângă ea. 
Urmări cum barmanul le turna băuturile. 

— Ei, şi dumneata bei Chivas. Ai gusturi bune. 

— Îmi place ca totul să fie de cea mai bună calitate, 
zise ea. 

El dădu aprobator din cap. 

— Nu se poate altfel. Viaţa-i scurtă - aşa-i? 

Ea ridică paharul ca pentru un toast. 

— Scurtă şi veselă, zise ea. 

— O să beau pentru asta, zise Mario, şi aşa şi făcu. 

Cinci minute mai târziu, îşi spuneau unul altuia 
povestea vieţii, oarecum romanţată. 

— Mă ocup de import-export, zise el. Tu cu ce te ocupi? 

— Cu terapia fizică, zise ea. 

— Serios? Cum ar fi masajul? 

— Când e necesar. Şi exerciţii fizice, tratamente calde 
şi forme de stimulare, în funcţie de necesităţile persoanei 
care are nevoie de tratament. De exemplu, aş zice că eşti 
un om foarte stresat, care trăieşte sub tensiune. 

O privi cu mirare. 

— M-ai ghicit. 

Ea îi pipăi muşchii dintre gât şi umeri. 

— Trapezul este încordat, zise ea, foarte încordat. Eşti 
ca o coardă întinsă. 

— Mmda, zise el, sunt. Ei, numele meu e Mario. Dar al 
tău? 

— Wanda. 

— Locuieşti la New York, Wanda? 

— Nu, sunt din Scranton. Am venit pentru câteva zile, 
să fac nişte cumpărături. 

— Unde stai? 

— Aici, la hotel. 

— Aha, zise el. Şi eu. Hai să mai luăm un rând. Fac eu 
cinste. 

— Cum vrei, Mario. 

Mai statură la bar vreo două ceasuri. Ea bău cot la cot 
cu el, dar părea că băutura n-are niciun efect asupra ei, pe 
când el era conştient că se ameţea. Când se ridicară să 
plece, el se clătină niţel, iar ea puse o mână caldă pe 
braţul lui, ca să-l echilibreze. 

— Stresul în care trăiesc, îi spuse el. Tensiunea. Sunt 
încordat. Ca un arc. 

— Sărăcuţul de tine, zise ea. Ai nevoie de shiatsu. 

— Da? Ce-i aia? 

— O să-ţi arăt, zise ea. Ce cameră ai? 

El avea o sticlă în apartament şi continuă să bea, în 
timp ce ea îl dezbrăcă şi începu să-l apese cu degetele ei 
puternice. 

— O, Doamne, murmură el. O, Doamne. 

— Ei, spune-mi, zise ea, umplându-i din nou paharul, de 
unde atâta stres? De ce ai gluteus maximus aşa de tare? 

El începu să mormăie şi ea se dădu mai aproape ca să-l 
audă. Continua să-l maseze, umplându-i tot timpul paharul, 
până când el adormi. Apoi se dezbrăcă şi se urcă în pat, 
lângă el. 

În timpul nopţii el tresări şi o trezi, înghiontind-o tare 
cu cotul. 

— Ţi-a plăcut şi ţie la fel de mult ca mie? întrebă el 
cherchelit. 

— Mai mult chiar, îl asigură ea. 

Manhattan, New York 


Căutarea Jaguarului alb cu două uşi era o corvoadă şi 
mergea atât de încet, încât locotenentul McBryde se simţi 
în stare să-l convingă pe Gripsholm să-i dea mai mulţi 
oameni. 

— E singurul indiciu pe care-l avem, argumentă el, şi e 
nevoie de mai mulţi oameni dacă vrem să-l dovedim. Tot te 
mai presează, nu? 

— Nu mă-ntreba, zise trist inspectorul adjunct. Partea 
veselă e că, brusc, Zeița Ecranului nu mai face valuri. 
Atacul vine de la scârbele alea politice care vor să se vadă 
la televizor când se găsesc ovulele. Bine, îţi dau doi 
oameni. Dacă ţine mai mult chestia asta, o să înfiinţăm un 
Pluton pentru Ovule. Nici nu vreau să mă gândesc câţi 
bani a cheltuit Departamentul pe aiureala asta. 

— Poate că Marilyn o să ne facă o donaţie dacă găsim 
ovulele. 

— O, da, zise Gripsholm. Când o face plopu' pere. 

Selectară în cele din urmă de pe imprimantă nouă 
proprietari de maşini Jaguar din Manhattan. Patru din ei 
erau în evidenţa Poliţiei, dar pe chestiuni minore - unul 
strigase obscenităţi unui agent de circulaţie, care îi făcuse 
proces-verbal şi apoi îi urase „O zi bună”. 

McBryde muncea şi el din greu, la fel cu toată echipa; 
sunau pe la uşi, intrau în apartamente şi în case, îi 
urmăreau pe proprietari la birou şi la vilele de vacanţă. 
După zile întregi petrecute astfel, rămăseseră trei 
variante. 

Dar Oliver Hibbard se dovedi a fi un împuternicit cu 
impozitele, care lucra la un bancher de pe Wall Street. 
Avea şaizeci şi patru de ani şi, după cum zicea sergentul 

Rumfry, vârsta mergea de minune cu brâul pe care îl 
purta. Era greu de crezut că un buflea bătrân ca ăsta ar 
face o excursie până în Staten Island ca să înhaţe ovulele 
lui Marilyn. 

lar Reggie Schlemmer era fotograf de modă şi, luat la 
întrebări, se dovedi suficient de aventurier ca să dea o 
astfel de lovitură. Dar cercetările dovediră că, în ziua în 
care Ronald Yates fusese jefuit de comoara sa, fotograful 
fotografia sutiene în Madagascar. 

Începând să se întrebe dacă nu umbla după cai verzi pe 
pereţi, locotenentul Jeffrey McBryde hotări să se ocupe el 
însuşi de al treilea subiect. Tipul locuia într-un bloc de pe 
Park Avenue. 

Numele pe care era înregistrat vehiculul era Moses 
Leroy Washington. 

Queens, New York 


Wanda Grasa stătea cu picioarele pe biroul lui 
Castellano din camera dosnică de la restaurant. In faţa ei 
era o sticlă goală de bere şi ea sugea la a doua. 

— Tre' să ştiţi că Mario era machit, le spuse ea lui 
Rocco şi lui Vito Zivic. Adică beat mort. Aşa că n-a spus 
prea multe chestii cu sens. Dar mormăia ceva despre o 
afacere de un milion de dolari. 

— A zis ceva de ovule? vru să știe Rocco. 

— N-a zis niciun cuvânt despre asta. Doar că urma să 
dea marea lovitură. 

— A zis când? întrebă Zivic. 

— Am sentimentul că urmează să fie în câteva zile, cel 
mult o săptămână. Regret că n-am putut scoate mai mult, 
dar, cum spuneam, tipul era plin ochi cu whisky. A da, încă 
ceva: de vreo două ori l-a menţionat pe Shakespeare: „Eu 
şi Shakespeare” şi „Shakespeare lucrează acum cu mine”. 
Are vreun sens pentru voi? 

Rocco se uită la Vito. 

— Da, zise el, are. Shakespeare e un şmecher alunecos 
care lucrează pentru tipii din Chicago. li zic aşa pentru că 
a fost actor, dar acum e pe barbă. Dacă e aici, înseamnă că 
l-a trimis Omul ca să-l ajute pe Zucchi să ia ovulele. 

— Ei, zise Wanda, terminându-şi berea, mi-am dat toată 
silinţa. Vrei să ies din combinaţie? 

— Nu, zise Castellano, rămâi. Stai agăţată de Mario şi 
vezi dacă poţi să afli ce anume se petrece. 

— Cum zici, Rocco. Mi-am luat o cameră la Bedlington, 
aşa că n-o să trebuiască să mă fâţâi de colo-colo. 

Castellano cugetă un moment: 

— Auzi, zise el în cele din urmă, fii atentă la 

Shakespeare. E un tip înalt, slăbănog, cu părul lung şi nu 
poartă cravată. Poate-l vezi cu Mario sau pe la hotel. Dacă- 
l vezi, sună-ne imediat, pe mine sau pe Vito, şi-l trimitem 
pe Morry să-l urmărească. Shakespeare ăsta lucrează bine 
şi e un tip isteţ, aşa că pun pariu că el face jocurile, nu 
Zucchi. 

— Bine, puiule, zise ea, ridicându-se. Mă întorc în 
Manhattan. Mario vrea să iau masa cu el diseară. 

— Ce drăguţ, zise Rocco, rânjind. Acu' ai o slujbă bună 
şi poţi să mănânci cât vrei. 

— Am înţeles apropoul, zise Wanda Grasa. 

Manhattan, New York 


— Am nevoie de o maşină mare, îi zise Shakespeare lui 
Dino. Mare, dar nu ostentativă. 

Aşa că închiriară un Cadillac Brougham argintiu şi se 
duseră la un costumier pe Tenth Avenue. Malacul rămase 
în maşină, la volan, în timp ce actorul urcă nişte trepte 
tocite până la o mansardă enormă, la etajul al treilea. 
Locul era ticsit de rafturi şi lăzi cu costume, peruci, măşti 
şi bărbi. 

— Ce doriţi? îl întrebă monstrul lui Frankenstein. 

Shakespeare se uită împrejur. Ceilalţi funcţionari erau 
unul Napoleon, altul un pirat pitic şi o negresă uscată care 
purta o mască având figura lui Richard Nixon. 

— Ceva pentru un bal mascat, zise Shakespeare. Ceva 
neobişnuit. 

— Avem, zise monstrul. Ce ziceţi de Roger Rabbit? De 
Mickey Mouse? De Ciocănitoarea Woody? 

— O, Doamne, nu. Ceva mai demn. 

— Pot să vi-l ofer pe marele Abraham Lincoln cu barbă, 
joben şi o aluniţă care se poate lipi. 

— Îmi pare rău, nu merge. Poate aveţi ceva legat de 
religie. 

— Ce ziceţi de lisus cu o cruce mare de plută? 

— Nu, nu. 

— Avem un Papă senzaţional. Avem un Gandhi trăsnet. 
Avem un loan Botezătorul mortal. Pare că n-are cap, şi 
duci un cap pe otavă de argint. 

— Fascinant, dar cam straniu. Poate aş putea fi preot 
catolic. Plastron negru, guler alb apretat - aşa ceva. 

— Se face, zise monstrul, dar n-are stil. Auziţi, ce-aţi 
zice de un evreu hasid? Cu haină lungă neagră, pălărie cu 

borul lat şi cârlionţi. Le avem pe toate. Şi nici nu trebuie să 
vă prindeţi cârlionţii cu lipici sau cu bandă adezivă; sunt 
prinşi de pălărie. 

— Excelent! strigă Shakespeare. Pot să fac o probă? 

— Sigur că da. Şi vă mai dăm şi nişte ochelari cu rame 
groase de os, cu sticlă obişnuită. 

— E din ce în ce mai bine. 

Peste o jumătate de oră, după ce se studie într-o 
oglindă triplă şi fu încântat de transformarea aspectului 
său, Shakespeare plăti cu bani gheaţă taxa de închiriere a 
costumului şi garanţia. 

— Spuneţi-mi numele şi adresa, zise monstrul. 

— Mario Zucchi. Hotel Bedlington, pe Madison Avenue. 

Duse pachetele uriaşe la maşină. 

— Suntem pe treabă, îi zise lui Dino. 

Se  întoarseră la hotel. Dino duse pachetele în 
apartamentul lui Zucchi. Shakespeare aruncă o privire în 
bar. Mario era acolo cu o femeie masivă. Îl văzu pe 
Shakespeare şi-i făcu semn, dar actorul zâmbi şi plecă. 

— Cine era? întrebă Wanda Grasa. 

— Un tip care lucrează pentru mine, zise Zucchi. Dar 
nu bea. 

— Da' ce, zise Wanda, e înapoiat mintal, sau ce? Ei, 
trebuie să mă duc la toaletă. Vin repede. 

Găsi un telefon public la mezanin. Sună la restaurant şi 
vorbi cu Vito Zivic. 

— Auzi, zise ea, trimite-l pe Morry aici, imediat. L-am 
văzut pe Shakespeare. 

Boston, Massachusetts 


Monseniorul şi profesorul erau încântați şi savurau 
fiecare clipă. 

— Terry, zise Farthingale, ultima dată când am vorbit, 
cred că am numit furtul ovulelor lui Marilyn o crimă 
împotriva umanităţii şi am sugerat că Naţiunile Unite sunt 
forul cel mai indicat să investigheze acest delict. 

— Şi apoi să-i dea în judecată pe făptaşi dacă şi când 
sunt prinşi. 

— Exact. Dar acum am sentimentul că furtul ovulelor 
lui Marilyn intră sub jurisdicţia Curţii Internaţionale de 
Justiţie, braţul juridic al Naţiunilor Unite, şi aceasta la 
cererea membrilor Adunării Generale, Consiliului de 
Securitate, sau a oricărei alte agenţii internaţionale 
autorizate să ceară aşa ceva. 

— Dragă Hiram, zise monseniorul paşnic, vrei să-mi 
spui, în termeni laici - dacă aşa ceva e posibil - ce sens au 
cuvintele tale şi unde baţi cu argumentele? 

— M-am gândit, continuă profesorul, că o cerere 
adresată Tribunalului Internațional privind judecarea 
furtului ovulelor lui Marilyn ar putea fi tratată cu toată 
seriozitatea de acesta dacă cererea ar fi prezentată de 
către Vatican. 

O'Dell întinse mâna după carafa cu coniac, îşi umplu 
paharul şi-l umplu şi pe al gazdei. 

— Vaticanul? zise el răguşit. 

— Exact. Pentru că furtul este, aşa cum am căzut de 
acord, un ultraj la adresa întregii omeniri. 

— O propunere interesantă, zise monseniorul gânditor. 
Foarte interesantă. 

— Deci nu o respingi din capul locului? 

— În niciun caz. Cred că avem motive să sperăm că 
Sfântul Scaun ar putea dori să se folosească de furtul 
ovulelor lui Marilyn în efortul de a trezi conştiinţa acestei 
lumi. Dar trebuie să-ţi dai seama, prietene, că Vaticanul nu 
are, din câte ştiu, nicio posibilitate de a cerceta o astfel de 
faptă. 

— Nici nu m-am gândit că are, zise Farthingale. 

— Şi atunci, care agenţie să conducă o investigaţie care 
ar urma să convingă Vaticanul să solicite Curtea 
Internaţională de Justiţie? 

Profesorul îl privi cu un zâmbet misterios. Monseniorul 
fu pentru început încurcat, apoi faţa sa lată se destinse 
într-un rânjet admirativ. 

— O, Hiram, zise el, ce vulpe bătrână eşti! Propui ca 
Vaticanul, printr-un reprezentant al său, să facă un apel 
ultrasecret şi extrem de subtil la Casa Albă, cerând ca FBI- 
ul să se ocupe de furtul ovulelor lui Marilyn şi să promită 
că, dacă se rezolvă cazul, să fie prezentat de Vatican în 
faţa Curţii Internaţionale. 

— Ştiam că pot conta pe inteligenţa ta. Ar fi în 
avantajul tuturor: şi al Vaticanului, şi al Casei Albe, şi al 
FBl-ului, si al Curţii Internaţionale. 

O'Dell dădu din cap aprobator. 

— Mai am ceva prieteni la Roma. N-are ce să strice, 
dacă punem câteva întrebări discrete în legătură cu 
interesul Curiei!” faţă de propunerea ta. 

— Nu, nu, protestă Farthingale, ridicând mâna. E mai 
mult o sugestie, decât o propunere. 

— Indiferent cum vrei s-o numeşti, zise monseniorul, e 
genială. 

— Îţi mulţumesc, zise profesorul cu umilinţă. 


1 Departamentele guvernamentale ale Vaticanului. 

Manhattan, New York 


Mutha se afla în spatele barului şi amesteca cocteiluri 
„Blue Devil”. Gemenele chinezoaice şedeau pe pardoseala 
placată cu gresie şi jucau dame. Champ DuBois se tolănea 
în jilţul său preferat. Sam Davidson era cocoţat pe un 
scaun de bar şi asculta prudent conferinţa pe care o ţinea 
țicnitul. 

— Totul trebuie făcut cu moderație, proclamă DuBois. 
Eu sunt lacom, tu eşti lacom, toată lumea e lacomă. Dar 
lăcomia fără moderație nu duce decât la dezamăgire şi 
chiar la şuturi în fund. Pricepi? 

— O, da, zise Sam. Sigur. 

— Am putea să ne cramponăm de un milion pentru 
ovulele lui Marilyn. Dar doamna a oferit jumătate. Din câte 
am auzit despre ea, e o tipă dată naibii care face urât când 
simte că o prosteşti. Aşa că îţi sugerez să-i spui că şeful 
tău e un om rezonabil, ambițios, dar nu lacom. Spune-i că 
ai reuşit să mă convingi să reduc răscumpărarea la opt 
sute de mii. Dacă protestează în continuare, te autorizez să 
scazi la şapte sute cincizeci, dar atât. E limpede? 

Sam dădu din cap, întrebându-se câţi ani de pârnaie se 
iau pentru complicitate involuntară la infracţiuni grave. 

— Acum, în ceea ce priveşte modalitatea de plată... 
Accept un cec la purtător dacă Marilyn e de acord să 
aştepte până când cecul va fi încasat şi apoi să-i fie 
returnate ovulele. 

— Şi pe numele cui să fie cecul? 

DuBois îsi arătă incisivii. 

— Pe al tău, bineînţeles. 

— O, Doamne! strigă Davidson. Asta mă bagă în rahat 
de tot. După ce dăm ovulele înapoi, copoii or să vină după 

mine. 


— Nu te teme, zise Champ. Marilyn n-o să fie de acord. 
E prea isteaţă, şi o să se teamă că încasăm cecul şi nu-i 
dăm ovulele. Aşa că îi spui că singura variantă sunt banii 
gheaţă. Hârtii nu mai mari de o sută. Bancnote uzate şi nu 
înseriate la rând. 

— O să-i ia niţel timp să facă rost de aşa ceva de la 
bancă. 

— Şi ce? sunt o persoană răbdătoare. Când îţi spune că 
are banii, îţi dau instrucţiunile privind locul şi ora unde 
facem schimbul. Acum, îţi propun s-o suni pe doamna şi să 
fixaţi o întâlnire. 

Davidson sună şi după ce fu pasat de la Gary Flomm la 
Harriet Boltz şi de aici la Marilyn, află că o să se vadă cu 
ea între orele douăsprezece şi unu la prânz. li dădu 
raportul lui Champ DuBois. 

— Excelent! Sunt sigur că e la fel de nerăbdătoare ca şi 
mine să încheiem operaţiunea cu succes, spre satisfacția 
ambelor părţi. Mutha, ai auzit cum am spus? Ce elegant! 

— Ta, mutha, zise Mutha. 

— Deci, la drum, Sam, zise Champ. Mutha şi cu mine 
mergem să vedem o expoziţie de pietre prețioase de-ți lasă 
gura apă, la Muzeul de Istorie Naturală. Poate oferă 
eşantioane. 

— Oho, şefule, e bună, zise Davidson. 

— Întoarce-te aici după întâlnirea cu Marilyn şi 
aşteaptă-ne. Sunt extrem de nerăbdător să aflu când sunt 
disponibili banii. 

Sam părăsi casa de pe Park Avenue şi se târî până 
acasă la Marilyn. Cugetând la misiunea lui şi la posibilul 
rezultat al acesteia, se întrebă dacă un judecător 
newyorkez ar putea accepta domiciliul la Hollywood ca pe 
o dovadă evidentă de alienare mintală. 

Dar teama de nenorocirea cea mare îi fu micşorată de 
comportarea lui Marilyn. Ea îl primi în salon, şi Attila Huna 
fu numai miere. Chiar îl servi cu o coca dietetică. 

— Şi n-are cofeină deloc, îi spuse ea. 

— Vai, ce bine, zise el. Chiar că n-aş vrea să stau treaz 
toată noaptea. 

Apoi se lansă în scenariul lui Champ DuBois şi, spre 
uimirea lui, Marilyn acceptă totul. Nici măcar nu încercă 
să scadă suma la şapte sute cincizeci. Va plăti opt sute de 
mii de dolari, nu va pune întrebări şi-l va anunţa pe Sam 
imediat ce va avea banii. 

Fu, de fapt, atât de amabilă, că el se simţi stingherit. 

— Auzi, păpuşă, zise el cu îndoială, sunt o grămadă de 
bani la mijloc. Şi tu te porţi de parc-ar fi o nimica toată. 
Chiar vrei mult de tot ovulele alea! 

— O, Sam, zise ea uşor, sunt doar nişte bani. Sigur, 
vreau ovulele, dar nu e ăsta singurul motiv pentru care 
vreau să le plătesc. 

— Nu? Care-i celălalt motiv? 

— Nu ştii? zise ea, uitându-se la el cu ochii ei mari 
azurii care îi înnebuniseră pe toţi bărbaţii. Scenariul 
nostru, dragule. Private Parts, Two. Sam, l-am citit şi este 
un succes garantat. De aceea vreau să colaborez - ca tu să 
fii fericit şi eu să pot juca în filmul tău. 

— Nu glumeşti? zise el. Chiar îţi place? 

— Dacă-mi place? zise ea. Îl ador. Evident, mai vreau 
câteva scene, cu nişte dialoguri tari. 

— Sigur, zise el fericit. O să ai tot ce vrei. Crede-mă, 
scenariul ăsta o să arate exact cum vrei tu, când o să 
începem filmările. 

— O, Sam, zise ea, punându-şi mâna caldă peste mâna 
lui, o să fie minunat să lucrez din nou cu tine. Dar hai să 
scăpăm întâi de povestea cu ovulele şi apoi, cu toată viteza 
înainte. 

— Chiar aşa! strigă el. Cu toată viteza înainte. O să te 
sun până când îmi spui că ai banii. Pe urmă îţi iei ovulele 
înapoi şi începem filmul. 

— Abia aştept, zise ea. 

După ce el plecă, se trânti pe canapea şi-şi azvârli 
picioarele-n sus, într-un acces de veselie. 

— Tâmpitule! ţipă ea. 

Apoi o chemă pe Harriet şi-i spuse noutăţile. 

— M-a crezut, îi spuse ea. Tâmpitul! Dacă ar avea 
niţică minte, ar fi periculos. 

— Bineînţeles că o să umpli o valiză cu ziare vechi 
tăiate. 

— Nu mă-nvăţa tu pe mine, zise Marilyn. Am jucat rolul 
ăsta în Vinovăţia Sfintei, mai ştii? O să-l înhăţăm pe Sam 
când apare cu ovulele şi o să aflăm cine e-n spatele lui. 
Acum, e timpul să-l sunăm pe McBryde, să pună la cale 
capcana. Deşteptul ăsta de poliţist o să facă şoc când o s- 
audă că am rezolvat cazul în locul lui. 

Dar când Boltz sună la McBryde, i se spuse că 
locotenentul nu e la birou şi nu se ştie când se va întoarce. 

Manhattan, New York 


După amiază, devreme, McBryde parcă pe Park Avenue 
şi luă sub observaţie casa de peste drum. Era din oţel, cu 
copertină din sticlă gravată. Dar pomii ornamentali de pe 
trotuar erau din plastic. McBryde îşi lăsă maşina prăfuită 
în drum şi traversă, strecurându-se printre automobilele în 
goană. 

Portarul era îmbrăcat ca un amiral de operetă. 
Detectivul îi arătă insigna şi legitimaţia. 

— Caut pe cineva care locuieşte aici şi se numeşte 
Moses Leroy Washington, zise el. 

Portarul dădu din umeri. 

— Nu stă nimeni aici cu numele ăsta. 

— Eşti sigur? 

— Sigur că-s sigur. Cunosc pe toată lumea care stă aici. 

— Aha, zise McBryde. Are vreunul din locatari un 
Jaguar alb cu două uşi? 

Amiralul avu o ezitare. 

— Nu-ţi bate cuie-n talpă, zise detectivul. Doar nu vrei 
să ai necazuri pentru obstrucţionarea justiţiei, nu? 

— Nu vreau să am necazuri pentru nimic. 

— Ei? 

— Mmda, avem un locatar care are un Jaguar alb. 

— Cu două uşi? 

Semn afirmativ. 

— Şi cum îl cheamă? 

— Champ DuBois. 

— Frumos. E acasă? 

— Nu, l-am văzut plecând cu maşina acum vreo două 
ore. 

— Cum arată? 

— E un negru înalt, slăbănog. Se îmbracă ţipător. 

— Sigur că da, zise McBryde vesel. Stă singur? 

— Are un fel de majordom, care stă cu el. 

— Majordom? 

— Aşa ceva. 

— Nu cumva e un oriental care poartă pijamale de 
mătase? 

— Câteodată, zise portarul precaut. Amândoi se 
îmbracă trăsnit. 

— Mai locuieşte cineva cu ei? 

Din nou, portarul ezită. 

— Haide, zise detectivul. Nu vreau să te târâi înăuntru 
şi să-ţi fac rinichii chisăliţă cu furtunul de cauciuc, numai 
ca să-mi dai nişte răspunsuri. 

— Glumeşti, zise portarul, înfricoşat. 

— Da, glumesc, zise McBryde. Deci, cine mai locuieşte 
în acelaşi apartament cu Champ DuBois? 

— Cred că două fete. 

— Da? Negrese? Albe? Meridionale? 

— Chinezoaice. 

— Da' e ONU în toată regula, ce-i aici, nu-i aşa? zise 
locotenentul afabil. Ai pe-aici un telefon? 

— Da, dar n-o să se-ntâmple nimic, nu? 

— Ce să se-ntâmple? zise McBryde. Am făcut o vizită de 
curtoazie. Ei, unde-i telefonul? 

Îl sună pe sergentul Rumfry, îi dădu adresa şi-i spuse 
să vină acolo cât de repede poate. 

— Pune sirena dacă trebuie, zise el, dar te vreau aici 
repede. Şi mai adu vreo doi băieţi. Poate să se lase cu 
scene de masă. 

— Am plecat, zise Rumfry. McBryde ieşi din nou pe 
trotuar. 

— Dacă apare DuBois, îi zise portarului, nu te obosi să-i 
spui că te-a luat la întrebări un poliţist. 

Se întoarse la maşină şi se aşeză la volan, fără să-şi ia 
ochii de la intrarea casei de vizavi. 

Manhattan, New York 


Dino ducea jos pachetele din apartamentul lui Mario 
Zucchi de la hotel Bedlington. Shakespeare se afla deja pe 
bancheta din spate a Cadillac-ului Brougham şi, în timp ce 
se îndreptau către apartamentul de pe Park Avenue, 
actorul îşi puse costumul. 

— Hai să repetăm, bătrâne, îi zise lui Dino. Avem un 
portar şi un liftier. Apoi, sus în apartament, îi avem pe 
Champ DuBois şi pe omul lui de casă. Plus două ştoarfe 
tinere. Marfa e în bidoane albe de plastic, cu mânere, unul 
mic şi unul mare. Corect? 

— Aşa-i, zise şoferul. Şi tipul pe care l-am urmărit, Sam 
Davidson, poate să fie şi el înăuntru. Stă mult pe-acolo. 

— Doamne, zise Shakespeare, public în toată regula. 

— Auzi, zise Dino neliniştit, ai armă? 

— A, am un pistolaş, calibru 22, zise actorul, nepăsător. 
Un pistol nichelat de începător. Sigur, nu e încărcat. Urăsc 
violenţa. 

— Nu ştii niciodată ce te-aşteaptă, zise Dino neguros. 

Când ajunseră la destinaţie, Shakespeare ceru ca 
maşina să fie parcată după colţ, între Park şi Madison. 
Cobori din maşină şi se opri la geamul şoferului. 

— Cum arăt? întrebă. 

Dino privi uimit la pălăria cu boruri late, la haina lungă, 
neagră, la ochelarii cu rame de os, la cârlionţii care-i 
atârnau pe obraji. 

— Nu te-aș recunoaşte, se minună el. 

— Sper, zise Shakespeare. Acu' fii băiat bun şi ţine 
motorul în funcţiune. Când mă-ntorc, trebuie să plecăm de 
aici cât de repede se poate - în limitele legale, evident. O 
luăm spre nord pe Madison, în funcţie de semafoare. Cum 
ţi-am spus, destinaţia noastră este Gramercy Park. 

— Şi dacă mă-agaţă poliţia, cât stau aici, cu maşina 
parcată nereglementar? 

— Le spui că aştepţi să duci o doamnă foarte gravidă la 
spital. Dacă nu ţine, înconjură blocul şi opreşte-te tot aici. 
Îţi ştii replicile? 

— O, da. O să fiu aici. 

— Splendid. 

— Dă-mi un şut în fund!. 

— De ce să-ţi dau un șut în fund? 

Shakespeare oftă. 

— Pe curând, zise el. 

Dădu colţul pe Park Avenue cu un mers calculat, 
aproape impunător. Mergea cu mâinile la spate, cu capul 
plecat, aparent cufundat în meditaţie religioasă. De fapt, 
visa că criticul de teatru de la The New York Times era de 
faţă și-i urmărea evoluţia. 

Se apropie de portar, un tip butucănos, împodobit la fel 
de ţipător ca şi el. 

— Scuze, scumpe domn, zise Shakespeare cu un accent 
care era o combinaţie mizerabilă de Jackie Mason, 
Menashe Skulnick şi Mickey Katz. Pot, rogu-te, să vorbesc 
ceva cu dumneata? 

Amiralul se uită la el. 

— Sigur, părinte, zise el. Ce doreşti? 

— Există, oare, în această casă frumoasă, un locatar, 
domnul Champ DuBois? 

Portarul tresări. 

— Ăă, da, padre, zise el încet, avem un locatar cu acest 
nume. Dar e plecat acum. 

— Zău? zise actorul. Mi-a spus că s-ar putea să întârzie 
şi să intru în apartament, să-l aştept. Le-a lăsat vorbă 
surorilor să-mi deschidă. 

— Surori? Ăă, da, cred că-i în regulă. Dacă n-ai 
încredere într-un preot, în cine să ai - nu? Liftierul vă 
arată unde stă. 

— Îţi mulţumesc, domnul meu. Fii binecuvântat de 
buna providenţă, tu şi ai tăi. 

— Mulţumesc, părinte. 

Locotenentul McBryde urmărise acest schimb de 
cuvinte de peste drum şi se întrebă într-o doară ce motiv 
ar avea un hasid să intre în clădirea aceea strălucitoare. 

Uşa apartamentului lui DuBois fu deschisă de Sam 
Davidson, care clipi oarecum surprins când dădu cu ochii 
de oaspete. 

— Te rog, scumpe domn, zise Shakespeare, am o 
întâlnire cu domnul Champ DuBois şi mi s-a spus să-l 
aştept aici. 

— N-a zis nimic despre asta, zise Sam, dar cred că e-n 
regulă. Poftim înăuntru. Pot să-ţi iau haina şi pălăria? 

— Nu, nu, zise actorul repede, e împotriva religiei 
mele. 

Îl urmă pe Sam în salon, unde Louella şi Loretta Chin 
făceau Skanderberg la bar. 

— Bună ziua, tinere doamne, zise Shakespeare sumbru, 
apoi se aplecă spre Davidson şi-i şopti: te rog, domnule 
dragă, pot să profit de punctul dumneavoastră sanitar? 

— Ce? A, vrei să zici buda. Sigur, pe hol înainte şi pe 
dreapta. 

Actorul închise cu zgomot uşa de la baie după el, 
aşteptă un moment, apoi o deschise din nou, uşor. Ascultă 
şi-l auzi pe bărbat vorbind cu cele două pupeze în salon. 
Umblă fără zgomot prin partea din spate a apartamentului. 
Găsi bidoanele aproape imediat, pe o blană de urs, într-un 
mic dormitor, decorat ţipător în mătase carmin şi cu un 
tablou cu un tigru care-şi arăta colții, pe un fond de catifea 
neagră. 

Lăsă acolo bidoanele şi continuă să exploreze. Găsi 
ceea ce căuta: o debara mărişoară, în ceea ce părea să fie 
dormitorul mare. Acolo era o pictură în ulei, deasupra 
patului; îl reprezenta pe Hitler nud, cu o mână 
ascunzându-şi părţile intime şi cu cealaltă ridicată ca 
pentru salutul nazist. 

— Ce depravare, murmură Shakespeare. 

Uşa debaralei nu avea încuietoare, dar alături era un 
scaun greu de stejar, care se putea propti ca să fixeze 

butonul. Era exact ce-i trebuia. Actorul îşi descheie haina 
greoaie, scoase pistolul strălucitor din buzunarul sacoului 
său sport: un sacou oribil din tweed ecosez, scămoşat. 

Ţinând pistolul lejer, cu ţeava în jos, se întoarse în 
salon. Davidson şi gemenele priviră în sus când intră. Sam 
fu primul care observă pistolul. 

— Ei, zise el, mai degrabă curios decât speriat, ce-i ăla? 

— O armă ucigaşă, zise Shakespeare, renunțând la 
accentul idiş. E încărcat cu gloanţe perforante care pot 
produce răni grave. 

— Ce-i asta? vru să știe Davidson. 

— N-am timp de explicaţii, bătrâne, zise actorul. 
Duceţi-vă toţi trei în dormitorul din spate. Şi, vă rog, fără 
ţipete şi plânsete. Să păstrăm decenta. 

Făcu semn cu arma, pe când ei se uitau nervoşi peste 
umăr, şi-i mână în dormitorul mare şi apoi în debara. 
Închise uşa şi fixă scaunul sub buton. 

— E spaţiu suficient sub uşă, le strigă el. O să aveţi 
destul aer ca să nu vă apuce claustrofobia. Pa şi pusi. 

Apoi puse pistolul în buzunar, îşi încheie haina, luă cele 
două bidoane din plastic şi părăsi apartamentul. Chemă 
liftul şi aşteptă, calm. 

Pe când Shakespeare aştepta, locotenentul McBryde 
stătea lângă Plymouth-ul său şi vorbea cu sergentul 
Rumfry şi cu cei doi poliţişti în uniformă, care tocmai 
sosiseră cu o maşină a poliţiei. 

— Sunt doi bărbaţi şi două femei, le spuse McBryde. Un 
negru înalt şi slab; un asiatic bătrân; două chinezoaice 
tinere. Îi reținem pe toţi cât timp scotocim apartamentul 
după ovulele lui Marilyn. 

— N-avem mandat, îi aminti Rumfry. 

— Dă-l în mă-sa de mandat zise McBryde. Avem toate 
motivele din lume. Şeful, negrul pe care-l cheamă Champ 
DuBois, nu-i acasă acum. Aşa că aşteptăm până se 
întoarce. Ştiţi cum e cu aşteptatul, nu? Tipul are o 
maşină... 

În timp ce-i instruia, ţinea sub ochi intrarea blocului de 
peste drum. 

— Doamne Sfinte, zise el agitat, uite Jaguarul cu două 
uşi. Hai să-i luăm. 

Ceilalţi se întoarseră să se uite. Un Jaguar alb oprise în 
faţa intrării cu copertină din sticlă gravată. Champ DuBois 
cobori primul, urmat de Mutha. Dar înainte ca poliţiştii să 
facă un pas, un bărbat îmbrăcat ca un evreu hasid ieşi din 
clădire, cu câte un bidon de plastic în fiecare mână. 
Aruncă o privire tipului care coborâse din Jaguar şi începu 
să alerge pe bulevard. 

— Ce dracu'? strigă McBryde. Haidem! 

Dar circulaţia era intensă şi nu putură traversa. Unul 
din poliţişti se folosi de fluier şi ridică mâna, dar şoferii, 
nebuni, nu-l luară în seamă. Înjurând, poliţiştii se 
mulţumiră să se uite la ce se întâmpla vizavi. 

Hasidul alerga ca nebunul, cu buclele fâlfâind în vânt, 
cu haina fluturând în urma lui, cu bidoanele de plastic 
plesnindu-l peste genunchi. Şi, după ce le trecu şocul, 
DuBois şi Mutha se repeziră după el; Champ striga: „Opriţi 
hoţul!”. 

Hasidul dispăru după colţ, în fugă. Urmăritorii alergau 
după el. Şi, în sfârşit, semaforul se schimbă şi McBryde şi 
echipa lui traversară în fugă. Dar n-apucară să-i vadă 
decât pe DuBois şi pe majordomul lui stând abătuţi pe 
trotuar şi uitându-se după un Cadillac Brougham care 
dispărea spre Fifth Avenue. 

— Puneti mâna pe ei, ordonă McBryde. Pe urmă o să 
urcăm în apartament şi o să-i arestăm pe toţi care ne ies în 
cale. Doamne, ce-o să-i spun lui Gripsholm? O să mă 
mănânce fript. 

Cairo, Egipt 


Dansatoarea care se bâţâia pe ringul cafenelei Coney 
Island avea un buric suficient de mare, aprecie Ptolemeu, 
ca să adăpostească doi creveţi fierţi cu sos. Făcând un 
efort, se întoarse spre Youssef Khalidi, care sugea de zor 
carnea de pe o coadă de bou fiartă. 

— A luat Akmed banii? întrebă agentul CIA în surdină. 

Joe făcu un semn afirmativ, scuipând pe jos bucăţi de 
zgârci. 

— Şi? Cu ce ne-alegem în schimbul celor cinci mii de 
dolari? 

Khalidi se sprijini pe spătarul scaunului, se şterse la 
gură cu mâneca burnuzului în dungi, sorbi lung din arac şi 
se autoservi cu o ţigară englezească de la Ptolemeu. 

— La opt kilometri sud-est de Sidon, zise el încet, se 
află un munte mic. Pe englezeşte se cheamă Cocoaşa 
Cămilei. Pe latura sudică a acestui munte este o peşteră 
străveche În peştera asta sunt oase vechi de mai multe 
secole. Şi se mai află şi cutii goale de Coca-Cola. 

— Bine, bine, zise agentul nerăbdător, pricep. Şi 
ovulele lui Marilyn sunt în peşteră? 

Youssef dădu din nou din cap. 

— În fundul peşterii. Sunt păzite. 

— Câţi paznici sunt acolo? 

— Cel puţin zece, poate mai mulţi. Sunt acolo şi femei 
şi copii. Cei care fac parte din Braţul Domnului călătoresc 
împreună cu familiile lor. 

— Femei şi copii? Asta complică lucrurile. Stă cineva în 
peşteră? a 

— Nu. Au întins corturi în apropiere. În peşteră sunt 
numai paznicii. 

— Sunt înarmaţi, probabil. 

— A, da. 

— Au arme automate? 

— Kalaşnikov-uri. 

— O, Doamne. Şi mortiere şi grenade? 

— Şi din astea. Şi mitraliere. 

— Ce dotare, zise Ptolemeu, încruntându-se. O să 
moară lume nevinovată. 

— Tinerii mor nevinovaţi, zise Khalidi cu tristeţe. 

— Nu, nu-i aşa, zise agentul. E „Cei buni mor tineri”. 

— Eşti sigur că-i aşa? 

— Sigur că da. 

— Da' de ce trebuie cei buni să moară tineri? 

— Nu ştiu, zise agentul CIA enervat. Aşa-i zicala: „Cei 
buni mor tineri”. 

— Dar eu am cunoscut și nişte tineri răi care au murit. 
Și nişte oameni buni care au trăit mulţi ani. 

Ptolemeu îşi îngropă un moment faţa în palme, apoi îşi 
ridică privirea, oftând. 

— Hai s-o lăsăm, Joe, zise el. Cât timp or să stea ovulele 
lui Marilyn în peştera din Cocoaşa Cămilei? 

Youssef reflectă. 

— O săptămână, propuse el. Poate două. Nu mai mult. 
Apoi vor fi din nou mutate în alt loc. 

Agentul se ridică. 

— Nu prea avem timp la dispoziţie, zise el. Mai bine mă 
duc să dau raportul. 

— Nu uita să-mi plăteşti prânzul, zise Khalidi. 

Ptolemeu îl găsi pe Şef în barul hotelului, jucând zaruri 
cu barmanul, ca să vadă cine o să plătească rândul 
următor de votcă. Agentul îi făcu semn şi Şeful veni lângă 
el, la o masă retrasă, într-un colţ. 

— În legătură cu Operaţiunea Soufflé... începu agentul 
şi reproduse ceea ce auzise de la Khalidi. 

— Deci Akmed a muşcat din momeală, zise Şeful, cu 
satisfacţie. Ştiam eu. Dar nu-mi place cadrul. Prea mult 
armament. 

— Poate un comando? propuse Ptolemeu. O incursiune 

rapidă. 

— N-aş zice, spuse Şeful gânditor. Şi mai e o problemă 
- cum scoatem trupa asta de Rambo din Liban? Prea multe 
necunoscute. Nu, cred că elicopterele sunt soluţia. Un atac 
nocturn. Intrăm repede, îi neutralizăm pe ticăloşi, luăm 
ovulele şi decolăm. 

— Elicoptere, repetă Ptolemeu. Da, e bine. Dar pentru 
asta trebuie să luăm legătura cu Israelul. 

— Nu neapărat, zise Şeful. Avem unităţi din Flota a 
Şasea care au elicoptere de atac. Ne ducem şi ne 
întoarcem înainte ca teroriştii să se dezmeticească. Trimit 
un mesaj urgent la Langley. Dacă ne dau verde, îi dăm 
drumul. Acum, hai înapoi la bar. Azi am o zi bună. 

Manhattan, New York 


Inspectorul adjunct Gripsholm îl privi lung pe McBryde, 
apoi se întoarse să se uite pe fereastră. 

— Ştii, zise el, ultima dată am plâns când am văzut 
notele de plată de la nunta fiică-mii. Dar acum îmi înghit 
lacrimile. 

— Nu poate să vă fie mai rău decât mi-e mie, domnule, 
zise locotenentul, trist. Am fost la un pas. Încă două 
minute şi puneam mâna pe ovule. Am rămas doar cu 
tâmpiţii ăia care le-au furat din Staten Island - şi de ce 
dracu' să-i acuzăm? 

— Ai văzut bine maşina? 

— Nu. Era un Cadillac - dar asta nu-i destul. 

— Deci, o luăm de la capăt. 

— Nu chiar. Evreul ăla hasid care a fugit cu ovulele - 
am vorbit cu Sol Applebaum, unul din oamenii mei, şi mi-a 
spus că sub nicio formă un hasid nu se atinge de ovulele 
unei femei, nici măcar cu vârful unei prăjini. Tipii ăştia 
sunt foarte stricţi, nu le lasă pe femei nici măcar să 
conducă autobuzele care-i duc pe copii la şcoală. Şi 
portarul zice că evreul nostru vorbea cu un puternic 
accent idiş. Dar Sam Davidson, individul pe care l-am găsit 
în debara, zice că hasidul vorbea cu accent până când a 
scos pistolul. După asta, Davidson zice că vorbea ca un 
american sadea. 

— Şi? zise Gripsholm. Care-i concluzia? 

— Individul era deghizat; se îmbrăcase ca un hasid ca 
să treacă de portar şi să pătrundă în apartamentul lui 
DuBois. Nimeni nu se gândeşte că un preot are intenţii 
criminale. Şi a ţinut. A trecut bine-mersi de portar şi a 
pătruns în apartament. Deştept, ticălosul! 

— De unde știa că ovulele sunt acolo? 

— Habar n-am. O să aflăm când o să-l găsim. 

— Şi cum te gândeşti să procedezi? 

— Păi, tipul purta o haină lungă neagră, o pălărie cu 
boruri late şi avea cârlionţi falşi. De unde se poate lua un 
costum ca ăsta? Probabil de undeva unde se închiriază 
costume pentru piese de teatru şi baluri mascate. Aşa că l- 
am pus pe sergentul Rumfry să umble pe la toţi costumierii 
din New York şi să vadă dacă vreunul a închiriat vreun 
costum de hasid în ultimele zile. 

— Mult noroc, zise inspectorul acru. Cred că te-nvârţi 
în jurul cozii. 

— Asta-i tot ce avem, argumentă McBryde. Merită să- 
ncercăm. 

Se întoarse la birou, unde-l aşteptau patru mesaje de la 
Marilyn Taylor: „Important”. „Urgent”. „Foarte 
important”. „Urgenţă maximă”. Oftând, o sună acasă. 

— Pe unde dracu' umbli? ţipă ea. Vino aici imediat. 

— Despre ce e vorba? 

— E vorba despre ovulele mele, prostule. Dacă nu eşti 
aici într-o oră, îl sun pe primar şi te dau dracului. 

— O, la naiba, nu, te rog, se tângui el a jale. 

— Termină! zise ea cu asprime. Mişcă-ţi fundul încoa' 
imediat. 

Îl aştepta în salon. Purta un colant de mătase ca lămâia 
necoaptă şi arăta ca o bomboană de fistic. Şi sorbea dintr-o 
Bloody Mary garnisită cu o frunză de ţelină, dar lui nu-i 
oferi nimic. 

— Ei, tipule, am rezolvat cazul în locul tău. 

— Zău? zise el. Şi cum ai reuşit? 

Îi spuse cum venise respectivul individ la ea şi se 
oferise să-i restituie ovulele contra opt sute de mii de 
dolari. Cum ea bătuse palma şi cum, atunci când ea o să 
aibă gata un pachet cu ziare tăiate, o să aibă loc schimbul. 
Cum McBryde putea să fie la locul faptei şi să pună mâna 
şi pe tip şi pe ovule. 

— Ce zici? spuse ea triumfătoare. O privi fix. 

— De câte ori te-ai văzut cu individul ăsta? 

— De două ori. 

— Ţi-a spus cum îl cheamă? 

— N-a fost nevoie. Il ştiu. E Sam Davidson, face filme 
porno. 

McBryde se ridică, îşi puse mâinile în şolduri şi o privi. 

— Oho, zise ea, nu-mi place cum te uiţi. 

— N-am zis niciodată unei femei că-i tâmpită, zise el, 
dar o s-o fac acum. Tâmpito! Dac-ai avea niţică minte, ai fi 
periculoasă. 

— Ei, stai puţin, protestă ea. Asta-i vorba mea. 

— Ultima dată când l-am văzut pe Sam Davidson, l-am 
extras dintr-o debara unde era încuiat împreună cu două 
fufe chinezoaice. 

— Ce?! 

— Ce-ai auzit. Asta era pe Park Avenue, în 
apartamentul tipului care ţi-a furat ovulele de la hoţul 
precedent. Dacă mi-ai fi spus când Davidson a venit la tine 
prima dată, puteam să-l agăţ, să-l presez şi probabil că 
până acum aveai ovulele înapoi. Da' nu, tu trebuie să te 
bagi, să faci cum îţi trăsneşte şi să strici totul. Acum 
Davidson e pe tuşă şi ovulele sunt la unul deghizat în evreu 
hasid. Şi toate astea pentru că tu a trebuit s-arăţi ce 
detectiv grozav eşti. 

— Ei, lua-te-ar dracu'! zise ea furioasă. Tu ce făceai, nu 
făceai nimic. Te fâţâiai de colo-colo după abţibilduri şi 
maşini albe. 

— Când dracu' o să-ţi bagi în capul ăla al tău cât o 
alună că sunt poliţist profesionist şi sunt instruit pentru 
munca asta? Tu eşti o amărâtă de diletantă, ai nişte sâni 
arătoşi şi de-aia te crezi mare savantă. Termină şi lasă-mă 
să-mi fac meseria. 

— Mă, nenorocitule! ţipă ea la el. Crezi că am succes 
numai din cauza ţâţelor? Mai gândeşte-te, băieţaş. Asta 
înseamnă mult talent, multă muncă, plus să ştii să 
supravieţuieşti în lumea asta câinească. 

— O, da, o zeflemisi el, acu' povesteşte-mi ce junglă e 
lumea asta. 

— Aşa e, prostule! Şi e de o sută de ori mai greu pentru 

o femeie, decât pentru un bărbat. Dar nu m-aştept ca un 
imbecil ca tine să înţeleagă treaba asta. Să-ţi spun ceva, 
copilaş - tu învârte-te după indiciile tale tâmpite, şi eu am 
să încerc să-mi iau ovulele înapoi. Zici că eşti profesionist? 
Doamne Sfinte, pesemne că aştepţi cercetaşii să te treacă 
strada. 

— Ba p'a mă-tii, scandară amândoi într-un glas. 

Queens, New York 


Încă nu era ora amiezii; şedeau la o masă, iar ospătarii 
se zoreau de colo-colo, pregătind restaurantul pentru 
prânz. Wanda Grasa bea bere, dar Rocco Castellano, Vito 
Zivic şi Morry munceau la o stacană mare de cafea şi la o 
farfurie cu pâine prăjită cu anason, de la brutăria Mamei 
Lucia, care se afla pe aceeaşi stradă, puţin mai încolo. 

Morry râdea aşa de tare, că abia mai putea să-şi spună 
povestea. 

— Şi Shakespeare a apărut, ţâşnind de pe Park Avenue; 
fugea cât îl ţineau picioarele, cu cele două bidoane, şi 
încerca să-şi ţină şi pălăria aia trăsnită. Şi după el, vin ăia 
doi, un negru înalt şi un asiatic cu ochii mici - cred că ăştia 
erau păgubaşii - şi amândoi urlau cât îi ţinea gura. Şi, de 
vizavi, apare gaşca de copoi, cu fluierături şi cu pistoalele 
scoase. Eu parcasem maşina ca să văd tot şi am murit de 
râs. Vă spun, era ca la revoluţie! 

— Shakespeare ăsta, se minună Rocco. Ce ticălos 
simpatic! A scăpat cu bine? 

— A, sigur. S-a aruncat în Cadillac-ul cu care venise şi 
şoferul a luat-o din loc ca din puşcă. Eu am luat-o după ei, 
dar ceilalţi au rămas acolo cu deştu-n fund. Scuză-mă, 
Wanda. 

— Am auzit eu altele mai rele, zise ea, râgâind delicat. 

— Şi m-am ţinut după Cadillac pe Fifth, continuă 
Morry. Traficul e ucigător, aşa că n-am avut probleme să 
mă ţin după ei. Chiar m-am apropiat şi l-am văzut pe actor 
cum îşi scotea chestiile alea evreieşti, pe bancheta din 
spate. Credeam că duc ovulele la Zucchi, la Bedlington; aş, 
merg înainte pe Fifth şi o fac spre est, la Gramercy Park. 
Şi se opresc la o casă mică şi urâtă de pe strada East 20th. 
Am aici adresa. Shakespeare a dus ovulele înăuntru şi 

maşina a plecat. M-am mai învârtit pe-acolo un timp, dar 
tipul n-a mai ieşit. l-am scăpat ceva administratorului din 
vecini, şi mi-a spus de casă că e a unei cucoane bondoace 
pe care o cheamă Gwendolyn Farquhar. Am scris şi asta. 
Am mai stat pe-acolo până s-a-ntunecat. Pe urmă, cum 
Shakespeare părea că stă acolo peste noapte, am plecat. 

— Te-ai descurcat bine, Morry, zise Castellano 
aprobator. Acum, ce-ar fi să te duci înapoi pe East 20th, să 
nu se hotărască să ia ovulele de-acolo. Wanda, te întorci la 
Bedlington şi stai cu ochii pe Zucchi. Vreau să avem toate 
flancurile acoperite. 

După ce plecară, Zivic îi zise şefului: 

— Noroc că Shakespeare n-a dus ovulele la hotel. E mai 
uşor să pătrunzi într-o casă particulară. 

— Exact la asta mă gândeam şi eu, zise Castellano, 
citind hârtia mâzgălită de Morry. Poate, în cursul zilei, 
facem amândoi o plimbare şi vedem ce-i cu casa aia. Câţi 
locuiesc acolo, cum se încuie uşa, cum e scara de incendiu, 
de-astea. 

— Când vrei să atacăm? întrebă Vito. 

— Cât de curând. Înainte să se-nţeleagă cu Marilyn. 

— După ce luăm ovulele, chiar ai să ceri un milion? 

— O să cer, dar o să cad la învoială la jumătate. Merită, 
chiar şi numai ca să-l înţep pe Omul din Chicago. Poţi să-ţi 
închipui cum se umflă-n pene, c-a intrat pe terenul nostru? 
Individul trebuie să-nveţe să joace cinstit. 

Manhattan, New York 


Sergentul Rumfry o nimeri la al optsprezecelea apel 
telefonic. Costumierul de pe Tenth Avenue zise că da, 
închiriase un costum de evreu cu câteva zile în urmă. Şi, 
apropo, costumul fusese înapoiat chiar în acea dimineaţă. 

Rumfry şi locotenentul se duseră imediat acolo. 
McBryde  stătu de vorbă cu monstrul doctorului 
Frankenstein în timp ce sergentul lua notițe. 

— Tipul care a închiriat costumul de hasid... a spus şi 
pentru ce-i trebuia? Pentru teatru? Pentru un bal mascat? 

— Nu, zise monstrul. A zis doar că vrea ceva cu tentă 
religioasă. 

— Ai numele şi adresa? 

— Sigur, le am pe bon. Mario Zucchi. Hotelul 
Bedlington. E pe Madison. 

— Ştiu unde e. Cum arăta tipul? 

— Înalt. Subţire. Trebuie să fi fost un băiat drăguţ în 
tinereţe, dar acum pare foarte consumat. Dar încă arată 
bine. 

— Ce vârstă-i dai? 

— Cam bătând spre patruzeci. 

— Cum avea părul? 

— Lung, negru, ondulat. Părea vopsit. 

— Şi ochii? 

— Albastru deschis. 

— Eşti un tip perspicace. Vorbea cu accent? 

— Imita engleza cu pretenţii. Ca un actor. 

— Crezi că e actor de meserie? 

— S-ar putea. Un actor prost. 

— Altceva ţi-a sărit în ochi? 

— Hainele. Nasturii de la sacou erau ochi de sticlă. 

Chestii de-astea observ. 

— Da, îmi închipui. 

— Şi avea o margaretă la rever. 

— Cu alte cuvinte, un tip extravagant. 

— Asta e. 

— Mersi, monstrule. Ne-ai fost de mare ajutor. 

În drum spre Bedlington, Rumfry zise: 

— Cum vrei să facem? Intrăm şi-l înhăţăm? 

— Nu, zise McBryde, tu rămâi în maşină şi mă laşi să 
mă duc singur să adulmec. E clar că un tip deştept care 
pune la cale o lovitură ca asta nu-şi dă numele adevărat. 
Deci, ori totul e o cacealma, ori foloseşte alt nume. 

— Al cuiva care stă la hotel? 

— Posibil. Ceea ce ar însemna că şi actorul stă probabil 
la hotel. 

Locotenentul intră agale în hotelul Bedlington, privi în 
jur şi se duse la recepţie. Dură niţel până îl făcu atent pe 
recepţioner, un idiot cu o mustață care părea desenată cu 
dermatograful. 

— Îl caut pe domnul Mario Zucchi, zise McBryde. Mi-a 
spus că stă aici. 

— Domnul Zucchi figurează în registru. 

— E acasă? 

— Nu. 

— Poţi să-mi spui când se-ntoarce? 

— N-a zis. 

— Pot să-i las un mesaj? 

Funcţionarul dădu din umeri. 

— Să mai stau pe-aici. Poate apare. 

McBryde văzu unde scria Bar şi se duse acolo. Era gol, 
cu excepţia barmanului, care citea un formular de curse. 

— Ai câştigat? întrebă McBryde amabil. 

— Să câştig? zise barmanul acru. Ce-i aia? 

— ÎI caut pe domnul Zucchi. A fost pe-aici? 

— Azi nu. Încă nu. 

— Poate că are vizionare. 

— Vizionare? De ce? 

— Păi, doar e actor. 

Barmanul se uită la el. 

— Nu cred că vorbim de aceeaşi persoană. Zucchi, cel 
care stă aici la hotel, e om de afaceri. Se ocupă de import- 
export. N 
___—Nu e înalt, subțire şi bine? În jur de patruzeci? 
Imbrăcat ostentativ? 

— Nu. Pare cam de cincizeci şi cinci. Arată ca un dulap. 
Poartă haine de gata. 

— Pardon, zise McBryde, cred că mi s-au încurcat 
circuitele. E 

Locotenentul ieşi şi se sui în maşină lângă Rumfry. li 
spuse sergentului ce aflase la hotel. 

— Ceva nu-i cușer, zise el iritat. Barmanul zice să 
Zucchi lucrează în import-export. Asta-i cea mai veche 
poantă şi acoperă orice, de la contrabandă cu poliţe, la 
comerţ cu sclavi. Cred că o să stau pe-aici, să văd dacă nu 
aflu ceva de la băieţii de serviciu. Aştia ştiu tot. Tu du-te 
înapoi la birou şi caută-l pe Mario Zucchi prin dosare. 
Caută bine de tot. Să vedem ce importă si exportă domnul 
Zucchi. 

— Poate ouă’, zise sergentul. 

— Poate, fu de acord McBryde. 


19 Din nou, egg - ou, ovul. 

Manhattan, New York 


Așa cum spusese Shakespeare, prietena lui din 
Gramercy Park era o femeie de o corpolenţă impunătoare. 
În plus, avea o superbă formă de steatofagie, aşa că arăta 
din profil ca un S bondoc. Monumentalul ei aspect era 
desăvârşit de o calotă de bucle creţe, de culoarea 
morcovului. 

Shakespeare fuma o ţigară dintr-un port-ţigaret lung 
din porțelan de Delft şi îi urmărea degetele sprintene care 
brodau portretul lui Franklin Pierce. In final, țesătura 
urma să acopere un taburet prezidenţial, adăugându-se 
celor treisprezece existente. Apoi, la atac cu James 
Buchanan! 

— Ştii, Gwen, zise actorul, cei pentru care lucrez sunt 
nişte oameni îngrozitori. 

— Sunt atâţia pe lumea asta, zise ea. 

— Aşa e, dar şefii mei sunt deosebit de respingători. 
Toţi de proastă calitate. N-au habar de cultură. Totuşi, prin 
forţa lucrurilor, existenţa mea depinde de ei. 

— Munca înnobilează, remarcă ea. N-are importanţă 
cât e de modestă. 

— Te asigur că activitatea mea e departe de a fi 
modestă. Este, de fapt, extrem de valoroasă. Dar nu mi se 
permite niciodată să mă înfrupt din plin din rezultatele 
eforturilor pe care le fac. Sunt ceea ce se numeşte în mod 
vulgar mercenar. 

— Mă gândeam să pregătesc pentru diseară un cordon 
bleu cu carne de vițel, zise ea senină. Dar carnea de vițel e 
aşa de scumpă, că mă gândeam s-o înlocuiesc cu lebăr. Ce 
crezi, merge? 

— Merită să-ncerci, zise el cu curaj. Nu vreau să par 

lipsit de modestie, bătrânico, dar sunt mult mai inteligent 
decât ţărănoii mei de şefi. Am mai mult talent. Mai multă 
imaginaţie. În plus, eu îmi asum riscul şi ei profită cât pot. 
Nu e o situaţie fericită. 

— Sau bucăţi de salam, zise ea pe gânduri. Ar putea să 
meargă. 

— Poate, zise Shakespeare. De exemplu, cele două 
bidoane de plastic din baie - le-am obţinut după ce am pus 
totul la cale cu grijă şi cu foarte mult curaj. Bidoanele 
acelea pot aduce un profit mare, foarte mare, din care eu 
nu voi vedea nimic. Recunosc că viaţa e adesea nedreaptă, 
dar mie mi se pare situaţia asta la limita injustiţiei. Pur şi 
simplu nu e drept. 

Ea îl privi. 

— Dacă ar fi să fii o pasăre, întrebă ea, ce fel de pasăre 
ai vrea să fii? 

— Pe moment, şoim, zise el. Şi tu? 

— Prigor cu pieptul roşu. 

— Minunat, zise el, apoi se ridică, hotărât. Gwen, 
trebuie să dau un telefon. O să vorbesc din bucătărie, dacă 
se poate. 

— Sau poate ciocănitoare, zise ea, meditativ. 

El căută în cartea de telefon numărul de la firma de 
comerţ Marilyn Taylor, Inc. Şi sună. După un timp i se făcu 
legătura cu un bărbat care se recomandă Gary Flomm, 
responsabil cu relaţiile cu publicul. Folosind accentul său 
de doctor vienez, Shakespeare spuse că este în posesia 
ovulelor lui Marilyn. Luat la întrebări de Flomm, descrise 
corect bidonul. 

Apoi aşteptă cu răbdare şi într-un târziu auzi vocea cea 
celebră. _ 

— Aici Taylor, zise ea pe un ton tranşant. Înţeleg că eşti 
în posesia ovulelor. Cât vrei? 

Actorul îi spuse că nu era un subiect pe care să-l 
discute la telefon şi-i propuse o întâlnire. 

— Bine, zise ea imediat. Vrei să vii aici? 

— A, nu, zise el repede. Ar fi bine la grădina zoologică 
din Central Park. La cuşca maimuţelor. Mâine la prânz. 

Doar noi doi. Vă rog, fără poliţie. 

— O să vin, zise ea. Şi fără poliţie. Cum te deosebesc de 
maimuțe? 

— O să port o mică orhidee la butonieră. 

— Cam asta ar fi, zise ea şi închise. 

Mulţumit, Shakespeare se întoarse în salon, se duse la 
bufetul cu placă de marmură şi îi pregăti gazdei sale un 
cocteil tare. 

— Gwen, zise el, ţi-ar plăcea să petreci un timp pe 
Riviera Franceză? 

— Cât timp? 

— Tot restul vieţii, zise el, vesel. 

Manhattan, New York 


Într-un târziu, Mario Zucchi îl găsi pe Omul din 
Chicago la un club de periferie, unde naşul lua parte la 
nunta nepotului său. Mario auzea zgomotul petrecerii, 
punctat de ceea ce păreau a fi focuri de armă, dar Omul îl 
asigură că nu erau decât artificii. 

— Bine că-i doar atât, zise Năsosul. Voiam doar să 
raportez că Shakespeare are marfa. 

— Excelent! strigă Omul, fericit. Ştiam eu c-o să 
reuşească. 

— Mmda, zise Zucchi, dar e o problemă. Credeam că o 
să aducă marfa la mine la hotel. Dar a dus-o undeva în 
Gramercy Park; acolo stă el, la o fufă. 

— Zău? zise Omul şi vocea îi deveni rece şi plată. De 
ce? 

— Zice că marfa e mai în siguranţă acolo. Zice că dacă 
am ţine-o la hotel, ar putea s-o vadă vreo subretă. 

Urmă un moment de tăcere. Apoi: 

— Nu-mi place. E vorba de o sumă mare. Nu-mi place 
să cred că actorul ne trage în piept. 

— Crezi c-ar face aşa ceva? După tot ce am făcut 
pentru el? Credeam că e prieten cu noi. 

Omul oftă. 

— Mario, când o să înveţi că nu există prieteni când e 
vorba de bani? Ştii exact unde stă Shakespeare? 

— A, sigur. Dino a fost până acolo. Are adresa. 

— Bun. Vreau să te duci acolo. Intri, iei marfa şi pleci. 
Spune-i actorului că astea sunt instrucţiunile mele. Du 
marfa la hotel şi ascunde-o. Mă urmăreşti? 

— Am priceput. Sunt mulţi băieţi pe-aici, ne descurcăm. 
Dar s-ar putea să trebuiască să mai închiriem o maşină. 

— Închiriază. Data viitoare când mă suni, vreau să-mi 
spui că marfa e la tine. 

— Şi Shakespeare? Vrei să-l ciocănesc niţel, să-i 
amintesc cine-i şeful? 

— Nu, nu e nevoie, zise Omul. Spune-i să se întoarcă la 
Chicago. Am eu grijă de el. 

Manhattan, New York 


McBryde îi povesti lui Gripsholm cum urmele evreului 
deghizat îl duseseră la Mario Zucchi, la hotelul Bedlington. 

— Dar nu se potriveşte cu descrierea tipului care a luat 
ovulele din casa de pe Park Avenue. Aşa că l-am verificat 
pe Mario Zucchi. Este unul din capii Mafiei de la Los 
Angeles. E băgat în droguri, escrocherii, filme porno - de 
toate. Aşa că, având aprobarea hotelului, am băgat un om 
de-al nostru ca băiat de serviciu. A controlat apartamentul 
lui Zucchi, camerele oamenilor lui şi n-a găsit nimic. Jură 
că ovulele lui Marilyn nu sunt în hotel. 

— Atunci unde dracu' sunt? 

— Cred că la tipul care le-a luat, actorul. Pun pariu că e 
omul Mafiei. Aşa că l-am pus pe Zucchi sub urmărire 
permanentă, pentru că probabil, mai devreme sau mai 
târziu, vor lua legătura. Atunci, cu puţin noroc, Zucchi ne 
va conduce la ovule. 

— Dar n-ai nicio dovadă că Zucchi şi actorul sunt băgaţi 
în chestia asta împreună. 

— Aşa-i; n-am nicio dovadă. Dar nu cred că un mafiot 
de la LA a venit la New York ca să meargă la operă şi la 
muzeul Frick. Zucchi are un palmares bogat, inclusiv jafuri 
şi atacuri banditeşti. Şi a stat un an la o închisoare 
federală pentru evaziune fiscală. Tipii de la Biroul pentru 
Crimă Organizată mi-au spus că Mafia din LA ţine de 
Chicago. Aşa că asta e o operaţiune la nivel înalt. Cred că 
acum, că au ovulele, or să-i dea curând de veste lui 
Marilyn Taylor. Mă întorc la birou şi o sun. Poate le 
întindem o capcană când să ia banii. 

— Dacă nu umflă altcineva ovulele până atunci, zise 
Gripsholm neguros. 

Locotenentul se întoarse la birou şi se gândi cum să 
vorbească la telefon, amintindu-şi că ultima lor conversaţie 
fusese un adevărat Sturm und Drang”. Se hotărî că cel 
mai bun ton era cel oficial, concis, chiar glacial. Dar când îi 
auzi vocea, hotărârea cea dură se topi ca gheaţa. 

— Aş dori să-mi cer scuze, zise el răguşit. M-am purtat 
ca un... 

— O, taci din gură, zise ea. Când o să-mi vină bine, o 
să-mi iau revanşa. Dar acum avem alte treburi. Să fii la 
cuşca maimutelor din Central Park mâine la prânz. 

— Ce? zise el. Ce dracu'-i asta? 

Şi ea îl lămuri. 


2 Furtună şi avânt (germ.) - curent în artă. 

Manhattan, New York 


Shakespeare împrumută Buick-ul vechi, pântecos, al lui 
Gwendolyn şi plecă spre Central Park. Se plimbă agale 
prin grădina zoologică, precum un filfizon elegant, cu 
pălăria pe-o ureche. Dar ochii lui spălăciţi nu stăteau o 
clipă locului, căutând semne ale prezenţei poliţiei. Nu văzu 
nimic în neregulă şi o porni spre locul de întâlnire. 

Marilyn Taylor purta peruca neagră, n-avea pălărie şi 
era îmbrăcată într-un trenci ponosit; purta ochelari de 
soare. Stătea înţepenită în faţa unui trib de maimuțe 
zburdalnice, sperând că nu-i vor cere autografe. Deodată, 
simţi că cineva îi ridică buclele lungi. 

— leşi la iveală, oricine-ai fi, zise tipul, uşor. 

Ea se întoarse încet şi observă mica orhidee de la 
reverul lui Shakespeare. 

— Unde ţi-e accentul? întrebă ea. 

— Azi îl joc pe Noel Coward, scumpo, zise el. 

Ea îl privi cu atenţie. 

— Te cunosc, zise. Loring Minchley Flotsom. Te-am 
văzut la LA în seara când ai făcut Hamlet harcea-parcea. 

— Nu m-ai văzut numai tu, m-au văzut mii de oameni, 
zise el, oftând. Aşa se pare, în orice caz. 

— Pe urmă ai dispărut. Ai renunţat la teatru şi te-ai 
apucat de tâlhării, nu? 

— Nu chiar, zise el, şi ea recunoscu în sinea ei că avea 
un zâmbet atrăgător. M-am hotărât doar să mă extind. Să- 
mi transform viaţa într-un spectacol. 

— Şi acum joci rolul hoţului? 

— Exact. 

— Vrei să stăm aici sau ne plimbăm? 

— Hai să stăm aici. Se uită în jur. N-ai venit cu 

prietenii, sper. 

— Ar trebui să fii sigur. Vreau ovulele înapoi şi n-aş 
face nimic care să strice înţelegerea. Chiar sunt la tine? 

— Chiar. Asul ovulelor mă cheamă. 

— Foarte amuzant. Cât vrei? 

— Jumătate de milion. Bani gheaţă. 

Linişte. Amândoi priveau la un cimpanzeu tânăr, care 
se masturba pe o stâncă. 

— Nu-şi dă seama că poate să orbească? întrebă 
Shakespeare. 

Ea râse. 

— Nu eşti în toate minţile. Şi să ceri jumătate de milion 
e o nebunie. E mult. 

— E mult pentru mine, nu pentru tine. 

— Asta crede toată lumea, zise ea supărată. Dar te 
asigur că nu cred că o jumătate de milion e mărunţiş. 

— Dar vrei ovulele. 

— Da, vreau ovulele. 

— Păi, zise el, dând din umeri, mingea e la tine, draga 
mea. Cred că e teribil de înjositor să te tocmeşti. Aşa că 
rămânem la jumătate de milion. Te hotărăşti. 

— Cât timp am la dispoziţie? 

— Ca să te gândeşti? Douăzeci şi patru de ore. Te sun 
mâine pe la prânz. Dacă răspunsul e da, ne mai întâlnim o 
dată pentru amănunte. 

— Şi dacă nu? 

— Atunci mă tem că ovulele or să ajungă în vreo groapă 
de gunoi din New Jersey. 

— N-ai pic de milă? strigă ea. 

— Ce replică grozavă, zise el. E din Bere şi zarvă, nu? 

— Se poate, recunoscu ea. Am jucat în multe filme, 
multe roluri, am spus multe replici. Câteodată se amestecă 
cu realitatea. 

— E şi părerea mea, scumpă doamnă, zise el. Un motiv 
în plus ca să trăieşti ca un actor. 

Ea îl privi cu curiozitate. 

— Dar ştii cine eşti de fapt? 

El dădu din cap. 

— Nu, şi nici nu-mi pasă. 

— Mi se pare că am auzit că te droghezi, şi de aceea ai 
dat peste cap Hamlet. Aşa e? 

El rânji ştrengăreşte. 

— Şi eu am auzit că te-ntinzi cu toată lumea, de la şefi 
la mașiniști. Așa e? 

Ea râse. 

— Uite ce e, sună-mă mâine, să vorbim despre ovule. 

— Bine, zise el. Dar înainte de a ne despărţi, trebuie să- 
ti spun cât de mult te admir. Ai talent. Aş dori să lucrăm 
împreună. 

— Asta și facem, zise ea. 

— Așa e, admise el și ridică o mână moale, în semn de 
bun rămas. 

Ea mai aşteptă cinci minute, cum i se spusese, uitându- 
se la maimuţele care alergau de colo-colo, fără să le vadă. 
Apoi se îndreptă spre urşii polari. Se întâlni cu McBryde. 

— Te simţi bine? întrebă el, îngrijorat. 

— Tocmai am dat cel mai mare spectacol din viaţa mea, 
dar recunosc că m-a cam luat groaza. 

— De ce? A fost dur? 

— A, nu. Dar lam recunoscut. Loring Minchley 
Flotsom. A jucat teatru. 

— E bun? 

— Ar fi putut să fie. Dar se vorbeşte că se droga. A 
masacrat într-o seară monologul lui Hamlet şi asta l-a 
terminat. 

— Se droghează? Ei, nu avea de ce să-ţi fie frică; erai 
acoperită. 

— Da? Cum? 

— N-ai observat perechea aceea de tineri cu un copil, 
de lângă tine? El e ofiţer, Sol Applebaum. Şi ea e ofiţer, 
Sally Crumble. Lucrează la biroul inspectorului Gripsholm 
şi a fost încântată să mai iasă de acolo. 

— Să nu-mi spui că şi copilul e poliţist travestit. 

— Nu, e al sergentului Rumfry. Maică-sa a fost fericită 
că-l scoatem la aer. 

— Ascultă, McBryde, cu toţi poliţiştii ăştia, de ce nu l-ai 

înhăţat pe Flotsom, acum şi aici? 

— Vrei ovulele înapoi, nu? Actorul o să ne ducă la ele. 
Doi oameni de-ai mei sunt pe urmele lui şi două maşini 
stau pregătite. 

— Bine, zise ea, tu eşti cu regia. Mergem? 

— Sigur. Te duc acasă? 

În drum spre casă, ea se răsuci şi se uită la el. 

— Mă placi cu părul negru? întrebă. 

— Eşti trăsnet. Femeia fatală. 

— Nu-ţi place? 

— Nu prea. 

— Bine, zise ea, scoţându-şi peruca şi ochelarii negri. 
Acum e bine? 

— Mult mai bine. Te asortezi cu geanta. 

Ea râse şi-i dădu un ghiont. 

— Dacă-mi găseşti ovulele şi-l arestezi pe Flotsom, ce-o 
să păţească? 

— E o chestie dură. A furat ovulele - dar de la alt hoţ, 
Champ DuBois. Şi ăsta le-a luat de la alt hoţ, Ronald Yates, 
care le-a umflat de la hoţul iniţial, Nicholas Kazanian. Cred 
că-i priponim pe toţi cu păstrare de bunuri furate, dacă 
vrei să depui plângere. 

— Nu crezi c-ar trebui? 

— Depinde de tine. Motive ai, slavă Domnului, doar ştii. 
Poţi să faci să le fie mai uşor sau mai greu, cum vrei. 

Ea cumpăni. 

— N-aş vrea să-l văd pe Flotsom după gratii, zise ea 
într-un târziu. Chiar îmi pare rău de el. 

— Aşa mi-am închipuit şi eu. De ce nu aştepţi să-ţi 
capeţi ovulele înapoi, şi pe urmă mai vedem. 

— Cum zici, şefule. 

Traseră în faţa casei şi McBryde opri motorul. 

— Stăm puţin de vorbă? 

— Despre ce? 

— Despre noi doi. Ieri începusem să-mi cer scuze. Lasă- 
mă să termin. Îmi pare rău că mi-am pierdut cumpătul şi 
am vorbit urât cu tine. Dar eram atât de supărat cu cazul 
ăsta, şi faptul că te-ai întâlnit cu Davidson fără să-mi spui a 

pus capac. 

— Am făcut o prostie, fu ea de acord. Ai toate motivele 
să fii supărat. Sunt aşa de obişnuită să le conduc eu pe 
toate, că m-am gândit că mă descurc. Ei, acum, că ne-am 
pus amândoi cenuşă-n cap, mai suntem prieteni? 

— Sper. 

— Ar trebui să zâmbeşti mai mult, zise ea. i se 
luminează faţa. De obicei, eşti o acritură. Spune-mi, 
McBryde: îţi place să fii poliţist? 

— Sigur că-mi place. E singura slujbă pe care am avut- 
o şi singura pe care mi-o doresc. 

— Dar n-ai cine știe ce salariu, așa-i? 

— Mă descurc. 

— Eu am firma aia imensă, complicată, şi e prea mult 
pentru mine. Am nevoie de cineva de încredere. Ce-ar fi să 
te muţi pe Coasta de Vest şi să înveţi să te ocupi de 
afaceri? De afacerile mele. 

— Mersi, dar nu, mersi. 

— Aş putea să-ţi dau, pentru început, de două ori cât 
câştigi. 

— Și ce-aș fi - Armăsar-la-locul-de-muncă? Uite ce-i, 
apreciez oferta, dar n-are a face cu ce vreau eu. 

— Şi ce vrei? 

— Să fiu poliţist, un poliţist bun. Să mă însor. La un 
moment dat. 

— Şi să-ţi vezi de copii? 

— Sigur, şi asta. 

— Sună ca şi când ţi-ai planificat toată viaţa. 

— Hai, zău, las-o baltă! M-ai întrebat ce vreau şi ţi-am 
spus. Nu-ţi planifici să întâlneşti pe cineva cu care să te 
căsătoreşti. Nu-ţi planifici să ai copii. Speri. Acum ştii ce 
sper eu. Tu ce speri? 

— Acum? Sper să laşi rabla asta aici, să vii sus şi să ne 
jucăm de-a Romeo şi Julieta. 

— Mai întâi trebuie să sun la birou. 

— O să suni, zise ea. Iubitul meu diabolic! 

Boston, Massachusetts 


— Cred, zise monseniorul O'Dell, că procedăm raţional 
şi prompt, aşa cum ne-o cer circumstanţele. 

Încălziţi de satisfacția de sine a fiecăruia, își aşezară 
mai bine, unul şezutul ecleziastic, celălalt şezutul juridic, 
în fotoliile de piele şi-şi ridicară paharele de coniac la nas, 
ca să inhaleze aroma. 

— Am mai primit o scrisoare de la Roma, raportă 
O'Dell. Cred că faptul e încurajator, pentru că arată un 
interes susţinut faţă de proiectul nostru. 

— Excelent, zise profesorul. În ceea ce mă priveşte, le- 
am sugerat prietenilor mei de la FBI că există un plan care 
este avut în vedere de autorităţi sus-puse, care le-ar 
garanta un rol cheie în cercetări. Ei au fost, bineînţeles, 
extrem de plăcut impresionați şi au promis că vor colabora 
fără rezerve. Deci cred că putem concluziona că lucrurile 
evoluează în cel mai fericit mod. Doreşti un trabuc, Terry? 

— Aş dori unul, într-adevăr, îţi mulţumesc. Aprinseră 
trabucurile şi pufăiră în extaz. 

— Ştii, prietene, zise monseniorul, pe gânduri, furtul 
ovulelor lui Marilyn ne-a prilejuit multe ore de dezbateri 
interesante. Dar cred că a avut şi un efect pozitiv asupra 
sănătăţii noastre. 

— Zău? Care anume? 

— Ei, Hiram, într-un fel, ne-a insuflat energie, nu? 
Suntem amândoi în toamna vieţii - dacă nu chiar la 
începutul iernii - şi, totuşi, fapta asta ticăloasă ne-a stârnit 
la acţiune. 

— Este o mulţumire sufletească, admise Farthingale. 
Sunt sigur că şi tu ai simţit, ca şi mine, că zilele noastre de 
glorie, când făceam şi dregeam, s-au pierdut în negura 

timpului. Şi, totuşi, am reacţionat la acest afront adus 
moravurilor lumii civilizate, ca şi caii din vechime ai 
pompierilor. Am auzit alarma şi am pornit în galop, cu 
ochii strălucind şi cu nările fremătând. 

— Nu-i aşa ca este absolut remarcabil, prietene, că - aş 
îndrăzni să spun renaşterea noastră; poate regenerarea ar 
fi un cuvânt mai potrivit - a fost stimulată de o conspirație 
criminală împotriva unei femei care ne este complet 
străină? 

Urmă un moment de tăcere. 

— Nu chiar complet străină, zise profesorul, ezitând. 
Trebuie să-ţi mărturisesc, Terry, că eu am văzut toate 
filmele lui Marilyn. Şi aş putea să adaug că mi-au plăcut 
mult. 

— Şi eu, zise O'Dell visător, trebuie să-ţi mărturisesc că 
am în portofel o poză a lui Marilyn care a apărut într-un 
ziar acum câţiva ani şi care a fost despăturită şi împăturită 
în repetate rânduri. Poartă un costum de baie mai degrabă 
sumar, conceput de ea însăşi. 

— Cunosc poza foarte bine, zise Farthingale aţâţat, 
„Două timbre şi un plasture”! 

— Sexy foc! zise monseniorul, radiind. 

Manhattan, New York 


— Două maşini ajung, le spuse Mario Zucchi oamenilor 
săi, pe care îi adunase. Eu o să conduc una, Dino pe 
cealaltă. 

Verifica încărcătorul pistolului său Beretta de 7,65 mm. 

— Fiţi cu armele pregătite, dar fără împuşcături, dacă 
se poate. Armamentul e doar de poză. Nu sunt decât 
Shakespeare şi păpuşica aia a lui, aşa că sper că n-avem 
necazuri. 

— Şi dacă nu ne dă drumul înăuntru? întrebă Dino. 

— Ce zici? Spargem uşa. Chestia e să intrăm repede, să 
punem mâna pe ovule şi să ieşim urgent. Pe urmă ne 
întoarcem aici şi sun la Chicago. Acu', hai să luăm cu toţii 
o duşcă. Să fim acolo la miezul nopţii. 

Queens, New York 


—Două maşini ajung, îi spuse Rocco Castellano lui Vito 
Zivic. Tu mergi cu una, cu trei băieţi, şi eu o iau pe 
cealaltă, cu Morry. Îşi verifică pistolul Luger de 9 mm. 
Fără chestii dure, dacă nu-i nevoie. Nu sunt decât 
Shakespeare şi femeia, aşa că n-ar trebui să se lase cu 
scandal. 

— Şi dacă se lasă? întrebă Zivic. 

Castellano dădu din umeri. 

— Ne descurcăm noi. Mă gândesc să ajungem pe 
strada East 20th la miezul nopţii. Intrăm repede, luăm 
ovulele şi ieşim urgent. Pe urmă, venim aici şi sărbătorim 
victoria. 

— Şi dacă actorul face fiţe dure? 

— Nu-ţi face griji, îl sfătui Rocco. Crede-mă, o să 
meargă şnur. 

Manhattan, New York 


— Două maşini ajung, îi spuse locotenentul McBryde 
sergentului Rumfry. Tu iei una, eu o iau pe cealaltă. Işi 
încarcă revolverul de calibru 38. După cum spun oamenii 
care l-au urmărit pe Flotsom, nu sunt în casă decât el şi o 
femeie, aşa că nu cred să survină probleme. 

— Îi înhăţăm pe amândoi? întrebă Rumfry. 

— Sigur. Dar nu plecăm de-acolo fără bidonul cu ovule 
şi cel cu azot lichid. E foarte important. 

— La ce oră vrei să dăm lovitura? 

— Să zicem la miezul nopţii. La ora aia n-o să fie prea 
multă lume pe stradă. 

Manhattan, New York 


— Sunt plaje unde nu se poartă sutien, pe Riviera 
Franceză, scumpo, o tachina Shakespeare. Poate chiar 
devii prigor cu pieptul roşu. 

— Pot să-mi iau tricotajul? întrebă Gwendolyn. 

— Sigur că poţi. 

— Loring, zise ea, comparând pânza brodată cu o 
gravură reprezentându-l pe Franklin Pierce, faci ceva 
ilegal, nu-i aşa? 

— Într-o anumită măsură, zise el degajat. Dar te asigur 
că nimeni nu va suferi de pe urma activităţii mele ilicite. 

— Dacă te arestează, mergem la puşcărie? 

— Dacă da, zise el, o să insist să avem celule alăturate. 
Dar şansele... O, la dracu'! E cineva la uşă. Nu te deranja, 
bătrânico; mă duc eu. 

Deschise uşa, fără nicio grijă. 

— Bună, Shakespeare, zise Zucchi, şi nu zâmbea. 

— Ei, Mario, ce surpriză plăcută. Faci o plimbare în 
miez de noapte? 

— Nu chiar, zise Năsosul. Omul vrea ca ovulele să stea 
la mine. Aşa că dă-mi-le şi am plecat. 

— Cu plăcere, bătrâne, dar nu sunt la mine. Am pus 
prada la loc mai sigur. 

— Aha. Hai, băieţi, căutaţi. 

Zucchi împinse uşa şi intră. După el se îngrămădi gaşca 
lui de bandiți. Gwendolyn Farquhar ridică ochii în timp ce 
liota ţâşni în salonul ei. 

— Musafiri! zise ea încântată. Ce drăguţ! Să pun apă 
de ceai. 


— Nu vă deranjaţi, doamnă, zise Zucchi politicos. Nu 

stăm mult. 

Făcu un semn şi oamenii se împrăştiară prin casă. El 
rămase în salon, urmărindu-l pe Shakespeare. Actorul se 
sprijinea neglijent de cămin, înfigând o ţigară în port- 
ţigaretul de portelan. 

— Te-ai cam îngrăşat, nu, Mario? întrebă el. Ai o faţă ca 
un balon. 

Înainte ca Zucchi să apuce să răspundă, Dino se 
întoarse în salon cu cele două bidoane. 

— Găsit, îi raportă şefului lui. Erau în closet. 

Mario îl privi cu răceală pe actor. 

— Chiar voiai să faci o figură, aşa-i? Omul vrea să te 
întorci la Chicago imediat. O să aibă el grijă de tine. Dino, 
dă-mi bidoanele. Adună-i pe băieţi şi plecăm. 

Gaşca lui Zucchi se adună şi se îndreptă spre uşă. 

— Îmi pare rău că nu mai staţi, strigă Gwendolyn după 
ei. Mai treceţi. 

Dino deschise uşa şi Rocco Castellano păşi înăuntru. 

— Nici măcar n-am bătut, zise el. Bună, Mario. Putem 
intra şi noi? 

Îşi croi drum, urmat de oamenii lui. Zucchi, ţinând 
strâns bidoanele, se dădu înapoi spre salon, înconjurat de 
banda lui. 

— Deci v-aţi întors, zise Gwendolyn fericită. Şi aţi venit 
şi cu nişte prieteni. Doamne, mă tem că nu am destule 
scaune. 

Zucchi puse jos bidoanele. 

— Plec de-aici, Rocco, zise el. Cu ovule cu tot. 

— Peste cadavrul meu, zise Castellano. 

— Asta se poate rezolva, zise Mario, scoţându-şi 
pistolul. 

Rocco aruncă pistolul şi se luă la trântă cu Mario. Se 
încinse o încăierare pe cinste. Ţipete, înjurături, strigăte 
de victorie, schelălăieli de durere; se pocneşte, se sucesc 
mâini; oamenii se împiedică şi se prăbuşesc cu zgomot 
asurzitor. Shakespeare o luă pe Gwendolyn de braţ şi o 
scoase din învălmăşeală. Se dădură lângă perete, urmărind 
masacrul. 

Lupta se dădea în tot salonul, cu scaune şi mese 
răsturnate, cu lămpi care cădeau în bucăţi, cu taburetele 
prezidenţiale pe post de bâte. Sângele curgea, oamenii se 
clătinau pe picioare ca să mai dea câte un pumn; se pisau, 
se bumbăceau şi-şi dădeau şuturi, înfuriaţi. 

— Opriţi! urlă locotenentul McBryde, care intră, ţinând 
revolverul în mână. Opriti, cu toţii, pentru Dumnezeu! 

Nu se opri nimeni. Din contră, tărăboiul se înteţi, şi 
McBryde, Rumfry şi ceilalţi ofiţeri se băgară, ferindu-se, în 
viermuiala de oameni care se pocneau unii pe alţii. 
Poliţiştii încercară să-i despartă pe combatanți, folosindu- 
şi energia întru pacificare. Dar balamucul continuă. 

În mijlocul acestui haos, Shakespeare apucă cele două 
bidoane de plastic, şi el şi Gwendolyn începură să se 
strecoare spre uşă, ferindu-se de taburetele care zburau 
prin aer, călcând peste trupuri căzute şi încercând să evite 
bastoanele poliţiştilor. 

Erau pe punctul de a ieşi, aproape în vârful picioarelor, 
când Mario Zucchi, cu nasul terci şi sângerând, îi observă. 

— ... mă-sii! urlă el. Porcul ăla îmi fură ovulele. 

Atunci toată lumea se opri. Se întoarseră, ca să-i vadă 
pe actor şi pe însoţitoarea lui părăsind casa; Shakespeare 
ducea bidoanele. Imediat, toţi se aruncară ca nebunii în 
hol, dar erau atâţia care voiau să iasă pe uşă, încât se 
îngrămădiră, se luptară să scape, înjurară cât putură de 
urât, îşi vârâră ghearele în cei din faţă şi, la rândul lor, 
simţiră cum cei din spate îi luau în gheare. 

Într-un târziu, şi răufăcătorii, şi poliţiştii ţâşniră pe 
strada 20 la tanc ca să vadă un Buick negru care se 
îndepărta. Se auziră urlete furioase şi zbierete şi apoi toţi 
se repeziră ca nebunii la maşini. Motoarele ambalară, 
cauciucurile scrâşniră şi, gangsteri şi poliţişti laolaltă, 
porniră în urmărire. 

Coloana de urmăritori se îndreptă spre First Avenue, 
cu claxoane și sirene urlând. Maşina lui Zucchi, a lui 
Castellano şi a lui McBryde se depăşeau una pe alta, 
alandala, şoferii stând cocoşaţi peste volan, fără să le pese 
de semafoare, şi trăgând de rablele lor de automobile, de 

parcă erau la Le Mans. 

— Şo pe el! intona Shakespeare, manevrând cu 
încântare Buick-ul cel pântecos. Vânătoarea a pornit, şi noi 
suntem vulpea cea şireată. Amuzant, nu, bătrânico! 

— Sper că cineva şi-a amintit să încuie uşa, zise 
Gwendolyn, ţinându-se bine în timp ce ocoleau maşinile 
care mergeau mai încet şi luau colţurile pe două roţi. 

Actorul făcu o cursă în zigzag, îndreptându-se spre 
nord şi apoi luând-o spre vest, unde circulaţia se bloca. Pe 
urmele lui veneau mafioţii şi poliţia - Spuma New York-ului 
-, cu toţii spulberând viteza legală şi încercând să ia o 
poziţie mai bună. 

Nimeni n-a ştiut cine a tras primul foc, dar imediat se 
porni o canonadă rapidă, neîntreruptă, şi, din fericire, toţi 
trăgeau aiurea. Pe strada 25, un glonte străpunse vitrina 
unui butic şi decapită un manechin cu o pijama de interior 
din sac de iută. 

Locotenentul McBryde, în prima maşină a poliţiei, 
manevra cu fervoare aparatul de emisie-recepţie, chemând 
echipaje din tot Manhattan-ul şi transmițând dispecerului 
pe unde treceau. Când începu canonada îşi scoase pistolul 
şi ochi cauciucurile maşinii lui Zucchi, care era în faţă. 

Cavalcada continuă, de pe strada 28 pe Third Avenue, 
de aici în sus pe 35, o luă la vest spre Park Avenue şi apoi 
din nou spre nord. Pe strada 35, un glonte străpunse 
vitrina de la expresul „Ce mizerie!”. Făcu ţăndări o sticlă 
de bere din care sorbea un obişnuit al casei; acesta fu atât 
de zguduit, încât imediat se jură că nu mai pune gura pe 
alcool, legământ pe care îl păstră ceva mai mult de cinci 
minute. 

Shakespeare conduse cavalcada spre Madison Avenue 
şi-şi continuă cursa nebunească spre nord. Între timp, încă 
trei maşini ale poliţiei se alăturară coloanei de nebuni; 
canonada nu slăbea defel, trecătorii se aruncau în uşile 
caselor, încercând să se ferească, iar maşinile care nu luau 
parte la balamuc o luau pe trotuare ca să scape de forţa 
implacabilă a destinului. 

Pe strada 53, o maşină cu tineri căsătoriţi, domnul şi 

doamna Launcelot Becque, din Quebec, întoarse spre 
Madison şi fu prinsă în procesiunea cea tumultuoasă. 

— Televiziunea, scumpo! zise domnul Becque radios, 
accelerând. Filmează, şi noi suntem chiar în centru! Stai să 
vezi când ne-or vedea ăia de-acasă! 

Cursa continuă pe Madison, actorul menţinându-se 
înaintea  urmăritorilor, conducând ca un dement, 
zburătăcind oameni care plimbau câini, joggeri, traficanţi 
de droguri şi chiar un stol de domni şi doamne elegante, 
care tocmai terminaseră de sărbătorit un bar mitzvah?! la 
The Plaza. 

Buick-ul intră în Central Park pe strada 59 şi se repezi 
pe East Drive, băgând spaima în calul şi vizitiul unei 
trăsuri, dar dând frâu liber inspiraţiei unui grup de turişti 
japonezi, îmbibaţi de sake, care ţipară: 

— Banzai”, mama voastlă de cletini! 

Auzind urletul sirenelor din toate părţile, Shakespeare 
viră la stânga, pe contrasens, după ce trecu de Drumul 
Transversal 1. Apoi, văzând că luminile roşii de la maşinile 
poliţiei se apropie tot mai mult, se năpusti în curbă şi o luă 
prin zona verde. Buick-ul se răsuci printre copaci, se 
încâlci în tufe şi arbuşti şi, în final, ţâșni pe Pajiştea Oilor. 
Şi, pe urmele lui, poliţia, mafioţii turbaţi de furie, plus 
domnul şi doamna Launcelot Becque. 

— Prrr! cântă actorul. La pământ! 

Incepu să se învârtă în cerc în jurul Pajiştii. Pe măsură 
ce soseau echipajele poliţiei, cercul se strânse, până când 
se închise. Maşinile se zgâriară unele pe altele, barele de 
protecţie se îndoiră, parbrizele se făcură ţăndări şi, în 
sfârşit, cursa se opri cu un scrâşnet general. 

Poliţiştii se revărsau de peste tot, fluturându-şi armele. 

— Umflaţi-i pe toţi! mugi McBryde. 


21 Ceremonie religioasă de iniţiere a băieţilor evrei de 13 ani. 
22 „Victorie !" - strigăt de luptă japonez. 

În lume 


New York News: Hoţii de ovule, descoperiţi! 
New York Post: Ovulele recuperate! „Bravo!” zice 
vedeta. 
New York Newsday: Misterul ovulelor, elucidat! 
New York Times: Ovulele furate au fost recuperate de 
Poliţie, în urma unei curse nocturne care a 
îngrozit oraşul. 


Recuperarea ovulelor lui Marilyn Taylor a stârnit un 
entuziasm universal, care a depăşit interesul generat de 
furtul lor. Ziarele, televiziunea şi radioul anunţară vestea 
îmbucurătoare întregii lumi, şi fu o revărsare generală de 
bucurie si recunoştinţă. 

La o conferinţa de presă televizată, actriţa mulţumi 
tuturor, cu lacrimi în ochi, pentru grija manifestată şi 
pentru rugăciuni.  Lăudă eforturile depuse de 
Departamentul Poliţiei din New York şi-l evidenţie pe 
locotenentul McBryde pentru „strălucita sa activitate”, 
care în final a dus la soluţionarea cazului. 

Din nou, biroul ei fu inundat de telegrame, scrisori şi 
telefoane, dar acum erau de felicitare. In acest potop de 
mesaje, era unul plin de căldură de la Familia 
Prezidenţială, ca şi o copie a rezoluţiei votate de ambele 
Camere din Congres, care exprima bucuria faţă de 
recuperarea ovulelor şi admiraţia faţă de comportarea ei 
eroică în tot acest timp cât a suferit de pe urma pierderii 
lor temporare. Conducătorii mai multor ţări, inclusiv ai 
Republicii Populare Chineze şi  Swaziland-ului îi 
transmiseră cele mai bune urări. 


23 Monarhie absolutistă în sudul Africii. 

Pentru a sărbători fericita rezolvare a cazului, Primarul 
New York-ului proclamă Ziua Oficială Marilyn Taylor şi toţi 
salariaţii din oraş căpătară o jumătate de zi liberă. 
Primăria organiză o ceremonie în aer liber, în cadrul 
căreia Marilyn primi cheia oraşului şi un document oficial. 
Ceremonia fu întrucâtva umbrită de faptul că se aruncă cu 
ouă în demnitarii prezenţi acolo. Ticăloşii fură identificaţi 
ca fiind membrii unei grupări de stânga, care cereau să se 
distribuie gratuit prezervative de către bănci şi ghişeele de 
metrou. 

Se organizară festivități în toate colţurile lumii, inclusiv 
pe stadionul de fotbal din Glasgow, în Scoţia. Acesta se 
termină cu un scandal şi mai mulţi participanţi fură răniţi 
cu proiectile din chiftele. Şi la Dijon, în Franţa, o 
ceremonie de stradă fu tulburată, când se descoperi că 
gruparea comunistă locală rupsese toate posterele 
înfăţişând-o pe Marilyn Taylor în mărime naturală şi care 
fuseseră lipite pe pisoare; în loc, fuseseră instalate 
fotografii ale doamnei Gorbaciov. _ 

Dar acestea au fost doar excepţii nefericite. In alte 
locuri, starea generală era de bucurie neţărmurită. De 
exemplu, la Waco, în Texas, a fost organizat, în onoarea lui 
Marilyn, ceea ce s-a pretins a fi Cel Mai Mare Grătar din 
Lume; a fost nevoie de măcelărirea a 3 000 de porci. Şi la 
Cremona, în Italia, s-a pregătit Cea Mai Mare Pizza din 
Lume, pentru sărbătorirea ovulelor regăsite ale lui 
Marilyn. Pizza, uriaşă, a necesitat cumpărarea a 17 340 
ocale de roşii, 1 026 livre de brânză, patru kilometri de 
ardei şi o jumătate de tonă de bicarbonat. 

La Moscova, Izvestia informă că lumea dansează pe 
străzile din Pinsk. 

Manhattan, New York 


Escortat de sergentul Rumfry şi de încă doi ofiţeri, 
McBryde duse cele două bidoane pe strada East 63th şi le 
înfăţişă cu mândrie lui Marilyn Taylor şi personalului ei 
fericit. 

— Ilată-le, zise locotenentul. Pentru ele a fost tot 
războiul. Am verificat, bidonul este plin-ochi cu azot lichid. 

— Cum aş putea să-ţi mulţumesc? zise Marilyn. 

— Las' că-ţi spune el cum, zise Harriet Boltz, şi 
patroana ei o fulgeră cu privirea. 

— Mai bine le ducem imediat la doctorul Primster, 
continuă McBryde. E singurul care poate să se pronunţe 
dacă ovulele sunt în bună stare. Dacă eşti de acord, 
sergentul le va duce chiar acum la clinică. 

— Bine, zise Marilyn. Spune-i lui Primster că-l sun mai 
târziu. McBryde, vino în biroul meu; avem ceva de 
discutat. 

Când rămaseră singuri, cu uşa închisă, ea îl îmbrăţişa 
şi-l sărută. 

— Mulţumesc, băieţaş, zise ea cu glas răguşit. 

— Eu îţi mulţumesc pentru reclama pe care ne-ai făcut- 
o, Poliţiei şi mie, la conferinţă. 

— Păi, ai făcut o treabă extraordinară şi am apreciat-o 
ca atare. Puteai s-o mierleşti. 

— Nu chiar, zise el. A fost mult zgomot, dar toţi ocheau 
prost - mulţumesc lui Dumnezeu. 

— Unde sunt ticăloşii? 

— Au ieşit pe cauţiune. In afară de cuplul din Canada, 
care era în luna de miere. Aştia s-au băgat din greşeală. Au 
crezut că se filmează un serial TV. Când au aflat că alea 
erau puşti şi gloanţe adevărate, aproape că au leşinat. 


229 


Acum s-au întors în Quebec şi spun tuturor că Vestul 
Sălbatic există, viu şi natural, la New York. 

— Ce-o să se-ntâmple cu mafioţii? 

— Voiam să vorbesc cu tine despre asta. Avem o listă 
cu acuzaţii, lungă cât o zi de post. Tulburarea liniştii 
publice. Folosirea armelor de foc. Depăşirea vitezei legale. 
Încălcarea regulilor de circulaţie. Păstrarea de bunuri 
furate. Şi aşa mai departe. 

Ea îl privi. 

— Dar nu vrei proces? 

El oftă. 

— Am avut o conversaţie lungă cu inspectorul 
Gripsholm şi câţiva din vulturii de la Justiţie. Sunt de acord 
că putem să-i agăţăm pe indivizii din Mafie cu acuzaţii 
minore, dar e îndoielnic că-i putem băga la pârnaie. 
Actorul e singurul care a fost de fapt în posesia ovulelor şi 
el le-a luat de la hoţul precedent. Un avocat deştept îl 
scapă uşor. In plus, un proces cu toţi derbedeii ăştia ar 
costa o avere. Deja am cheltuit ceva ca să-ţi aducem 
ovulele înapoi. 

— Şi vrei ca scârbele astea se umble libere? 

Locotenentul dădu din cap afirmativ. 

— Vreau să-i las să scape cu amenzi şi punere sub 
supraveghere. Dar numai cu consimţământul tău. Dacă 
vrei să joci tare şi să faci tapaj în presă, trebuie să ne 
conformăm. 

Ea se gândi niţel. 

— Nu, zise, într-un târziu, hai să facem cum zici tu. Mi- 
ai adus ovulele; asta contează. N-am niciun interes să pun 
la zid o bandă de idioţi. 

— Asta speram şi eu, zise detectivul. N-ai idee de câtă 
hârţogăreală mă scapi. 

— E-n regulă, zise ea, gata cu treburile - bine? Ce zici 
de o sărbătorire în particular? Sus. 

— O, da, zise el. 

În dormitorul cu volane, ea se dezbrăcă într-o clipă şi 
apoi îl urmări uimită cum se dezbracă încet şi metodic, 
netezind cutele de la costumul la două rânduri, 

împăturindu-l şi aşezându-l pe spătarul unui scaun. 

Peste două ore, ea îşi puse capul pe pieptul lui şi spuse 
dulce: 

— Ţi-a mai spus cineva că începi să ai tabieturi? 

— Şi tu, zise el posac. 

— Şi? întrebă ea. Ce-ai de gând? 

El nu răspunse. 

— M-am tot gândit la ce mi-ai spus. Ştii, că vrei să fii 
poliţist, să te însori şi să ai un copil. 

— Şi? 

— Uite ce zic: îţi păstrezi slujba şi locuieşti aici. Eu îmi 
transfer cât pot din afaceri la New York. Dar tot trebuie să 
stau destul de mult la LA. O să fie o căsătorie pe două 
Coaste. 

— Căsătorie? tresări el. Mă ceri de bărbat? 

— Te-ai prins, tipule. Ce zici? 

Se depărtă de ea cu blândeţe, se propti într-un cot şi se 
uită la ea. 

— Am impresia că nimeni n-a zis nimic de iubire. 

— A, cuvântul ăla celebru? zise ea râzând forţat. L-am 
spus de atâtea ori, în atâtea filme, că şi-a cam pierdut 
sensul. 

— Pentru mine, nu. Vrei să încep eu? 

— Da. Eu îţi dau replica. 

— Te iubesc, zise el. 

— Şi eu te iubesc, zise ea, încercând să se apropie de 
el. Dar el o ţinu la distanţă. 

— Bine, zise el, presupunând că ne căsătorim, cum 
rămâne cu copiii? 

Ea se ridică în şezut, înconjurându-şi genunchii cu 
braţele. 

— Trebuie să fiu şi eu cinstită cu tine, McBryde; nu pot 
să fac copii. 

— De ce? 

— Când mi-am donat ovulele, m-am sterilizat. Mi-au 
legat trompele. 

— O, Doamne. De ce? 

— Mi-era teamă. 

— De ce? De naşteri? 

— Hai-hai, pentru asta am destul curaj. 

— Nu-mi mai spune că ţi-era teamă că-ţi pierzi 
independenţa. Nu ţine. 

— Egoism curat. Şi, dacă vrei, zi-i lăcomie, nu-i nimic. 
Uite ce e, McBryde, acum lumea e la picioarele mele. 
Bărbaţii mă visează şi mai toate femeile mă plac. Mă 
invidiază pentru banii şi pentru viaţa pe care o duc: asta e 
o parte importantă din imaginea mea publică. Şi hrănesc 
imaginea asta cu toţi banii pe care-i am, pentru că ştiu că 
n-o să ţină o veşnicie. O să îmbătrânesc, publicul o să se 
sature de mine şi o să apară vreo fufă mai tânără, cu sâni 
mai frumoşi şi dinţi mai albi şi o să mă dea la o parte. Dar 
acum sunt regină şi câştig din treaba asta. Dar dacă aş 
avea un copil? 

— Acum am să fiu eu sincer cu tine, zise el. Cred că ai 
în cap numai prostii. Cine zice că-ţi strici cariera dacă ai 
un copil? 

— Nimeni, aprobă ea, dar pericolul există. Am trudit şi 
m-a costat prea mult, ca să stric totul pentru un plod. Aşa 
că m-am hotărât. Ascultă, dacă ne punem pirostriile, vrei 
să adoptăm un copil? 

— Nu, zise el. Il vreau pe al meu. 

Ea luă o gură de aer. 

— Mă temeam eu. 

O vreme, niciunul nu zise nimic. Apoi, el se dădu jos din 
pat şi începu să se îmbrace. 

— Cam asta e, zise el, rece. 

— Vino un pic, zise ea. Nu mă lăsa aşa. 

În chiloţi, el se aşeză pe marginea patului. Ea îi luă 
mâna şi şi-o puse pe obraz. 

— Mai e o posibilitate, zise ea, doar o posibilitate, ca 
trompele să fie dezlegate. Dar nu e sigur. Nu există nicio 
garanţie. 

El îşi retrase mâna şi o mângâie pe obraji. 

— Faci tu asta pentru mine? se miră. 

— Nu-mi surâde să mă duc la cuţit, dar o fac dacă asta 
te ţine lângă mine. Când vreau ceva, sau pe cineva, obţin 

ce vreau, indiferent cum. 

— Presupun. 

— Trebuie să vorbesc cu Primster şi să aflu ce şanse 
sunt ca operaţia să reuşească. Tu stai pe loc până atunci. 
Nu te băga în pat cu alta. 

— Nici vorbă, zise el. Nicio femeie nu mai înseamnă 
nimic pentru mine. Numai pe tine te vreau. 

— Cine-ţi scrie scenariile? zise ea. Sună bine! Acum, 
dă-ţi jos chiloţii şi hai să mai turnăm un episod. 

Boston, Massachusetts 


Monseniorul O'Dell ieşi de la azilul Sfântul Bartolomeu, 
salută luna cu pălăria şi-şi începu plimbarea către Beacon 
Hill. Dar paşii i se târau, iar aspectul său era melancolic. 

— Bună seara, părinte, zise menajera, deschizându-i 
larg uşa. 

— Bună seara, Bridget. Cum stai cu reumatismele în 
seara asta? 

— Prost, zise ea scurt. Domnul a dat, Domnul a luat. 

— Aşa-i, zise O'Dell, oftând din rărunchi. 

Sus, în salon, profesorul Farthingale, tăcut, într-un 
halat jerpelit de catifea, îşi salută oaspetele, oferindu-i un 
pahar de coniac. Fără niciun cuvânt, cei doi bătrâni se 
prăbuşiră neconsolaţi în fotolii și se uitară unul la altul cu 
ochi trişti. 

— Sigur, zise profesorul într-un târziu, sunt absolut 
încântat că ovulele lui Marilyn au fost găsite. 

— Îţi împărtăşesc sentimentele, se tângui monseniorul. 
Un final fericit la un incident total nefericit. 

— Dar nu aş fi sincer, continuă gazda, dacă nu aş 
admite că sunt oarecum dezamăgit că măreţul nostru plan 
nu a fost menit să fie dus la bun sfârşit. 

— Poate că un trabuc ne-ar ajuta să alungăm tristeţea. 

— lată o propunere minunată. 

Îşi aprinseră câte un trabuc, sorbiră din coniac şi, 
treptat, starea li se îmbunătăţi. 

— Nu constituie o experienţă nouă pentru mine ca 
speranţele să-mi fie spulberate, remarcă Farthingale. Şi, aş 
îndrăzni să spun, şi tu, în viaţa ta, ai văzut cum speranţele 
ţi se prăbuşesc. 

— În repetate rânduri, confirmă O'Dell. A fost o vreme 
când mă gândeam că pot deveni cardinal, dar n-a fost să 

fie. Şi am supravieţuit. 

— lar eu mă gândeam odată că voi deveni judecător 
federal, ceea ce nu s-a materializat. Și totuşi, sunt 
mulţumit de drumul meu în viaţă. 

Şezură aşa câteva clipe, tăcuţi şi relaxaţi, pufăind din 
trabucuri, savurând coniacul şi meditând la tragedia care 
le consumase energia în ultima vreme. 

— Terry, zise profesorul după un timp, în ultimele 
săptămâni, scopul nostru a fost regăsirea ovulelor lui 
Marilyn, nu-i aşa? 

— Acesta a fost în mod sigur imboldul întregului nostru 
efort. 

— Şi am colaborat pe de-a-ntregul. Dar ovulele acelea 
au fost donate cu intenţia de a reveni unei prietene 
căsătorite a lui Marilyn, de a fi fecundate in vitro cu 
sperma soţului prietenei şi pentru ca embrionul rezultat să 
fie implantat în uterul soţiei. 

Monseniorul se îndreptă în fotoliu, simțind mişcarea de 
deschidere a unei dispute fericite, care îi putea angaja cu 
succes în multe seri plăcute ce urmau să vină. Mai turnă 
coniac. 

— Şi totuşi, continuă profesorul, această nouă tehnică 
de concepţie este interzisă în mod expres de către biserica 
ta. Este o contradicţie care mă uimeşte: efortul tău de a 
ajuta la găsirea ovulelor lui Marilyn, în ciuda restricţiilor 
impuse de Roma. 

O'Dell dădu din cap cu solemnitate. 

— La prima vedere, poate apărea aici o dihotomie. Dar 
cred că o cercetare mai atentă va dovedi că acţiunile mele 
au fost în total acord cu ceea ce propovăduieşte Papa în 
legătură cu acest subiect. Ceea ce contează, Hiram, este 
să analizăm, să înţelegem şi să luăm în considerare 
motivele existente: ale lui Marilyn, când a donat ovulele, şi 
ale mele, când am căutat să le recuperez. 

Şi o luară de la început, învioraţi de dispută. Fură 
aprinse alte trabucuri, curseră râuri de coniac, iar jocul 
intelectual continuă până la ore târzii din noapte. Chiar şi 
atunci, dezbaterea furtunoasă nu se încheie, ci fu doar 

amânată pentru o altă seară, când îşi puteau dovedi din 
nou că nu suferă de scleroză şi că logoreea este o artă care 
la Boston nu a dispărut. 

Manhattan, New York 


— Veşti bune, zise doctorul Reginald Primster, cu 
zâmbetul său îngheţat. Ovulele dumneavoastră par să fie 
în cea mai bună stare. 

— Minunat! Toate nouă? 

— Aşa se pare. Ne-am permis să-i anunţăm şi pe 
domnul şi doamna Bannon. 

— Ştiu, zise Marilyn. Am vorbit cu ei. Se poartă ca nişte 
copii în seara de Crăciun. Eric zicea că e programat mâine 
să meargă la Masturbatorium şi să-şi facă datoria. 

Primster îşi arătă dinţii. 

— Am descoperit că aceasta este cea mai eficientă 
metodă de obţinere a spermei. 

— Aha. Spune-mi ceva, doctore: Câte din ovulele mele 
te-ai gândit să foloseşti? 

— De obicei transferăm la beneficiar trei embrioni. 
Pare a fi numărul optim. Dacă am transfera mai mulţi, se 
pare că nu s-ar îmbunătăţi cu nimic procentul de 
graviditate, deşi ar putea creşte posibilitatea de a apărea 
gemeni. 

— Nu cred că Eve are dorinţa expresă de a avea cinci 
gemeni. Vă deranjează dacă fumez? 

— Da, zise el, ne deranjează. 

Marilyn oftă. 

— Pare că trebuie să mă bag într-o debara ca să fumez 
o ţigară. Mai spune-mi ceva: dacă folosiţi numai trei din 
ovule, din nouă, ce se întâmplă cu restul? 

El dădu din umeri. 

— Depinde de dumneavoastră. Sunt proprietatea 
dumneavoastră. 

— Am o idee nebunească... Atunci când idioţii ăia mă 
presau să plătesc recompensa pentru ovule, cereau o sută 

de mii de dolari pe un ovul. Valorează aşa de mult? 

Primster se foi stânjenit. 

— Extrem de îndoielnic. E adevărat că, în anumite 
situaţii, unor femei li s-au dat bani pentru că şi-au donat 
ovulele altor femei. Dar n-am auzit de preţuri mai mari de 
o mie de dolari. De ce întrebaţi? 

— Îţi spun că am o idee nebunească. Departamentul 
Poliţiei din New York a cheltuit o grămadă de bani ca să-mi 
recupereze ovulele şi aş vrea să-i răsplătesc. Mă întreb 
dacă n-aş putea organiza o licitaţie, la Sotheby's sau la 
Christie's, pentru ovulele care rămân, şi să ofer banii 
Poliţiei. Ce zici? E o chestiune complet trăsnită? 

Doctorul rămase cu gura căscată, apoi îşi permise un 
zâmbet frigid. 

— După evenimentele incredibile din ultimele 
săptămâni, nu ştim dacă o licitaţie la care vă gândiţi, în 
legătură cu ovulele rămase, este o treabă complet trăsnită. 
Ar fi în mod cert un nou mod de a rezolva problema 
sterilităţii. Şi problemele de buget ale poliţiei. 

— Mmda, zise Marilyn, pe gânduri, şi efectul publicitar 
ar fi imens. Un adevărat eveniment pentru presă. Aş putea 
primi oferte din toate colţurile lumii. 

— S-ar putea, într-adevăr. 

— Ei, o să vorbesc cu oamenii mei de la Relaţii cu 
publicul. Dar acum vreau să te întreb ceva şi mai 
important: Ce şanse am să-mi dezlegaţi trompele? 

Primster se zgâi la ea un moment, şocat. 

— Aşa de repede? Dacă vă amintiţi, am încercat să vă 
convingem să nu vă sterilizaţi, dar aţi rămas neclintită. 

— Ştiu, ştiu; nu te învinovăţesc. Doar spune-mi dacă se 
poate reveni asupra operaţiei. 

— E posibil. Asta-i tot ce putem spune. Nu există niciun 
fel de garanţii, atunci când e vorba de chirurgie. Şi 
refacerea operației necesită tehnici pretenţioase de 
microchirurgie. Vă supăraţi dacă vă întreb de ce doriţi 
acum să reveniţi asupra operaţiei? 

— Am întâlnit un tip cu care vreau să mă mărit. Totul e- 
n regulă, dar vrea un copil. Al lui, nu vrea să adopte. 

— Şi sunteţi dispusă să faceţi o operaţie de dragul lui? 

— Da. 

Pentru prima dată, zâmbetul doctorului Primster fu 
aproape cald. 

— Nu va fi nevoie de nicio operaţie, zise el. 

— Nicio operaţie? Dar pot să am un copil? 

Doctorul dădu din cap afirmativ. 

— Cum? zise ea, emoţionată. Spuneti-mi, cum? 

Şi doctorul îi spuse. 

Cairo, Egipt 


Ptolemeu îl urmărea pe Youssef Khalidi cum devora o 
gustare alcătuită din momițe de berbec la grătar şi 
smochine. 

— Am fost transferat, zise agentul CIA, neguros. 

— Zău? 

— La Reykjavik. 

— Aha, în România? 

— În Islanda. 

Khalidi îşi ridică privirea de la mâncare. 

— Câteodată e frig în Islanda? 

— Câteodată. M-au găsit ţap ispăşitor pentru 
Operaţiunea Souffle, aşa că m-au dat pe linie moartă. 
Aveam pregătite unităţi din Flota a Şasea, elicoptere de 
atac şi cincizeci de tipi unul şi unul, ca John Wayne, toţi în 
formă şi gata să ia startul. Şi ovulele lui Marilyn sunt 
recuperate în Central Park. Am avut noroc că Şeful nu m-a 
legat la ochi şi nu mi-a oferit o ultimă ţigară. 

Youssef îşi termină masa şi se şterse la gură cu 
mâneca. Îşi aprinse narghileaua şi suflă un nor de fum 
acru peste capul lui Ptolemeu. Agentul se aplecă peste 
masă. 

— Joe, zise el, m-ai luat de fraier. Ovulele lui Marilyn n- 
au fost niciodată scoase din ţară; n-au ieşit din New York. 
Nu există nicio sectă teroristă care să se numească Braţul 
Domnului. Nu există niciun informator cu numele de 
Akmed. Nu există niciun munte numit Cocoaşa Cămilei. 
Totul a fost o cacealma - aşa-i? 

Khalidi dădu din cap cu tristeţe. 

— De ce? întrebă Ptolemeu indignat. Cariera mea e 
terminată. Am ajuns de râsul lumii. Şi acum or să-mi 

îngheţe boaşele în Islanda. 

— Toate sunt după voia lui Allah. 

— Allah n-are a face cu treaba asta. Tu m-ai tras pe 
sfoară. Am impresia că l-ai muls pe Unchiul Sam de vreo 
zece mii de dolari în câteva săptămâni. De ce, Joe? De ce? 

— Bunică-mea, zise Youssef. 

— Bunică-ta? Ce legătură are ea cu toată treaba asta? 

— Trebuie să-şi îndrepte dinţii. 

Ptolemeu se lăsă pe spate şi privi ringul de dans. O 
dansatoare din buric plângăreaţă se unduia pe melodia „O, 
ce bine e cu ea!” Buricul ei mare se încreţea ca într-un 
rânjet. Era ceva ironic în rânjetul acela, hotări agentul. Se 
întoarse din nou către Khalidi. 

— Câţi ani are bunică-ta? întrebă el încet. 

— Nouăzeci şi doi. 

— Şi vrea să-şi îndrepte dinţii? 

Youssef dădu din cap aprobator. 

— Crede că dacă îşi îndreaptă dinţii, o să găsească un 
bărbat şi poate o să se recăsătorească. 

Ptolemeu respiră adânc şi se ridică. 

— N-o să-ţi plătesc prânzul, zise el hotărât. 

Khalidi se uită ca şi când ar fi stat să plângă. Agentul 
ridică o mână în semn de bun rămas. 

— La revedere, zise el şi se întoarse să plece. 

— Ochii care nu se văd se uită, zise Youssef. 

Ptolemeu se întoarse. 

— Nu, zise el, nu e bine. Asta spui numai când... Se 
opri brusc. Bine, zise el cu un zâmbet ştrengar, ochii care 
nu se văd se uită. 

Manhattan, New York 


La etajele inferioare ale casei de pe strada East 63rd se 
organiză o petrecere uriaşă, cheltuielile fiind suportate de 
firma de comerţ Marilyn Taylor, Inc. Printre musafirii 
poftiţi şi nepoftiţi se numărau clienţi, furnizori, reporteri, 
fotografi, scriitori, vedete, bancheri, politicieni, ofiţeri de 
poliţie cu grad mai mare sau mai mic, personalităţi de la 
televiziune, avocați, impresari, moderatori de mese 
rotunde, agenţi de bursă, critici dramatici, manechine, 
actori, producători, regizori, mari proprietari, creatori de 
modă, redactori, publicişti, doi proxeneţi, patru târfe şi un 
membru al Congresului. Primarul si Guvernatorul făcură si 
ei câte o scurtă vizită, pentru a-şi prezenta omagiile. 

La fiecare din cele trei etaje existau baruri bine 
aprovizionate; la etajul al doilea exista un bufet enorm 
dominat de o sculptură imensă de gheaţă reprezentând-o 
pe Marilyn, goală, în postura Dianei, zeiţa vânătorii, cu arc 
şi săgeată. A 

Marilyn cea în carne şi oase sclipea. Într-un colant din 
lame auriu, şi în mână cu o cupă de şampanie, ea plutea 
veselă prin mulţime, oferind sărutări de la distanţă 
prietenilor şi străinilor deopotrivă. Mulţi oaspeţi comentau 
cât arată de răpitoare, având o strălucire care le făcu pe 
mai multe doamne să se întrebe dacă nu cumva era 
însărcinată. 

Pe invitaţii scria clar „între orele 17 şi 22”, dar timpul 
trecu, bufetul fu garnisit din nou, barurile erau permanent 
pline şi nimeni nu voia să plece acasă. Gazda continuă să 
circule neobosită, purtându-se mai degrabă precum 
Călugăriţa Zburătoare decât ca Attila Huna. 

Era încă în priză când, chiar înainte de miezul nopţii, îl 

apucă uşor de braţ pe locotenentul McBryde. 

— Te simţi bine, scumpule? întrebă ea. 

— O petrecere pe cinste, o asigură el. Dar trebuia să 
interzici fumatul. 

— O, da, zise ea, şi făcutul de amor după aceea. Ia-ţi 
ceva de băut şi hai sus. 

Apoi, când îi văzu expresia, zise: 

— Nu ca ne să hârjonim, prostule; am ceva de vorbit cu 
tine. 

Se aşezară pe marginea patului, cu uşa închisă. 

— Nu te-ai îmbătat? îl întrebă ea. 

— Sigur că nu m-am îmbătat. Am băut doar trei pahare. 

— Cinci, zise ea. Le-am numărat. 

El râse. 

— Nu-ţi scapă nimic, aşa-i? Dar chiar nu m-am îmbătat. 

— Bine, zise ea, pentru că vreau să negociem ceva. 

— Ce să negociem? întrebă el cu precauţie. 

— Mariajul nostru pe ambele Coaste - mai e de 
actualitate? 

— Doar ţi-am explicat..., începu el. 

— Ştiu eu ce mi-ai explicat, cu copiii şi toate celelalte. 
Dar partea cu căsătoria e definitivă - da? 

El confirmă. 

— Bine, zise ea. Acum, cu copiii... Am vorbit cu 
doctorul Primster şi zice că ar putea să-mi dezlege 
trompele. E nevoie de o operaţie mai complicată, dar sunt 
gata să o fac. 

McBryde o luă pe după umeri. 

— Te iubesc şi mai mult pentru asta, dar nu te las s-o 
faci. 

— Doar ştii că am s-o fac dacă aşa vrei tu. 

— Dar nu vreau, zise el, sincer. Nu se începe aşa o 
căsnicie, să pleci de la altar la chirurg. 

— Mai există o posibilitate, zise ea, uitându-se ţintă la 
el. Mi-a spus Primster, dar trebuia să-mi vină şi mie în cap. 

— Zău? Ce posibilitate? 

— Eric Bannon şi-a dat sperma, care va fi folosită 
pentru fecundarea ovulelor mele, iar embrionii, fiecare cu 

patru celule, vor fi transferați în uterul Evei. Şi, cu puţin 
noroc, unul din ei va trăi până la termen. Un copil! Ai 
înţeles? 

— Sigur. 

— Ei, zise Marilyn, vorbind rar şi cu grijă, Primster a 
spus că nu există niciun motiv ca tu şi cu mine să nu facem 
exact la fel. Cu ovulele mele şi cu sperma ta. Embrionii vor 
fi implantaţi în mine. Eu o să fiu mămica şi tu o să fii 
tăticul. O să fie copilul nostru, al tău şi al meu. Pricepi? 

McBryde era ofensat. 

— Adică, zise el furios, trebuie să intru în idioţenia aia 
de Masturbatorium şi să mă mulg? 

Cea Mai Frumoasă Femeie din Lume zâmbi dulce. 

— O să-ţi dau o mână de ajutor, zise ea. 

